
Prefață 


În aprilie 1990 reveneam în țară după o absenţă de 
15 ani. Ruperea zăgazurilor comuniste o dată cu revo- 
luţia din decembrie '89 făcea posibilă și prezenţa în 
România a ziariştilor unor posturi de radio considerate 
timp de 4 decenii ostile regimului comunist: Europa 
Liberă, Vocea Americii, BBC. Cum lucram la Europa 
Liberă, nu nădăjduisem în anii precedenţi să fac o vi- 
zită în ţară. De altminteri, interdicţia era de ambele 
părți: atât a autorităţilor comuniste din România, cât și 
a conducerii americane a postului nostru care nu ne 
putea garanta nici o protecţie pe teritoriile țărilor de 
origine. Izgonită într-o zonă secretă a inimii, dorința 
de a încălca această interdicție îmi dăduse târcoale, re- 
cunosc, dar mă luptasem să o reprim. Aș fi venit ne- 
greșit de Crăciunul '89 dacă o pierdere personală în- 
tâmplată în ajunul revoluţiei nu mi-ar fi paralizat orice 
elan vital, astfel încât revenirea în țară mai așteptase 
până în aprilie 90. În câteva luni, câte trecuseră de la 
revoluţie și până în acel moment, când marea mani- 
festaţie din Piaţa Universităţii era în toi, parcursesem 
deja faţă de evenimentele din România o gamă com- 
pletă de sentimente: de la euforie, exaltare, mândrie la 
suspiciune, dezamăgire, indignare. 

Primul moment de indignare l-am trăit în redacţie 
cu toții vizionând caseta cu demonstraţia din 28 și 
contrademonstrația din 29 ianuarie 1990. Ne întrebam 
uluiţi ce se întâmpla, o luam oare de la capăt? Punctul 
de ruptură era vizibil. În 28 ianuarie o uriașă manifes- 
taţie fusese organizată de partidele istorice contra de- 
ciziei Consiliului FSN de a se transforma în partid po- 
litic și a candida la primele alegeri postcomuniste. Ima- 
ginile de a doua zi, de la contramanifestaţia din 29 ia- 
nuarie, de susținere a FSN, erau hidoase la propriu. In- 
divizi scandând lozinci pro Iliescu purtau inscripții cu 
capete de mort și un simulacru de sicriu pe care scri- 

seseră: COPOSU. Refrenul proaspăt, cu tentă sportivă, 
din zilele revoluţiei degenerase acum într-o insultă pe 
care o proferau din adâncul plămânilor, fără teama că 
pământul s-ar fi putut deschide să-i înghită. Dezlăn- 
țuiți, în fața sediului PNȚ, strigau: „Ole, ole, ieși afară, 
moșule !“, „Iliescu președinte, nu Coposu fără minte“ 
etc. Apăreau apoi „salvatorii“ — primul-ministru, Petre 
Roman, strigând: „S-au demascat, s-au demascat !“. 

Anumite vorbe sau imagini spontane se întipăresc 
pentru vecie în memoria colectivă. Stupide, trădătoare 
sau geniale, astfel de cuvinte rămân fixate fără putinţa 
de a mai fi modificate vreodată. 

Il zăream pentru prima dată pe domnul Corneliu 
Coposu. Era scos sub escortă din sediul PNȚ și împins 
într-un TAB, „salvat“, chipurile, de furia unei gloate de 
agitatori dezlănţuiţi, sarcastici și lipsiţi de rușine. De 
cu seară intraseră în scenă minerii, veniţi cu lămpașe 
să lanseze deviza ce avea să devină celebră: „Noi 
muncim, nu gândim“. 

Se suprapunea încă vie în minte urcarea lui Ceau- 
șescu în TAB, privirea lui de viezure speriat, panica 
animalică pentru propria-i piele. Nu trecuse decât o 
lună, și din nou, halucinantă, scena se repeta: din nou 
TAB-ul, din nou căciula de miel și omul prins în cur- 
să. De data aceasta, noblețea demnă a victimei, neîn- 
fricarea privirii, o anume indiferență pentru ce i se 
întâmpla te trezeau, șocant, la realitate. Ce ascundea 
oare în germene această realitate? Voiam, cu orice 
preţ, să aflu. 

Numele îl auzisem pentru prima dată cu câţiva ani 
în urmă de la George Ciorănescu: „Coposu a fost se- 
cretarul lui Maniu, umbra lui. A făcut ani grei de puș- 
cărie“. Se discutase despre el, deoarece în emisiunea 
„Historical Talks“, Vlad Georgescu tocmai evocase un 
episod din istoria Partidului Naţional Țărănesc și, ca 
reacţie, primise o scrisoare de protest din partea lui 
Corneliu Coposu în legătură cu anumite inexactități. 

În opinia lui Vlad, luliu Maniu ar fi făcut în cariera 
sa trei greşeli politice: restauraţia din 1930, pactul cu 
legionarii din 1937 şi refuzul de a prezida guvernul 
constituit după lovitura de stat de la 23 august. DI. 
Coposu protesta în scrisoarea sa împotriva acestei in- 
terpretări, venind cu precizările sale pentru stabilirea 
adevărului istoric. El argumenta că restauraţia regelui 
Carol al II-lea fusese în mod-greşit atribuită lui Iuliu 
Maniu, întrucât Principele Carol, îndepărtat de la suc- 
cesiune în 1926, revenise în ţară clandestin, fără auto- 
rizaţia lui Maniu, a Regenţei şi a guvernului — datorită 
unei conspirații organizate de un grup de ofiţeri devo- 
taţi. Carol obținuse în principiu asentimentul fratelui 
său, Înaltul Regent, Principele Nicolae, pe care însă 
nu l-a prevenit asupra momentului exact al revenirii 
din exil. În epoca respectivă, prin scrisorile de încura- 
jare trimise de Nicolae Iorga lui Carol și prin înţele- 
gerea dintre acesta și generalul Averescu, se pregătise 
revenirea din exil. Deși Iuliu Maniu trimisese un emi- 
sar în Franţa să-l avertizeze pe Carol să nu întreprindă 
nici o mișcare fără acordul guvernului, principele a ig- 
norat avertismentul și a revenit clandestin în România. 
Iuliu Maniu a pus în stare de alertă trupele din Bucu- 
rești, dar nu l-a arestat pe Carol, temându-se de popu- 
laritatea lui. S-a întâlnit însă cu el la 7 iunie 1930 şi l-a 
determinat să accepte condiţiile sale. Însă după ce C4- 
rol a avut convorbiri cu un grup de politicieni fideli, 
între care Constantin Argetoianu și Gheorghe Brătia- 
nu, cu generali devotați şi membrii ai guvernului, care 
l-au asigurat de sprijinul lor și de dezacordul față de 
formula preconizată de Maniu, principele a trimis ime- 
diat vorbă primului ministru că-și retrage angajumen- 
tele făcute şi cere să fie proclamat imediat rege. Con- 
fruntat cu această situaţie, primul-ministru Maniu a 
prezentat Regenţei demisia guvernului. Noul cabinet 
prezidat de G.G. Mironescu l-a proclamat rege pe Ca- 
rol la 8 iunie 1930, iar Regelui Mihai i-a fost găsit titlul 

de Mare Voievod de Alba Iulia. În ciuda promisiunilor, 
la 2 august Magda Lupescu intra clandestin în ţară, cu 
pașaportul soției lui Mihai Manoilescu. Retras din gu- 
vern, Maniu a început campania de demascare a re- 
gelui Carol al II-lea, care a luat sfârșit numai o dată cu 
abdicarea acestuia, la 6 septembrie 1940. 

În aceeași scrisoare către radio Europa Liberă, dom- 
nul Coposu numea așa-zisul pact al PNȚ cu legionarii 
„o propagandă demagogică fără temei istoric“. 

În realitate — explica el — a fost vorba de un pact de 
neagresiune electorală încheiat în ajunul alegerilor din 
octombrie 1937 între partidele de opoziţie, acord ini- 
tiat de Iuliu Maniu și care urmărea contracararea ten- 
dințelor dictatoriale ale Regelui Carol al II-lea. Iniţiati- 
va lui Maniu a fost departe de a constitui o eroare po- 
litică — susţinea dl. Coposu —, ci a fost o acțiune salutară 
prin care toți fruntașii Opoziţiei au fost invitaţi să adere 
pentru asigurarea corectitudinii alegerilor generale. 

Scopul acordului era de fapt răsturnarea guvernului 
personal al regelui, condus de Gheorghe Tătărescu, 
iar pentru atingerea acestui obiectiv partidele de opo- 
ziţie urmau să suspende temporar lupta dintre ele, ac- 
ționând fiecare separat pentru înfrângerea guvernului 
și blamarea regelui tiranic, care nu se mulțumea să 
domnească, ci voia să guverneze. Cu acordul Opoziţi- 
ej, la așa-zisul „pact cu legionarii“ au aderat la 26 oc- 
tombrie 1937, în afară de PNT, liberalii lui Gheorghe 
Brătianu, agrarienii conduși de C. Argetoianu, social- 
democraţii reprezentaţi de F. Fluieraș, legionarii — prin 
Corneliu Zelea-Codreanu și comunitatea israelită din 
România, reprezentată de dr. W. Fielderman. Apelul la 
pactul de neagresiune electorală fusese adresat de Iu- 
liu Maniu tuturor fruntașilor Opoziţiei în scopul apără- 
rii instituţiilor democratice și al descurajării autocrației, 
dar numai cele 6 partide menţionate au semnat. Ale- 
gerile din 1937 s-au sfârșit cu înfrângerea guvernului 
Tătărescu. Dl. Coposu preciza că Partidul Comunist, 

care ulterior a adus acuzaţii pactului de neagresiune 
electorală din 1937, dăduse dispoziţie simpatizanţilor 
săi să voteze listele PNȚ! Semnătura doctorului Fiel- 
derman în numele evreilor din România demonstra că 
acordul nu fusese, de bună seamă, considerat de el 
drept un „pact cu legionarii“. Corneliu Coposu consi- 
dera o diversiune inadmisibilă reproșul adresat lui 
Maniu, printr-o propagandă perfidă, că ar fi propulsat 
pe scena politică mișcarea legionară. În realitate — pre- 
ciza autorul scrisorii — cei care, din intenţia de a pro- 
duce diversiuni, au sprijinit ascendenţa politică a le- 
gionarilor au fost: Tătărescu, Regele Carol al II-lea, Ar- 
getoianu, Gigurtu, Goga ş.a. Astfel, în aprilie 1936, gu- 
vernul Tătărescu a sprijinit Congresul legionarilor de 
la Târgu Mureș, organizat pe cheltuiala statului. Regele 
Carol al II-lea se întâlnise la 14 februarie 1937 cu Cor- 
neliu Codreanu și tratase cu el aducerea legionarilor la 
putere, cu condiţia ca mișcarea legionară să-l procla- 
me pe rege ca șef al ei. Codreanu fusese cel care nu 
acceptase propunerea regală. Tot cu aprobarea Rege- 
lui Carol al II-lea, Tătărescu acceptase organizarea sub 
protecția organelor de ordine a manifestaţiei legionare 
prilejuite de înhumarea lui Moţa și Marin. 


Autorul scrisorii adăuga că în timp ce acordul iniţiat 
de Maniu în 1937 s-a bucurat de o deosebită propa- 
gandă demagogică și atenţie critică, alte pacte electo- 
rale din viaţa politică a României au fost tratate ca sim- 
ple manevre politice de circumstanţă, și exemplifica: 
pactul de la Ciucea, încheiat de Goga cu Partidul Ma- 
ghiar, acordul electoral Goga-Codreanu, acordul guver- 
nului Groza cu legionarii reprezentaţi de Pătrașcu etc. 

Cât despre cea de a treia pretinsă eroare a lui Iuliu 
Maniu — de a nu prezida guvernul de la 23 august 
1944 —, dl. Coposu preciza că Maniu refuzase categoric 
să conducă guvernul care a semnat armistițiul de la 
Moscova, deoarece Uniunea Sovietică condiţionase 

semnarea armistiţiului de acceptarea de către România 
a frontierei impuse prin ultimatumul din 26 iunie 
1940. Maniu insistase ca problema frontierelor să fie 
lăsată în atribuţia Conferinţei de pace, după ce făcuse 
apel la guvernele SUA și al Marii Britanii să-și respecte 
angajamentele solemne contractate prin Carta din 
Newfouland în 1941, la care aderase în același an și 
URSS. În ședința Consiliului de Miniștri din 15-16 sep- 
tembrie 1944, Maniu a explicat refuzul său: el era cre- 
ditorul moral al unei datorii solemne, contractate de 
Marii Aliați, avusese asigurări date de guvernele ame- 
rican și britanic, începând din februarie 1941 și până 
la mijlocul anului 1943, în privinţa integrităţii teritoria- 
le românești. Maniu refuzase să accepte colaborarea 
comuniștilor români la activarea „Opoziţiei“, mai îna- 
inte ca aceștia să recunoască, fără echivoc, apartenen- 
ta Basarabiei și Bucovinei de Nord la România. 

Semnatarul scrisorii exprima în încheiere surpriza 
că se folosesc încă argumente utilizate de denigratorii 
postumi ai lui Iuliu Maniu, analize superficiale, infor- 
maţii parţiale sau denaturate, adăugând că a conside- 
rat o datorie ca să contribuie la elucidarea adevărului. 

Vlad a difuzat un fragment din această scrisoare. 
Altceva nu mai știam despre Corneliu Coposu. 


După izbucnirea revoluţiei din decembrie 1989, o 
dată cu primele ştiri sosite la redacţie, când lucram cu 
toţii zi și noapte, fără să mai respectăm emisiunile și 
orele, am regăsit numele: Corneliu Coposu reînființa- 
se, printr-un manifest din 22 decembrie, Partidul Na- 
tional Ţărănesc. 

Pe drumul de la frontieră spre București, în acel 
aprilie '90, când devoram sedusă meleagurile interzi- 
se, mi-am dat seama că, vulnerabilă încă, nu aveam 
puterea unei revederi cu rude sau prieteni, voiam să 
revăd doar locuri, și acelea pe furiș. 

Şi totuși era o persoană pe care aș fi dorit s-o cu- 
nosc: domnul care-și plecase creștetul intrând în acel 

oribil vehicul militar, fără să clipească, acceptând umi- 
linţa cu aerul că îi iartă pe prigonitorii săi. Mi-au reve- 
nit în minte și cuvintele lui Ciorănescu: „Corneliu Co- 
posu, secretarul lui Maniu, umbra lui“. 

În zilele următoare, o dată ajunsă în București, 
mi-am dat seama că mă obseda dorința de a-l întâlni 
pe acel om legendar care nu înțelegeam prin ce mira- 
col supravieţuise dictaturii pentru a fi acum din nou 
hărțuit. I-am aflat adresa. Prin orașul sfârtecat, prin 
gropi, printre schelete ruginite de blocuri, am ajuns în 
strada Mămulari 19. O casă gălbuie din anii '40, cu 
mușcate la fereastră. Lateral, pe un perete, transparen- 
te încă sub var, apăreau scrise cu litere sângerii, gigan- 
tice, cuvintele: „Moarte lui Coposu“. Unul din muncito- 
rii cățăraţi pe schela construcţiei de peste drum aruncă 
ceva înspre noi, o bucată de moloz, și ne apostrofă pe 
un ton dezarticulat care putea fi simultan râs batjoco- 
ritor sau sughiţ isteric: „Ce bă, vă duceţi la Coposu 
care roade osu'?“. Mă clatin de repulsie şi îmi pierd 
puțin cumpătul gândindu-mă la omul care trăia în 
această casă acoperită cu pojghiţa unui blestem. Soţul 
meu mă sfătuieşte să nu mă las impresionată. Sun și 
apare o doamnă în doliu cu chip blajin, luminos. Îmi 
iau inima în dinți și îi spun: „Mă numesc Doina Ale- 
xandru, sunt de la radio Europa Liberă și aș vrea să-l 
cunosc pe domnul Coposu“. Nu apuc bine să spun 
aceste cuvinte că doamna se și repede la mine, mă 
cuprinde în braţe şi mă sărută, spunându-mi că mă 
cunoaște într-adevăr de ani de zile după voce. Sunt 
uluită de această întâmpinare și îi sunt recunoscătoare 
că îmbrăţișarea ei salutară dizolvă orice crispare sau 
stânjeneală. Ne invită să urcăm şi ne prezintă ea însăși 
celor din casă. Sunt bucuroși să mai cunoască o „voce“, 
cea a soțului meu, Constantin Mănciulescu. Nu știu ce 
mă șochează mai mult: reacţia Flaviei cu totul nepre- 
văzută — aflu că așa se numește — sau întâlnirea pe care 
o anticipam cu emoție. Sunt atât de tulburată, încât 

din domnul Coposu — căci el este cu adevărat — nu re- 
marc decât statura falnică și zâmbetul, ochii care su- 
râd independent cu un fel de duioșie paternă și curte- 
nitoare în același timp. Acesta este deci omul. Emite 
vibrant bunăvoință și căldură protectoare, iar vorba 
sa, ușor sacadată, este un adevărat balsam pentru oa- 
menii timizi. Ne privim. Și ei sunt în doliu ca și noi. 
Au pierdut o soră iubită, pe Bobiţă. Ne spun numele 
ei cu ochii în lacrimi. Avem senzaţia că ne cunoaștem 
de mult, dintotdeauna. Domnul Coposu ne spune că a 
ascultat cu regularitate, seară de seară, Europa Liberă, 
de când a ieșit din închisoare. „Intr-o vreme nici nu 
mai aveam nevoie să ascult la aparatul meu, fiindcă 
aveam un vecin care lucra la Securitate și punea atât 
de tare radioul pe postul Europei Libere, încât auzeam 
nestingherit și făceam și economie de curent.“ Trans- 
mite un magnetism puternic și o senzaţie de forță în- 
delung încătușată. Cu un talent înnăscut de narator, 
preia întrebările mele abia şoptite și îmi răspunde pe 
îndelete, depănând firul unei incredibile povești care 
este viaţa lui. „Nici eu n-aş fi crezut propria mea bio- 
grafie dacă mi-ar fi povestit-o altul“ — îmi spune cu pri- 
virea întoarsă undeva înăuntru, dar ține să adauge că 
acesta a fost destinul unei generaţii, al generaţiei sale. 
Relatează senin, fără patimă, fără ranchiună, cu deta- 
șare despre anii de detenţie: 17. Dincolo de altceva, 
preţuiesc calitatea excelentă a povestirii, întrucât de 
ani de zile am avut prilejul să ascult aproape zilnic în- 
tâmplări extraordinare din închisoare, povestite cu un 
talent asemănător și o memorie la fel de prodigioasă 
de Ion Ioanid. Pe rând, prind viaţă icoana lui Maniu 
(„afecțiunea specială pentru Maniu“, nu o numește 
dragoste), penitenciarele, regimul de izolare, muțenia, 
domiciliul obligatoriu în Bărăgan. Înregistrăm un inter- 
viu despre viitoarele alegeri. Va fi primul său interviu 
la Europa Liberă. Vorbește despre imposibilitatea de a 
desfășura o campanie electorală normală, despre vic- 

timele bătute și chiar ucise din rândurile celor care 
s-au înscris în PNȚ. „Nu avem mașini pentru a ne de- 
plasa în ţară, nu avem bani pentru afișe, iar notabilită- 
tile comuniste locale organizează bande de huligani 
care îi așteaptă cu bâtele pe oameni, mari fruntași ai 
PNȚ, la intrarea în sate și comune.“ Acuză puterea 
provizorie, „emanată“, că foloseşte toate resursele fi- 
nanciare ale țării și averea uriașă a PCR ca să-și orga- 
nizeze campania electorală, bazată pe denigrarea par- 
tidelor istorice, pe derutarea și dezinformarea popula- 
tiei. Îi confirm și eu scenele violente contra unor ac- 
tiviști PNȚ pe care le-am văzut personal la Galaţi. Este 
la curent. Îl mai întreb (încă nu-l cunosc bine) de ce 
nu dezminte calomniile și minciunile care circulă pe 
seama lui. Zâmbește și-mi întinde un fel de manifest 
pe care-l scoate din buzunar, un text trivial, plin de 
invective și minciuni la adresa lui. „Este doar ultimul“ — 
îmi spune fără urmă de ranchiună, aproape amuzat, 
ca de o glumă bună. Apoi povestește ce i s-a întâm- 
plat cu două luni și ceva în urmă, la 29 ianuarie: cum 
i-a fost asediată casa — îmbolnăvirea și moartea sorei 
iubite i s-a tras de atunci —, cum au fost aduși munci- 
tori instigaţi să-l amenințe cu linșajul pe el și pe frun- 
tașii PNȚ aflaţi în sediu. ÎI întreb ce făcea când a venit 
primul-ministru român să-l „salveze“ cu TAB-ul. „Fu- 
mam, așteptând să văd ce au de gând să facă, fiindcă 
știam că totul era o înscenare a lor — contrademonstra- 
ţia din 29, ca și lozincile lansate împotriva mea, că 
destabilizez ţara și încerc o lovitură de stat.“ Recu- 
noaște însă că nu și-a dat seama că întreaga înscenare 
se făcuse pentru a se filma cum era „salvat“ de Petre 
Roman de furia unei mulțimi incitate tot de „ei“. Îmi 
spune și un detaliu pe care nu îl cunoșteam: refuzase 
categoric să iasă din sediu, dar, la insistenţele lui Ro- 
man, acceptase să meargă la Televiziune să facă o 
declaraţie. Aceasta a fost înregistrată, dar nu s-a mai 
transmis niciodată. Ne explică gravitatea faptelor pe- 

trecute începând cu 23 ianuarie 1990, reconstituind 
înscenările, farsele, minciunile prin care el şi ceilalți 
reprezentanţi ai partidului fuseseră păcăliți de Front, 
cum din participanţi la revoluţia anticomunistă au de- 
venit în numai o lună din nou „Opoziţie“. Insistă mult, 
tălmăcind cum s-a produs ruptura între exponenții 
Puterii în frunte cu Iliescu și tabăra anticomunistă re- 
prezentată de partidele istorice. La discuţiile de la Pa- 
latul Victoria, unde fusese invitat la o masă rotundă 
pentru o dezbatere în direct la TV cu liderii Puterii 
provizorii, au fost tăiate microfoanele din dreptul său, 
au funcţionat doar cele din fața echipei lui Iliescu. 
Acesta și-a putut lansa acuzaţiile și tiradele virulente 
împotriva pretinsei „destabilizări“ puse la cale de par- 
tide, în timp ce replica acestora nu a putut fi auzită. 
Un duel cu arme inegale între reaua credință dotată 
mediatic și demnitatea mută... Nu-și putea ierta că nu 
a sesizat la timp că metodele utilizate erau cele din- 
totdeauna — de mistificare comunistă. Crezuse în an- 
gajamentele Frontului, călcate ulterior în picioare cu 
cinism pentru a obține o majoritate zdrobitoare în 
noul organism CPUN. Lovitura distrugătoare a fost da- 
tă Opoziţiei când CPUN a hotărât ca deciziile în acest 
for să nu se ia cu o majoritate de 2/3, cum se stabilise 
anterior, ci cu o majoritate simplă. Se inventaseră ur- 
gent partide satelit care asigurau FSN-iştilor această 
majoritate. 

Nu ştiu câte ore a durat această primă întâlnire cu 
Corneliu Coposu în prezenţa surorilor sale, dar ne-am 
simţit din acel moment adoptați în cercul familiei lor 
printr-un fel de „dispensă“ generoasă ce anula faptul 
că nu eram nici rude și nici vechi prieteni încercați. 
Domnul Coposu nu a uitat să amintească mereu acea 
primă întâlnire a noastră la un simpozion al românilor 
organizat la Paris de Aurel Răuţă 5 ani mai târziu. Când 
cineva, care fusese la Paris la simpozion, mi-a spus de- 
spre acest lucru, m-a emoționat până la lacrimi gene- 

rozitatea sufletească a omului care păstrase în memo- 
ria inimii un neînsemnat gest timid dintr-o perioadă 
când casa din Mămulari nu prezenta încă nici o atrac- 
ție pentru nimeni, decât doar spre a o pângări și îm- 
proșca, când el însuși era insultat și batjocorit, hulit de 
adversari grobieni grăbiţi să se repeadă cu bâtele asu- 
pra lui, în vremea când harul său pâlpâia încă neștiut. 
Sau cine știe, o chimie sufletească ciudată acţiona în 
virtutea unor reacţii necunoscute nouă... 

Ne revedeam de mai multe ori pe an la București 
sau la Miinchen, căci începuse să călătorească invitat 
în diverse țări. Popularitatea sa crescuse cu fiecare an 
și inamicii învățaseră şi ei că nu au încotro și trebuie 
să accepte existenţa Opoziţiei, întrucât jocul democra- 
tic se desfășura la scenă deschisă. De bună seamă, 
adevărata suferință a exponențţilor Puterii era de a ofe- 
ri un contrast strident cu bătrânul solitar, aristocratic și 
demn, depășind în înălțime fizică și morală orice fost 
secretar judeţean, orice fost premiant de la Ștefan 
Gheorghiu, ori exemplar de paradă din tabăra prezi- 
denţială. Un singur lucru îi puteau reproșa: vârsta bio- 
logică pe care au și transformat-o în călcâiul lui Achile, 
într-un complex de vinovăţie, culpă altminteri iertată 
ușor tovarășilor lor ideologici veniţi cu tancurile sovie- 
tice şi pitiţi încă în istoria neamului. Cu timpul, detrac- 
torii au obosit să-l mai calomnieze și s-au speriat de 
consecinţele unei staturi ce nu înceta să crească, în 
ciuda opreliștilor de mediatizare. L-au „descoperit“ în- 
tr-un târziu ziariștii, chiar cei care ar fi trebuit să ră- 
mână orbi și surzi la harisma sa. Drumurile sale tre- 
ceau uneori prin München, unde se oprea pentru o 
vizită la postul nostru de radio. Domnul Stroescu- 
Stânișoară, directorul serviciului românesc, îl prețuia și 
îl cultiva pe liderul PNȚ-ist, consultându-l la orice eve- 
niment politic din ţară, spre ironiile unora care con- 
siderau că-l solicită prea des. 

Când apărea însă domnul Coposu cu suita sa — nu 
călătorea niciodată singur — de la intrare se forma în 

jurul său un alai ce-l însoțea pe coridoare, în studiouri 
sau la „cafeterie“. De obicei dânsul nu mânca nimic, 
se hrănea cu cafea și ţigări. Cu aceste ocazii toți îl as- 
cultau fascinaţi. Vorbea aproape în exclusivitate el, 
egal, fără patimă, demontând cu precizie mecanismele 
viclene utilizate de inamicii politici spre a-și perpetua 
monopolul Puterii. Avea aerul unui medic ce pune 
diagnosticul unui pacient suferind de o boală incura- 
bilă. Vara ne așezam la o masă lungă pe terasa ce dă- 
dea spre Englischer Garten, străjuită de rhododendron 
violet. Fără să se întrerupă din vorbă, remarca amuzat 
cu degetul veverițele negre ce cutreierau, ca fulgerul, 
pe vertical și orizontal parcul. Se bucura parcă de 
aceste clipe de acalmie. Apăreau oare — văzuţi de de- 
parte — adversarii lui mai inofensivi și mai puţin dez- 
gustători? Nu, am aflat că așa vorbea el întotdeauna, 
nu putea urî pe nimeni, nu putea decât să-și compăti- 
mească denigratorii, să facă haz de ei, în cel mai rău 
caz să-i desființeze cu un gest plictisit al mâinii. 

Înregistra în studio zeci de minute de convorbiri la 
microfon, fără să aibă cea mai mică ezitare sau „bâl- 
bă“. Tehnicienii de studio erau fericiți când îl vedeau. 
Benzile sale aproape nu trebuiau editate. Era un ora- 
tor perfect. 

Am avut marele noroc de a-l asculta depănând ore 
întregi file de istorie trăită ca martor ocular. Ce păcat 
că nu așternea pe hârtie detaliile unor evenimente la 
care participase nemijlocit și pe care le evoca graţie 
unei memorii fabuloase. În casa lui primitoare din Mă- 
mulari, la Galateea Ciorănescu ori la noi, ne-a povestit 
despre asasinarea lui Madgearu, despre Groza și Pă- 
trășcanu, despre abdicarea Regelui Mihai, despre Elena 
Lupescu, Zăroni, Zelea Codreanu, despre marele său 
idol, Iuliu Maniu, și despre lupta eroică a înaintașilor 
ardeleni. 

Când își amintea despre Iuliu Maniu avea o privire 
specială, lăuntrică, urmărind filmul unor scene pe care 
numai el-le vedea. Îl socotea pe Maniu cel mai mare 

om politic român al acestui secol, o pildă morală, cel 
mai mare pedagog al neamului, autorul unei concepții 
occidentale de democraţie creștină, un puritan în at- 
mosfera coruptă a politicianismului din primele dece- 
nii ale veacului, un cavaler al dreptăţii, un vizionar ce 
preconiza acum un secol Europa unită. Când evoca 
viața lui Maniu (îl pronunţa diftongat), atmosfera ro- 
mânească din casa părinţilor, studiile de la Blaj — unde 
învățase și el —, înțelegeai cât de profund și intim fu- 
sese legat de mentorul său, prin tradiţiile de familie, 
prin lupta comună a generaţiilor de patrioţi ardeleni 
care luptau pentru recunoașterea drepturilor lor de 
minoritari ignorați. 

În mediul românesc transilvan de la începutul seco- 
lului, toate energiile și speranţele se puneau în partida 
naţională — Partidul Naţional al Românilor din Austro- 
Ungaria, partid inspirat din principiile democratice și 
revoluționare formulate de Simion Bărnuţiu pe Câm- 
pia Blajului. Programul acestui partid cerea introduce- 
rea votului universal, dreptul de exprimare în limba 
română, sistarea maghiarizării forțate, autonomia școli- 
lor și religiei. Student la Budapesta, Maniu înființase o 
societate a studenților români, sârbi și slovaci, cerând 
autonomia naţională a românilor din Transilvania. 
Avea 23 de ani. Încetul cu încetul, portretul lui Maniu 
se completa. Domnul Coposu povestea cu mult haz 
aventura glorioasă a locotenentului de artilerie Iuliu 
Maniu la Viena, când a ocupat cu ajutorul unui mic 
grup de ofiţeri români capitala austro-ungară, când, în 
octombrie 1918, domnea agitația și deruta armatei. În 
ultima lună a acestui an de graţie 1918, Iuliu Maniu 
realiza încununarea visului său și al străbunilor: unirea 
Transilvaniei cu vechiul Regat al României. 

Biografia lui Maniu era identică cu istoria patriei, 
fiecare act al acestui om era consacrat cauzei poporu- 
lui său și tuturor cauzelor drepte. Profund religios, 
calm, moderat, integru, era firesc să se opună ferm 


17 


dictaturii regale a lui Carol al II-lea, care a culminat cu 
dizolvarea partidelor politice; îl considera pe acest re- 
ge un autocrat profascist și părinte al autoritarismului. 
În timpul celui de al doilea război mondial, deşi Ro- 
mânia se afla în Axă, Maniu s-a dedicat cauzei aliați- 
lor, inițiind tratative secrete cu ei încă din 1941 și sfă- 
tuindu-l constant pe Mareșalul Antonescu să scoată 
tara din alianţa hitleristă. În ciuda deosebirilor de ve- 
deri, câțiva ani mai târziu, la procesul mareșalului, tre- 
când pe lângă boxa acuzaților, martorul Iuliu Maniu 
i-a întins mâna, grăbindu-și astfel propria arestare și 
condamnare... 

Fără să aibă aerul că e conștient de valoarea istori- 
că a povestirilor sale, revărsa adevărate comori memo- 
rialistice, fără să-și drămuiască timpul. Era un fel al 
său de a iubi oamenii. l-am spus o dată că suntem cu 
toţii niște cronofagi egoiști care savurăm povestirile 
sale în loc să-l lăsăm să le aștearnă pe hârtie. Mi-a răs- 
puns că pentru așa ceva nu are oricum timp. „Am să ţi 
le povestesc odată ţie. O să le înregistrezi.“ Mărturi- 
sesc că am primit cu emoție această promisiune. In 
martie 1995 a venit pentru câteva zile la Munchen 
după o vizită în SUA. Locuia, ca de obicei, la prietena 
noastră, Galateea Ciorănescu, care în ultimii ani îl găz- 
duise cu grație și ospitalitate, împreună cu suita sa, în 
amintirea simpatiilor politice ale soțului ei, George 
Ciorănescu. De data aceea m-a uimit sentimentul de 
urgenţă cu care domnul Coposu voia să vorbească de 
viitor, nu despre trecut, să ne transmită anumite consi- 
deraţii actuale legate de situaţia geo-politică a țării. Ne 
spunea că singura şansă a României este apropierea 
de instituţiile atlantice, afilierea la o umbrelă protec- 
toare ce nu poate fi alta decât NATO, pentru a ne asi- 
gura integritatea și suveranitatea. Din păcate, spunea 
că în SUA nu constatase că ar exista vreun termen fi- 
xat în perspectivă apropiată sau mai îndepărtată de 
admitere a României în această structură. „Noi trebuie 

să reprezentăm o oază de liniște în Balcani. Într-o lu- 
me învolburată de conflicte etnice și religioase, putem 
juca un rol important, asigurând factorul de stabilitate 
în Balcani.“ Vorbea cu patos despre eroarea fatală a 
celor care, în istoria noastră, ne-au apropiat de Răsărit. 
Apropierea de Rusia ar fi în timpurile actuale catastro- 
fală. „Rușii nu ne-au adus decât catastrofe“, spunea. 
Analiza intransigent politica lor imperială, spunând că 
Rusia a dirijat de-a lungul veacurilor pan-ortodoxia, 
pan-slavismul și comunismul în detrimentul țărilor ve- 
cine, iar acum, după căderea comunismului ateist, 
Moscova. se revendică drept purtătoare de drapel a 
creștinismului. Își aducea aminte apoi de o profetică 
declaraţie a sa din 1940, când se cedaseră teritoriile de 
peste Prut. Atunci a prevăzut că atât timp Cât va exista 
Uniunea Sovietică, independenţa și suveranitatea Ro- 
mâniei vor fi în pericol. Acum 55 de ani spera să vadă 
prăbușit colosul bolșevic cu picioare de lut încă din 
timpul vieţii sale. 


În vară se afla la tratament în Germania, la doctorul 
Baican, fiul unui prieten politic din tinereţe. Mișu Bai- 
can a fost omul providenţial care l-a ajutat să-și poată 
face operaţia la plămâni în 1994. 

Vorbeam destul de des la telefon, îmi cerea niște 
ziare românești pe care le cumpăram de la gară și i le 
expediam. Ziarele erau vechi, cu două săptămâni în 
urma evenimentelor. Aici nu aveam cum să ne procu- 
răm presa românească la zi. Suferea că nu are infor- 
maţii din țară. Ar fi vrut să vină cât mai repede la 
München, să scape de tratamentul care îl tracasează. 
După vreo două amânări, a sosit într-adevăr împreună 
cu surorile sale, aduși de Galateea de la Vallbert. Era 
în vervă, a avut o seară bună, dar părea măcinat de 
boală. În aceeași seară s-a apropiat de mine, m-a luat 
de mână şi mi-a spus că ar vrea să-mi încredinţeze, 
aşa cum mi-a spus odată, unele amănunte ale unor 

evenimente la care a fost martor, lucruri care prezintă 
poate importanţă și ar fi bine să rămână undeva. Cu 
3-4 ani în urmă îi sugerasem chiar eu să înregistrăm o 
convorbire mai lungă, pe care s-o publicăm sub formă 
de carte, incluzând acele prețioase narațiuni cu care-și 
delecta interlocutorii. Dar anii trecuseră fără să găsim 
timp pentru acest proiect. 

„Începem să lucrăm chiar de mâine dimineaţă, du- 
pă micul dejun“, anunţă plin de voie bună şi ceru un 
pahar de Porto. 

A doua zi am constatat că la el micul dejun începe 
la ora 12 și se termină pe la ora 13, fiindcă noaptea ci- 
tea până la 3-4. Astfel am început înregistrările pe te- 
rasa din grădina Galateei, în cel mai însorit august trăit 
de mine în ultimii ani în ploioasa Bavarie. Ne retră- 
geam la masa adăpostită sub balcon, în timp ce suro- 
rile lui rămâneau în sufragerie. 

li puneam întrebări pe care aş fi vrut de fapt să i le 
pun în urmă cu câţiva ani, altele pentru propria mea 
curiozitate, dar în general mă orientam după ceea ce 
vedeam că dorea să relateze. Îl ascultam cum alegea 
din memoria sa uimitoare întâmplările care modelase- 
ră destinul său şi, împreună cu el, al câtorva milioane 
de oameni. Un învingător al pușcăriilor, un abate Faria 
ce ieșise viu din celulă, aducând cu el comori de spi- 
ritualitate, de onoare și demnitate. Cavalerismul său 
impecabil, fidelitatea statornică față de mentorul idola- 
trizat, Maniu, disprețul suveran pentru vanitățile cu- 
rente făceau din el un personaj prin care am fi putut 
izbândi cu toţii. Fără să vrei îi căutai egal nu între se- 
meni, ci în lumea nobilă a ficţiunii pure, lângă Lance- 
lot sau Don Quijote, ori în galeria triumfală a înainta- 
șilor... Așa mă gândeam în acele zile aurite de august, 
ascultând vocea de care devenisem parcă dependentă. 

Aş fi vrut să nu se mai sfârșească acele clipe, să in- 
tervină cineva cu un stop-cadru, fiindcă doar astfel 
puteam opri derularea nemiloasă a unui viitor ce se 

anunța de pe atunci pe cât de avar, pe atât de dure- 
ros. Aș fi vrut să păstrez suspendată în timp privirea 
sa ce poposea adesea pe nobilul brad albastru din 
grădina Galateei. Așa fusese el însuși: semeţ, ca bra- 
dul, cu părul negru-albăstrui, ca pana corbului. Odih- 
na războinicului era întâmplătoare, aiurea, într-o ţară 
străină, dar el se bucura de acest scurt răgaz ce-i fuse- 
se îngăduit, adăstând o clipă în plus cu ochii pe cetina 
bradului. Farmecul acelor dimineţi nu avea cum să 
străbată prin densa materie a poverii de care voia par- 
că să scape istorisind-o. Intenţia lui părea să fie de a 
rememora integral toate evenimentele importante din 
biografia sa și semnificative „pentru istoria recentă. În- 
trerupte de plecarea mea în ţară, convorbirile s-au 
oprit pe bandă acolo unde s-au oprit și de unde el nu 
le mai poate continua. Urma să completăm la Bucu- 
rești lacunele ce ne lipseau. În absenţa mea, întocmise 
o structură a acestor episoade ce intenţiona să le evo- 
ce. Dosarul galben pregătit în acest scop nu s-a mai 
găsit. A încercat să înregistreze singur pe când era 
deja grav bolnav ceea ce voia să completeze. Nu s-a 
imprimat nimic. Ultima dată când ne-am văzut, pe 10 
octombrie, mi-a cerut câteva casete: „Vreau să le înre- 
gistrez pentru tine“, mi-a spus. Nu a mai apucat. S-ar 
părea că atât a vrut Dumnezeu să rămână din ceea ce 
intenţionase să lase Corneliu Coposu. Am transcris cu 
fidelitate imprimarea făcută la începutul lunii august 
1995 în grădina din cartierul Maeștrilor cântăreţi, din 
apropierea parcului Fidelio, unde se plimba singur şi 
îngândurat un om ce avea să fie numit 3 luni mai târ- 
ziu Pater Patriae. 


Doina Alexandru 


O familie cu tradiţii istorice 


În decembrie 1989, o dată cu revoluția, când s-a 
vorbit public despre Dvs. și despre Partidul Naţional 
Ţărănesc, ieşeati dintr-un con de umbră ce durase 
45 de ani. Mulţi români din generația de mijloc și, 
probabil, cei foarte tineri, nu știau mai nimic de- 
spre PNȚ si despre liderii săi. Această ignoranță a 
facilitat ulterior lansarea a tot felul de zvonuri ca- 
lomnioase și rău-voitoare pe seama Dvs.: că aţi fi 
lipsit din tară timp de 40 de ani, că aţi stat la Paris 
în lux si bogăție, cu alte cuvinte că nu ați mâncat 
salam de soia, că ați avut moșii pe care le revendi- 
cați si câte altele. Cu seninătatea și discretia ce vă 
caracterizează, nu v-aţi străduit niciodată să dez- 
minţiti serios, ci numai ocazional, zvonurile secției 
de dezinformare a Securităţii fiindcă, în ceea ce 
mă priveşte, n-am nici o îndoială asupra proveni- 
entei lor. Dar, din păcate, zvonurile şi nu adevărul 
sunt cele ce pătrund în cătunele îndepărtate, îngro- 
șând tenebrele minciunii. Din acest motiv cred că 
ar fi util să ne povestiți viata Dvs., pentru a face lu- 
mină și a risipi zvonurile și informatiile tendenţi- 
oase privind biografia Dvs. Să începem cu începutul. 


Tatăl meu a fost protopopul Valentin Coposu, ase- 
sor consistorial și arhidiacon, protopopul Șamșodului; 
făcuse studii teologice în țară și în străinătate, era 
doctor în Teologie și specialist în limba aramaică, care 
se pare că a fost limba vorbită de Hristos. Cariera lui 
preoțească a fost destul de spectaculoasă: foarte tânăr 
a ajuns paroh într-o comună mare cu câteva mii de lo- 
cuitori, urcând pe scara ierarhică a gradelor biseri- 
cești. A trebuit să se refugieze o dată cu plecarea arbi- 
trajului la Viena, mai întâi pentru că era vânat de un- 
guri, apoi pentru că era președintele judeţean al Ligii 
antirevizioniste. S-a refugiat lângă Blaj, în comuna 

Coșlari, unde a și murit de inimă rea la foarte scurt 
timp după refugiu. Bunicul meu dinspre tată se nu- 
mea Grigore Coposu, era tot preot și prieten bun de 
familie şi de vecinătate cu Gheorghe Pop de Băsești, 
al cărui corteș era — folosesc un termen care nu prea 
este cunoscut și care desemnează un fel de manager 
electoral. La alegerile din 1906, care s-au desfășurat în 
vechiul judeţ Sălaj cu multă violență, atât candidatul 
Gheorghe Pop de Băsești, președintele Partidului Na- 
tional Român din Transilvania, cât și bunicul meu din 
partea tatălui, Grigore Coposu, au fost strașnic bătuţi 
de către oficialitățile maghiare. Sigur că i s-a furat 
mandatul lui Gh. Pop de Băsești și în scurtă vreme 
după aceea bunicul meu a și murit, la 50 de ani. 

Mama era fiică de preot; tatăl ei era protopopul Iu- 
lian Anceanu, paroh și protopop în Surduc, jud. Sălaj. 
Bunicul dinspre mamă se trăgea dintr-o familie înno- 
bilată, care purta cu mândrie titlul de Ciolt, deci An- 
ceanu de Ciolt. Era sistemul care se practica în vremu- 
rile acelea, ca titlurile nobiliare, primite de către anu- 
mite familii, să nu lipsească din cărţile de vizită sau 
din manierele de prezentare ale familiilor; se mân- 
dreau cu aceste titluri. 

Străbunicul meu dinspre mamă era protopopul Ga- 
vril Vaida. Asupra acestui nume trebuie să fac un co- 
mentariu: Gavril Vaida, care purta și el titlul nobil de 
Glod, era văr primar cu tatăl lui Alexandru Vaida Voie- 
vod și făcea parte dintre fruntașii Partidului Naţional 
din epoca aceea, fiind mare adept al pasivismului po- 
litic. Partidul Naţional s-a născut pe Câmpia Libertăţii 
de la Blaj la 16 mai 1848, cu un' program concret de 
acţiune, format din 16 puncte stabilite de Simion Băr- 
nuțiu —pogram ce a stat la baza acţiunii politice a in- 
telectualității românești din Transilvania. Partidul Na- 
tional s-a constituit oficial chiar în 1867 la Miercurea 
Sibiului, primul președinte fiind Ilie Măcelaru. Pe 
atunci drepturile românilor nu erau recunoscute. Du- 

pă vechea Constituţie, în Transilvania se recunoașteau 
doar trei naţiuni: ungurii, secuii și sașii, românii fiind 
tolerați, deci lipsiți de drepturi politice. Nefiindu-le re- 
cunoscute drepturile primordiale, românii adoptaseră 
tactica pasivistă: se abţineau să susțină campanii elec- 
torale, nu luau parte la Parlamentul de la Budapesta, îl 
sabotau, iar prin această atitudine de protest voiau să 
atragă atenţia asupra nerespectării patentelor imperia- 
le. Acestea erau hotărârile Vienei prin care se ștersese- 
ră deosebirile între naţiunile componente ale Transil- 
vaniei. Deși poporul român devenise naţiune receptă, 
această patentă imperială nu era recunoscută de către 
guvernul maghiar. Curentul pasivist a continuat până 
în 1905, când conducerea Partidului Naţional a impus 
o nouă linie activă, prin angajarea populaţiei româ- 
nești în alegeri, şi astfel a obţinut un număr 16 man- 
date în Parlamentul de la Budapesta. Acţiunea 
activistă, inițiată de deputatul de Orăștie, Aurel Vlad, a 
câștigat teren şi a fost continuată cu succes de Iuliu 
Maniu şi Alexandru Vaida Voievod, care au decis să 
intre „cu capul în spini“, să înceapă lupta pentru drep- 
turile egale ale românilor, astfel încât noi, autohtonii, 
să avem drepturi cel puţin egale cu „venitările“, cum 
se spunea în Ardeal. 

Datorită autorităţii de care se bucura bunicul, la el 
acasă, în comuna Bobota, s-au ţinut la intervale mari 
trei şedinţe ale comitetului de conducere al vechiului 
Partid Naţional, condus la vremea aceea de către prie- 
tenul străbunicului meu, Ilie Măcelaru, împreună cu 
tot Comitetul Central — printre care se numărau Popeea, 
Gheorghe Bariț, Gheorghe Pop de Băsești, Mocioni. 
Au venit acasă la Gavril Vaida de Glod ca să discute 
orientarea politică a vechiului Partid Naţional Român. 
Străbunicul meu a rămas pasivist până în ultimul mo- 
ment, chiar după ce conducerea partidului a hotărât la 
1906 reintrarea în activitate. Bătrânul a trăit până la 
vârsta de 99 de ani și a murit în preajma Unirii de la 

1918. Între 1906 și 1918, vreme de un deceniu și ceva, 
Gavril Vaida de Glod a continuat să propage ideea pa- 
sivismului politic, fiind categoric împotriva intrării în 
activitate a partidului, hotărâtă în majoritate de tinerii 
intraţi în conducerea vechiului partid. 


„Nu renunţa o clipă la visurile sfinte!“ 


În atmosfera aceasta, în momentul în care m-am 
născut eu, la 20 mai 1914, casa în care am apărut era 
îmbibată de esențe politice naționale. Îmi aduc aminte 
din prima copilărie că pe pereţii numeroaselor camere 
pe care le aveam — 7 camere, — erau tablouri ale lui 
Avram lancu, Horea, Cloșca și Crișan, dar şi gravuri 
ale lui Andrei Mureșanu, Vasile Alecsandri, Mihai Emi- 
nescu; era o atmosferă politico-misticistă, plină de 
esenţă românească și străbătută de? patriotism. Îmi 
aduc aminte de străbunicul meu care mă admonesta 
ori de câte ori vorbeam cu câinele în limba română: 
„Mă nepoțele mă, cu cânii nu se vorbește în frumoasa 
noastră limbă !*. În sfârșit, era un patriot ireductibil; 
părinţii își aduc aminte cu amuzament că atunci când 
trupa Teatrului Naţional din Bucureşti, în cadrul serbă- 
rilor Astrei, a avut o deplasare în tot Ardealul, entuzi- 
asmul populaţiei pentru actorii români a fost așa de 
mare, încât s-au deplasat la festivități de la distanţe de 
100-150 de km cu trăsurile, iar bătrânul Gavril Vaida 
de Glod până când a murit pomenea la slujbele religi- 
oase din fiecare zi pe actrițele care participaseră la 
festivitățile de la 1910-1911 din Transilvania. Era un 
spirit românesc foarte dezvoltat și întâmplarea a făcut 
ca tatăl meu, care a intrat de foarte tânăr în politică — a 
început să activeze în 1909 —, a ajuns în România Mare 
senator al Partidului Naţional Ţărănesc. Fiind copil, 
am participat activ la viața politică românească, sigur, 
la nivel de comună rurală, dar nu m-am înscris în Par- 
tidul Naţional Țărănesc niciodată. M-am pomenit în el, 

m-am născut în el, nimeni nu mi-a cerut niciodată o 
înscriere, fiind socotit ca descendent a trei generaţii 
care făcuseră parte din Partidul Naţional. Mama mea 
s-a implicat în politica națională, a fost vice-președinta 
femeilor române sălăjene, participantă la toate acțiuni- 
le românești — e vorba de epoca dinainte de război, 
când fiecare român care se respecta se simţea obligat 
să-și manifeste atașamentul față de poporul român, 
prin activitate politică, socială sau artistică. În casă la 
noi a trăit verișoara primară a lui Maniu, rămasă orfa- 
nă; ea a fost crescută de bunica ei, care era văduva 
protopopului Stanciu, Elena Bărnuţiu, nepoată directă 
a lui Simion Bărnuţiu, ca și tatăl lui Maniu. Atât el, cât 
şi bunicul acestei mătuși ale mele au fost întreținuţi la 
studii de către Simion Bărnuţiu. Deci Simion Bărnuţiu 
și-a crescut la studii în străinătate doi nepoți, pe care 
i-a scos de la Teologie unde erau înscriși şi i-a obligat 
să se înscrie la Drept. Unul dintre ei, Ion Maniu, tatăl 
lui Iuliu Maniu, a devenit consilier de tribunal ales (pe 
vremea aceea funcţia era electivă) în Zalău, jud. Sălaj, 
iar celălalt a devenit prim-notar al judeţului după ce a 
terminat facultatea juridică de la Graz. 


Unde v-aţi Jăcut primii ani de studii ? 


Școala primară am făcut-o în comună, cum era nor- 
mal. Cu mine s-a petrecut un lucru interesant: se pare 
că eram foarte rău când eram mic și atunci, neexis- 
tând grădiniţă în comună, părinţii m-au trimis la școa- 
lă confesională în limba română. Școala confesională 
era întreținută de Biserică, școlile de stat având preda- 
re în limba maghiară. Școala confesională avea niște 
învățători foarte cumsecade și am fost trimis acolo de 
la vârsta de 4 ani; alături de ceilalți copii am deprins 
studiile iniţiale. Au avut bucluc cu mine pentru că în 
epoca în care a devenit școlarizarea obligatorie și tre- 
buia să mă înscriu în clasa întâi, eu am refuzat pentru 
că știam materialul și atunci, neavând încotro, m-au 

înscris în clasa a treia, deoarece eu frecventasem deja 
2 ani. Așa se explică că înainte de 8 ani eu termina- 
sem cursurile şcolii primare și cred că am fost cel mai 
tânăr elev al liceului din Blaj. Liceul din Blaj era un 
liceu de tradiţie românească și nu a fost nici o discuţie 
în legătură cu locul unde trebuia și eu, şi surorile 
mele să ne continuăm școala. 


Cum de nu ati îmbrătișat cariera teologică având 
atâția preoti în familie ? 


E o bună întrebare, având pe linie maternă 7 pre- 
oţi, iar pe linie paternă 3. Totuși, niciodată nu s-a dis- 
cutat în casă și niciodată nu mi-am manifestat nici eu 
vreo intenţie de a îmbrăţișa cariera preoțească. Tatăl 
meu voia să mă facă inginer — era ambiția lui, nu știu 
de ce. Lucru pe care eu îl refuzam cu încăpățânare în 
timp ce toate surorile mele — am avut 4 surori — au îm- 
brăţișat cariere tehnice, inginerești; doar eu, băiat, am 
făcut școală juridică. Am fost lăsat să-mi aleg singur 
orientarea profesională și n-am avut nici o ezitare, de 
la început înscriindu-mă la Facultatea de Drept. In 
timpul studenţiei am făcut, bineînţeles, politică naţio- 
nal-țărănească, am fost preşedintele studenţilor naţio- 
nal-țărăniști de la Universitatea din Cluj şi președintele 
Uniunii Studenţilor Democraţi. 


Cu trăsura la Bădăcin. 
Ucenic la făuritorul Unirii 


Când ați recunoscut în Iuliu Maniu mentorul Dus. 
politic ? 


Iuliu Maniu m-a cunoscut de când m-am născut. 
Familiile erau prietene, se întâlneau cel puţin o dată 
pe săptămână pentru că comuna mea, Bobota, e la 
13-14 km de comuna lui Maniu, Bădăcin. Și datorită 
legăturilor mai îndepărtate de rudenie, de obicei o da- 

tă pe săptămână se mergea cu trăsura la Bădăcin. 
Acolo, copil fiind, eram atras de livada pe care o avea 
Maniu, unde găseai fructe în toate anotimpurile: cire- 
șe, vișine, piersici, mere, prune. Avea în jurul conacu- 
lui o livadă bogată în fructe și vie. De altfel, el n-a fost 
niciodată mare moșier, suprafaţa proprietăţii lui, moș- 
tenită de trei generaţii, nu depășea 15 ha. N-a acceptat 
să o diminueze cu nici un stânjen și n-a acceptat să o 
majoreze cu nimic. La un moment dat exista un fel de 
intrând în proprietatea lui Maniu, care aparţinea unui 
țăran de acolo, care era dispus să o vândă pentru a 
rotunji proprietatea lui Maniu. Maniu a refuzat să o 
cumpere, era cam o jumătate de hectar, spunând că el 
păstrează moștenirea din strămoși așa cum i-au lăsat-o 
părinţii și bunicii, nu vrea s-o majoreze, nici s-o dimi- 
nueze. Așa cum s-a înscris proprietatea Maniu prima 
oară în cartea funciară a localităţii, așa a rămas până 
la urmă: neschimbată. Deci, îi făceam vizite frecvente 
când eram copil. Când am devenit elev, a început să 
mă intereseze aspectul politic și eram tolerat la anumi- 
te discuţii pe această temă. Mi s-a întâmplat de multe 
ori ca, mergând cu părinţii la Bădăcin, să întâlnesc di- 
verse delegaţii, diverși reprezentanţi mai mult sau mai 
puţin importanţi ai politicii românești din vremea 
aceea. Acolo l-am întâlnit pe Stere, pe Mihalache, pe 
Costăchescu de la Iași, pe lunian, nu numai fruntașii 
de atunci ai Partidului Naţional Țărănesc, ci în general 
fruntași ai vieţii sociale şi politice românești. N-aș pu- 
tea să precizez acum când s-a închegat admiraţia mea 
pentru Maniu. Sigur, citeam, aveam cultură livrescă 
destul de extinsă în legătură cu situaţia politică din 
România, în orice caz, mi-am dat seama că, la apro- 
ximativ 16 ani, Maniu a început să discute cu mine 
exact ca și cu o persoană matură și să recepţioneze 
mulțumit anumite replici sau anumite idei ale mele, 
lucru care l-a și determinat ca abia ajuns la guvernare 
— eu fiind student — să mă ia șef de cabinet. 

Era în anul... 


1930. Așa mi-am început cariera politică, ca șef de 
cabinet al lui Maniu, apoi am ajuns director de cabi- 
net. Între 1937 și până la arestare, am fost secretar po- 
litic al lui Maniu și aș putea spune umbra lui, pentru 
că nu m-am despărțit niciodată de el, n-am lipsit de la 
nici o activitate desfășurată de el în perioada aceasta 
și aș putea afirma că am fost persoana cea mai apro- 
piată de Maniu vreme de 10 ani de zile. În mod ine- 
vitabil am luat cunoștință de toate culisele politice și 
diplomatice ale vieţii politice românești şi eram la cu- 
rent cu evoluţia situaţiei și chiar pasionat în urmărirea 
zilnică a acestei evoluţii. 


A fost, poate, perioada cea mai fertilă şi cea mai 
importantă pentru viitorul României din următorii 
50 de ani. 


Da. Mai întâi părerea mea obiectivă (încerc să mă 
scutur de orice sentimentalism, deși e foarte greu, 
pentru că afecțiunea mea pentru Maniu are încă o 
pondere majoră în mentalitatea mea): Iuliu Maniu a 
reprezentat spiritualitatea și gândirea politică româ- 
nească din secolul nostru. Așa cum unchiul lui, Si- 
mion Bărnuţiu, reprezintă în opinia mea figura cea 
mai importantă a secolului trecut din punct de vedere 
al gândirii politice și al geniului pe care l-a dovedit în 
cărțile și în ideile lui, tot așa Maniu, în secolul urmă- 
tor, reprezintă chintesența spiritualității românești. In- 
diferent de aspectul sentimental al raporturilor mele cu 
Maniu, datorită şi culturii livrești și experienţei, cred că 
pot să fac abstracţie de sentimentalismul adânc înfipt 
în conștiința mea și să trag niște concluzii obiective în 
ce privește personalitatea uriașă a lui Maniu şi impor- 
tanţa lui pentru evoluţia politicii românești postbelice. 


În afară de personalitatea lui Maniu, ce vă atrăgea 
în doctrina național-tărânistă ? 

Eu m-am familiarizat cu doctrina naţional-țărănistă 
din fragedă tinereţe. Mai întâi, ideea protejării catego- 
riilor mai puţin favorizate din societatea românească, 
ideea compensării nedreptăților de care a suferit ma- 
joritatea poporului român și care, fiind frustrată vreme 
de secole de drepturile elementare, trebuia să fie re- 
pusă pe linia de plutire printr-o protecţie special acor- 
dată până la nivelarea decalajului dintre țărănimea ro- 
mână şi celelalte categorii sociale. Liberalii reprezen- 
tau burghezia orașelor și oamenii de la țară mai ridi- 
caţi din punct de vedere al venitului, în acest timp ţă- 
rănimea nefiind o clasă socială, ci o categorie compu- 
să din infinite clase sociale. Cred că în rândurile țără- 
nimii existau mai multe categorii decât în oricare alt 
domeniu social. 


Asta înainte de război, înainte ca tăvălugul comu- 
nist să fi distrus această clasă. 


Bineînţeles, eu vorbesc de situația de dinainte de 
primul război mondial. Atunci, prin obiectivele pe 
care și le fixase după fuzionarea de la 1926, Partidul 
Naţional Țărănesc avea cel mai modern program. Si- 
gur că i se putea imputa o anumită predilecție pentru 
o categorie socială (pentru țărănime). Cei care au trăit 
în mediul rural pot să-și dea seama că între categoria 
oamenilor burjui, adică proprietarii de pământ har- 
nici, înzestrați cu animale de tracțiune și chiar cu ma- 
şini agricole, și între categoria pălmașilor era un deca- 
laj mult mai mare decât între muncitorii de la oraș și 
întreprinzătorii capitalişti. Deci nu se pot încadra toți 
țăranii într-o clasă socială; sunt categorii care de multe 
ori sunt antagoniste între ele. Din vechiul program al 
PNȚ rezulta că în România temelia de care trebuia să 
se țină seama, cea care este resursa inepuizabilă de 
energii pentru viitorul naţiunii, era țărănimea română. 
Am iubit de la început această țărănime, cu care am 
fost în permanent contact. Îmi amintesc și acum cu 

plăcere că, fiind copil, elev de liceu, stăteam nopţi în- 
tregi la taclale cu bătrânii înţelepţi ai satului, care ma- 
nifestau curiozităţi de informare, dar și emiteau niște 
opinii, aș putea să zic, ca sentinţele filosofilor de pe 
vremuri, pe care le imprimaseră experienţa îndelun- 
gată şi observaţia făcută asupra vieţii de fiecare zi și 
de care trebuie să ţii seama, fiind mult mai valabile 
decât lozincile din cărţi sau din filosofia modernă. 


Nici un metru pătrat de pământ... 
Un om periculos și intratabil 


S-a spus că ati avut moșii. Este adevărat ? 


Nu. Întâmplarea face că nu. Eu am o pasiune pen- 
tru pământ și o admiraţie neplafonată pentru toți pro- 
prietarii de pământ, dar întâmplarea face să n-am nici 
un metru pătrat de pământ. Nu mi-ar fi rușine, aș fi 
chiar încântat să fiu proprietar de pământ. M-am trezit 
şi eu făcut moșier în polemicile care s-au organizat în 
special după revoluţia din ‘89, proprietar de pământ 
în cel puţin 15 judeţe, ba chiar se dădeau amănunte: 
în timp ce mă duceam să-mi preiau moșia din Teleor- 
man sau Suceava sau de nu știu unde, am fost bătut, 
că sunt pe moarte, internat în spitalul apropiat comu- 
nei respective. Am fost cadorisit cu câteva zeci de 
moşii, dar spre regretul meu n-am nici un metru pătrat 
de pământ. Nici nu mă interesa de fapt proprietatea, 
deși am o stimă deosebită pentru oamenii care cultivă 
pământul și cred că e situaţia ideală a unui om care 
are capacitatea necesară și energia de a-şi organiza o 
agricultură modernă. Poveștile cu moșiile au fost niște 
calomnii care, din nefericire, la noi, prind foarte re- 
pede. Poţi să trâmbiţezi luni de zile un adevăr pe care 
nimeni nu-l înregistrează, dacă însă lansezi o calom- 
nie, este imediat recepționată și, culmea, crezută chiar 
de oameni care au capacitatea de a selecta minciuna 

Cornelia Anceanu, 
străbunica 


Protopop Vaida Gavrilă, în 1917, la 98 
de ani - străbunicul 


Cornelia şi Cornel 


Valentin Coposu, 
tatăl 


Aurelia Coposu, 
mama 


Poza de Bacalaureat (1930) 


În perioada colegiului şi a studenţiei 


a Colegiul Sf. Vasile din Blaj, | 
clasa a VII-a (1929) 


Familia preotului Valentin 
Coposu, casa din Coşlari (1941) 


Protopopul Valentin Coposu, Aurelia Coposu, 
Corneliu Coposu în refugiu (sat Coşlari, jud. 
Alba, 1941) 


Cornel cu surorile 
Flavia şi Doina (1942) 


de adevăr. Campania împotriva mea nu s-a limitat nu- 
mai la acuzaţii că aș avea moșii întinse pe care vreau 
să le recuperez, bineînţeles smulgându-le de la țăranii 
care le cultivă, dar am fost acuzat și de posesia unor 
proprietăţi industriale. Că am interese nemaipomenite, 
că sunt proprietarul diverselor întreprinderi foarte 
prospere din ţară. Trebuie să recunosc, spre rușinea 
mea, că n-am nici măcar o acţiune la nici o întreprin- 
dere din România și nici n-am avut vreodată. 


Nici măcar un certificat de proprietate ? 


Mi se pare că din ultimile certificate care s-au răs- 
pândit, a ajuns și pe la mine unul, trebuie să fie pe la 
sora mea. Eu nu le-am văzut niciodată, nu m-au inte- 
resat. E adevărat ca la un moment dat aș fi putut să 
mă axez pe adunare de bani, am avut condiţii, dar nu 
m-a interesat chestiunea. Așa că sunt, cred, cel mai să- 
rac om din România, neavând nici un metru pătrat de 
pământ, neavând nici o acţiune, neavând nici casă 
proprie și nici un fel de proprietate. Așa că nu o să 
am probleme testamentare pentru că nu am ce testa! 
La un moment dat, într-o discuţie oarecum civilizată 
cu Iliescu, înainte de a rupe relaţiile cu el (datorită re- 
fuzului lui categoric de a dezminţi o calomnie de rea 
credință pe care a lansat-o pe postul de televiziune), 
într-un elan de sinceritate mi-a spus: „Domnule Copo- 
su, dvs. sunteţi un tip intratabil pentru că nu vreţi să 
fiți nici prim-ministru, nici ministru, nici președinte şi 
nici nu vreţi să faceţi avere. Deci sunteţi un om foarte 
periculos și intratabil“. I-am spus: „Dimpotrivă, cred că 
tocmai dezinteresul meu față de onorurile și demnită- 
tile publice și față de acumularea de avere îmi dă o 
independenţă care mă face să fiu foarte obiectiv în ra- 
porturile cu oamenii“. Zice: „Da, dar asta nu e o reco- 
mandare pentru compromisurile care sunt obligatorii 
în societatea românească de acum“. Deci în capul 
domnului Iliescu a intrat ideea că eu sunt o persoană 

foarte străină de deprinderile politice actuale şi că, dat 
fiind că nu mă interesează nici demnități, nici bani, nu 
sunt un om de dialog. 


Un mare partid în România Mare 


Domnule Preşedinte Coposu, ați putea evoca rolul 
jucat de Partidul Naţional Ţărănesc în perioada 
interbelică din România ? 


Rolul important al acestui partid a fost mai întâi de 
catalizator al opiniei publice, al tuturor categoriilor so- 
ciale din România. PNȚ, deşi s-a născut ca un expo- 
nent al țărănimii defavorizate de regimurile anterioare, 
s-a adresat tuturor categoriilor sociale. N-a fost un par- 
tid de clasă, a fost un partid de mase. Deci prima ca- 
racteristică a fost că nu reprezenta o categorie socială, 
cum reprezenta de pildă Partidul Conservator — pe 
proprietarii de pământ, sau Partidul Liberal — burghezia 
orășenească, ci reprezenta toate categoriile sociale, 
fiind un partid de masă și având un program pentru 
toate aceste categorii. Al doilea rol important era că se 
ridicase împotriva corupţiei și împotriva abuzurilor. 
Sigur că abuzurile și corupția din epoca interbelică nu 
pot fi comparate cu cele de acum. Acum noi am ajuns 
la un apogeu al corupţiei care nu știu dacă va mai fi 
depășit vreodată în istoria noastră. Dar era totuşi ma- 
niera abuzivă a funcţionarilor care, ori de câte ori erau 
investiţi cu vreun privilegiu sau vreo autoritate, își de- 
pășeau propria lor misiune și procedau în mod abu- 
ziv, profitând și de o toleranţă și de o răbdare care 
erau caracteristice românilor. Împotriva acestui sistem 
care făcuse deja cheag în România dintre cele două 
războaie mondiale s-a ridicat PNȚ, încercând să aducă 
un suflu nou, să imprime legalitatea și să desființeze 
abuzurile și protecţionismul. N-a reușit, bineînţeles, 
pentru că mafia care susținea atât corupția cât și abu- 

zurile era foarte bine sedimentată în societatea româ- 
nească. Nu trebuie să uităm că, după zeci de ani de 
guvernare liberală, toată structura societății românești 
era liberalizată și exista o solidaritate bine cimentată 
între reprezentanţii categoriilor sociale care își vedeau 
ameninţată supremaţia și deci depuneau eforturi pen- 
tru a contracara toate intenţiile de reformă ale PNȚ 
ajuns la guvernare. Aici cred că Maniu a făcut un ex- 
ces de legalitate, pentru că ordinul pe care l-a lansat și 
l-a respectat a fost ca să se procedeze cu respectul tu- 
turor dispoziţiilor legale. Or, o reformă structurală nu 
se poate face cu respectarea aidoma a unor legi care 
erau edictate în mod special pentru a promova abuzul 
și ilegalitatea. Această concepție ultralegalistă a lui 
Maniu a dat posibilitate infrastructurilor administrative 
să saboteze guvernările naţional-țărăniste. Au fost 
efectiv sabotate, începând cu directorii generali, cu se- 
cretarii generali, cu directorii de minister, pe care nu 
i-a clintit nimeni de pe poziţia lor, deși ar fi existat so- 
luţii ca, o dată cu schimbarea de guvern, toţi acești 
exponenţi care puteau fi făcuţi vinovaţi de abuzuri să 
fie înlocuiţi pentru a se permite o restructurare a sta- 
tului român. Fără îndoială, se poate trage concluzia 
obiectivă că guvernările naţional-ţărăniste au fost sa- 
botate de infrastructura administrativă care era în floa- 
re şi a cărei putere nu a fost deranjată cu nimic, dim- 
potrivă, s-a bucurat de protecţia unui regim ultralega- 
list. PNȚ a mai venit cu idei reformiste pe care parţial 
le-a pus în aplicare. De bună seamă, în perioada 
1928-1933 s-au adus în România primele legi cu ade- 
vărat democratice. PNȚ a făcut primele alegeri libere 
din România; până în 1928, în România nu s-au făcut 
alegeri libere. E adevărat că nu erau chiar așa furate ca 
cele organizate de comuniști, totuși abuzurile, presiu- 
nile morale, complicitatea autorităţilor represive dena- 
turau rezultatul alegerilor. Această denaturare nu era 
majoră, dar totuși influenţa rezultatele în mod evident. 

Totodată, conducerea ţărănistă urmărea în primele 
decenii ale secolului cele mai noi rezultate ale cerce- 
tărilor științifice, pentru a se asigura bazele unui stat 
nou, modern. Din păcate, nu toate aceste obiective au 
fost atinse, în primul rând datorită instabilității guver- 
namentale, în al doilea rând datorită sabotajului și, în 
al treilea rând, datorită implicaţiilor nocive pe care 
le-a creat Regele Carol, sosit în ţară în iunie 1930, deci 
în timpul guvernării naţional-țărăniste. Carol, care de 
la început a militat pentru o dictatură regală și avea 
ambiţii mari, nu era lipsit de inteligenţă; avea și o se- 
rie întreagă de oameni devotați la îndemâna lui și a 
declanșat un fel de război mut permanent cu Maniu, 
încercând să contracareze toate ţelurile democratice 
ale lui Maniu, sigur, camuflându-și intenţiile şi încer- 
când să-și impună punctul lui de vedere, în dauna 
ideilor democratice și a libertăţilor publice. În 1945, în 
epoca ocupaţiei sovietice, PNȚ avea înscriși 2.125.000 
de aderenți. Asta pot să confirm pentru că eu, în cali- 
tate de secretar general adjunct, mă ocupam cu evi- 
dența membrilor de partid. 


Românii au dreptul să-și cunoască 
propria lor istorie 


La alegerile din 1946, PNȚ a obtinut rezultatul elec- 
toral cel mai bun din istoria sa. 


72-73% pentru PNȚ. Bineînţeles că rezultatele au 
fost inversate cu cinism și nerușinare în favoarea co- 
muniștilor, pentru că nu se punea problema de a tole- 
ra un guvern care era socotit antisovietic. De altfel, 
unii dintre fruntașii de atunci ai comuniștilor au și re- 
cunoscut acest fapt. Brucan a recunoscut într-o cuvân- 
tare la TV că alegerile din noiembrie 1946 au fost câș- 
tigate de PNȚ, dar cum guvernul nu putea accepta un 
asemenea afront, iar ruşii aveau asigurat din partea 

aliaţilor dreptul de a dispune în toate ţările limitrofe 
de guverne prietene, sigur că nu putea fi vorba de re- 
cunoașterea acestor rezultate. E interesant de menţio- 
nat aici că în cărţile apărute ulterior, după moartea au- 
torilor, sunt menţionate niște lucruri care la timpul lor 
nu erau cunoscute, erau numai bănuite, ca de exem- 
plu: la plecarea din Moscova spre Bucureşti, pentru a 
pune în aplicare acordul inter-aliat de la Postdam pri- 
vitor la România, ambasadorul SUA la Moscova, Harri- 
man, i s-a adresat lui Vișinski, trimis special şi adjunct 
al ministrului de Externe sovietic, cu care venise îm- 
preună la București, în ultimele zile ale lui decembrie 
‘45, cu întrebarea: cât crede că va câștiga Partidul Co- 
munist? Cinic, Vișinski a răspuns: 7-8%, cât a câștigat 
în Finlanda, dar de fapt va câștiga marea majoritate, 
dacă nu chiar 90%, pentru că guvernul sovietic nu 
poate tolera în preajma lui nişte formaţiuni politice 
sau niște guverne ostile. Lucru pe care îl consemnează 
în memoriile lui acest ambasador american, Harriman. 
Pe de altă parte, Sir Clark Kerr, ambasadorul Regatului 
Unit la Moscova, a avut întâlniri cu Maniu la care, în- 
tâmplător, am participat, și a încercat să-l convingă pe 
Maniu că tot ceea ce au putut obține aliaţii anglo-ame- 
ricani de la sovietici a fost să completeze guvernul 
deja constituit al lui Groza cu câte un ministru țărănist 
și liberal și că se vor asigura alegeri libere. Maniu i-a 
răspuns: „Domnule ambasador, eu știu că alegerile li- 
bere nu se vor garanta, știu că nici Anglia, nici SUA 
nu vor mobiliza flota pentru a asigura legitimitatea 
alegerilor românești, de aceea nu pot accepta soluţia 
pe care aţi preconizat-o dvs., care este o capitulare în 
fața unor exigenţe rusești catastrofale pentru poporul 
român“. Archibald Clark Kerr i-a răspuns: „Domnule 
Maniu, dar dvs. nu aveţi încredere când cele trei mari 
naţiuni aliate vă garantează libertatea alegerilor ?“. La 
care Maniu a răspuns: „Nu, n-am nici cea mai mică în- 
credere, fiindcă sunt convins că alegerile nu vor fi li- 

bere și eu, personal, refuz aranjamentul pe care l-aţi 
făcut dvs.“. Ambasadorii au cerut ca atât PNȚ cât și PL 
să discute în organele de conducere acceptarea aces- 
tei formule, care a fost până la urmă acceptată, deși 
Maniu a spus că el votează contra și nu are nici o în- 
credere. În memoriile publicate postum de Sir Archi- 
bald Clark Kerr se menţionează: „Cu multă strângere 
de inimă a trebuit să-l mint în faţă pe acest om curajos 
şi iubitor de ţară, care era Iuliu Maniu, și să încerc să-l 
păcălesc. N-am reușit să-l păcălesc, dar tot timpul că- 
lătoriei de întoarcere am binecuvântat cerul că nu 
m-am născut român“. 

Greșelile majore pe care aliaţii le-au făcut în aranja- 
mentele din timpul războiului i-au determinat la un 
moment dat să se afle în situaţia de a fi obligați să 
menajeze toate susceptibilităţile rusești. Exista teama 
Că ruşii nu se vor opri pe Oder și că vor ocupa toată 
Europa, lucru pe care îl puteau face cu multă ușurință 
pentru că, să nu uităm, legea de împrumut și închirie- 
re, adică legea care a aprovizionat URSS cu hrană, cu 
materiale de război, cu armament, cu îmbrăcăminte, 
cu rezerve pentru 10 ani a rămas în vigoare prin naivi- 
tatea aliaţilor. N-a fost blocată, n-a fost suspendată. La 
ora la care campania sovietică era îndreptată împotri- 
va Germaniei și se apropia de centrul Europei, aliaţii 
nu mai aveau armată care să reziste unui atac sovietic. 
De aceea au hotărât să menajeze de asemenea manie- 
ră susceptibilitățile sovietice, încât ei să fie mulțumiți 
și să li se asigure toate privilegiile pe care le doresc. 
Sigur că asta denotă o greșeală de fond, pentru că le- 
gea de împrumut și închiriere nu ar fi trebuit să funcțio- 
neze după interesele producătorilor care, având o supra- 
producţie americană, voiau s-o plaseze cu orice chip. Și 
unde s-o plaseze? La ruși. În timp ce armatele aliate nu 
dispuneau nici de oameni, nici de armament, în timpul 
acesta rușii mai aveau rezerve pentru ani de zile. 

Un târg infam 


Occidentalilor, în special americanilor, nu le place 
atunci când est-europenii vorbesc despre Conferinta 
de la Yalta, numind-o trădarea, târgul sau vânza- 
rea de la Yalta. Care au fost premisele care au dus 
la această conventie secretă prin care a fost divizat 
continentul european ? 


“Trebuie precizat în mod obiectiv că Churchill, î 
corespondența cu Maniu din ianuarie 1943, i-a pi 
atenţia că, așa cum se desfășoară evenimentele, tare îi 
e teama Că în Scurtă vreme România va” âjiinge la tota- 
la discreţie a URSS și că ar fi bine ca în vederea aces- 
tei situaţii inevitabile să își pregătească metodele de 
conservare. Acesta e un adevăr istoric. Dar faptul că 
în octombrie 1943, în convorbirile de la Moscova, 
Churchill și-a permis să negocieze ca la tarabă pro- 
centul de influenţă a sferelor marilor puteri, sigur că 
nu poate fi iertat de istorie. Asta este o crimă care nu 
poate avea nici un fel de explicaţie. Pentru Churchill 
există, să zic, dacă nu o justificare, măcar o explicație: 
a fost învinuit vreme de 15 ani de eșecul Dardanelelor 
din primul război mondial, când el, în calitate de mi- 
nistru al Marinei, a condus luptele în urma cărora a 
pierdut poziţia Dardanele. Acum el căuta o compen- 
sație. Poate exagerez importanţa interesului britanic 
pentru Grecia, pentru strâmtori, dar a ţinut cu orice 
preţ să-și reabiliteze eroarea din primul război mondi- 
al şi în al doilea rând, în mod pragmatic, să asigure 
Angliei o situaţie majoră în Orientul Apropiat. Sigur că 
el se putea justifica, dar târgul infam făcut cu rușii, 
prin care se cedează acestora 90% din sfera de influ- 
ență a României, păstrând 10% și asigurând în schimb 
90% din sfera de influenţă occidentală pentru Grecia, 
este un târg monstruos, în care s-a ţinut seama de 
anumite interese pragmatice ale Vestului, fiind sacrifi- 

caţi cu cinism 200 de milioane de europeni. Târgul fă- 
cut între Churchill și Stalin, cu împărţirea sferelor de 
influenţă, nu poate fi cu nimic justificat și nu poate fi 
explicat decât de panica în care intrase probabil Rega- 
tul Unit — poate și America — în faţa tăvălugului sovietic, 
care acum, datorită greșelilor lor, avea resurse inepui- 
zabile, în timp ce armatele lor erau stoarse, erau la 
pământ. Această greșeală, care va fi totdeauna menţio- 
nată în istorie și care nu poate fi justificată, a determi- 
nat dictatura imperiului comunist timp de 50 de ani 
asupra Europei. 


Când ati aflat despre această întelegere ? 


Maniu a aflat destul de curând, pe linia unor infor- 
maţii discrete, obținute prin intermediul Legaţiei Tur- 
ciei la București. Ministrul Turciei la Bucureşti, Suphi 
Tanrioer, era un prieten bun al românilor. Se pare că 
Turcia, fiind un stat neutru, reușise să se infiltreze în 
toate centrele de spionaj ale statelor care nu erau im- 
plicate în război și Tanrioer i-a atras atenţia lui Maniu 
că, după informaţiile lor, România este vândută 
URSS-ului, prin acordul anglo-american. Sigur că Ma- 
niu n-a crezut și până s-a convins a mai trecut o peri- 
oadă de timp. Dar informaţia a ajuns la noi cam la 
Crăciunul anului 1943, deci destul de aproape de luna 
octombrie când s-a făcut traficul. Nu te puteai ghida 
exclusiv după această informaţie. Maniu avea legături 
prin Renée de Weck, ministrul Elveţiei la București, cu 
statele neutre, mai avea legături prin Ambasada Sue- 
diei. Toate informaţiile care veneau prin aceste amba- 
sade erau alarmante în ce privește viitorul României. 
Nu te puteai aștepta la ceva bun, dar nu te puteai aș- 
tepta nici la situația catastrofală cu care am fost con- 
fruntaţi. Ne aşteptam ca în dauna țărilor mici, țările 
mari să-și facă interesele și aranjamentele, cu cinism, 
fără să ţină seama de alte interese decât de interesele 
lor comerciale majore. Dar noi speram totuși că pre- 

zenţa în România a unor delegaţii ale Naţiunilor Aliate 
— engleze și americane — va pondera tendința exceselor 
sovietice. Nu s-a întâmplat așa pentru că sovieticii 
n-au ţinut seama de prezenţa aliaţilor în comisiile alia- 
te de control, nici nu i-au consultat, nici măcar nu le 
comunicau hotărârile sau măsurile pe care le luau. 
Acest lucru a produs și anumite conflicte diplomatice, 
pentru că, la un moment dat, mă refer la 1946, misiu- 
nea militară americană în întregimea ei și misiunea 
militară britanică în întregime, cu reprezentanţii mili- 
tari și civili, au înaintat guvernelor lor o demisie în 
bloc, în semn de protest împotriva umilinţelor la care 
erau supuse misiunile respective de către sovietici. A 
fost scandal mare, noi am luat imediat cunoștință de 
situaţia aceasta, au venit din partea guvernelor respec- 
tive delegaţi alarmaţi de ce se întâmplă și cu mare di- 
ficultate au reușit să restabilească situaţia. Dar situația 
era determinată de cinismul cu care misiunea militară 
sovietică, care nu asculta de nimeni și de nimic, își 
impunea punctul de vedere, umilind pe reprezentanții 
englezi și americani. 


T 23 august 1944 a început la... 
i 24 ianuarie 1942 


Actul de la 23 august, prin care s-a efectuat iesirea 
din Axă, încetarea focului pe frontul de Est de către 
armata română și întoarcerea armelor împotriva 
Germaniei, constituie un eveniment istoric pe cât de 
importani, pe atât de denaturat de istoriografia co- 
munistă. Regele Mihai, autorul acestei decizii prin 
care războiul a fost scurtat cu cca. 6 luni și prin ca- 
re s-au evitat vârsări de sânge și distrugeri suplimen- 
tare, a considerat acțiunea de la 23 august un act 
de salvare națională. Istoricii comuniști ne-au în- 
doctrinat timp de 45 de ani, astfel încât pentru 

mulți 23 august aduce automat în minte sintagme 
ca: insurecția populară armată, armata sovietică 
eliberatoare a poporului român de hoardele fasciste 
etc. Ca participant nemijlocit la acest eveniment, 
v-as ruga să ne prezentati mărturia Dus. despre 23 
august, chiar dacă subiectul vă plictisește. 


Nu e vorba de plictiseală. Subiectul e așa de vast, 
încât nu poate fi comprimat într-un răspuns care să 
ocupe spaţiul decent, destinat unui singur eveniment. 
Denaturarea evenimentului care a determinat ieșirea 
României din război a fost așa de gravă, încât explica- 
iile sunt multiple și pentru a fi înțelese trebuie să li se 
dea o extindere mai specială. Majoritatea lumii româ- 
nești consideră că lovitura de stat de la 23 august s-ar 
fi limitat la niște măsuri aferente situaţiei, organizate în 
iulie și august 1944. Adevărul e cu totul altul. Acţiunea 
pentru ieșirea României din război a fost pregătită în- 
că din 24 ianuarie 1942. La 24 ianuarie, în România se 
sărbătorea, an de an, unirea provinciilor românești si, 
cu această ocazie, regele invita pe toţi cavalerii Ordi- 
nului Ferdinand la Palat. Cu ocazia acestei recepții, 
Maniu a luat contact și a obținut acordul regal pentru 
începutul campaniei de părăsire a lagărului fascist și 
de orientare spre Naţiunile Aliate. Tot cu ocazia aceas- 
ta a obținut și acordul Reginei Mame Elena. De atunci, 
această nouă viziune s-a activat în mod intens pe linia 
ambasadelor țărilor neangajate, pe linia delegaţiilor pe 
care le avea Opoziția română în străinătate, prin mij- 
loacele tehnice puse la îndemână de către englezi și 
americani și s-a menţinut o permanentă coresponden- 
tă cu guvernele SUA și Angliei de către Opoziția din 
România. Aceste dialoguri aveau ca temă viitorul Ro- 
mâniei, asigurarea independenţei și suveranităţii ei la 
sfârșitul războiului. 


Antonescu era la curent cu aceste demersuri ? 


Nu, Mareșalul Antonescu a fost la curent cu demer- 
surile făcute de Opoziţie doar în momentul în care i 

s-a solicitat ajutorul, căci nu se putea acorda, fără știrea 
lui, permisiunea Prințului Știrbei de a pleca la Cairo în 
vederea unor tratative cu aliații; bineînțeles, tratative 
privind ieșirea României din război. Mareșalul + Anto- 


nescu a. fost de acord că nu poate să-şi asume respon- 
sabilitatea pară a unei acțiuni pe o singură. mână, 

Concluzia la care a ajuns Antonescu datează din lu- 
naseptembrie a a anului 1943. Atunci s-a_exprimat în 
cercuri intime că situația nu mai poate fi redresată nici 
în cazul în care cercetările tehico-militare germane vor 
pune la punct o armă nouă care să echilibreze mersul 


războiului. 
Deși Germania era foarte aproape... 


Da. Deci începând cu 24 ianuarie 1942 s-a lucrat 
intens pe toate liniile posibile, prin ambasadele ţărilor 
neangajate în război, pentru a se obține asigurări pen- 
tru România, pentru viitoarea ei poziţie de la sfârșitul 
războiului. Ceea ce urmărea Maniu era asigurarea in- 
dependenţei, suveranităţii și integrității României. Au 
fost voci care au criticat acțiunea Opoziţiei și iniţiativa 
lui Maniu, pe care l-au acuzat că nu a luat suficiente 
măsuri de garanţie privind asigurarea acestor principii 
capitale pentru viitorul României. Sigur, acuzele sunt 
de rea credinţă, pentru că eu am fost martorul eforturi- 
lor susţinute, zi de zi, pe care le făcea Maniu pe toate 
liniile, pentru a asigura aplicarea acestor principii. 

La ce tratative l-aţi însoțit ? 

La toate, n-am lipsit de la nici un fel de înţelegeri, 
de discuţii. La început cu ambasadorul Angliei, Sir 
Karr, apoi cu cel al Americii, Maniu a dus permanent 


discuţii asupra acordului Carta Atlanticului, acord care 
îl îndreptăţea pe el, din punct de vedere moral, să 

intre în coaliția aliată împotriva guvernului pro-fascist 
din România și împotriva alianţei Roma-Berlin-Tokig. 
Care era această garanție? Era articolul 4 care preve- 
dea că ţările semnatare participante la războiul de era- 
dicare a fascismului se angajează să nu-și extindă teri- 
toriul, rămânând frontierele stabilite la sfârşitul! primu- 
lui război mondial, fără intenţia vreunui aliat de a-și 
manifesta expansiuni teritoriale. În conformitate cu 
acest acord semnat iniţial de englezi și de americani, 
la care au aderat și rușii în momentul declanșării răz- 
boiului lui Hitler împotriva lor, însemna că rușii erau 
obligaţi să respecte frontierele de la sfârșitul primului 
război mondial. Deci ocuparea Basarabiei și Bucovi- 
nei era ilicită, rușii trebuiau obligaţi să renunţe la aces- 
tea. De fiecare dată în raporturile cu aliații, Maniu s-a 
declarat la dispoziţia acestui articol din Carta Atlanticu- 
lui, acuzându-i că nu-l respectă. Atunci cum binecuvân- 
tează &i cererea abuzivă a URSS-ului de a-și extinde teri- 
toriile în dauna Finlandei, a ţărilor baltice, a României ? 
Maniu nu a mers cu ochii închiși în alianţa cu pute- 
rile antifasciste, ci având o garanţie concretă. Această 
garanţie a fost confirmată, căci înainte de ruperea re- 
laţiilor noastre cu Anglia, după ce guvernul român a 
declarat Angliei război, Maniu a mai cerut o dată con- 
firmarea de la Londra dacă dispoziţiile Cartei Atlanti- 
cului se respectă. Și a primit confirmarea. Sigur că în 
tendinţa pe care a manifestat-o Maniu în decursul ce- 
lor doi ani și ceva în convorbirile cu aliaţii, era pri- 
mordială asigurarea independenţei, suveranităţii și in- 
tegrității teritoriale românești. Acest leit-motiv pe care 
l-a repetat ori de câte ori a avut ocazia şi de care alia- 
ţii se făceau că nu pricep la ce se referă sigur că nu a 
fost respectat. Mai întâi Anglia și indirect America au 
recunoscut niște pretenții teritoriale rusești, care nu 
erau cu nimic justificate și la a căror invocare se opu- 
nea categoric conținutului Cartei Atlanticului. Asta e 
soarta țărilor mici, pentru că ţările mari trec cu uşurin- 

tă peste interesele care nu le afectează direct; așa cum 
s-a întâmplat și cu noi. Această acţiune a lui Maniu, 
din ianuarie 1942, a fost constantă și predominantă asu- 
pra tuturor măsurilor pe care le-a luat, asupra schim- 
burilor de dialog cu ţările aliate. Eu am scris o broșură 
care a fost tipărită în America în timpul comunismului și 
care se numește „Armistițiul de la 23 august 1944 și 
consecinţele lui“, în care am enumerat punct cu punct 
toate argumentele lui Maniu și toată acțiunea pe care 
a desfășurat-o Maniu clandestin în interesul țării. Tre- 
buie menţionat aici că Maniu a schimbat 70 de tele- 
grame cu reprezentanța guvernului britanic de la Li- 
verpool, cu care a fost pus în legătură imediat după 
ruperea relaţiilor noastre cu Marea Britanie. După sta- 
bilirea contactelor determinate de intenţia României 
de a ieși din război și de a încheia armistițiu, 104 tele- 
grame cifrate au fost schimbate cu Cairo, la început cu 
Știrbei și apoi cu Știrbei și cu Vișoianu, din care rezul- 
tă toate etapele care au dus la actul de la 23 august 
1944. Ar fi foarte pretenţios să se treacă în revistă 
toate aceste măsuri, care au fost de altfel și publicate. 
Realitatea e că intenţia era de a asigura României ma- 
ximum de avantaje, în primul rând frontierele; iar față 
de refuzul categoric al rușilor de a pune în discuţie 
frontiera de răsărit, se accepta formula ca frontiera de 
răsărit dintre România și URSS să fie lăsată în compe- 
tența Conferinţei de pace. 


Momentul oportun. 
Filmul zilei de 23 august 


În legătură cu acţiunea de ieșire a României din 
război și cu lovitura de la 23 august, denaturările au 
început încă din primele momente. Mai întâi că Parti- 
dul Comunist, care pusese mâna pe putere în prezen- 
ţa tancurilor rusești, nu avea istorie și și-a însușit lovi- 
tura de stat de la 23 august ca începutul propriei isto- 

rii. Sigur că n-avea nici o contingenţă reușita loviturii 
de stat cu prezenţa PCR-ului. Nu se poate contesta că 
în această acţiune n-au fost implicați și câţiva comu- 
niști, dar implicarea lor a fost de natură minoră. Acţiu- 
nea care se desfășurase vreme de doi ani se făcuse în 
absența PCR-ului. Cum au intervenit comuniștii în ac- 
țiune? La un moment dat, Novicov a cerut „Opoziţiei 
unite să integreze şi secţia din România a PC în acţiu- 
nea pentru ieșirea României din război. 


Cum s-a derulat filmul zilei de 23 august ? 


Mareșalul Antonescu a fost invitat la Palat în dimi- 
neaţa zilei de 23 august. In aceeași zi, mareșalul a pri- 
mit la Snagov, unde funcţiona guvernul pe care-l con- 
ducea, pe delegatul Opoziţiei unite, prof. Gheorghe 
Brătianu, care l-a solicitat cu insistenţă, pentru a nu 
știu câta oară, ca să accepte ideea unui armistițiu ne- 
întârziat cu puterile aliate. Gh. Brătianu l-a găsit pe 
Antonescu într-o dispoziţie bună, i-a confirmat că a 
ajuns la concluzia că Germania a pierdut războiul, dar 
că el crede că ieșirea din război a României trebuie 
speculată pentru a se câștiga cât mai mult din această 
ieşire și că s-a gândit la ieșirea din război, dar trebuie 
să aleagă el momentul oportun, sperând că dificultăți- ` 
le pe care le vor întâmpina rușii în înaintarea lor vor. 
asigura României condiţii mai avantajoase. 


Care era în opinia lui Antonescu momentul oportun ? 


Momentul oportun nu era delimitat, ci el pretindea 
să fie lăsat la totala sa discreţie, să hotărască el care va 
fi momentul cel mai potrivit, să nu intervină cu presi- 
uni politice și morale din afară nici regele, nici politi- 
cienii. Sigur că acest răspuns era pozitiv; întrucât își 
manifestase îndoiala că oamenii politici vor acoperi o 
viitoare acţiune pentru încetarea războiului făcută de 
el, Gh. Brătianu s-a angajat că îi aduce o scrisoare 
semnată de Maniu, de Brătianu și de Titel Petrescu, 

prin care ei îşi asumă răspunderea politică a ieșirii 
României din război. Întors la Snagov, Brătianu, care 
nu putuse realiza într-un timp atât de scurt hârtia soli- 
citată de Antonescu, l-a asigurat că nu este o proble- 
mă de hârtie, ci doar o chestie de timp, căci atât Bră- 
tianu, Maniu cât și Titel Petrescu sunt de acord să 
semneze o garanţie prin care îl absolvă de răspunde- 
rea politică a unei asemenea acţiuni. Dar l-a găsit pe 
Antonescu enervat. Avusese loc între timp o ședință a 
Consiliului de Miniștri care, datorită unor inadvertenţe 
minore și datorită activităţii condamnabile a guver- 
nului, reușise să-l enerveze pe Antonescu. De data 
asta, Antonescu a fost furios şi chiar l-a repezit pe 
Brătianu, spunând că va discuta el cu regele deoarece 
merge la Palat. Între timp s-a răzgândit și a trebuit să 
intervină Sănătescu prin telefon cu insistenţe ca el to- 
tuși să meargă la Palat unde era anunţat, chiar cu ar- 
gumentul la care am asistat: „Bine, măi Ionică, nu poți 
să-l ofensezi pe rege! Te-ai anunţat în audienţă și 
acum, tam-nesam, nu te mai duci“. Până la urmă l-a 
convins să meargă, însă în prealabil l-a trimis pe Ică 
Antonescu la Palat. Pentru ipoteza în care Antonescu 
s-ar fi menţinut pe refuzul de a încheia fără întârziere 
armistițiul, urma ca răsturnarea plănuită să se facă la 
26 august. S-a aflat însă că Antonescu pleacă pe front 
a doua zi, adică în 24 august, ca să vadă care e situa- 
ţia, căci se rupsese frontul la Târgu Frumos. Atunci, în 
ultimul moment, s-a hotărât că dacă Antonescu refuză 
să execute ordinul regelui de a face imediat armisti- 
tiul, să fie imediat arestat. Pentru opinia publică care 
nu cunoaște împrejurările, trebuie precizat că până în 
ultimul moment, adică până la arestarea lui Antones- 
cu, erau valabile două formule pe care le elaborase 
Opoziția, și anume: încetarea războiului cin Răsărit și 
ruperea noastră de puterile Axei fără Antonescu, în 
cazul refuzului lui, și cu arestarea lui Antonescu, sau 
tot sprijinul pe care regele și partidele politice îl vor 

da mareșalului, dacă acesta se angaja imediat să facă 
el armistițiul. Deci această alternativă a fost valabilă 
până în ultimul moment, până la refuzul lui Antones- 
cu. Dacă Antonescu, în audiența de la Palat, ar fi ac- 
ceptat sugestia regelui de a face imediat armistițiul, 
fără să-i mai consulte pe nemți, atunci toată lumea, in- 
clusiv Partidul Comunist, i-ar fi dat sprijin să realizeze 
ieşirea noastră din război. Din păcate, Antonescu, fi- 
ind un tip foarte coleric și foarte veleitar, s-a conside- 
rat ofensat prin nota ultimativă verbală pe care i-o dă- 
duse regele și a răspuns foarte ţâfnos, oarecum repro- 
șându-i regelui că se amestecă acolo unde nu-i fierbe 
oala și că să stea liniștit și să-l lase pe el care știe să 
judece momentul cel mai potrivit. Și dacă e cazul să 
facă armistițiu, va face, dar atunci când va socoti că e 
oportun. La care regele a insistat ca armistițiul să se 
facă imediat, fără nici o tergiversare. Antonescu a re- 
plicat că onoarea lui militară îl împiedică de a-și pără- 
si un aliat, pe Hitler, fără să-l avertizeze. In momentul 
acesta s-a ivit un pericol acut: dacă Antonescu anunţa 
intenţia de a se retrage din război s-ar fi repetat pen- 
tru România întâmplarea petrecută în Ungaria, adică 
ocuparea militară a Ungariei și răsturnarea guvernului, 
înlocuirea lui cu o expozitură germană, pentru că 
Hitler nu putea concepe ca unul dintre aliații de bază, 
cum era România, să părăsească alianța de maniera 
asta. Atunci, dat fiind pericolul acut pe care-l repre- 
zenta intenția lui Antonescu de a cere dezlegarea de 
la Hitler pentru retragerea din alianţă și pentru înceta- 
rea războiului, s-a hotărât pe loc arestarea lui. 


Cine i-a anuntat arestarea ? 


Arestarea a fost făcută de către un grup din garda 
Palatului, condus de căpitanul Dimitriu; efectiv au fost 
doi subofițeri. Și în legătură cu scena arestării s-au 
lansat fel și fel de versiuni. 


Cine erau cei prezenţi în acel moment ? 

În 1943 


Li 4 
Arlette Marcovici 
(1936) 


În 1941 


Arlette Coposu (1943) 


Doar 5 ani împreună... 

Mentorul său 


Iuliu Maniu 
absolvent de liceu 


Iuliu Maniu şi Corneliu Coposu Iuliu Maniu, avocat în Blaj, şeful Contenciosului 
(Crăciunul 1941) Mitropoliei (1902-1918) 


Iuliu Maniu în biroul lui din Bădăcin (1936) 


Familia Maniu la Bădăcin (1918) 


Constituirea Asociaţiei „Pro Transilvania“ 
(sala ziarului Universul) 1. Lugojean, 

dr. C. Angelescu, I. Maniu, M. Popovici, 
I. Mihalache (1940) 


Prof. dr. V. Moldovan, 
dr. V. Poruţiu, 

Dora Bianu-Poruţiu, 
V.V. Moldovan, 

I. Maniu, C. Coposu 
(Turda, 1940 ) 


Regele, Sănătescu și amândoi Antoneştii. În mo- 
mentul în care s-a dispus arestarea lui Ion Antonescu, 
regele a plecat din cameră și a intrat generalul Aldea, 
care a dat ordinul efectiv de arestare. S-a inventat un 
fel de dialog între rege și Antonescu care nu e verosi- 
mil deloc. Ceea ce este absolut autentic — a fost înre- 
gistrat pe bandă — este că regele a spus: „Domnule Ma- 
reșal, suntem la marginea dezastrului, este ultimul mo- 
ment în care trebuie să luăm hotărârea de a înceta 
războiul din Răsărit și de a ne alia cu aliaţii noștri na- 
turali“. La care Antonescu a răspuns destul de înțepat: 
„Nu, Majestatea voastră, ci eu hotărăsc momentul și 
nu pot să las soarta țării pe mâinile unui copil“. Rege-. 
le a insistat, mareșalul a răspuns obraznic, a fost și un 
„escarmouche“. Antonescu i s-a adresat cu „dumnea- 
voastră“, iar regele i-a răspuns: „Poate vreţi să ziceți 
Majestatea voastră“. Mareșalul s-a corectat, apoi regele 
spunându- i „domnule Antonescu“, el a răspuns: „Poa- 
te vreţi să spuneţi domnule Mareșal“. În fine, acestea 
sunt niște lucruri minore, în orice caz s-a hotărât să fie 
arestați pe loc el și cu Mihai Antonescu, dar n-aveau 
unde să-i țină. Exista în Palat un așa-zis cabinet fila- 
telic, care nu era aerisit, în care Regele Carol al II-lea 
își ținea impresionanta lui colecție de mărci poștale, 
care se pare că era cea mai prestigioasă din toată lu- 
mea și pe care a moștenit-o Lupeasca. Acolo era o ca- 
meră mică, blindată, fără aerisire. Între timp, după 
arestarea Antoneștilor, trebuiau neutralizați toți șefii de 
instituții care dispuneau de putere de foc, și anume: 
şeful Jandarmeriei, șeful Armatei, al Statului Major etc. 
Primul care a fost invitat și care a răspuns invitaţiei a 
fost Piki Vasiliu, căruia i s-a raportat care este situaţia 
și a spus: „Sunt la ordinul Majestății sale și, dacă vreți, 
îi convoc eu pe ceilalți, care probabil, dacă sunt che- 
maţi de alte persoane din Palat, vor avea reticente“. El 
a fost cel care i-a convocat pe Pantazi, pe Topor —€- 
ful Jandarmeriei, ca să fie arestaţi. Pe aceștia i-a ţinut 

în corpul de gardă. Ce să facă cu cei doi Antonești 
care erau în seif și se sufocau acolo că n-aveau aer? A 
intervenit o chestie care nu era pusă la punct dinainte, 
şi anume: judecând situaţia, Pătrășcanu... 


Era și el prezent ? 


Nu. El a vorbit cu Bodnăraș, care se prezentase sub 
numele de Ceaușu, iar Bodnăraș a trimis un grup de 
chelneri comuniști ca să îi preia pe cei doi Antonești 
de la Palat și să-i ducă în siguranţă sub pază. S-a făcut 
o mare greșeală, pentru că s-a permis imixtiunea co- 
muniștilor în treaba asta, dar regele plecase și Sănătes- 
cu s-a bucurat că poate scăpa de ei. Poate el se temea 
și de eventualitatea ca oamenii — ostași sau ofițeri de- 
votaţi lui Antonescu — să nu încerce o lovitură să-i 
scoată din arest, de aceea a fost încântat de soluţia da- 
tă. La ora 16, când prin Iorgu Ghica, care era adminis- 
trator la Palat, s-a trimis șefilor de partide din Opozi- 
ţie, lui Maniu, lui Brătianu, lui Titel Petrescu și lui Pă- 
trășcanu vestea că au fost arestaţi Antoneștii și Piki Va- 
siliu și că ceilalți șefi de instituții urmează să fie ares- 
taţi, s-a transmis următorul consemn: nu se știe cum 
vor reacționa nemții, de aceea în noaptea asta toți oa- 
menii susceptibili de a fi urmăriți de nemți să-și 
schimbe locuinţele și să se adăpostească într-un loc 
necunoscut, în care nu au avut obiceiul să meargă ni- 
ciodată. Maniu a spus că el rămâne în apartamentul 
lui Nerva Andrei Celekeș, care era în blocul CEC-ului, 
pe Splaiul Unirii nr. 4, la et. 3, a cărui familie era dis- 
persată în Ardeal și era singur. Acolo am stat cu Maniu 
și cu încă două persoane. Am avut un moment de pa- 
nică pentru că la un moment dat s-a oprit în dreptul 
blocului un tanc german care trăgea cu mitraliera și 
gloanţele intrau pe geam la noi. Bineînţeles că prima 
concluzie a fost că s-a descoperit locul unde stă Ma- 
niu și ne atacă; am baricadat ușile cum am putut. 
Ne-am dat seama cu întârziere că de fapt tancul avu- 

sese o pană și până au reparat-o, soldații trăgeau cu 
mitraliera ca să nu fie atacați — se știa deja că România 
întorsese armele. Nu s-a întâmplat nimic, dar noi intra- 
sem în panică. Maniu a spus: „Voi vă descurcaţi cum 
puteţi că eu tot nu mai contez. Dacă vin mai mulți, tot 
nu ne putem apăra“. Şi s-a culcat şi a dormit liniștit în 
timp ce nouă ne bâțâiau izmenele — asta în noaptea de 
23 august! Consemnul era ca a doua zi la ora 4 dimi- 
neața toți să se întâlnească la Palat. Când ne-am dus la 
Palat, am aflat că regele plecase în noaptea aceea la 
ora 2 să se adăpostească în judeţul Gorj, iar după ple- 
carea regelui, Sănătescu i-a predat pe Antonești unui 
grup de comuniști. Maniu s-a înfuriat — la asta am asis- 
tat. I-a spus: „Bine, domnule general, cum ai putut 
face prostia asta? Dumneata nu știi că Antonescu, ca 
șef de Stat, a fost arestat sub înalta custodie a Majestă- 
ţii sale? Deci Majestatea sa răspunde moralicește pen- 
tru arestarea lui. Arestarea a fost necesară din punct 
de vedere politic, a fost un act politic regal și dum- 
neata l-ai degradat, dându-l pe șeful Statului pe mâna 
unor derbedei“. Sănătescu dădea din colț în colț: „Păi, 
ce era să fac, domnule Maniu? Mi-a fost frică că ne 
atacă, aici n-aveam apărare, nu-i puteam ţine în seif 
că se sufocau, mi-a părut bine când au venit ăștia și 
s-au angajat că-i iau ei sub pază“. Într-adevăr, ei i-au 
dus în Vatra Luminoasă la nr. 47, într-un apartament 
tip, în care locuia amanta lui Bodnăraș. Apartamentele 
acestea aveau parter și demisol și acolo i-au ținut sub 
pază comunistă până a doua zi dimineaţa. A doua zi 
dimineaţa, la insistențele lui Maniu, Aldea — ministrul 
de Interne — a trimis o companie de soldaţi care a în- 
conjurat casa și care păzea din exterior. În poziţia asta 
au rămas Antoneștii până în 29 august, când un gene- 
ral rus, investit cu mandat din partea guvernului so- 
vietic, a venit să-i ridice și să-i ducă în Rusia. Aldea 
s-a opus, dar acela i-a spus că dacă se opune, vin cu 
un regiment de tancuri și tot îi ia cu forța. Deci așa au 


51 


pus mâna rușii pe Antonești; i-au dus la Lefortovo, 
pușcăria de lângă Moscova, și i-au ţinut acolo vreo 7 
luni, până când a avut loc procesul. Ceea ce trebuie 
reţinut este următorul lucru: până în ultimul moment 
al arestării lui Antonescu, Opoziția pregătise două va- 
riante: armistițiul lui Antonescu, susţinut de rege și de 
partidele politice, inclusiv de Partidul Comunist, sau, 
în cazul în care până în ultimul moment Antonescu re- 
fuza să-și asume răspunderea, armistițiul făcut contra 
voinţei lui, prin arestarea lui și a principalilor răspun- 
zători de instituţii represive din ţară, cu riscurile afe- 
rente, declarând imediat ieșirea noastră din alianţa fas- 
cistă. Până la ora 16 au fost valabile aceste două alter- 
native. Deoarece Antonescu a refuzat categoric să facă 
el armistițiul și a avut chiar un limbaj insolent față de 
rege, s-a hotărât să fie arestat. 


23 august: primul act independent 
al unui rege tânăr 


Care au fost urmările imediate ale actului de la 23 
august, constatate în următoarele săptămâni ? 


Mai întâi a fost o mare ușurare, ţara a respirat uşu- 
rată pentru că în proclamația regelui se vorbea de în- 
cetarea războiului din Răsărit. Totodată, s-a anunţat 
alierea noastră cu Naţiunile Aliate, lucru care trecea 
oarecum neobservat față de satisfacția încetării războ- 
iului, deși se anunţa continuarea războiului sub alt 
steag. Războiul a continuat, am avut pierderi mari pe 
frontul occidental, pentru că noi ne-am angajat la 12 
septembrie la Moscova ca să participăm la continua- 
rea războiului cu 12 divizii și am continuat acţiunea 
noastră dincolo de frontierele românești pentru dezro- 
birea Ungariei și a Cehoslovaciei cu 20 de divizii. Am 
avut pierderi mari, aproape egale cu cele de pe fron- 
tul de Est. Sigur că acţiunea de la 23 august a scurtat 

inevitabil războiul cu o jumătate de an și a adus mari 
beneficii, în primul rând României și în al doilea rând 
aliaţilor, care au făcut economie de material și de oa- 
meni. O zi de război în plus e catastrofală, dar 2, sau 
3, sau 6 luni? România a fost nedreptăţită la Conferin- 
ţa de pace, nu i s-au recunoscut drepturi de cobelige- 
ranță, deși era a patra țară care participase cu efective, 
cu putere militară și cu putere economică la câștigarea 
războiului. A fost considerată ţară învinsă. Culmea e 
că, deși era recunoscut în scris de către guvernul so- 
vietic faptul că, începând cu 24 august, România a tre- 
cut de partea aliaţilor, totuși la Conferința de pace, 
chiar la propunerea rușilor, intrarea noastră în război 
împotriva nemților a fost amânată pentru 12 septem- 
brie, timp în care trupele nemţești au putut pune mâ- 
na pe tot ce voiau din România. Ni s-au făcut o serie 
de nedreptăţi: pe lângă nerecunoașterea cobeligeran- 
tei, și situaţia umilitoare de reducere a armatei impusă 
tuturor ţărilor considerate învinse; au fost abuzuri fă- 
cute de ruși. Armistițiul trebuia făcut, a fost salvator 
pentru România; dacă nu se făcea armistițiul, probabil 
că distrugerile pe care le-ar fi suportat România ne-ar 
fi întârziat evoluţia cel puţin 50 de ani, pentru că, în 
ipoteza în care nu realizam armistițiul, războiul ar fi 
continuat în România. Pe de o parte ruşii care atacau 
cu aliaţii, cu artileria, pe de altă parte, nemţii care 
contraatacau. Deci România devenea centrul de luptă, 
ceea ce însemna distrugerea localităţilor, a podurilor, a 
şoselelor, a caselor, mare prăpăd în ce privește oame- 
nii și bunurile. Ar fi fost o situaţie catastrofală pe care 
nici nu ne-o putem imagina prea bine. Până la urmă 
rezultatul ar fi fost același: armata rusească ar fi trecut 
peste România cu șase luni mai târziu, dar aceste șase 
luni ar fi însemnat sacrificii de vieţi omenești și de bu- 
nuri materiale. Numai oamenii de rea credință nu re- 
cunosc sau se fac că nu recunosc importanţa loviturii 
de stat de la 23 august. Comuniștii au încercat să pre- 

zinte situaţia drept „insurecția armată militară demo- 
cratică antifascistă“ împotriva cutare... Stupiditate! A 
fost vorba de o lovitură de stat, indiscutabil, de care a 
avut cunoștință destul de puțină lume, dar la care s-a 
raliat întreaga armată română și întreaga populaţie. Si- 
gur că istoria, chiar dacă denaturată de interpretările 
comuniste și deocamdată confuză, va trebui să acorde 
regelui marele merit al loviturii de la 23 august 1944, 
cu care Majestatea sa a intrat în istorie ca salvator de 
țară. A fost primul act independent al unui rege tânăr, 
care a fost în același timp salvator pentru țară și care a 
economisit munca de un secol care ar fi fost necesară 
pentru redresare în cazul în care nu se făcea această 
lovitură. 


„Maniu refuza conducerea unui guvern 
santajat să accepte cedarea Basarabiei 
și Bucovinei de Nord“ 


În legătură cu lovitura de stat de la 23 august 
1944, s-a comentat în chip diferit si s-a interpretat 
în mod denaturat constituirea guvernului care i-a 
succedat lui Antonescu. De pildă, de ce Maniu nu a 
acceptat să prezideze acest guvern ? 


Se știe că regele a insistat până în ultimul moment 
ca Maniu să preia președinția noului guvern, că toate 
partidele politice, inclusiv comuniștii, l-au rugat pe 
Maniu să preia conducerea acestui guvern. Maniu a 
refuzat în mod constant, inițiind formula girului pe 
care cele 4 partide constituite în Opoziția democratică 
(PNȚ, PL, PS-Titel Petrescu și PC) să-l acorde acestui 
guvern prezidat de un general şi compus exclusiv din 
militari, din generali. Explicaţia este simplă: Maniu, în 
tot decursul tratativelor de la Cairo, precum și în trata- 
tivele iniţiate prin Duca la Stokholm cu d-na Kolontay, 

a cerut cu insistență ca problema frontierei de răsărit 
să fie discutată la Conferinţa de pace. În acelaşi timp, 
negociatorii sovietici, la Cairo — Novicov, iar la Stock- 
holm — d-na Kolontay și adjuncţii ei, cereau ca o con- 
diţie sine qua non ca textul armistiţiului încheiat cu 
Naţiunile Unite să cuprindă expres formula recunoaș- 
terii frontierei de răsărit din 1941, adică cedarea Ba- 
sarabiei și a Bucovinei de Nord, acceptată în mod ex- 
pres printr-un text de armistițiu. Toate contraargumen- 
te au fost inutile, inoperante. De fapt, o convenţie de 
armistițiu nu trebuie să se ocupe de aranjamentele 
postbelice, ci să se ocupe de problemele militare şi 
organizatorice legate de mersul războiului. Totuși, ru- 
şii au insistat ca guvernul de după 23 august să-și asu- 
me răspunderea pentru acceptarea frontierei de răsă- 
rit. Mi-aduc aminte cu precizie — căci eu cifram tele- 
gramele — că între luna mai și luna iunie 1944 n-a exis- 
tat telegramă trimisă la Cairo sau la Stokholm în care 
să nu se repete că problema frontierei de răsărit să fie 
amânată până la Conferinţa de pace. De fiecare dată 
negociatorii sovietici răspundeau nu, este o condiţie 
sine qua non acceptarea prin textul armistiţiului a 
clauzei frontierei de la răsărit fără Basarabia și Buco- 
vina de Nord. În aceste condiţii Maniu a transmis 
regelui și celorlalte partide că el nu poate accepta 
președinția unui guvern care este forțat prin ṣan- 
taj să accepte niște frontiere nedrepte pentru Ro- 
mânia. Motivul pentru care guvernul de la 23 au- 
gust n-a fost prezidat de Iuliu Maniu, ci de genera- 
lul Sănătescu, a fost acela că Maniu a refuzat să 
prezideze un guvern căruia URSS i-a impus recu- 
noașterea smulgerii Basarabiei și Bucovinei din 
teritoriul României. 

Atunci s-a recurs la formula unui guvern de militari, 
guvern care era complet necunoscut în țară, dar mai 
ales în străinătate. Tot atunci Maniu a recomandat for- 
mula ca reprezentanții celor 4 partide participante la 

lovitura de stat să reprezinte garanţia politică a acestui 
guvern, pentru ca populaţia României să vadă că nu 
este vorba de o lovitură militară, ci de girul politic al 
tuturor partidelor democratice pentru noua guvernare, 
pentru schimbarea de orientare a politicii externe a 
României. 


Exista vreo colaborare reală între partidele politice 
și acest guvern de generali ? 


N-a fost nici un fel de colaborare pentru că acest 
guvern a fost într-adevăr un guvern de armistițiu și 
atribuţiile lui erau foarte limitate. De altfel, maniera de 
comportare a aliatului sovietic a fost de așa natură că 
nu putea fi vorba de o colaborare. Armata sovietică a 
venit în România după armistițiu cu maniere de dicta- 
tură a învingătorului asupra învinsului. Comportarea a 
fost de la început abuzivă, iar guvernul n-a avut înco- 
tro, a trebuit să se subordoneze nu numai măsurilor 
eficiente care trebuiau să promoveze interesele războ- 
iului, dar și capriciilor impuse de diverșii ștabi, repre- 
zentanţi ai guvernului sau armatei sovietice. Eu, având 
mandatul de reprezentant în Consiliul de Miniștri, am 
lucrat vreme destul de îndelungată cu un colonel so- 
vietic cu o stea, Finoghenov. Acesta era concentrat de 
armata sovietică (era pensionat), fiind un intelectual 
care vorbea la perfecţie 3 limbi de largă circulație, 
avea universitatea din timpurile ţariste; sigur că le era 
foarte util. De altfel, devotamentul lui față de regimul 
comunist era aproximativ. Dacă uneori îl prindeam la 
un pahar de whisky, după câteva înghiţituri în plus se 
și exprima de o manieră pe care noi nu îndrăzneam 
să o afișăm despre regimul sovietic. El ne reprezenta 
cererile zilnice ale armatei sovietice, care în mod obiș- 
nuit, în trecerea prin România, avea în permanenţă 
700.000-800.000 de soldaţi pe teritoriul țării, care tre- 
buiau hrăniţi, transportați, aprovizionaţi. Până la urmă 
am stabilit niște legături mai apropiate cu acest colo- 

nel: după ce se griza puţin, accepta formulele împă- 
ciuitoare ce i le ofeream eu în schimbul cererilor sale 
exagerate zilnice. Sigur că le făcea în deplină cunoș- 
tință de cauză, știind că nu vor fi soluționate. Venea 
dimineaţa și îmi spunea: „Azi am nevoie de 5 vagoane 
de stafide, 3 vagoane de migdale, 1 vagon de portoca- 
le, 5000 de combinezoane de mătase, 5000 de chiloți 
pentru cucoane etc“. li spuneam: „Da, îmi dau seama 
că nevoile acestea sunt presante. Din păcate, ceea ce 
putem să vă oferim deocamdată este varză murată, sti- 
clă, precum și o cantitate importantă de carton asfal- 
tat“. Ei aveau nevoie de aceste produse pentru că vo- 
iau să refacă URSS-ul distrus de război. 


În ce calitate vă cereau Dvs. aceste materiale ? 


Eu reprezentam guvernul. Îmi cereau în calitatea 
lor de învingători, în contul armistiţiului şi în contul 
obligaţiei noastre de a întreţine armata sovietică prie- 
tenă și aliată în trecerea ei prin România. 


Cum se numea functia, exact ? 


Secretar general al Consiliului de Miniștri. Până la 
urmă rusul era de acord, spunând: „Ei, treacă și asta! 
Proletarii n-au de pierdut decât lanţurile !“. Era mare 
amator de beţiveală, altminteri un tip cult, reușea să 
joace teatru cu multă abilitate, nu iubea deloc regimul 
și concepțiile sovietice, dar avea o poziţie destul de 
bună datorită instrucției și culturii sale. Chiar mi-a pă- 
rut rău când l-au schimbat. Când venea Finoghenov la 
Consiliul de Miniștri care funcționa în Palatul Vernescu 
— cabinetul meu era la etaj —, mai întâi apăreau cloi cal- 
muci cu mitralierele îndreptate asupra mea, răstin- 
du-se pe limba lor, probabil să nu fac nici o mișcare, 
că altfel trag. La început m-am speriat, apoi m-am 
obișnuit cu maniera asta. După cei doi calmuci intra 
Finoghenov și le spunea: „Pe loc repaus“; ăștia se așe- 
zau pe jos, unul la dreapta, altul la stânga uşii, cu mâ- 

na pe mitralieră și dormitau în timp ce dl. Finoghenov 
își prezenta revendicările zilei respective, din care nu 
se alegea cu aproape nimic. Ţin minte că în acel timp 
am livrat atâta varză murată URSS-ului, încât cred că și 
câinii erau hrăniţi cu ea. Din regiunea Mureșului li- 
vram zilnic 8-10 trenuri cu butoaie de varză murată. În 
ce privește sticla, fabricile de sticlă la noi aveau de 
obicei 2 șuturi: primul de sticlă proastă, care se reto- 
pea, și al doilea de sticlă bună. Sticla proastă, fără s-o 
mai retopim, o livram URSS-ului. Fabricile noastre de 
carton asfaltat nu au fost afectate de război, astfel în- 
cât puteam produce cantități incomensurabile de car- 
ton asfaltat. Finoghenov se mulțumea cu ce îi puteam 
oferi, de alfel își dădea seama că era inutil să ceară 
altceva, pentru că noi la sfârșitul unui război de 4 ani 
nu mai aveam pe piață nimic. lar fructe meditera- 
neene și produsele pe care le solicita el nu le văzu- 
sem de ani de zile. In sfârșit, fiecare își făcea datoria 
în felul lui. 

In concluzie, Maniu a refuzat cu încăpățânare să 
prezideze guvernul de după 23 august, motivând că 
acesta trebuie să fie un guvern militar, de armistițiu, 
dar, indiferent de natura respectivului guvern, el nu 
poate conduce un guvern șantajat să accepte pierderi- 
le teritoriale. Așa se explică că în guvernul prezidat de 
Sănătescu, aproape toți miniștri erau militari, aleși la 
întâmplare, după atribuţiile pe care le aveau în dome- 
niul militar: cel care se ocupa cu transporturile — la Mi- 
nisterul Transporturilor, cel care se ocupa cu învăţă- 
mântul militar — la Ministerul Instrucțiunii Publice etc. 
Guvernul nu avea niște atribuţii, ci doar capacitatea să 
gireze temporar treburile curente, în timp ce războiul 
continua la început pe teritoriu românesc, apoi în Un- 
garia şi Cehoslovacia. Acestui guvern i-a urmat al doi- 
lea guvern Sănătescu, care n-a mai fost compus din 
militari, ci din exponenţii celor 4 partide. Cu ocazia 
aceasta, guvernul s-a restructurat pe linia colaborării 

dintre formațiunile care au participat la lovitura de 
stat. Acest al doilea guvern a fost înlocuit apoi de gu- 
vernul Rădescu şi în cele din urmă de guvernul Gro- 
za, impus de Vișinski la sfârșitul lui februarie 1945. 


Începutul bolocaustului comunist 
în România 


Se cunosc împrejurările în care, la 6 martie 1945, 
trimisul sovietic, Visinski, fost procuror general al 
URSS, a numit prim-ministru pe Petru Groza, care 
a constituit primul guvern comunist. Aţi intuit 
atunci desfăşurarea evenimentelor viitoare pentru 
România, văzând că marile personalități repre- 
zentând partidele traditionale fuseseră eliminate 
din viata politică ? Au existat proteste din partea 
PNT-ului ? 


Proteste au existat în permanenţă, adresate atât mi- 
siunilor militare aliate, cât și direct misiunii militare 
sovietice, care, de altfel, era singura operativă. Cea 
americană şi cea engleză erau pur și simplu formal 
prezente, fără nici un fel de atribuţii, fără să fie con- 
sultate de reprezentanţii URSS-ului nici măcar în do- 
meniul măsurilor de interes major cu care era con- 
fruntată țara. Întâmplarea face că am ajuns la Palat — 
regele avea reședința atunci la Casa Elisabeta, la Şo- 
sea, care există și acum transformată într-un fel de res- 
taurant — la 7-8 minute după plecarea lui Vişinski. 
M-am dus acolo cu o misiune transmisă regelui din 
partea lui Maniu. Pot să spun înainte că s-au făcut niș- 
te încercări disperate, de ultim moment, ca să se sal- 
veze situaţia sau să fie amânat deznodământul care 
era urmărit de sovietici, adică instaurarea unui guvern 
comunist. S-a venit cu ideea unui guvern Știrbei, care 
nu putea fi excepţionat de sovietici, pentru că Știrbei 
făcuse parte din delegaţia care a semnat armistițiul de 

la Moscova, intrase în tratative vreme de câteva luni 
de zile cu reprezentanţii sovietici, deci personal nu i 
se putea reproșa nimic. Știrbei a putut fi convins cu 
foarte mare dificultate să accepte să conducă un gu- 
vern — după dărâmarea guvernului Rădescu —, dar în 
cele din urmă s-a văzut că nici o formulă care era su- 
gerată delegatului sovietic nu avea nici un fel de șan- 
să de a fi acceptată. Vişinski a venit investit cu autori- 
tatea absolută de a numi un guvern comunist şi de alt- 
fel nici nu s-a ferit să o spună. 


De altminteri tot sovieticii erau autorii atentatului 
asupra lui Rădescu. 


Bineînţeles. Sovieticii — prin mâna comuniștilor ro- 
mâni, pentru că s-a stabilit ulterior că în timpul mani- 
festaţiilor de stradă destul de modeste, organizate de 
comuniști atunci, Vasile Luca a fost cel care a tras cu 
mitraliera în cabinetul lui Rădescu. Întâmplător Rădes- 
cu nu era în cabinet în momentul acela. Sigur că totul 
era regizat de sovietici. La ora aceea puterea lor era 
destul de mică, ca și capacitatea lor de a antrena mun- 
citorii să iasă în stradă, lucru care ulterior, după ce lu- 
mea intrase în disperare, a fost mult mai posibil. În 
1947, la un semnal al partidului ieșeau mii de oameni 
în stradă, se obișnuiseră cu obligaţia lor de a răspun- 
de la toate ordinele date de partid. La 7 minute după 
plecarea lui Vișinski, am ajuns la Palat, iar loaniţiu, se- 
cretarul regelui, mi-a arătat crăpătura de deasupra ușii 
care ducea la cabinetul regelui. În furia lui, la plecare, 
Vișinski trântise ușa cu atâta violenţă, încât tencuiala 
era crăpată și căzuse. Am întrebat ce s-a întâmplat. „A 
venit nebunul și, furios, ca să-și sublinieze intervenţia 
față de rege cu un gest mitocănesc, a trântit uşa până 
s-a spart tencuiala.“ Lumea era complet dezorientată, 
regele se afla într-o convorbire aprinsă cu regina. Mi-a 
spus să-i transmit lui Maniu că are neapărată nevoie 
de prezența lui, pentru că are ultimatum de două ore 

să accepte ordinul lui Vîișinski cu numirea lui Groza 
prim-ministru sau să caute o altă soluţie. Bineînţeles, 
imediat m-am urcat în mașină și i-am comunicat lui 
Maniu, cu care am venit înapoi la Palat în aproximativ 
trei sferturi de oră. Toţi cei consultaţi de rege au fost 
de acord că formula impusă de Vișinski ar oferi posi- 
bilitatea de prelungire a agoniei, adică să nu se rupă 
complet punţile, lucru care ar putea determina un răz- 
boi civil. Atât Maniu, cât și Brătianu, Știrbei și Vișoia- 
nu au fost de acord că trebuie acceptată formula im- 
pusă de Vișinski. Așa s-a ajuns la guvernarea lui Gro- 
za, care a fost începutul guvernării comuniste. Mai 
adaug aici că imediat, pentru a demonstra încrederea 
pe care Moscova o are în comuniști, s-a organizat pre- 
darea oficială a administraţiei Transilvaniei de Nord, 
care fusese ocupată de unguri, noului guvern comu- 
nist. Drept pentru care Vişinski a cerut să se oiganize- 
ze o demonstraţie politică de proporţii la Cluj, unde 
i-a invitat și pe reprezentanţii partidelor istorice. Am 
primit atunci mandatul de a participa, împreună cu 
Mihai Popovici, la această festivitate pentru care ni se 
asigurase vagon de dormit, condiţii deosebite de caza- 
re și masă, bilete la banchetele oficiale la care urmau 
să participe, pe lângă Groza și guvernul lui, și Vișinski 
împreună cu notabilităţile sovietice. Am participat la 
această festivitate, care avea însă aspect maghiar. Toa- 
te încercările agenţilor guvernamentali de a mobiliza 
satele românești din jurul Clujului au fost infructuoase, 
așa că a trebuit să se mulțumească să aducă câteva sa- 
te ungurești. Au fost niște note grotești, de pildă, au 
defilat cu drapel și cu pancartă Asociaţia Prostituatelor 
din Cluj, fel de fel de asociaţii, iar extremiștii maghiari 
au defilat în costume tradiționale aristocratice ungu- 
rești cu titlu! „Organizaţia Democratică a Maghiarilor 
din Cluj“, dar erau îmbrăcaţi în dismagar, adică un fel 
de costume cu tot felul de ţinte, pe care le aveau no- 
bilii maghiari. Populaţia românească din Cluj n-a parti- 

cipat; nici noi n-am participat decât la serbarea pro- 
priu-zisă, unde am înghiţit un interminabil discurs al 
lui Vișinski, în care a arătat că URSS-ul apreciază de- 
mocratizarea României. 


vorbea româneste ? 


Da de unde! Vorbea în rusește și îl traducea în ro- 
mânește un vechi cunoscut al meu care luase numele 
de Scoda. In realitate era un reporter evreu de la „In- 
formaţia Capitalei“, care fugise în URSS; fiind foarte 
deștept, reușise să se infiltreze și a revenit în România 
cu grad de căpitan. Întrucât cunoștea foarte bine limba 
română, a fost numit interpret oficial, dar nenorocitul a 
fost împușcat un an și ceva mai târziu, când s-a desco- 
perit că este agent al CIA; de altfel, el se numea Frid- 
man, dar lumea îl cunoștea drept căpitanul Scoda. Nu 
pot să-mi dau seama cum a fost descoperit, eram deja 
închis în 1947 când mi s-a confirmat că a fost împușcat. 


Frauda, minciuna, represiunea, înscenările au fost 
metodele de lucru utilizate de comuniști în timpul 
dictaturii lor. Aceste metode au fost evidente chiar 
de la instalarea guvernului Groza ? Care a fost ati- 
tudinea puterilor occidentale în această perioadă, 
până la abdicarea regelui ? 


Aș putea afirma că metodele specific comuniste nu 
au fost puse în aplicare chiar de la început; era vorba 
şi de timiditatea noilor guvernanțţi, care știau că nu 
pot să se sprijine pe o susținere reală din partea opini- 
ei publice. Mai exista obsesia viitoarelor alegeri, care 
erau anunţate ca alegeri libere, și ei nu își dădeau sea- 
ma în ce măsură URSS-ul îi va proteja ca să le poată 
denatura și falsifica. Deci s-ar putea spune că, în pri- 
ma fază, guvernarea Groza a fost o guvernare de ex- 
pectativă, iar abuzurile au fost oarecum limitate. De la 
început au încercat să terorizeze opinia publică, au fă- 
cut câteva procese, dar, obiectiv, se poate constata că 

guvernarea comunistă, însoţită de toate abuzurile, de 
toate violențele, de toate crimele, s-a desfășurat mult 
mai târziu. Ca limită, cred că ar putea fi luată data ale- 
gerilor din 1946. 


Falsificarea grosolană a alegerilor 
din 19 noiembrie 1946 


Între 6 martie 1945 și alegerile din 1946, după opi- 
nia mea, guvernarea comunistă a fost rezervată, reţi- 
nută și cu manifestări destul de timide de autoritate. 
Abia după falsificarea grosolană a alegerilor din 19 
noiembrie 1946 au început abuzurile pe toate planuri- 
le, de data asta nemaiexistând nici o reticenţă. 


Cum s-au desfășurat aceste alegeri ? 


Au fost mobilizate toate instituţiile represive pentru 
a teroriza populaţia și a o determina să susțină guver- 
nul. La ora aceea, efectul presiunilor exercitate de au- 
toritățile guvernului — administrative, polițienești, de 
toate categoriile — care au fost mobilizate în vederea 
câștigării alegerilor nu s-a făcut simţit; n-au putut ope- 
ra în voie. De aceea și rezultatul a fost concludent: 
PNȚ a obţinut 72,6 % din voturi. Soluţia falsificării a 
fost simplă, probabil recomandată de Moscova: s-au 
inversat rezultatele. 


Cum s-a aflat totuși cifra reală ? 


În Comisia centrală de totalizare a alegerilor, care 
funcţiona pe lângă Ministerul de Interne, a fost fiul 
profesorului Victor Onişor, dr. Titu Onișor, care a par- 
ticipat în mod efectiv la centralizarea rezultatelor și ca- 
re a mărturisit maniera în care s-au făcut publice re- 
zultatele: exact invers decât cele reale. La ora alegeri- 
lor din 1946, lumea nu intrase încă în panică; acolo 
unde s-a încercat o notă exagerată de teroare au avut 
loc conflicte. La multe dintre secţiile de votare unde 

președintele era omul regimului, care avusese grijă să 
se înconjoare de oamenii de garanţie ai comuniștilor, 
încercarea de a falsifica rezultatele a fost inoperantă, 
pentru că lumea n-a plecat de lângă secție până când 
n-au eliberat certificatul cu rezultatele reale. Sigur că 
au fost şi încăierări; ori de câte ori se simțea intenţia 
guvernului de a falsifica alegerile, lumea revoltată 
ameninţa și uneori trecea și la represalii — au fost ne- 
numărate incidente. Până la urmă, probabil sovieticii 
au recomandat să se evite toate aceste incidente pen- 
tru că era mult mai simplu ca de la centru să se anun- 
te rezultatele falsificate, posibilitatea de a le contesta 
neexistând. Reprezentanţii țărilor occidentale au fost 
anunţaţi și au fost chiar convinși de falsificarea rezul- 
tatelor alegerilor. 


Prin protestele partidelor istorice ? 


Nu numai prin proteste. Prin conferințe de presă, 
prin documente. Vă dau un exemplu: în judeţul Sălaj 
s-a încercat o manevră destul de ieftină, care a fost 
descoperită: listele electorale tipărite de oficialități tre- 
buia să cuprindă pe toţi candidaţii care participau la 
alegeri. În Sălaj, la 7 circumscripţii electorale s-au re- 
partizat buletine de vot pe care nu figura PNȚ. Rubri- 
ca destinată PNȚ, cu semnul respectiv, cu numele 
candidaţilor lipsea. Am adus cu mașina cantităţi im- 
presionante de astfel de voturi și le-am arătat străinilor 
la conferința de presă. Alt aspect: s-au adunat fel de 
fel de probe din care rezulta tendinţa oficialităților de 
a denatura rezultatul alegerilor. Dar nu au fost conclu- 
dente, pentru că, până la urmă, rezultatul final a fost 
falsificat la centru. Una dintre probele cele mai evi- 
dente a fost confruntarea certificatelor eliberate de 
secţiile de votare, până la urmă de centrul județean, 
cu rezultatul final, pentru că noi aveam de la fiecare 
secţie de votare certificatul cu rezultatul final. Însu- 
mând secţiile de votare, am obţinut de la centrul jude- 

tean rezultatul pe judeţ, iar însumând toate judeţele, 
era un decalaj uimitor între rezultatele confirmate cu 
certificate semnate, ștampilate şi comunicatul guver- 
nului. Lumea s-a convins — vorbesc de Occident — prin 
conferințele de presă, prin documentele prezentate, că 
alegerile sunt fraudate, nimeni nu s-a îndoit. De aceea 
se aștepta cu încredere ca puterile occidentale să nu 
recunoască alegerile și, eventual, să dispună repetarea 
lor sub supraveghere internațională. 


Cu atât mai mult cu cât garantaseră în Conventia 
de la Yalta alegeri libere. 


Sigur, erau garantate. În discuţiile pe care le-a avut 
cu Sir Archibald Kerr, Maniu i-a spus că nu are încre- 
dere în garanţiile date de aliați pentru libertatea alege- 
rilor, pentru că știe că nici Anglia, nici America nu va 
mobiliza flota sau aviația ca să asigure alegeri libere, 
că nu are nevoie de garanții așa de mari, ci de garanții 
mult mai mici pe care aliaţii, în acord între ei, pot să 
le asigure. De pildă, neutralizarea Ministerului de In- 
terne. Să pună un ministru de Interne neutru care să 
asigure libertatea alegerilor, lucru care n-au fost în sta- 
re să-l facă. La ora aceea, tendinţa era de a răspunde 
pozitiv la toate capriciile guvernului sovietic și de a 
nu-i supăra cu nimic pe sovietici, pentru că Occiden- 
tul tremura de frica unei expediţii a trupelor sovietice 
până la Canalul Mânecii, pe care nimeni nu le-ar fi 
putut opri din marșul de cucerire a Europei, tocmai 
datorită greșelilor majore făcute de anglo-americani vi- 
zavi de aliatul lor sovietic. Asta era atitudinea guver- 
namentală occidentală care, oricât se încerca să fie ca- 
muflată, era numai aparentă, lucru pe care guvernele 
respective nu consideraseră de cuviință să-l comunice 
misiunilor lor aliate din România. Realitatea este că 
aliații anglo-americani au suportat istoria pe a impus-o 
Kremlinul. Ani de zile după victoria aliată, cei doi ali- 
aţi occidentali n-au făcut decât să se subordoneze tu- 

turor capriciilor guvernului sovietic și să facă tot posi- 
bilul ca liderii sovietici să nu fie supăraţi cu nimic. 


Care a fost reactia particulară, personală, a oame- 
nilor politici importanti: Maniu, Brătianu, după 
aceste alegeri ? 


Maniu a continuat să protesteze în mod violent, a 
înaintat memorii adresate guvernului englez, guvernu- 
lui american, de o violenţă deosebită, în care i-a făcut 
mincinoși, poltroni. 


Există aceste documente ? 


Sigur că există. Englezii, care-și dădeau seama că 
Maniu are dreptate, n-au reacționat, în vreme ce ame- 
ricanii, care erau mai inocenți în materie de diploma- 
ție, au reacționat violent și l-au întrebat pe Maniu cum 
îndrăznește să facă asemenea afirmaţii susținând că 
guvernul american a minţit, că nu și-a respectat anga- 
jamentele ? Atunci Maniu, într-un memoriu consec- 
vent, le-a demonstrat, negru pe alb, în ce constă du- 
plicitatea și atitudinea manifestată de guvernul ameri- 
can, iar de data aceasta n-a mai avut ce să replice. Si- 
gur, corespondenţa a continuat, Maniu n-a scăpat nici 
un prilej ca să atace de fiecare dată orice fel de ne- 
concordanţă și inadvertenţă a guvernelor anglo-ame- 
ricane față de ruși, dar totul era inutil. Maniu, pentru 
achitarea conștiinței lui sau, aşa cum spunea el, „an- 
trenând poporul român în lupta antihitleristă“, avea o 
răspundere morală care îi dădea îndreptăţirea de a 
protesta împotriva lașității și împotriva atitudinii con- 
damnabile a guvernelor occidentale. Justifica întotdea- 
una cu argumentul moral această atitudine. În raportu- 
rile cu reprezentanții aliaţilor, stilul lui Maniu era de o 
duritate nemaipomenită, fără menajamente, făcându-i 
mincinoși, incapabili. 

Culisele unor evenimente cruciale. 
O confesiune a lui Lucrețiu Pătrășcanu 


Domnule Preşedinte, aveti în urma Dus. aproxima- 
tiv 60 de ani de viață politică, într-o perioadă ati 
jucat un rol important în ecuația politică a țării, 
ați cunoscut cele mai importante personalități ale 
perioadei interbelice. Cum nu v-aţi publicat încă 
memoriile ? 


Mi se pare interesant să fie cunoscute de opinia pu- 
blică anumite amănunte de culise legate de evenimen- 
tele majore, cruciale, din istoria recentă a României. 
Mă gândesc la evenimentele care au urmat după lovi- 
tura de stat de la 23 august 1944, când, în conformi- 
tate cu planul pe care conspirația îl făcuse pentru 
scoaterea României din război și afilierea ei la Națiuni- 
le Aliate, s-a hotărât trimiterea unei delegaţii pentru 
tratarea armistițiului cu Naţiunile Aliate la Cairo. 


Cine făcea parte din această delegaţie ? 


Iniţial, delegaţia era compusă din principele Barbu 
„Ştirbei și din Vișoianu, care aveau depline puteri din 
partea Opoziţiei să discute și să trateze armistițiul cu 
Naţiunile Unite la Cairo. Spre surprinderea Opoziţiei, 
li s-a comunicat că guvernul sovietic cere și aliații lor — 
englezii şi americanii — și-au dat acordul ca armistițiul 
cu România să fie semnat la Moscova, nu la Cairo, așa 
cum era preconizat. Probabil că era vorba și de satis- 
facerea orgoliului sovietic care pretindea ca unul din- 
tre adversarii armatei sovietice să capituleze la ei aca- 
să, la Moscova. În momentul când am luat cunoştinţă 
de această hotărâre care era fără apel, Consiliul de Mi- 
niștri s-a întrunit pentru a compune delegaţia care tre- 
buia să plece la Moscova. Prima dată guvernul a în- 
cercat să-și stabilească un sediu provizoriu lângă capi- 
tală, la Bolintinul din Vale, în cazarma pionierilor, pe 

de o parte, ca să fie la îndemână, iar pe de altă parte, 
pentru a feri guvernul de bombardamentele acute pe 
care armata germană le făcea asupra capitalei, având 
din fericire foarte puţine avioane, în special avioane 
de vânătoare, care erau staționate la Băneasa. Bom- 
bardau capitala cu aceste avioane; dacă un detașa- 
ment de avioane de bombardament ar fi existat atunci 
la îndemâna nemților, probabil că distrugerile ar fi fost 
mult mai grave. După încercarea de a stabili sediul 
guvernului la Bolintinul din Vale, s-a optat pentru des- 
fășurarea lucrărilor guvernului în subsolul Băncii Na- 
ționale. Eram secretarul lui Iuliu Maniu și, după 23 au- 
gust, secretar general al Consiliului de Miniștri. Am lu- 
crat 6-7 zile în subsolul Băncii, pregătind plecarea Co- 
misiei de armistițiu. 


Ce dată era ? 


Era 27 august. Între 23 și 26 august, guvernul n-a 
avut un sediu fix, ci un sediu flotant. În 27 ne-am in- 
stalat în subsolul Băncii Naţionale, de unde a doua zi, 
pe 28 august, urma să plece delegaţia la Moscova. 
După o convorbire prealabilă cu reprezentanţii Româ- 
niei la tratativele cu aliaţii de la Cairo, adică cu Barbu 
Știrbei și cu Vișoianu, s-a hotărât ca România să trimi- 
tă din ţară o delegaţie compusă din Lucrețiu Pătrăș- 
canu, colonelul Dămăceanu, Ghiţă Pop, secretar gene- 
ral al PNȚ, și ministrul aprovizionării, Cristu. Alegerea 
lui Pătrășcanu ca șef al acestei delegaţii a fost făcută 
datorită faptului că era cunoscut ca membru al PCR și 
se considera că prezenţa lui la Moscova va fi de bun 
augur pentru stabilirea unor condiţii favorabile în cu- 
prinsul convenției de armistițiu. Speculaţie care s-a 
dovedit a fi neîntemeiată. 

Generalul Racoviţă, ministrul de război, a făcut ob- 
servaţia: comandamentul militar sovietic s-ar putea 
considera ofensat de faptul că guvernul României tri- 
mite la tratative un delegat al Statului Major cu grad 

de colonel, lucru cu care toţi cei de fată au fost de 
acord. Prompt, Maniu a spus: „Păi n-avem decât să-l 
avansăm pe colonelul Dămăceanu la gradul de gene- 
ral“. Însă ministrul de război și-a permis să facă obser- 
vaţia că nu e chiar așa de simplu, că armata are regu- 
lile ei care trebuie respectate și că avansările la excep- 
tional trebuie motivate prin fapte de arme. Dl. Maniu 
i-a spus: „N-aveţi decât să motivaţi avansarea colone- 
lului Dămăceanu cu merite în campania militară“. Și 
așa s-a întâmplat că Dămăceanu a fost promovat ge- 
neral pentru fapte de arme dovedite pe câmpul de 
război împotriva sovieticilor, pentru că merite de răz- 
boi nu putea să aibă decât pe frontul de Răsărit. Dele- 
gaţia a plecat însoţită de speranţele tuturor românilor, 
că s-a pus capăt unui război chinuitor şi că România 
va intra într-o fază nouă. N-a fost să fie așa. Drumul 
delegaţiei române care a plecat din București în noap- 
tea de 28 august avea ca punct terminus Odesa. De 
ce? Nu știu, pentru că în mod normal sovieticii aveau 
avioane care puteau duce delegația română până la 
Moscova. Dar așa au stabilit ei, să ajungă numai până 
la Odesa. Ulterior s-a detectat motivul. De la Odesa, 
comisia românească a fost trimisă la Moscova cu tre- 
nul, iar drumul a durat 3 zile. Care a fost raţiunea 
acestei programări? Ca între timp sovieticii, care pă- 
trunseseră în România, să poată înșfăca cât mai multe 
obiective cu titlul de pradă de război, pentru că, până 
la semnarea armistițiului, tot ce intra în calea armate- 
lor sovietice care treceau prin România era considerat 
pradă de război. Așa se explică faptul că de la 24 au- 
gust şi până la 12 septembrie, când a fost semnat la 
Moscova armistițiul, în acest interval destul de scurt, 
armata sovietică s-a căptușit cu valori de miliarde, pe 
care le-a luat gratuit, fără nici o opoziţie din partea ro- 
mânilor, pentru că le-a considerat pradă de război. 
Așa au pus mâna pe toată flota, pe marile întreprin- 
deri industriale românești. 

Inclusiv tezaurul național ? 


Nu, nu era vorba de tezaurul național pentru că la 
el s-a ajuns mai târziu. Tezaurul era foarte bine camu- 
flat, prin munţii Gorjului, și s-a ajuns la el abia o lună 
mai târziu. În orice caz, unele dintre marile întreprin- 
deri au fost chiar demontate și mutate în URSS. Intre 
timp, guvernul sovietic a avut grijă ca pe delegaţii ro- 
mâni recunoscuţi ca atare și investiţi cu depline puteri 
pentru semnarea armistițiului cu Rusia și care se gă- 
seau la Cairo să-i expedieze cu avionul la Moscova. 
Ajunsă la Moscova, delegația română a fost foarte fru- 
mos găzduită, fiecare delegat în parte în câte o vilă, 
din vilele destinate oaspeţilor de marcă, și li s-a pus la 
dispoziţie cantităţi uriașe de icre negre, din toate bu- 
nătăţile, fructe mediteraneene, însă cu interdicția de a 
părăsi vila. Un fel de domiciliu supravegheat. Gurile 
mai rele spun că delegaţii mai tineri au avut parte și 
de niște delegate oficiale de la Balșoi Teatr. In orice 
caz, această stare de blocare era enervantă și nu spu- 
nea nimic bun. 


Cine erau reprezentanţii sovieticilor ? 


Încă nu existau reprezentanţi. Românii erau blocaţi 
în vile unde li se dădea mâncare, băutură, dar erau 
supravegheați şi nu puteau să părăsească vilele. S-au 
făcut proteste, în primul rând din partea lui Vișoianu, 
apoi a lui Pătrășcanu, dar protestele au rămas fără re- 
zultat. Abia în ziua de 10 septembrie, singurul care a 
reușit să rupă această încercuire a autorităţilor sovieti- 
ce a fost Pătrășcanu, care după proteste vehemente, 
repetate 3-4 zile la rând, a fost primit de Jdanov. Ceea 
ce urmează este relatarea — am să încerc să o fac cât 
mai aproape de realitate — pe care mi-a făcut-o Pătrăș- 
canu în ziua de 15 septembrie 1944, după reîntoarce- 
rea de la Moscova. 

Relaţiile mele cu Pătrășcanu erau destul de bune, 
discutam cu el amiabil, chiar înainte de lovitura de 

stat de la 23 august. Discuţiile cu el erau contradicto- 

rii: el de pe poziţie comunistă, eu de pe poziţie anti- 
comunistă. În ultima vreme, mai exact în octombrie și 
noiembrie 1943, întâlnirile dintre Maniu și Pătrășcanu 
se făceau în apartamentul meu din str. Marcovici nr. 9, 
vizavi de Ministerul de Război. Stăteam tot timpul, din 
cauza amenințărilor cu bombardamente, împreună cu 
Maniu la Snagov, iar apartamentul de la București își 
avea cheia la Pătrășcanu, care putea să meargă acolo 
oricând și care de obicei mergea în ajunul întâlnirii cu 
Maniu, ca să scape de supraveghere. Cheile acestui 
apartament au rămas definitiv la Pătrășcanu, pentru că 
la bombardamentul german din 25 august, apartamen- 
tul meu s-a spulberat, n-a mai rămas nimic din el. Îna- 
inte sau după întâlnirile cu Maniu, am avut prilejul re- 
petat de a discuta în contradictoriu cu Pătrășcanu. 


L-ați apreciat ca fiind cel mai onest dintre repre- 
zentanții comuniști ? 


Cred că termenul nu este adecvat. Nu vreau să-l 
scutesc pe Pătrășcanu de acuza gravă că a contribuit 
în mod criminal la înfeudarea României sovieticilor, 
dar pot să confirm că Pătrășcanu avea o doză de sen- 
timent patriotic şi de onestitate față de ceilalţi, care în- 
să nu îl achită de vinovăţie. Pentru că el a participat la 
desființarea partidelor politice, la detronarea regelui, 
la claustrarea tuturor șefilor Opoziţiei, inclusiv a lui 
Maniu, nu mai vorbesc de mine. Eu n-am aşteptat nici 
un fel de protecţie din partea lui, dar în orice caz are 
cotă parte de vinovăţie în legătură cu dezastrul țării 
adus de comunişti. Sigur că avea unele calităţi pe care 
nu i le contest. Prima calitate era aceea că se număra 
printre foarte puţinii intelectuali comuniști cu care se 
putea sta de vorbă. Am cunoscut câţiva intelectuali 
comuniști cu care am avut relaţii civilizate: Pătrășcanu, 
Tudorel Butnaru, întâmplător l-am cunoscut și pe Wal- 
ter Roman. Mă limitez numai la intelectuali. În ce-i 

privește pe ceilalți, era imposibil să deschizi o convor- 
bire cu ei, mai întâi din cauza inculturii totale, în al 
doilea rând din cauza fanatismului și în al treilea rând 
din cauza incapacității de a discuta logic sau de a în- 
treţine o convorbire în care tezele lor fanatice erau 
combătute. Am încercat discuţii cu Gheorghiu-Dej, cu 
care am avut raporturi directe în timpul celei de a do- 
ua guvernări a lui Sănătescu, când Gheorghiu-Dej era 
ministrul Lucrărilor Publice și Comunicaţiilor. Era foar- 
te puţin evoluat, dar tremura din toate încheieturile de 
frica Anei Pauker Și a lui Vasile Luca, deși, teoretic, el 
era deasupra lor în ierarhia oficială. Încă dinainte de 
arestare, raporturile mele cu Gheorghiu-Dej erau amia- 
bile. Pe vremea aceea nu exista decât Consiliul de 
Miniștri — era deopotrivă Guvern şi Parlament — prin ur- 
mare, jurnalele Consiliului de Miniștri țineau loc de 
decrete, de legi, de regulamente. Niciodată Gheor- 
ghiu-Dej nu a acceptat să semneze un jurnal banal al 
Consiliului de Miniștri prin care să pună la dispoziţie 
armatei sovietice nu știu câte sute de mii de kg de 
carne, sau cartofi, sau îmbrăcăminte, fără să arate res- 
pectivul jurnal Anei Pauker și lui Vasile Luca. Îmi ce- 
rea jurnalul seara și mi-l aducea a doua zi semnat. Si- 
gur, nu reprezenta nici o problemă semnarea acestor 
jurnale, care erau uzuale, de rutină, dar nu îndrăznea 
să aibă vreo iniţiativă personală. 

În ziua de 15 septembrie a avut loc o ședință a 
Consiliului de Miniștri la care am participat și care, din 
fericire, este consemnată în note stenografice. Absolut 
toate dezbaterile au fost stenografiate. Înainte de 
această ședință, deoarece cabinetul meu era vecin cu 
cabinetul lui Pătrășcanu în Palatul Vernescu din Calea 
Victoriei, actualul sediu al Uniunii Scriitorilor, și cum 
eu eram în termeni civilizați cu Pătrășcanu, văzându-l 
absolut scos din circulaţie la reîntoarcerea lui din 
Moscova și prezentând un aspect de oboseală care nu 
putea fi justificat, mi-am permis să insist și să-l întreb 

ce s-a întâmplat. Cu mare greutate și treptat am reușit 
să scot de la el relatarea aventurii lui de la Moscova, 
pe care încerc să o reproduc cât mai aproape de origi- 
nal. După 3 sau 4 zile de proteste vehemente a reușit 
să fie escortat la locuinţa lui Jdanov. Jdanov era o ve- 
che cunoștință a lui Pătrășcanu. Să nu uităm că Pătrăș- 
canu, în epoca '34-'35, a fost delegat de secția din Ro- 
mânia a PCR la Internaționala de la Moscova, Komin- 
tern, unde a lucrat cu toți marii oficianţi ai Partidului 
Comunist, inclusiv cu Jdanov. Și Pătrășcanu, bucuros 
că a reușit să ia prima legătură cu un exponent al ofi- 
cialităţii sovietice, ajungând la Jdanov, a fost de la în- 
ceput frapat de răceala și ostilitatea cu care a fost în- 
tâmpinat. Mai întâi, că Jdanov nu i s-a adresat cu tova- 
rășe, ci cu domnule. Prima întrebare: „Ce cauţi aici, 
domnule Pătrășcanu ?“, pentru un vechi tovarăș de lup- 
tă comunistă, era nu numai o jignire, ci și o atestare a 
răcelii, a ostilității. Pătrăşcanu, surprins, a zis: „Tovară- 
șe, am venit aici să comunicăm că am reușit printr-o 
lovitură de stat să dărâmăm guvernul dictatorial din 
România, să ieşim din alianţa cu ţările fasciste și să ne 
aliniem ţărilor aliate pentru a continua războiul de sal- 
vare a Europei de fascism“. Spre surprinderea lui Pă- 
trășcanu, Jdanov i-a răspuns: „Rău ai făcut, pentru că 
ne-ai încurcat toate socotelile“. Am încercat să anali- 
zez împreună cu Pătrășcanu ce înseamnă încurcarea 
socotelilor. Mi-am dat seama mult mai târziu, după ce 
s-a repetat figura cu bulgarii. Dacă exponenţii secţiei 
din România a partidului comunist nu ar fi participat la 
lovitura de stat de la 23 august 1944, sovieticii aveau 
mână liberă să trateze România ca un stat fascist învins 
şi să-și facă de cap, să-și pună în aplicare planurile lor, 
așa cum au făcut-o în Bulgaria. Prezenţa în guvernul 
de după lovitura de stat a comuniștilor le-a creat difi- 
cultăţi şi i-a pus în situaţia de a respecta acest guvern 
antifascist, care realizase o răsturnare fără ajutorul ni- 
mănui. Imi permit aici o paranteză. 

Dinainte de război eram în termeni de amiciţie cu 
un consul englez, Kendall, care locuia aproape de 
mine; nevasta mea era prietenă cu soţia lui, aveau şi o 
fetiță. Respectivul, diplomat de meserie, a revenit în 
România după 23 august 1944, în septembrie 1944, în 
chip de colonel. Soţia lui era de origine bulgară și se 
căsătorise cu ea după primul război mondial, când en- 
glezul era secretar al Legaţiei Angliei de la Sofia. Soţia 
lui era o femeie foarte frumoasă, o frumuseţe de tip 
bulgar: înaltă, voinică, brunetă. După căsătoria cu bul- 
găroaica, a fost transferat imediat în România, nepu- 
tând rămâne în cadrul Legaţiei engleze de la Sofia, un- 
de îşi făcuse rudenii prin mariaj. Am ajuns să mă îm- 
prietenesc cu ei, chiar i-am condus până la Constanța 
atunci când au fost expulzați, într-o manieră foarte 
brutală de altfel, după ce România a declarat război 
Angliei. Revenit în România în chip de colonel la In- 
telligence Corp, îşi avea soţia pusă la adăpost de către 
armata engleză la Alexandria, în Egipt. Imediat ce s-a 
instalat în România, soţia lui era nerăbdătoare să vină 
cu fetița să reunească familia cu soțul ei, pe care nu-l 
văzuse de 2-3 ani. Cunosc amănuntele pentru că acest 
colonel locuia în aceeași vilă cu mine. La un moment 
dat, mi-a spus: „Nu mai am ce să fac, trebuie să mă 
duc după nevastă-mea că mă înnebunește cu 10 tele- 
foane pe zi“. S-a dus şi și-a adus nevasta și fetița în 
București, unde el deţinea funcţia de ofițer-șef al rela- 
țiilor cu delegaţii armatelor aliate, respectiv americană 
şi sovietică. A venit doamna Kendall, bucurie mare, 
invitaţii în fiecare zi la mine. După 2 zile, doamna 
Kendall voia neapărat să meargă să-și vadă rubedeni- 
ile de la Sofia. Toate încercările de a-i tempera zelul 
au fost inutile și colonelul Kendall, cu trei mașini cu 
drapel englezesc, cu translator de limba rusă, cu grup 
de protecţie înarmat, împreună cu soția s-au dus la 
Sofia. Avea trei frați: unul era colonel de Stat Major al 
armatei bulgare, al doilea era profesor la o facultate 
de agricultură, iar al treilea era atașat sau consilier de 

legaţie, deci diplomat. Fiecare dintre ei avea o familie. 
Ajungând la Sofia la aproximativ 2, săptămâni după 
ocupaţia Bulgariei de către armata sovietică, a consta- 
tat că toţi membrii familiei, fără nici o excepţie, au 
fost asasinați. Aceștia erau: tatăl și mama doamnei 
Kendall, fratele cu soţia, cu doi copii și cu soacra, ce- 
lălalt frate — ofițerul — cu soția, cumnata și un copil, iar 
al treilea frate cu socrul și soacra și cu copiii. Din fa- 
milia d-nei Kendall nu mai rămăsese nimeni în viaţă. 

Am făcut această lungă și dramatică paranteză pen- 
tru a sublinia ce ni s-ar fi întâmplat nouă, românilor, 
dacă nu se făcea lovitura de stat de la 23 august. Du- 
pă întoarcerea de la Sofia, timp de 3-4 zile, soţia mea 
nu a făcut decât s-o mângâie pe prietena ei, dar Ken- 
dall ne-a spus că după aprecierea delegaţiilor militare 
engleze ale comisiei aliate de control din Sofia, armata 
sovietică ar fi ucis 70% dintre intelectualii bulgari. 
Concluzia lui era că Bulgaria are nevoie de 60 de ani 
ca să-și înlocuiască bruma de intelectuali asasinați prin 
ocupaţia sovietică. Cred că n-a fost inutilă această pa- 
ranteză, mai ales ca avertisment adresat celor care nu 
și-au dat seama, nici ulterior, ce a însemnat pentru in- 
telectualitatea românească armistițiul de la 12 septem- 
brie, respectiv lovitura de stat de la 23 august. Și așa 
sovieticii au arestat toată intelectualitatea românească, 
şi-au bătut joc de poporul român, dar ce s-ar fi întâm- 
plat dacă n-ar fi existat această reticență determinată 
de prezenţa unui grup comunist în guvernul care a 
dat lovitura de stat? 

Revin la relatarea lui Pătrășcanu. După ce și-a reve- 
nit din surpriza provocată de ostilitatea cu care a fost 
primit de Jdanov, a fost bombardat cu o întrebare care 
l-a scos din circuit: „La cine v-aţi gândit voi — adică, 
voi, românii — că ar trebui să se ocupe cu organizarea 
unui partid comunist în România, ţinând seama de 
faptul că acest partid deocamdată nu există ?”. Pătrăș- 
canu avea motive să fie surprins de această întrebare. 

După ce din 9 martie 1944 până în 9 iunie s-a dis- 
cutat prin intermediul delegaților Opoziţiei la Cairo, 
prinţul Știrbei și Vişoianu, stabilirea unor condiţii cât 
mai avantajoase pentru noi, așa cum le urmărea Ma- 
niu, și tentativa de a înfrânge cerbicia sovietică şi în 
special ostilitatea lui Novicov, care era ambasador ple- 
nipotenţiar al Moscovei pentru tratativele de armistițiu 
cu Opoziția din România, s-a înregistrat o sugestie a 
lui Novicov făcută lui Barbu Știrbei, transmisă imediat 
lui Maniu. Sugestia era ca Opoziția unită din România, 
inițial compusă din PNȚ și PNL, Maniu și Dinu Brătia- 
nu, ulterior completată cu adeziunea PSD, condus de 
Titel Petrescu, la sfârșitul anului 1943, să accepte în fi- 
nal adeziunea secției din România a PC, reprezentată 
prin Pătrășcanu, adeziune care s-a făcut la 20 mai 
1944. Asta era componenţa „Opoziţiei. Între 9 mai și 9 
iunie au avut loc discuţiile; în timpul lor PC nu era in- 
tegrat în Opoziția unită din România. După 2 luni de 
discuții, Novicov i-a adresat lui Știrbei recomandarea 
ca să integreze în Opoziția unită, compusă din cele 3 
partide, și secția comunistă din România. 


„deși Partidul Comunist era total nesemnificativ, 
număra probabil o mie de persoane. 


Mai puţin, erau în evidenţă 740 de persoane și încă 
100 de suspecți. La această sugestie, Maniu a răspuns 
că nu avem nevoie de colaborarea secţiei Partidului 
Comunist, care la noi era efectiv inexistentă, că pre- 
zenţa lor nu ne-ar aduce nici un avantaj, în schimb 
prezenta riscul de scurgere a informaţiilor, așa că ne 
putem dispensa de această prezenţă. La care Novicov 
a insistat cu o nouă telegramă cifrată. 

Fac o paranteză: corespondența cu delegaţii noștri 
de la Cairo se făcea prin cifru, utilizam cifrul marinei 
britanice; cifrarea și descifrarea o făceam eu. În aceas- 
tă telegramă — telegrama se găsește la Pentagon, depu- 
să de Vișoianu acum 20-30 de ani — Novicov spune: 

„Știm că PC este inexistent în România și că secţia lui 
n-ar prezenta pentru conspirația dvs. un avantaj, dar 
am insistat pentru integrarea acestei formaţii doar 
pentru a demonstra lumii civilizate că toate categoriile 
sociale și toate orientările democratice sunt solidare 
împotriva fascismului”. Maniu a răspuns cu dezinvol- 
tură că în condiţiile acestea nu avem nimic împotrivă 
și că vom lua contact cu reprezentanții PC. După care, 
cu o satisfacţie, aș putea zice, iezuitică, îmi dictează o 
telegramă î în care spune: „Îl rog pe dl. Novicov să ne 
spună cu care comuniști să stăm de vorbă, fiindcă am 
luat legătura cu 15 persoane, fiecare pretinzând de- 
spre el că reprezintă adevăratul PC”. La care Novicov 
a a simplu: „Luaţi contact cu Lucrețiu Pătrășca- 

. În momentul acesta, chiar eu i-am adus la cunoș- 
inia lui Pătrășcanu care-i opțiunea guvernului sovietic 
și din acel moment Pătrășcanu s-a considerat ca re- 
prezentant oficial al PC, cel puţin față de Kremlin. De 
aceea este explicabilă nedumerirea lui și uimirea cu 
care a înregistrat întrebarea lui Jdanov: „Cu cine v-aţi 
gândit să organizaţi în România PC?”. Sigur că Pătrăş- 
canu a fost încuiat cu această întrebare și n-a avut altă 
replică decât: „Nu ne-am gândit”. La care Jdanov a 
răspuns: „Foarte rău ați făcut, pentru că noi ne-am 
gândit și cea mai indicată persoană pentru acest rol ar 
fi tov. Ana Pauker, cu care am stat de vorbă”. 


Se afla atunci la Moscova ? 


Sigur că era la Moscova, ea fusese schimbată de că- 
tre autoritățile românești cu Ion Codreanu. S-a făcut 
schimb la Podul Iloaiei: autorităţile românești au dat-o 
pe Ana Pauker și în schimb rușii l-au predat pe Ion 
Codreanu, fost deputat sterist, care, din păcate, după 
ce a ajuns în România, a pactizat cu comuniștii. 

„În înțelepciunea ei, a continuat Jdanov, tov. Ana 
Pauker ne-a răspuns că nu este bine ca la conducerea 
unui partid care încearcă să prindă teren în România, 

unde tendința anticomunistă este ancestrală, să fie o 
ovreică, ținând seama și de antisemitism și de faptul 
că, din cauza unei mentalități înapoiate, nu s-ar putea 
concepe ca acest partid să fie condus de o femeie. Al 
doilea în ierarhie care ar avea îndreptăţire de a orga- 
niza un partid comunist în România ar fi tov. Vasile 
Luca. Cu el n-am mai stat de vorbă, pentru că ne-am 
dat seama că aceleași argumente invocate de tov. Ana 
Pauker sunt valabile și în ceea ce-l privește pe Vasile 
Luca, care este un ungur evreu, deci prezenţa lui ar 
produce o reacţie negativă în toată Transilvania și, 
pentru a da un aspect acceptabil tendinței de înființa- 
re a unui partid comunist, ar fi bine ca în fruntea lui 
să fie un român. Deci dvs. să vă gândiţi la un român 
muncitor, cu un trecut nepătat, care să poată prelua 
sarcina grea de secretar general al PC.“ 

În momentul acela, Pătrășcanu şi-a dat seama că e 
alungat la deșeuri și nu se mai poate gândi la condu- 
cerea PCR. Acesta era motivul pentru care s-a întors 
de la Moscova turtit ca o smochină. Ceva mai târziu, 
peste 3-4 zile, mergând spre preşedinţie, la Palatul 
Vernescu, am fost blocat de o manifestaţie comunistă, 
50-60 de persoane, cu o tăbliță pe care scria: „Vrem 
pe Gheorghe Gheorghiu-Dej în guvern”. Nu eram fa- 
miliarizat cu numele acesta, probabil că l-am înregistrat 
cândva cu ocazia proceselor comuniste, dar am intrat 
la preşedinţie deodată cu Pătrăşcanu și l-am întrebat: 
„Ce-i cu Gheorghe Gheorghiu-Dej, că văd că un grup 
de comuniști reclamă prezenţa lui în guvern ?”. Fiind 
Pătrășcanu de faţă, se înţelegea că vor să-l înlocuiască 
cu altcineva. La care Pătrășcanu mi-a spus: „Este un 
muncitor care a suferit în închisoare, nu i se poate re- 
proșa nimic”. Un răspuns de circumstanţă. 


El era omul care îndeplinea criteriile cerute de 
Moscova ? 


Da. Aceste amănunte n-au de unde să fie cunoscu- 
te pentru că ele au dispărut din dosarul procesului lui 

Pătrășcanu. Mai fac menţiunea că în timpul procesului 
lui Pătrășcanu, eu, care eram condamnat, am fost adus 
din nou la Malmaison la anchetă şi chinuit ca hoţii de 
cai. Fi aveau anumite date în legătură cu întâlnirile din- 
tre Maniu și Pătrășcanu în apartamentul meu; aveam cu 
Pătrășcanu relaţii apropiate încă înainte de 23 august 
1944, dar nu pe linie politică. Voiau cu orice preț să 
mă transforme în martor al acuzării pentru a confirma 
că Pătrășcanu a fost un fel de cal troian în PC, fiind în 
realitate omul lui Maniu și al regelui, care aștepta cu 
nerăbdare sosirea americanilor, pentru ca din interior 
să distrugă PC. Aceasta era teza! Bineînţeles, pentru 
că n-am putut marşa la ea, am suportat mai multă bä- 
taie, mai multă carceră și mai multe pedepse decât în 
propriul meu proces. 


Aceasta era teza lui Gheorghiu-Dej pentru a-l 
elimina ? 


Da, fiindcă vorbisem despre intelectualii din PC. 
Eu, care n-am fost niciodată sectar, urmând exemplul 
lui Maniu am socotit că într-o ţară civilizată, oamenii, 
indiferent de orientarea lor politică, trebuie să întreţi- 
nă relații corecte, civilizate și că maniera adoptată ini- 
tial de legionari și apoi amplificată de comuniști, de a 
cultiva o dușmănie efectivă între adversarii politici, 
este o stupiditate. De aceea am avut relaţii foarte bune 
cu intelectualii comuniști pe care îi prețuiam: Tudorel 
Butnaru, care era un om deosebit, dr. Ionel Banea, 
comandant legionar, care avea 4 doctorate, fiind un 
om care niciodată nu s-a gândit că ar fi recomandabil 
un regim de brutalitate și violenţă. Existau în toate for- 
maţiile oameni deosebiți. N-am avut ocazia să fac în- 
chisoare cu legionari, pentru că aproape tot timpul 
detenţiei mele am fost singur în celulă. Dar din relată- 
rile prietenilor mei, se pare că ei s-au comportat bine; 
erau un fel de administratori ai închisorilor, deoarece, 
când a început arestarea reprezentanţilor partidelor 
burgheze, ei erau deja închiși și aveau prin urmare o 

oarecare experiență. Cum sistemul penitenciarelor în 
România era lăsat la inspiraţia subalternilor, ei reușise- 
ră în marile închisori să facă un fel de administraţie 
proprie. Din păcate, n-am avut ocazia în partea finală 
a detenţiei, să stau cu cineva, am stat de unul singur. 
Cred că este cea mai mare pedeapsă care se poate da: 
să te izoleze de unul singur ani de zile este mai mult 
decât bătaia, foametea, frigul. Majoritatea detenţiei am 
petrecut-o fie de unul singur în celulă la Râmnicu Să- 
rat, fie în cadrul Securităţii, deoarece am fost chemat 
de zeci de ori din penitenciar la toate procesele în 
care erau implicați membrii partidului nostru, timp în 
care eram ţinut la Ministerul de Interne în subsol și 
stăteam până se termina un proces. Eram trimis îna- 
poi, după aceea din nou readus la alt proces. 


Capcana de la Tămădău 


Comuniștii au excelat în scenarii şi capcane, în de- 
naturarea istoriei, în falsificări de tot felul. Aici s-ar 
putea înscrie şi episodul Tămădău care a precedat 
arestarea fruntașilor PNT. 


Într-adevăr, în legătură cu Tămădău s-au lansat tot 
felul de versiuni, care de care mai îndepărtate de rea- 
litate. Cazul Tămădău a existat. Sigur că opinia publi- 
că a tras concluzia că a fost vorba de o înscenare. In- 
scenarea a fost reală, dar ceea ce trebuie reţinut este 
următorul lucru: a existat o intenţie clară a PNȚ, a lui 
Maniu, de a trimite în străinătate un grup de oameni 
reprezentativi, care la un moment dat să fie disponi- 
bili de a reprezenta un guvern în exil. Acesta este un 
adevăr istoric. Intenţia de plecare a grupului arestat la 
Tămădău a existat. Povestea este destul de pitorească. 

Maniu, începând cu luna mai a anului 1947, a fost 
frământat de ideea de a trimite în străinătate un grup 
de oameni reprezentativi, care să suplinească imposi- 

În domiciliu forțat la Valea Călmățui casa de 
la Rubla (1963) 


Arlette Coposu la eliberarea din 
închisoare (1964) 


orneliu Coposu la ieşirea din 
nchisoare (1962) 


E 


În timpul domiciliului forţat de la Valea Călmățui 


Cu mama sa 


Cu mama şi Doina 


ia hars 


Cu Tiberiu Henţeu 


Crăciunul anului 1962 


| Cu Ion Diaconescu 


În sfârşit, reuniți în familie după 1 IE : 
(București, 1964) Cu Doina (1964) 


Cu Arlette 
(Bucureşii,1964-1965) 


bilitatea celor rămași în ţară de a se lupta cu autorită- 
țile sovietice şi cu exponențţii lor comuniști din Româ- 
nia. În cadrul acestei preocupări, la un moment dat, în 
mod neprogramat, Maniu mi-a spus: „Pregătește-te că 
plecăm la Dobrești”. Dobreşti este o comună din Ar- 
geș unde își avea locuinţa Ion Mihalache. Am plecat la 
Dobrești, întrebând în prealabil pentru cât timp ple- 
căm. Maniu mi-a răspuns: „Nu știu, o să vedem la faţa 
locului”. Am ajuns ca musafiri ai domnului și doamnei 
Mihalache, am fost primiţi foarte bine, zilnic Mihala- 
che ne programa excursii în comună, pe proprietatea 
lui și, în același timp, Maniu discuta cu Mihalache. Ce 
anume? Încerca să-l convingă pe Mihalache de obli- 
gaţia lui de a pleca în străinătate. Iniţial, Mihalache a 
fost categoric împotriva acestei tentative, cu argumen- 
te valabile. Maniu, conform obiceiului lui, nu s-a lăsat 
dezarmat și, cu metoda picăturii chinezești, a continu- 
at să încerce să-l convingă pe Mihalache de obligaţia 
lui patriotică de a pleca în străinătate. După o săptă- 
mână de discuţii zilnice interminabile, exasperat, Mi- 
halache i-a spus: „Domnule președinte, nu m-ai con- 
vins, dar cum am încredere în intuiţia dumitale, sunt 
de acord să mă angajez la treaba pe care mi-o suge- 
rezi”. In acel moment Maniu mi-a spus să mă pregă- 
tesc că plecăm acasă. Am ajuns la București, în jur de 
7-8 mai 1947, şi primul drum l-am făcut la Nicolae Pe- 
nescu, la ora aceea cu delegație de secretar general al 
partidului. Maniu, care obținuse agrementul lui Miha- 
lache pentru a pleca în străinătate, avea pregătită în 
cap echipa pe care voia să o trimită. Am intrat, în ace- 
eaşi seară, la Penescu, și am asistat la expunerea pe 
care i-a făcut-o Maniu despre obligaţia noastră de a 
avea puși la adăpost în străinătate nişte oameni repre- 
zentativi, care să constituie echipa unui guvern demo- 
cratic în exil. 


Cine erau aceștia ? 

Mihalache, Penescu, Ilie Lazăr, Carandino, un grup 
care urma să completeze oamenii pe care-i aveam 
deja în străinătate: Vișoianu, Grigore Niculescu-Buzești 
și reprezentanţi mai tineri, cum era Emil Ghilezan. Pe- 
nescu a acceptat fără nici o reticență ideea, dar a con- 
diţionat participarea lui de monopolul pe care l-a soli- 
citat pentru ca el să organizeze plecarea, cu următoa- 
rea justificare: „Domnule președinte, am fost ministru 
de Interne și în calitatea aceasta mi-am făcut anumite 
legături şi am anumite posibilități de a asigura o ple- 
care fără riscuri. De aceea accept să fac parte din 
echipă, cu condiţia să mă lăsaţi pe mine să mă ocup 
de plecare”. Maniu a fost încântat, s-a retras acasă. A 
doua zi trebuia să stea de vorbă cu ceilalți doi, Ilie La- 
zăr și Carandino. Începând cu a treia zi, cam la 9-10 
mai, a apărut pe lângă mașina cu agenții care stăteau 
permanent și îl supravegheau pe Maniu, o a doua ma- 
şină. Comisarul de Siguranță — pe care-l cunoșteam și 
care-i era mai devotat lui Maniu decât autorităţilor co- 
muniste—m-a întrebat ce e cu mașina nouă din fața 
casei. La ora aceea Maniu stătea în strada Delavrancea 
47, o locuinţă a unui nepot, Romulus Boilă. Nu am 
știut să-i dau nici un răspuns. Zice: „Nu este de la noi, 
pentru că noi cunoaștem toate mașinile și agenţii Se- 
curității. Este cineva care supraveghează în plus”. Co- 
misarul se numea Hânza, era ardelean din Săliștea, un 
om foarte cumsecade, nu știu ce s-a ales de el, sper 
că nu i s-a întâmplat nimic rău. A doua sau a treia zi 
îmi spune: „Am aflat: ăștia sunt de la SSI”. SSI era Ser- 
viciul Special de Informaţii, care nu avea nici o con- 
tingență cu Siguranţa Statului, dimpotrivă, erau orga- 
nisme care se ciocneau pe teren. Ulterior am detectat 
cum s-a ajuns la această supraveghere, reconstituind 
în pușcărie evenimentele. 

Mai întâi, eram absolut uluit de faptul că PNȚ, în 
speţă Maniu, a putut mușca din nada pregătită de Se- 
curitate, pentru că îl cunoșteam pe Maniu și știam cât 

este de grijuliu, cum despică firul în zece, cum își ia 
toate măsurile de siguranță pentru a fi ferit de surpri- 
ze. Trebuie să spun în paranteză că organizarea de la 
Tămădău s-a făcut în lipsa mea din capitală; eram se- 
cretar general adjunct al PNȚ și am primit sarcină de 
la Comitetul Central să organizez pe 24 iulie 1947 şe- 
dința Comitetului Central. Pentru a organiza această 
ședință aveam obligaţia să fac deplasări și am plecat 
imediat după ce m-am întors de la Dobrești mai întâi 
la Cluj, Timișoara, Oraviţa, Craiova, apoi Oradea, Satu 
Mare și am sosit în București în 13 iulie 1947. Ceea ce 
se numește afacerea Tămădău s-a făcut în lipsa mea, 
deoarece, dacă aș fi fost în București, sunt convins că 
aş fi sesizat capcana. Cine a organizat-o nu știu, nu 
vreau să fac o incriminare nemotivată, dar cred că are 
la bază superficialitatea cu care a fost tratată de către 
Romulus Boilă. În momentul în care Maniu i-a cedat 
lui Penescu grija de a se ocupa de organizarea plecă- 
rii, acesta, a doua zi, a luat legătura în primul rând cu 
comandorul Anton, ofițer de aviaţie, mare în grad, 
foarte devotat partidului nostru. După ce a făcut in- 
vestigațiile de rigoare, Anton i-a răspuns lui Penescu: 
„Domnule, nu se poate asigura în condiţiile actuale o 
plecare fără riscuri. Eu nu îmi iau răspunderea pentru 
asta”. Penescu n-a fost mulțumit și a trimis după co- 
mandorul Mocanu, de marină, și i-a spus despre ce 
este vorba. Comandorul Mocanu i-a spus că suprave- 
gherea pe care o fac monitoarele şi vedetele rapide 
sovietice pe litoralul românesc este așa de bine orga- 
nizată, încât nu se poate organiza o plecare pe mare 
fără riscuri. Deci al doilea refuz. Penescu nu s-a liniștit 
și a trimis după un tânăr ofiţer, proaspăt înscris în par- 
tid, a cărui prezenţă ridica niște dubii: locotenent co- 
mandor Cioroiu, de aviaţie. Acesta i-a răspuns lui Pe- 
nescu pozitiv. Am verificat ulterior că a doua zi după 
aceasta a apărut mașina care ne supraveghea, a 
SSI-ului. Amândouă mașinile — a Siguranţei și a SSI-ului 

— ne însoțeau la fiecare mișcare, dacă mergea Maniu la 
Ateneu, la un prieten sau la restaurant, câte 4 supra- 
veghetori erau în coada lui. Bineînţeles că îl suprave- 
gheau și în orice deplasare. 

În lipsa mea s-a întâmplat următorul lucru, recon- 
stituit de mine în pușcărie, bucăţică cu bucăţică: exista 
o doamnă cunoscută de noi, onorabilă, foarte distinsă, 
soție de fost ministru, d-na Scridon. Avea un cerc de 
remy. Nu era membră a PNȚ-ului, dar prietenii fami- 
liei erau ardeleni, cei mai mulți membri ai PNȚ; de alt- 
fel, soţul ei făcuse parte cândva din Partidul Cuzist și 
fusese utilizat în timpul guvernării lui Antonescu pe 
post de secretar de stat însărcinat cu problemele refu- 
giaţilor politici. Printre oaspeţii permanenţi ai d-nei 
Scridon era doctorul Vlad Haţieganu, fiul fostului mi- 
nistru Emil Haţieganu, prieten personal cu Maniu și 
reprezentantul PNȚ în guvernul Groza. Înscenarea s-a 
făcut după tot tipicul Serviciului de Informaţii: d-na 
Scridon se întorcea seara la locuinţa ei. În parcul Gră- 
dina Icoanei a fost agresată de 3 indivizi — lovită, tenta- 
tivă de viol — și în timp ce doamna se lupta cu agreso- 
rii, apare din senin un domn, care cu lovituri de jiu- 
jitsu, i-a pus la pământ pe agresori. S-a prezentat ca fi- 
ind doctorul Gafencu, i-a cerut permisiunea s-o con- 
ducă acasă. Doamna, plină de recunoștință, i-a mulțu- 
mit şi s-a lăsat condusă spre locuinţă de eroul salvator. 
Acesta era un bărbat foarte bine, frumușel, tânăr și, 
după propria lui declinare de identitate, doctor și în 
plus nepot al lui Grigore Gafencu. Toate afirmaţiile 
erau minciuni, în realitate era agent al Securităţii, ca și 
cei trei pretinși agresori. În sfârșit, în drum spre casă, 
doamna Scridon a aflat că tânărul doctor este cu un 
picior în străinătate, în sensul că așteaptă să primească 
aprobarea plecării definitive în Elveţia, unde unchiul 
lui, Grigore Gafencu, îi asigurase un loc de muncă. În 
așteptare, fiind dat afară din toate serviciile, își omora 
timpul jucând remy. Doamna Scridon i-a spus că i-ar 

face plăcere să participe la cercul ei de prieteni, pen- 
tru că jucau în fiecare zi remy cu pietre. Salvatorul a 
acceptat cu entuziasm şi de a doua seară a fost pre- 
zent și el la cerc. 

În momentul în care a intrat în horă acest pretins 
doctor Gafencu, a împărtășit tovarășilor lui de agre- 
ment că este foarte grea așteptarea, mai ales că el a 
făcut niște demersuri care au fost soldate cu rezultate 
pozitive, dar i se pun multe piedici în ceea ce privește 
șansele de plecare. Pentru a-și putea asigura plecarea, 
el a intrat în legătură cu un milionar care are un sac 
de aur și un frate artist violonist, care vrea să se vali- 
deze în străinătate. Respectivul milionar este dispus să 
plătească aviatorul care s-ar însărcina cu fuga câtorva 
solicitanţi în străinătate. Până aici nimic ciudat, toată 
lumea i-a urat noroc și s-a continuat agrementul în ju- 
rul mesei de remy. La un moment dat, a venit dr. Ga- 
fencu foarte supărat și a fost întrebat ce s-a întâmplat: 
„Aviatorul cu care am pus la cale plecarea și care tre- 
buia să fie plătit cu două mii de căișori — 2000 de lire 
sterline, aur — s-a dezis în ultimul moment, spunând că 
are informaţii concrete că în urma unui acord între 
guvernul comunist român și guvernul turcesc, acesta 
leagă pe piloţii care încearcă să aterizeze forţat în Tur- 
cia şi îi trimite înapoi în România”. S-a afirmat de către 
doctor că milionarul a încercat să-l momească, majo- 
rând onorariul, dar acesta a refuzat, considerând riscul 
prea mare. Toată lumea a regretat că planurile opti- 
miste ale doctorului Gafencu s-au prăbușit. A doua zi 
însă, Gafencu a venit puţin înseninat spunând că, du- 
pă insistente pe lângă pilot, a acceptat să plece, dar 
cu o garanţie: la bordul avionului să fie o personalita- 
te politică care să ofere garanţii pentru pilot că nu va 
fi trimis în ţară. Milionarul, cu fratele lui, artistul, și 
Gafencu nu reprezentau o garanţie politică pentru 
imunitatea pilotului. Intrebat cine e pilotul, a răspuns 
că se numește Chifulescu. 

Am aflat ulterior ceea ce vă spun eu. Exista un pilot 
Chifulescu, care era cel mai bun pilot de noapte din 
țară şi era utilizat de Bodnăraș — la acea oră secretar 
general al guvernului — pentru deplasările lui în pro- 
vincie. Am aflat ulterior că Maniu, netam-nesam, s-a 
dus la generalul Negrescu, care este un fel de părinte 
al aviaţiei din România, primul care a organizat în pri- 
mul război mondial un început de aviaţie românească 
și care s-a pensionat imediat după război, om pasio- 
nat de problemele de aviaţie. Maniu îl cunoștea, cola- 
borase cu el în timpul guvernării sale din 1928-1930. 
Generalul Negrescu a rămas uimit de vizită, dar a fost 
încântat să bea o cafea cu dl. Maniu. Acesta l-a între- 
bat pe Negrescu: „Domnule, care este situaţia cu avi- 
oanele pe care le mai avem și cu piloții ?”. L-a mai în- 
trebat și dacă există un aviator Chifulescu. Generalul 
i-a confirmat, i-a spus că e cel mai bun aviator de 
noapte pe care-l avem, dar din păcate a pus mâna pe 
el Bodnăraș și îl utilizează pentru deplasări. L-a mai 
întrebat dacă a auzit de avioanele Savoya. I-a spus că 
da, noi am avut în timpul războiului 4 avioane Savo- 
ya, fabricate în Italia, am pierdut două dintre ele, iar 
celelalte două sunt deteriorate. Unul irecuperabil, iar 
celălalt, cu șanse de recuperare, se găsește la hangarul 
de la Curtea de Argeș. Aici se confirmă o afirmaţie fă- 
cută de dr. Gafencu, și anume că pilotul Chifulescu 
există şi că zborul se va face cu un avion Savoya. Deci 
Maniu şi-a luat măsuri de asigurare, să vadă dacă afir- 
maţiile cu care era bombardat corespund cu realitatea. 


Dar nu i s-a părut suspect faptul că acest pilot Chi- 
fulescu era în solda lui Bodnăraș ? 


O să afli mai încolo. Pura întâmplare a făcut că ul- 
terior, în pușcăria de la Pitești, în 1947, cam la începu- 
tul lui octombrie, după procesul lui Maniu, am întâlnit 
un Chifulescu, ofițer degradat, cu uniformă de aviator. 
M-am dus la el și l-am întrebat cum îl cheamă și ce 

grad are. Mi-a spus că e căpitan. „De ce sunteţi ares- 
tat?” „Habar n-am. La un moment dat m-am trezit 
noaptea cu Securitatea, n-am vrut să le deschid, le-am 
spus că sunt ofiţer și nu răspund la Securitatea civilă. 
Au rămas vreo trei inși acolo, au plecat după Procura- 
tura militară, au venit cu procurorul militar și m-au ri- 
dicat. M-au degradat şi m-au băgat aici, fără să-mi 
spună nimeni nimic.” „Când s-a întâmplat ?” În ziua 
de 12 iulie.” „Și ați avut ceva informații?” „Nimic, ăștia 
sunt nebuni!” „Poate că dumneata erai la preşedinţie 
și era nemulțumit Bodnăraș de dumneata.” „Nu știu 
nimic, doar că sunt arestat.” Ulterior am aflat că orga- 
nizatorii capcanei s-au gândit că Maniu vrea să vor- 
bească cu Chifulescu şi atunci l-au arestat ca să nu fie 
găsit. În ziua de 12 iulie Maniu a spus că vrea să vor- 
bească cu pilotul. În loc de pilot i-au adus, îmbrăcat 
în civil, un tip care era aviator, un agent al Serviciului 
de Informaţii, care s-a dat drept Chifulescu și cu care 
Maniu a vorbit. Astfel a aflat că în schimbul a 2200 de 
lire acceptă să plece clandestin, având la bordul avio- 
nului un garant politic care să-l scutească pe el de 
arestare și de retrimiterea în România. 

Măsurile de precauţie pe care le-a luat Maniu au 
fost insuficiente, pentru că erau contracarate de urmă- 
torul fapt: Vlad Haţieganu i-a confirmat că este prieten 
și coleg cu dr. Gafencu, lucru care era o minciună. 
Maniu nu s-a îndoit. În al doilea rând, înscenarea cu 
milionarul și fratele lui care s-au prezentat şi ei la ce- 
rerea lui Maniu. S-a interesat de fiecare candidat la 
plecare, le-a ţinut și un discurs patetic: că le încredin- 
țează personalităţi de bază din partid care probabil 
vor avea un rol fundamental pentru salvarea României 
într-un Viitor apropiat etc., lucruri care par ridicole 
acum, privite prin prisma realităţii descoperite mai târ- 
ziu. În acel moment, cei care au determinat hotărârea 
finală a lui Maniu au fost doi prieteni politici: Romulus 
Boilă și lonel Pădureanu, care a murit anul acesta la 

Aiud, unde locuia, om de bună credinţă, care nu 
poate fi suspectat de colaborare cu Securitatea. Aceș- 
tia au crezut că aduc un serviciu partidului, orientân- 
du-se și ei după asigurări date de anumiţi oameni în 
care au avut încredere. 

S-a stabilit plecarea în ziua de 14 iulie 1947; eu so- 
sisem în seara din ajunul plecării. A doua zi m-am dus 
direct la biroul meu din str. Clemenceau nr. 9, sediul 
central al partidului, unde am fost arestat de o compa- 
nie de jandarmi, împreună cu toți ocupanții sediului la 
ora aceea. De atunci eu n-am mai văzut lumina zilei 
până în 1964 cu ocazia amnistiei generale. Deci de la 
14 iulie 1947, orele 11, am fost în permanenţă în în- 
chisoare până în 1964, când am fost trimis în domi- 
ciliu obligatoriu în comuna Rubla din Bărăgan, între 
Viziru și Insurăţei. 


Să revenim la Tămădău. Care au fost cei arestați 
atunci ? 


Au fost arestaţi Mihalache cu soţia, Carandino cu 
soția, Penescu cu soţia și agenţii serviciului secret: dr. 
Gafencu, cei doi frați care au angajat pilotul și aşa-zi- 
sul pilot Chifulescu, care era în realitate un plutonier 
adjutant aviator care colabora cu Serviciul Secret de 
Informaţii. 


Acestea se petreceau în dimineaţa zilei de 14 iulie ? 


Da. În localitatea Tămădău. Tămădău era o pășune, 
socotită loc de aterizare forțată pentru avioanele mili- 
tare. Tămădău este numele unui hotar care face parte 
din Întreprinderea agricolă Fundulea, fiind la 200 m 
de instalaţiile agricole ale Institutului de Cercetări Fun- 
dulea. A fost ales Tămădău pentru că de acolo, exis- 
tând un aeroport de urgenţă, plecarea era mai simplă, 
nu era supravegheată de nimeni. Aviatorul, agentul 
SSI, împreună cu tovarășul lui, tot agent SSI, au venit 
la Tămădău cu două avioane mici, care nu aveau ca- 

pacitate de transport. Aici a fost o lipsă de subtilitate a 
organelor represive, pentru că trebuia să pună la dis- 
poziţie, dacă nu avionul Savoya de care s-a vorbit, cel 
puţin un avion cu capacitate de 7-8 persoane. Or, avi- 
oanele care au venit aveau capacitate de o persoană, 
lucru ce a determinat lumea care a văzut fotografia și 
textul publicat în ziarele comuniste să spună că e evi- 
dentă înscenarea; acestea erau două avionete cu care 
nu puteau fi transportate atâtea persoane în străinăta- 
te. Realitatea a fost că s-a organizat o înscenare care a 
avut drept caracteristică mai întâi faptul că se dorea 
trimiterea în străinătate a unei echipe de fruntași na- 
țional-țărăniști, în al doilea rând, a existat tentativa 
efectivă de plecare și, în ultimul rând, că nereușita se 
datorează superficialității cu care a fost tratată o cap- 
cană pusă la cale de SSI. 


Consecința imediată a fost arestarea tuturor frun- 
tașilor PNȚ? 


Da, bineînţeles. Eu am fost arestat aproape conco- 
mitent cu cei de la Tămădău. În momentul când am 
fost arestat n-am ştiut nimic despre toată afacerea asta, 
am aflat amănunte ulterior, din ancheta făcută de Se- 
curitate. Era verosimil să nu cunosc mare lucru, deoa- 
rece sosisem din provincie în ajun, unde mă ocupa- 
sem de organizarea şedinţei Comitetului Central, pro- 
gramată pentru 24 iulie. Ar fi prea pretenţios din par- 
tea mea să spun că prezența mea ar fi schimbat mer- 
sul lucrurilor, pentru că desfiinţarea PNȚ era hotărâtă 
la Moscova, iar dacă nu reușea capcana Securităţii, re- 
ușeau altele. Am aflat ulterior că Securitatea lansase și 
alte formule de plecare, dirijate, la fel, de SSI. 


Deci data de 14 iulie 1947 poate fi considerată, în 
același timp, intrarea în ilegalitate a PNT? 


Bineînţeles, prin arestarea liderilor. Maniu nu a fost 
arestat imediat, ci în 17 iulie. Eu am fost arestat cum 

am ajuns în cabinetul meu, s-au făcut apoi selecţio- 
nări, o parte au fost menținuţi în arest, altă parte au 
fost eliberaţi. Până la procesul care a avut loc în oc- 
tombrie 1947, am fost oaspetele subsolului Ministeru- 
lui de Interne, actualul sediu al Parlamentului, și al 
pușcăriei Malmaison de pe Calea Plevnei, vizavi de 
Spitalul Militar Central. 


Degetul lui Dumnezeu 


Înţeleg că doriţi să facem un salt peste timp, câtiva 
ani mai târziu, la una dintre experientele Dus. de 
închisoare. 


O să revenim în mod sistematic la lucrurile mai im- 
portante care merită să fie menţionate, dar n-aș vrea 
să uit un eveniment întâmplat la Canal care a fost im- 
presionant și în care se vede ajutorul lui Dumnezeu. 
Era în plină epocă a reeducării pe care o practicaseră 
grupurile lui Țurcanu, Bogdanovivi şi Popa în puşcă- 
ria din Gherla. Se făcuseră subechipe trimise la alte 
pușcării pentru a realiza aceeași reeducare criminală — 
care cred că este unică în istoria penitenciarelor — cu 
care se poate „mândri” România. La un moment dat 
s-a auzit că va reîncepe reeducarea la Canal. Acolo 
eram două detașamente care lucram în interiorul ad- 
ministraţiei Canalului, despărțite de celelalte detașa- 
mente printr-o împrejmuire de sârmă ghimpată, deta- 
șamentele 13 și 14, considerate a fi formate din cei 
mai periculoși contrarevoluţionari și adversari ai regi- 
mului. S-a auzit că reeducarea va începe cu aceste de- 
tașamente. Se cunoșteau din informaţii orale, transmi- 
se de oamenii care se plimbau între pușcării, ororile 
pe care le comiteau reeducatorii grupaţi sub conduce- 
rea lui Nicolsky, în penitenciarele unde se efectuaseră: 
Piteşti, Gherla, Ocnele Mari și în unele puncte de la 
Canal. 

La un moment dat, în detașamentul nostru au apă- 
rut 7 indivizi, sub conducerea unui oarecare Reg, care 
deținuse o slujbă importantă în vechiul partid comu- 
nist de dinainte de război și care fusese detectat în 
timpul anchetelor comuniste drept colaborator al Sigu- 
ranţei Statului și condamnat la muncă silnică pe viaţă, 
pus la toate treburile murdare pe care le executa fără 
să crâcnească, în ideea că s-ar putea reabilita. Ne-am 
pomenit cu ei încadraţi în detașamente și am pornit la 
lucru; se lucra în aval la ultimele săpături ale ecluzei. 
Intr-o zi, nu mai rețin data — dar probabil prietenul 
meu, inginerul Șerban Ghica, care are o memorie de 
elefant în materie de date, o reţine —, am fost puşi sub 
un zid de 14 m înălțime, fără taluz, în care se lucrase 
în abataj, să curăţim partea de jos a acestui zid de pă- 
mânt. Acest pământ care fusese iniţial excavat, a fost 
pe urmă aliniat manual. Deasupra terenului erau de- 
pozitate cuburile de beton care serveau la prelungirea 
digului de la Năvodari. Cuburile cântăreau fiecare în- 
tre 7.000-10.000 kg și erau lansate cu macaraua în ma- 
re, unul peste altul, sute, până când ajungeau prin su- 
prapunere la suprafaţa apei. Ajunse la suprafața apei 
se turna un strat gros de beton hidrofil și apoi se 
monta pe el șoseaua, linia ferată etc. Intâmplarea a fă- 
cut că tocmai atunci a trecut în inspecţie un inginer ci- 
vil de la Canal, cu numele Ionescu Călinești, care tră- 
iește și astăzi. Văzând grupul din care făceam parte şi 
eu, și principele Șerban Ghica, și un prieten comun 
Simu, aproximativ 7-8 persoane, a dat ordin să ieșim 
imediat de acolo pentru că acest .teren netaluzat nu 
prezintă garanţie și să mergem la alt punct de lucru. 
Am executat ordinul și ne-am dus să lucrăm în abataj 
la alt punct, învecinat. Câteva momente mai târziu a 
apărut comandantul lagărului, Borcea, care era un sa- 
trap fără egal și care, văzând că la baza acestui zid de 
pământ nu lucrează nimeni, a întrebat unde este echi- 
pa. I s-a spus că a dat ordin inginerul de la Canal să 
fie evacuată pentru că prezintă pericol de prăbușire. 

În acel moment, grupul de 7 inși s-a prezentat în faţa 
comandantului, spunând: „Domnule comandant, mer- 
gem noi benevol să lucrăm acolo, căci d-aia am venit: 
să ne reeducăm și să ne câștigăm libertatea prin mun- 
că”. Şi au intrat în locul de unde fusesem noi evacuaţi. 
In aproximativ 5 minute s-a produs prăbușirea. Peste 
acești nenorociți au căzut câteva mii de tone de pă- 
mânt și cuburile de beton. S-a dat alarma, cantitatea de 
pământ prăbușşită era de zeci de vagoane, iar echipa 
dispăruse sub pământ. Am încercat cu disperare să să- 
păm pământul și să-i scoatem pe cei înghiţiți. Am reu- 
şit după două ore; erau toți morţi. In afară de echipa 
respectivă mai era un conducător de decovil care fusese 
protejat în prăbușire de cuva unui vagon ce-l acoperise. 
A fost descoperit încă în viață, avusese suficient aer, dar 
n-a fost integral recuperat niciodată. Așa s-a sfârșit 
încercarea de reeducare de la Capul Midia. 


Nouă ani în arest preventiv 


Sub ce acuzaţii ați fost arestat în iulie 1947? 


Activitate criminală împotriva clasei muncitoare și a 
reformelor sociale, pe baza faimosului articol 209, prin 
care regimul comunist a modificat înalta trădare din 
vechiul Cod Penal. Deci, înaltă trădare a clasei munci- 
toare. Bineînţeles că era o dispoziţie penală fără aco- 
perire, nu exista cetățean în România să nu poată fi 
încadrat în acest articol. Pe baza acestui articol au fost 
condamnaţi zeci de mii de oameni. 


Ce vârstă aveati când ați fost arestat ? 
33 de ani. 
A urmat imediat procesul ? 


Nu, m-au ţinut 9 ani în arest preventiv. Intre timp 
am conexat la diverse procese din care în mod obliga- 

toriu am fost disjuns pentru că nu aveam legătură cu 
procesele respective. În cele din urmă, după legifera- 
rea acestui articol 209, nu mai aveau nici o dificultate 
legislativă şi toată lumea putea fi condamnată. 


Primii ani unde i-ati ispășit ? 


Prima dată am fost în subsolul Internelor, direct din 
biroul meu de la sediul partidului, unde am fost an- 
chetat în procesul Maniu. După aceea am fost menţi- 
nut acolo și conexat la toate procesele partidului. Du- 
pă apariţia articolului 209, am fost trimis în judecată și 
condamnat de Doja Al. Petrescu la muncă silnică pe 
viață. Dar n-am stat liniștit în pușcărie pentru că mă 
aduceau din când în când, ori de câte ori se mai des- 
chidea câte un proces foștilor funtași ai PNȚ. Repet, 
cea mai cumplită perioadă de investigaţii am suferit-o 
cu ocazia procesului Pătrășcanu, în care duritatea an- 
chetatorilor, măsurile luate, de constrângere și de pre- 
siune, exercitate asupra martorilor erau așa de mari, 
încât era foarte greu să reziști la bătaie, la carceră. De la 
carceră mergeai din nou la anchetă, apoi tot la Carceră, 
ca să te epuizeze. „Semnezi asta ?” „Nu semnez.” Aceas- 
ta însemna o altă bătaie, o altă carceră. În procesul PNȚ 
nu am suportat nici un sfert din teroarea și torționările 
pe care le-am suportat în procesul Pătrășcanu. 


L-aţi revăzut în perioada aceasta pe Pătrășcanu ? 
Nu. El a fost apoi împușcat. 
Ați stiut de momentul în care a fost împușcat ? 


Da, am știut, pentru că am fost chemat din nou la 
un proces stupid, ridicol, şi acolo, în mod inevitabil, 
întâlneam oameni arestaţi de curând de la care mai 
aflam informaţii. Aveam o cunoștință, o doamnă, care 
era văduva unui prieten politic, Traian Vaida, secreta- 
rul organizaţiei PNȚ din Oradea, mort în închisoare în 
timpul anchetei. Doamna Vaida era o persoană expan- 
sivă, plină de fantezie. La un moment dat, a încropit o 

aventură cu un tânăr care-i făcea curte; pentru a se 
pune la adăpost de comentarii, s-a gândit să-și petrea- 
că un fel de lună de miere la București. Au venit 
amândoi la București — ea din Oradea, el din Lugoj, 
fiind de altfel prieteni din copilărie — și s-au dus în 
gazdă la o cunoştinţă comună, care, la rândul ei, era 
și ea suspectată. În timpul cât erau ei acolo, s-a făcut o 
descindere care avea drept scop sancţionarea gazdei, 
Boșca Marin, și au fost găsiţi acolo, arestaţi și investi- 
gaţi. Au încercat să îi conexeze la diferite procese, 
pentru că erau procese în serie, sute de procese, de 
multe ori se întâlneau oameni care n-auziseră nicioda- 
tă unul de altul. În timpul acesta, doamna a ajuns să 
fie anchetată de o brută — pe vremea aceea securiştii 
erau selecționați direct din câmpul muncii, după de- 
votamentul lor politic față de ideile sovietice, și erau 
lipsiți complet de cultură, de informaţie, de argumen- 
te. Singurul argument era bătaia. Femeia a fost brutali- 
zată, bătută, chinuită și, fiind un temperament mai fi- 
rav, poate și datorită fanteziei bogate pe care o avea, 
a ajuns la concluzia că vor s-o omoare. Sigur că nu 
era greu după ce mâncai o bătaie strașnică să-ţi închi- 
pui că vor să te omoare! Dar aici nu era cazul. Obse- 
dată de ideea că vor s-o omoare, s-a străduit să gă- 
sească o modalitate de a scăpa de moarte. Şi-a adus 
aminte că în timpul cât era la Oradea a avut în gazdă 
un colonel NKVD, care era un fel de adjunct al lui 
Malinovsky. A inventat următoarea poveste: că l-a cu- 
noscut pe Malinovsky și acesta, știind că are legături 
cu Maniu, a insistat pe lângă ea să-l pună în legătură 
cu Maniu. Iniţial nu știa de ce, dar, ulterior, a aflat că 
Malinovsky, care era ucrainean, era anti-stalinist, că 
voia cu ajutorul populaţiei din țările ocupate de URSS 
să-l răstoarne pe Stalin. Bineînţeles, a luat contact cu 
Maniu. Cum? Mă cunoștea pe mine, a venit la mine, 
mi-a spus despre ce e vorba şi l-am pus în legătură cu 
Maniu. L-am introdus pe Malinovsky la Maniu, au stat 

de vorbă 3-4 ore, nu știa ce au pus la cale. În orice 
caz, chestiunea asta a produs o revoluţie extraordina- 
ră, s-a alarmat până la KGB-ul de la Moscova, care a 
trimis aici anchetatori speciali. Mareșalul Malinovsky 
să intre în legătură cu Opoziția din România contra lui 
Stalin! 

M-au luat și pe mine la anchetă. Totul era o inven- 
ție stupidă, care nu rezista la o analiză. Cum au putut 
să creadă NKVDk-iștii și anchetatorii de meserie treaba 
asta, nu mi-am dat seama niciodată! Pe mine m-au 
anchetat niște NKVD.-iști cu grad mare, care nu știau 
româneşte, cu interpret. Le-am spus că astea sunt 
prostii, că nu poate fi vorba de așa ceva. Până la urmă 
m-au confruntat cu femeia și ea, care marșase pe linia 
asta, a insistat: „Da, dânsul l-a băgat pe Malinovsky la 
Maniu”. Am spus: „Nu vedeţi că e nebună ?”, și m-am 
ales cu 2 perechi de palme; și ancheta a continuat. Pâ- 
nă la urmă și-au dat seama, dar ea a scăpat cu treaba 
asta, pentru că până la urmă au internat-o la psihia- 
trie. Insă eu am mâncat bătaie! 


Pe Maniu l-ați zărit în închisoare vreodată ? 


O singură dată. După arestare am fost dus la o con- 
fruntare. Rușii reușiseră să cumpere o funcţionară de 
la misiunea militară americană, care era de origine 
americană. Ei căutau, în timpul procesului nostru, să 
identifice persoanele care au intrat în legătură cu ge- 
neralul Schuyller și care i-au livrat anumite informații 
ce puteau fi socotite acţiuni de spionaj. La un moment 
dat, am fost dus la o confruntare cu persoana respec- 
tivă la Snagov, într-o casă conspirativă, unde am fost 
așezat cu spatele la perete în fața unui proiector pu- 
ternic care nu-ţi permitea să vezi nimic. În spatele 
proiectorului era o femeie care căuta să identifice per- 
sonajul, dacă el era cel care a dat nu ştiu ce document 
generalului Schuyller, șeful misiunii militare americane 
în București. Femeia nu m-a identificat ca atare. Eu nu 

știam cine e și care e rostul acestei înfățișări. La întoar- 
cerea în pușcăria de la Snagov, mergeam cu cătușe și 
însoțitor, iar doamna respectivă cu mașina și cu pază. 
La un moment dat, n-a mai venit mașina în urma 
noastră. Şeful coloanei s-a alarmat și a dat ordin să în- 
toarcă. Au găsit mașina care avusese o mică pană, 
care tocmai se repara, dar lumina farurilor a luminat-o 
pe doamna cu care mă confruntaseră și am văzut că 
era secretara lui Schuyller. Bineînţeles că m-am făcut 
că nu observ nimic, căci altfel m-ar fi împușcat. Am 
reușit însă în pușcărie să transmit avertismentul că 
miss cutare este cumpărată de ruși. 


Cu ce ocazie l-aţi revăzut pe Maniu ? 


Maniu a fost ţinut tot timpul la Malmaison pentru 
diverse anchete făcute pe linia spionajului. Într-o zi a 
fost în serviciu de noapte un comisar din vechea gar- 
dă, căruia eu îi făcusem o serie de servicii. Fiind sin- 
gur noaptea, neavând nici un risc, a venit la celula 
mea, la nr. 3 — Maniu era la nr. 2 —, și mi-a spus că mă 
duce să-l văd pe „bătrânul”. A deschis cu mare pru- 
dență ușile celulelor şi m-a băgat în celula lui Maniu. 
Maniu era în așteptarea procesului, deci eram la înce- 
put de noiembrie 1947. Am discutat puţin cu el. 


Câti ani avea Maniu atunci ? 


76 de ani. S-a interesat imediat de fruntașii noștri. 
Toţi erau închiși, bineînţeles. 


Câţi oameni au făcut parte din lotul Dus. ? 


Au fost 30 de loturi eșalonate. În total au fost 
272.000 de deţinuţi naţional-ţărăniști. S-au mai strecu- 
rat vreo 2 fete. Una dintre ele a avut un noroc nebun: 
Zoe Dumitrescu-Bușulenga, care era șefă în facultate a 
partidului nostru şi care a scăpat neobservată. Ea n-a 
făcut pușcărie, dar restul, toți care erau implicaţi cât 
de cât, au făcut. Foarte rar s-a fofilat câte unul. 

Maniu era foarte supărat de brutalitatea cu care fu- 
sese tratat de către Avram Bunaciu, ministru al Justiţiei 
la ora aceea. Printre altele mi-a spus: „Vedeţi care su- 
pravieţuiţi, să nu-l uitaţi pe porcul ăsta de Bunaciu! 
Eu n-o să supraviețuiesc, dar voi, care sunteţi mai ti- 
neri, aveţi șansa. Vă leg de suflet să nu lăsaţi să moară 
PNȚ”. Aceasta a fost ultima convorbire cu Maniu. 


Cât timp ati stat la el în celulă ? 


7-8 minute. Era noapte, închisoarea era păzită în 
exterior, iar pe culoare era comisarul acesta, care era 
foarte devotat şi care a riscat. 


L-aţi promis lui Maniu că veți continua ? 


Nu mai știu ce i-am promis, căci am fost foarte 
emoţionat. 


În orice caz, v-aţi îndeplinit misiunea de a nu lăsa 
să moară PNT. 


Am încercat. 


Morbul românesc al dezbinării 


Pe drumul de întoarcere de la Dobrești, în expedi- 
ţia în care Maniu a reuşit să-l convingă pe Mihalache 
să accepte plecarea în străinătate, mi-am exprimat o 
curiozitate şi l-am întrebat pe președinte de ce socoa- 
te așa de importantă trimiterea unui grup reprezenta- 
tiv din partidul nostru în străinătate. Și mi-a dat expli- 
caţiile de rigoare, care e bine să fie știute. Mi-a spus 
că poate e singurul moment în care mai putem acţio- 
na. Şi am întrebat de ce. Mi-a spus că probabil în 
scurtă vreme, fiind lipsiţi de orice posibilitate de a ne 
manifesta, vom fi ridicaţi și duși în Siberia, de unde 
comunicarea va fi imposibilă. Deci noi trebuie să pro- 
fităm de momentele de libertate de care dispunem 
pentru a organiza această plecare, ea fiind indispensa- 

bilă pentru viitorul României. Şi am insistat, de ce este 
indispensabilă, ţinând seama de faptul că avem câţiva 
români reprezentativi în străinătate. Maniu mi-a răs- 
puns că tocmai acesta e buclucul, că românii plecaţi 
în străinătate nu se înţeleg între ei, că nu există nici o 
persoană cu autoritate care să-și impună punctul de 
vedere și acesta să fie acceptat de ceilalți. De exem- 
plu, a făcut referire la Rădescu, Vișoianu, Creţianu. 


Când plecaseră aceștia ? 


Rădescu plecase în iunie 1946, după instaurarea 
guvernului comunist, după ce vreme de trei luni de 
zile a fost adăpostit de ambasada britanică din Bucu- 
reşti. In ceea ce-l privește pe Vișoianu, el plecase cu 
ajutorul unui avion american, sigur clandestin, pentru 
că avioanele americane și engleze nu erau perchezi- 
ționate de către sovietici, se puteau mișca în voie. 
Greutatea era să introduci un român pe aeroport pen- 
tru a putea ajunge la un avion aliat. Niculescu-Buzești 
plecase exact în timpul alegerilor din noiembrie 1946. 
Intre declararea candidaturilor și ziua alegerilor, a reu- 
şit să fugă în Elveţia, unde soția lui, fata lui Știrbei, era 
grav bolnavă. În scurtă vreme s-a și prăpădit. Din ne- 
fericire, un an mai târziu a decedat și Niculescu-Bu- 
zești, secerat de un cancer al sângelui. A fost o mare 
pierdere pentru noi, pentru că Maniu își pusese mari 
speranţe în capacitatea și în posibilitățile intelectuale 
ale lui Grigore Niculescu-Buzești. De altfel, la plecarea 
lui în străinătate l-a înzestrat cu o plenipotență semna- 
tă de PNȚ, PNL şi de PSD, prin care i se dădeau depli- 
ne puteri pentru a trata în numele acestor partide cu 
guvernele occidentale. Mai erau plecaţi în străinătate 
Augustin Popa, Emil Ghilezan, dar cei din diaspora nu 
se înțelegeau între ei. Rădescu nu era recunoscut. Și 
atunci teoria lui Maniu era următoarea: chiar dacă ro- 
mânii care se află acum în străinătate nu vor să-și re- 
cunoască reciproc ierarhizarea, prezența lui Mihalache 

ar impune și ar subordona toate veleitățile pentru asi- 
gurarea unei acțiuni comune a tuturor românilor din 
străinătate. Deci, conta pe prestigiul lui Mihalache ca 
să unifice acțiunile Opoziţiei din România care se ma- 
nifesta contradictoriu și care nu aducea nici un bene- 
ficiu tezei românești în străinătate. 


Cunosteati motivele acestei disensiuni ? 


Sigur, erau multiple. Unul dintre ele era administra- 
rea banilor pe care Vișoianu, în calitate de ministru de 
Externe, îi pusese la dispoziţia lui Creţianu, din fondu- 
rile pe care le depusese anterior Mihai Antonescu, ca 
să servească drept capital de rezistență al românilor 
care vor fi obligaţi să emigreze din cauza ocupaţiei 
sovietice. În timpul în care Mihai Antonescu fusese 
ministru de Externe, a depus într-un fond special, 
aparținând Ministerului de Externe, o sumă importan- 
tă, care putea fi utilizată numai de titularul ministeru- 
lui. După câte îmi amintesc era vorba de 9 milioane 
de franci elveţieni. În momentul în care a căzut guver- 
nul Rădescu, Vișoianu, care era ultimul titular al Minis- 
terului de Externe, a făcut o operaţie ilicită, anteda- 
tând un ordin prin care era investit Creţianu, ambasa- 
dorul nostru de la Ankara, să ridice și să administreze 
bunurile respective. Din cauza comodităţii, Creţianu a 
ridicat și trecut pe numele lui numai unul dintre fon- 
duri, urmând ca, cu alt prilej, să procedeze la fel și cu 
al doilea fond; ele erau la două bănci diferite, unul, 
mi se pare, la Züricher Bank. In orice caz, cel de-al 
doilea fond nu a putut fi recuperat pentru că, între 
timp ajungând Tătărescu la Externe, a blocat ambele 
conturi, dar pentru unul dintre ele blocajul a fost tar- 
div, pentru că operaţia fusese făcută, deci suma era 
trecută pe numele lui Creţianu. Se pare că Creţianu, 
care trebuia să colaboreze în administrarea acestui 
fond cu Comitetul Naţional care luase ființă în Ameri- 
ca, condus de Vișoianu, nu s-a înţeles cu acesta; a in- 

tervenit un scandal și cu fostul prim-ministru Rădescu, 
care se considera îndreptățit să conducă atât Consiliul 
Naţional al Românilor, cât și să dispună de fondurile 
care aparţineau Ministerului de Externe şi care erau 
destinate acțiunilor românești. N-a fost singurul motiv 
al discordiei, era și un fel de imposibilitate de ierarhi- 
zare pentru că fiecare se considera deasupra celuilalt, 
fiecare dădea ordine care se băteau cap în cap cu dis- 
poziţiile anterioare ale altei organizaţii, lucru care a 
determinat de altfel și autodesființarea Comitetului Na- 
tional. Din păcate, România a fost singurul stat ocupat 
de ruși care în ultimii doi ani nu a avut o reprezentare 
oficială, Consiliul Naţional al Românilor autodizolvân- 
du-se tocmai din motivul neînțelegerilor intervenite 
între participanți. 


Iadul gulagului românesc 


O dată cu ziua de 14 iulie 1947 începea pentru 
Dus., d-le Președinte, o perioadă neagră de 17 ani 
și jumătate de detenţie. 


Exact în dimineața zilei de 14 iulie, concomitent cu 
așa-zisa încercare de fugă de la Tămădău, am fost 
arestat din cabinetul meu de la sediul central al PNȚ, 
str. Clemenceau nr. 9. Sediul a fost încercuit de o 
companie de jandarmi şi o mulţime de agenţi de Si- 
guranţă care au năvălit în interior și ne-au ridicat și 
ne-au dus la Ministerul de Interne. Acolo am fost per- 
cheziţionat, mi s-au luat toate lucrurile, inclusiv centu- 
ra și șireturile de la pantofi. In procesul-verbal chiar 
valorile erau menţionate foarte superficial, lucru care 
a determinat ca un ceas pe care-l primisem, un Rolex, 
exemplar unic, să fie înregistrat ca un ceas de metal 
galben, iar mult mai târziu, când am fost eliberat, mi 
s-a dat un ceas stricat, Rosia, care nici nu exista pe 
vremea arestării mele. Deci am fost depus, bucurân- 

du-mă de atenţia Securităţii, la așa-zisa secţie „garso- 
niera”, la garsoniera nr. 12. Garsonierele erau destul 
de civilizate, aveau pat de beton, două scaune de be- 
ton fixe şi aveau duș propriu și closet în interior. Era 
un perete de sticlă, protejat de sârmă ghimpată, iar pe 
partea cealaltă era o ușă dublă, una de fontă — interi- 
oară, iar cea exterioară din gratii. Am fost depus în ce- 
lula aceasta și a început imediat ancheta. Arestarea s-a 
făcut, repet, concomitent cu arestările de la Tămădău 
şi primul obiectiv era stabilirea contingenței mele cu 
încercarea de la Tămădău. Întrucât eu sosisem din 
ajun, nu s-a putut stabili nici o legătură între acţiunea 
Tămădău și activitatea desfășurată de mine. Bineînţe- 
les că am fost trecut prin ciurul tuturor anchetelor, 
care se desfășurau de o manieră foarte brutală și da- 
torită faptului că anchetatorii erau niște oameni lipsiți 
de cultură și lipsiţi de o manieră civilizată de a anche- 
ta. De obicei, criteriul de racolare a anchetatorilor era 
devotamentul faţă de partidul comunist. Nici tu școală, 
nici tu experienţă. Totuși, având în vedere considera- 
ţia care mi-a fost acordată, m-am bucurat de atenţia 
unor înalte feţe ale PCR, așa că am fost anchetat de 
Avram Bunaciu, care era secretarul general al preșe- 
dinţiei Consiliului de Miniştri (Dulberger), apoi de ge- 
neralul Nicolsky (Boris Grunberg), de colonelul Dul- 
gheru. Dintre oamenii mai răsăriţi, se ocupau la ora 
aceea de anchetele politice un oarecare Mișa Solo- 
mon, care era un intelectual, spre deosebire de majo- 
ritatea anchetatorilor, după aceea un colonel, Enoiu, 
Mircea Lăpădătescu, doctor în Drept la Paris, fost pre- 
şedinte al PNȚ din judeţul Dolj, care stătea la dispozi- 
ţia regimul comunist și care a făcut mult rău în timpul 
anchetelor; apoi Pantiușa Botnarenko, Serghei Miro- 
nov, un colonel, Sepeanu, al cărui tată fusese și el 
membru al PNȚ, fost ajutor de primar al sectorului de 
Negru. Aceștia au fost anchetatorii care s-au ocupat de 
mine. Bineînţeles că la sfârșitul unei anchete cu rezul- 

tate negative, eram dat pe mâna faimosului Brânzaru, 
care era o matahală de 150 de kg și care era oligofren, 
singurul lui merit fiind capacitatea de a bate fără înce- 
tare 12 ore și care intervenea numai atunci când an- 
chetatorul era foarte supărat că nu reușește să obțină 
nici un fel de completare a declaraţiilor făcute. 

A început o foarte lungă epocă de detenţie care a 
durat 17 ani și jumătate. Sigur că ar fi foarte greu de 
analizat toată această perioadă și aș putea spune chiar 
că nu mi s-a întâmplat nimic, pentru că zilele semă- 
nau unele cu altele. Această perioadă de detenţie re- 
prezintă 6.200 de zile, cam 150.000 de ore și nouă 
milioane de minute. Vă închipuiți că programul se re- 
peta cu foarte mici variaţii. După ce te obișnuiai cu 
programul arestului sau penitenciarului, ţi se părea 
foarte normal nu numai sistemul torționar al cărui vic- 
timă erai, dar și intervenţiile uneori neașteptate, bătăi- 
le suplimentare sau glumele stupide făcute de agenți, 
căci și ei aveau nevoie în programul lor de amuza- 
ment. În glumă am spus că fiecare român trebuie să-și 
cunoască ţara prin pușcării. Eu am cutreierat aproape 
toate pușcăriile din România, cu reveniri frecvente la 
Ministerul de Interne și, bineînțeles, la Ghencea și la 
Văcărești, care erau puncte de triaj. Aș putea rezuma 
acest itinerar de pușcărie în felul următor: Ministerul 
de Interne, Malmaison, Văcărești, Snagov, acolo erau 
niște case conspirative în care se efectuau și anchete 
și torturi, Pitești, Ministerul de Interne din nou, Ura- 
nus, din nou Ministerul de Interne, Jilava, Malmaison, 
pe urmă Canal, Ghencea, Bragadiru, Popești-Leordeni, 
Ministerul de Interne, Craiova, Uranus, Jilava, Gherla, 
Sighet, Aiud, Râmnicu-Sărat, staţie finish. Pe urmă 
Ministerul de Interne și domiciliu obligatoriu. Sigur că 
în perioada de peste 17 ani s-au întâmplat o mulțime 
de evenimente. Eu când relatez despre pușcărie caut 
să elimin toate lucrurile comune tuturor deţinuţilor. 
Deci, bătăile pe care le încasam prin sistemele din ce 

în ce mai perfecționate ale Securităţii: bătaie la tălpi, 
bătaie cu capul în zid, cu pumnii, bătaie cu mâinile și 
picioarele încrucişate în așa fel încât atârni pe o bară 
cu capul în jos, electrocutările, sistemul de a fi plasat 
în pielea goală într-o celulă în care este apă pe jos și 
e legată la curent electric care te zgâlțâie din când în 
când, în fine, toate acestea erau niște metode consfin- 
tite prin care au trecut aproape toți deținuții politici. 


Care a fost perioada cea mai dură ? 


Indiscutabil, ultima perioadă a închisorii de la Râm- 
nicu Sărat, pentru că am cunoscut cele mai brutale 
pușcării, între care se numără Jilava, Aiud, Gherla, Pi- 
tești. Am elemente de comparaţie. Cred că închisoarea 
de la Râmnicu-Sărat a atins apogeul, atât în ceea ce 
privește sistemul torționar, cât și în ce privește tentati- 
va de exterminare a deţinuţilor politici izbutită în 90% 
din cazuri. Mai întâi se dădea o mâncare de 500-600 
de calorii pe zi, reprezentată prin supe de orz fiert 
fără nici un adaos de grăsime sau ierburi. Deci, avita- 
minoza C era frecventă la toți deţinuţii. Foarte puțini 
deţinuţi au reușit să supravieţuiască acestei lipse totale 
de vitamine din alimentaţie. Monofagia contribuia și 
ea la slăbirea organismului. Trebuie să menţionez că 
la arestarea mea, în calitate de fost campion de haltere 
la categoria grea și fost boxeur amator, aveam 114 kg. 
La ieșirea din pușcărie mai rămăseseră din mine doar 
51 kg. Eram atât de slăbit că nu puteam rezista pe 
poziţie verticală mai mult de 10 minute, leșinam ime- 
diat. Sigur că şi condiţia mea fizică m-a ajutat, dar 
sistemul torționar organizat în scopul exterminării şi-a 
atins scopul, pentru că din perioda aceea au mai ră- 
mas doar cinci supraviețuitori, ceilalți și-au dat duhul 
în timpul când executau pedeapsa. 


Vă referii la cei din conducerea PNȚ? 


Da, a fost cea mai dură închisoare; nu se compară 
nici cu Sighetul, nici cu Aiudul din punctul de vedere 

al brutalităţii personalului de pază, care cred că era 
recrutat de peste frontieră, pentru că aveau figuri asia- 
tice, vorbeau o limbă pe care nu o puteai defini, sigur 
că nu era nici rusă, nici ucraineană, nici lipovenească, 
era o limbă asiatică, aproape lătrată. Oamenii aveau 
aspect lombrosian, se purtau cu o brutalitate nemai- 
pomenită, nu aveau voie să știe cine suntem, nu 
aveau voie să schimbe cu noi nici un fel de cuvinte. 
Datorită acestei interdicții, vreme de 8 ani și ceva eu 
nu am scos nici un cuvânt, așa că la ieșirea din închi- 
soare mi-a fost foarte greu să vorbesc, a trebuit să 
treacă o perioadă destul de lungă până mi-am recăpă- 
tat deprinderea de a vorbi. Făceam niște pauze peni- 
bile până când puteam pronunţa noţiunea din creier. 
Îmi aduc aminte că a fost un moment ridicol, tragi-co- 
mic, când am făcut un efort fizic de aproape un minut 
ca să pot pronunţa cuvântul nasture, cu gesturi, cu 
mimică. Ulterior mi-am revenit. Bineînţeles că nu la 
nivelul de dinainte, pentru că în vechiul Parlament al 
României aveam faima de bun orator, dar degradarea 
din ultima perioadă de pușcărie și-a pus amprenta, iar 
ceea ce s-a recuperat a fost numai o parte a calităților 
din trecut. 


Scopul torturilor era de a vă smulge anumite decla- 
raţii sau pur și simplu pentru a vă lichida ? 


Depinde de fază. Bineînţeles că la început bătăile 
aveau scopul de a smulge anumite declaraţii. În faza a 
doua, dorința exprimată cu cinism de anchetatori era 
de a te transforma cel puțin în martor al acuzării. De 
pildă, am avut de suferit, poate mai mult chiar decât 
în procesul propriu, în procesul Pătrășcanu, pentru că 
organizatorii, adică cei cu care aveam contact, voiau 
cu orice preţ să mă transforme în martor al acuzării 
pentru a depune mărturie în faţa instanţei faptul că 
Pătrășcanu era agentul lui Maniu, înțeles cu regele, in- 
trat în Partidul Comunist pentru ca din interior să dea 
lovitura de grație la sosirea americanilor. Aceasta era 

teza stupidă pe care și-o construise Gheorghiu-Dej în 
tendinţa de lichidare a lui Pătrășcanu. Sigur că nepu- 
tând să te pretezi la stupiditatea unor asemenea afir- 
maţii, erai pedepsit prin bătaie zilnică, prin carceră, 
erai pedepsit cu tăierea mâncării, fără pat în timpul 
nopții, pentru ca prin mijloace fizice să te constrângă 
să accepţi o situaţie pe care unii dintre cei asupra că- 
rora s-a încercat presiunea au acceptat-o. De pildă, 
Mocioni-Stârcea, care nu a rezistat și care împreună cu 
fosta soţie a lui Pătrășcanu și cu Belu Zilber au deve- 
nit martorii acuzării pe declaraţiile cărora s-a întemeiat 
condamnarea la moarte a lui Pătrăşcanu. Sigur că pe 
Pătrășcanu voiau să-l lichideze cu orice chip, totuși le 
trebuia un cadru... Știu precis că în afară de mine a 
fost adus la procesul lui Pătrășcanu, la Malmaison, pri- 
etenul meu de la Externe, Camil Demetrescu, care a 
rezistat la toate bătăile și la toate torturile și a refuzat 
să depună mărturie. Același lucru s-a întâmplat cu Ră- 
dulescu Pogoneanu, nu însă și cu ceilalți martori pe 
care acuzarea și i-a asigurat pentru a face spectacol î în 
procesul lui Pătrășcanu. Întâmplarea a făcut ca în cur- 
sul prelungitei mele detenţii să stau în celulă o bună 
perioadă de timp cu Belu Zilber pe care îl cunoșteam 
dinainte. Îl și apreciam pentru că îl auzisem pe Virgil 
Madgearu care l-a promovat în funcţia de șef al Insti- 
tutului de Conjunctură și care avea cuvinte de aprecie- 
re pentru el. Îl cunoșteam destul de superficial, m-am 
nimerit cu el în aceeași celulă, el fiind de peste un an 
de zile închis, dar neanchetat. Arestarea lui se făcuse 
în urma denunţului Liubei Chișinevski, prin care ea îl 
acuza pe Belu Zilber că a fost informator al Securității 
și ca urmare a beneficiat de clemenţa și avantajele 
oferite turnătorilor de către vechea Siguranţă. 


Era ceva adevărat în această acuzatie ? 


Pe jumătate. Era adevărat lucrul pe care îl spunea 
Belu Zilber. El se trăgea dintr-o foarte bogată familie 

evreiască. A fost arestat pentru spionaj în favoarea 
Uniunii Sovietice. El a recunoscut spionajul pe care l-a 
făcut. Alături de el mai erau încă patru inculpaţi care 
participaseră la transmiterea de informaţii interzise că- 
tre Uniunea Sovietică. Belu Zilber a recunoscut de la 
început, a spus că a considerat că și-a făcut datoria lui 
de democrat, pentru că era încredințat de viitorul Uni- 
unii Sovietice și al democraţiei reprezentate de mar- 
xism-leninism. L-am întrebat: „Ascultă Belule, în tim- 
pul detenţiei de pe vremea burghezo-moșierimii ai 
avut de suferit vreo bătaie, vreo brutalizare ?”. Zice: 
„In timpul celor doi ani de detenţie am fost brutalizat 
o singură dată, şi anume, în anchetarea mea de către 
doctorul Vintilă Mihăilescu, care era un jurist emerit, 
doctor în Drept la Paris, și care se ocupa cu proble- 
mele mai importante legate de activitatea comunistă. 
În timp ce mă ancheta, eu am fost fair-play ṣi am re- 
cunoscut că am dat Uniunii Sovietice datele pe care le 
dețineam în calitatea mea de șef al Institutului de 
Conjunctură, în ideea că îmi fac o datorie pentru tri- 
umful și progresul democraţiei. În timpul anchetei a 
apărut un civil care l-a întrebat pe anchetator, pe doc- 
torul Vintilă, dacă anchetatul recunoaște și anchetato- 
rul a răspuns că da, că a recunoscut de la început, și-a 
asumat răspunderea pentru fapta făcută și în acel mo- 
ment domnul respectiv mi s-a adresat cu o privire pli- 
nă de ură cu următoarele cuvinte: udă, ţi-ai trădat 
țara cu nerușinare !». La care doctorul a completat: 
«Nu, dl. Zilber este un idealist. El nu a vrut să vândă 
România, ci s-o dea cadou Uniunii Sovietice». Asta a 
fost singura brutalitate de care mă pot plânge în tim- 
pul detenţiei”. L-am întrebat pe ce s-a întemeiat atunci 
denunţul făcut de Liuba Chișinevski. „Păi, eu am fost 
într-un lot de cinci inși, toți vinovaţi de spionaj desfă- 
şurat pe timp de pace pentru o ţară amică, cum era 
considerată la ora aceea Uniunea Sovietică în urma 
pactului Litvinov-Titulescu. Eu am primit condamnare 

pe doi ani, în timp ce ceilalți au primit trei-patru ani. 
Asta era cap justificat de acuză. Eu am dat explicaţii şi 
am spus: «Domnule, eu am primit doi ani, dar de ce? 
Pentru că l-am șperţuit pe colonelul Alexandru Petres- 
cu cu un milion de lei. Îmi puteam permite luxul, 
pentru că fac parte dintr-o familie foarte bogată. Întru- 
cât colonelul Al. Petrescu, acum general, este membru 
al PCR, vă rog să căutaţi în autobiografia lui și, dacă 
este corect, trebuie să fi menţionat că a luat şperț de 
la mine un milion, ca în loc să-mi dea cinci ani de în- 
chisoare, să-mi dea numai doi ani și, în loc să mă tri- 
mită la Ocnele Mari sau la Aiud, m-a menținut la Tri- 
bunalul Militar din Uranus pe post de deţinut grefier.“ 
Sigur că Petrescu nu a făcut nici o menţiune de acest 
fel. Menţionez că e vorba despre faimosul Petrescu 
care a judecat toate procesele comuniste și care, în 
timp ce eu eram secretar general al Consiliului de Mi- 
niștri, prin hotărârea acestui organism a fost etichetat 
vinovat de dezastrul ţării și arestat. A rămas sub arest 
până în momentul când a venit guvernul comunist. În 
momentul când a venit guvernul comunist, au intrat în 
legătură cu el și l-au întrebat: „Domnule, dacă noi îţi 
dăm drumul, accepţi să judeci procesele noastre poli- 
tice ?“. Bănuiesc că Petrescu s-a angajat și a fost scos 
din pușcărie, avansat în grad, a fost făcut general, și 
l-au pus să judece toate procesele politice pe care le-a 
organizat PCR împotriva Opoziţiei. Deci, am spus de- 
spre Belu Zilber care a scris o carte ce merită a fi citită 
și în care explică atitudinea comuniștilor în momentul 
în care schimbările de regim îi obligau să-și modifice 
ținuta și afecțiunea ideologică. Foarte interesantă ex- 
plicaţie și valabilă, cred eu, care se potrivește la mulți 
dintre comuniștii romantici care de bună credinţă au 
îmbrățișat marxism-leninismul, în ideea că reprezintă 
din punct de vedere umanitar un idealism care trebuie 
să fie servit. 


107 


În sfârșit, din păcate, din cei peste 17 ani de deten- 
ție, marea majoritate a timpului, mai mult de trei sfer- 
turi din vreme, le-am petrecut singur în celulă. Aproa- 
pe că mă rugam să mai bage pe cineva în celula mea, 
pentru că cel mai greu de suportat în închisoare este 
singurătatea. Sigur că există și niște metode de torțio- 
nare cinice care te determină să renunţi la ideea că 
singurătatea este o pedeapsă grea. De pildă, atunci 
când conducerea penitenciarului sau Securitatea de 
care depinzi te bagă în celulă cu un nebun. Mie mi 
s-a întâmplat să stau cu un om care pe vremuri proba- 
bil că fusese echilibrat, era ofițer de meserie, dar care 
înnebunise, era iresponsabil și care m-a ameninţat că 
mă omoară. Din fericire, după o săptămână i-a sosit 
internarea la clinica psihiatrică, dar în acest timp eu 
nu am putut să dorm, căci la orice mișcare mă aştep- 
tam să vină să mă strângă de gât, pentru că îmi și ex- 
plica cum o să mă strângă de gât și ce beneficii va 
avea el din asasinarea mea. Erau fel de fel de maniere 
de a te teroriza. De pildă, dacă era unul bolnav de si- 
filis, îl băga într-o celulă cu tine și atunci suferința 
pușcăriei era îndoită de obsesia de a nu te infecta. În 
general eu am regretat perioada de detenţie în co- 
mun, cu toate mizeriile acestei perioade. 


În ce perioadă ati fost împreună cu deţinuţii de 
drept comun ? 


N-aș putea să delimitez o perioadă în timp. De pil- 
dă, eram luat din penitenciar, unde eram în arest mo- 
nocelular, și dus la Ministerul de Interne pentru cerce- 
tări sau pentru procesele ce urmau să se organizeze 
ulterior. În timpul când mă aflam la Ministerul de In- 
terne, stăteam de obicei cu două persoane în celulă. 
După ce se termina procesul, eram retrimis iar în arest 
monocelular. Sau la Interne am stat în general singur 
în celulă, foarte rar s-a întâmplat ca din cauza aglome- 
raţiei sau a lipsei de locuri să mai am tovarăși de celu- 

lä. S-a întâmplat însă un lucru care cred că merită să 
fie menţionat. La un moment dat, s-a deschis ușa celu- 
lei și a intrat un domn cu aspect prosper, îmbrăcat în 
haine impecabile, care n-a încetat să protesteze spu- 
nând: „Să vină procurorul, eu nu am ce să caut aici, 
eu sunt escroc, nu sunt deținut politic, și vreau să be- 
neficiez de regimul escrocilor, pentru că nu am de 
gând să-mi las oasele aici, sunt considerat în mod 
abuziv deţinut politic“. Lucru pe care îl făcea în fie- 
care zi. A făcut nenumărate greve ale foamei, a cerut 
să vină procurorul, iar în cele din urmă, după vreo 
două luni de zile, a reușit să obţină transferarea lui la 
închisoarea de drept comun care, aşa cum spunea el, 
era o salvare pentru că, cu banii pe care îi avea, o bo- 
ierea. Fiind considerat deținut politic, era supus la toa- 
te torturile, presiunile morale și regimul sălbatic al de- 
ținuţilor politici. L-am întrebat cu ce ocazie la Interne, 
de ce a fost arestat. Și mi-a spus: „Domnule, eu sunt 
escroc de meserie și după ce au venit comuniștii la 
putere, spaţiul meu de activitate s-a diminuat în mod 
simţitor, pentru că meseria mea poate fi practicată 
când există prosperitate şi oameni susceptibili de a fi 
escrocaţi. În momentul în care totul e limitat și redus 
la zero, eu nu mai am spaţiu pentru aplicarea meseriei 
mele; am suferit vreun an de zile stagnând în toate ac- 
tivităţile mele, iar în acest timp căutam soluţii pentru 
ieșirea din impasul economic în care mă aruncase re- 
gimul comunist. În felul acesta, având și inteligență, 
am descoperit un sistem impecabil pentru a-mi exerci- 
ta profesiunea“. Plin de curiozitate, l-am întrebat care 
era sistemul. El mi-a spus că cea mai mare suferință a 
țăranilor era să fie categorisiți chiaburi, pentru că asu- 
pra chiaburilor se revărsau toate nenorocirile mediului 
rural, ei erau scoșt la muncă patriotică, erau de gardă 
noaptea, erau trimiși la toate corvezile, plus că obliga- 
tiile economice depăşeau posibilităţile de realizare. 
Atunci erau tot timpul chinuiţi și dezchiaburirea era 

visul lor, pentru care ar fi sacrificat orice şi oricât. Lu- 
ând cunoștință de această situaţie, s-a gândit că o es- 
crocherie bine organizată s-ar putea face pe linia dez- 
chiaburirii unor săteni care sunt permanent hărțuiți de 
această calitate. Atunci ce-a făcut? Avea mașină pro- 
prie, care îi fusese confiscată la arestare, o secretară 
prezentabilă, posibilitatea de a face ştampile. Şi-a pro- 
curat o ștampilă pe care a scris „Guvernul României, 
cabinetul tovarășului Gheorghe Gheorghiu-Dej“, cu 
stema țării, a imprimat niște coli de hârtie cu același 
antet și s-a urcat în mașină însoţit de secretară. A în- 
ceput să cutreiere țara și bineînţeles că, intrând cu au- 
toritate la sediul partidului din comuna respectivă, dă- 
dea ordin să vină imediat secretarul organizaţiei de 
bază și primarul, care veneau tremurând auzind că 
este vorba de o inspecţie din capitală; se prezenta că 
este inspector la cabinetul lui Gheorghiu-Dej și le ce- 
rea lista chiaburilor, care era făcută în fiecare localitate 
pe trei categorii de oameni, chiaburii având situația 
cea mai dificilă. Li se oferea lista și dădea ordin ca du- 
pă-amiază să vină toţi chiaburii la el. Bineînţeles că 
veneau tremurând rând pe rând, stătea de vorbă cu ei 
și dintre toți își alegea 3-4, nu mai mulţi, cărora le 
acorda încredere. Îi întreba dacă vor să scape de chia- 
burie. Ei spuneau că da, dau tot ce au, numai să sca- 
pe. El spunea că o să-i ajute, dar că sunt cheltuieli 
mari, banii care se adună se împart până la Gheor- 
ghiu-Dej și îl va costa treaba aceasta 10.000 de lei. Le 
spunea că nu cere banii atunci, dar dacă vor primi 
dezchiaburirea să vină cu 10.000 de lei. În fiecare co- 
mună alegea 3-4 pe care îi dezchiaburea. Cum? Trimi- 
tea de la București o scrisoare către Comitetul de par- 
tid și administrația comunală din judeţ prin care ce- 
tățenii X, Y, începând de la o anumită dată, sunt eli- 
minați din categoria de chiaburi si beneficiază de toa- 
te drepturile. Prindea? Da, credea că a dezchiaburit 
cel puțin 15.000 de oameni. Nu a fost unul care să nu 

plătească. Imediat ce primea hârtia că a fost dezchia- 
burit, venea și dădea secretarei sale 10.000 de lei, care 
atunci, la începutul comunismului, erau bani serioși. 
Treaba mergea excelent. A cutreierat tot sudul Bărăga- 
nului, 5 judeţe de la Dunăre, dar o întâmplare neferi- 
cită a pus capăt acestei escrocherii. Când o inspecţie a 
Consiliului de Stat se afla în comuna Băilești, Dolj, a 
sosit „dezchiaburirea“ celor 5-6 săteni de acolo, cu an- 
tetul cabinetului lui Gheorghiu-Dej. Inspectorul a fost 
șocat, pentru că nimeni nu făcea ștampilă cu „cabine- 
tul lui Gheorghiu-Dej“, așa cum făcuse el din greșeală. 
A cercetat hârtiile, și-a dat seama, i-au luat urma, a 
fost arestat. Bineînţeles că a recunoscut totul fără ezi- 
tare. Sistemul este că la fiecare afacere bună, 20% din 
venit îl depunea pentru cheltuielile de proces și pen- 
tru onorariul viitorului avocat. Așa că el aștepta cu se- 
ninătate judecata, dar ceea ce era important era să nu 
fie condamnat ca politic, ci ca escroc. Deci, cât a stat 
cu mine, omul protesta tot timpul, că el este escroc și 
nu este deţinut politic. Îl băgase la politici pentru că 
organizase o impostură cu caracter politic, prezentân- 
du-se drept un agent al prim-ministrului sau al șefului 
statului. Infracțiunea avea un oarecare aspect politic. 
În cele din urmă, persistând, a reușit să fie scos de la 
politici și a trecut la drept comun. Probabil că o fi pri- 
mit 2-3 ani de închisoare, o fi cumpărat o sentință 
blândă și mai trăiește și acum. 


Ce personalități aţi întâlnit în perioada în care ați 
stat în închisoare ? 


Mai întâi toată conducerea PNȚ în frunte cu Maniu, 
Mihalache, Penescu, membrii Comitetului Central, toți 
cei care aveau o demnitate în partid, indiferent dacă 
în organizaţia centrală sau în organizaţiile locale. 
Aveam la ora aceea președinți de organizaţie în toate 
judeţele, toți, împreună cu secretarii lor, fiind arestați. 
După socoteala mea, care aveam la ora aceea printre 

alte atribuţii și o evidenţă a membrilor de partid, la 
ora desființării partidului erau 2.125.000 de membrii. 
Dintre aceștia au fost arestați 272.000. 


Probabil că a fost unul dintre cele mai mari partide 
țărănești din Europa. 


Era cunoscut faptul că nici un partid din sud-estul 
Europei, nu mai vorbesc de cele occidentale care nu 
sunt axate pe număr, ci pe calitate și pe organizare, 
nu era atât de numeros ca acesta. Eu cred că în timpul 
detenţiei, deși n-am făcut decât maximum un sfert din 
închisoare în comun, iar restul în închisoare individua- 
lă, am întâlnit peste o sută de mii de fruntași ai parti- 
dului. Uneori închisorile erau atât de pline, încât se 
amâna executarea ordinelor de arestare până la crea- 
rea unor locuri pentru „înmagazinarea“ arestaţilor. Fe- 
nomenul se întâmpla în mod frecvent la închisorile 
mari, la Jilava, de exemplu, care era întotdeauna su- 
praaglomerată, la Aiud, la Gherla, unde închisoarea 
destinată a adăposti 2.000 de oameni era plină cu 
10.000 de oameni, care erau cazaţi așa cum dădea 
Dumnezeu, se lipeau paturile, erau și rogojini. În toa- 
tă perioada comunistă, de la '47 încoace, închisorile 
erau arhipline și numărul mare al deţinuţilor politici a 
determinat și crearea acestor centre de detenţie admi- 
nistrativă. Acestea erau nenumărate, cele mai multe 
erau axate pe mari întreprinderi, existau locuri de de- 
tenţie la muncă care nu erau chiar penitenciare, ci un 
sistem de penitenciar mai blând și în care oamenii 
erau obligaţi să muncească. Cele mai mari erau aglo- 
merate la Canalul Dunăre-Marea Neagră, la Borzești, la 
marile lucrări industriale pe care le începuse regimul. 


Familia v-a putut vizita în această perioadă ? 


Nu. N-am avut relaţii cu familia, n-am avut drept la 
corespondenţă, cu toate că deţinuţii de drept comun 
aveau vorbitoare și drept la pachete. N-am beneficiat 

niciodată nici măcar de o carte poștală, de aceea nu 
știam nimic din ce s-a întâmplat cu membrii familiei 
mele. Soţia mea a fost arestată un an şi jumătate după 
mine, eu nu am avut nici o idee despre condamnarea 
ei, nici de schimbările din interiorul familiei. 


Fără fund e cofa cu venin 


De ce a fost arestată soția Dus. ? 


A fost acuzată de înaltă trădare. Acuza principală 
din rechizitoriul ei era faptul că era soția mea, însă 
pretextul fusese următorul: ea fusese colegă la Notre- 
Dame cu o turcoaică care era soția consilierului Lega- 
ției Turciei din București. Erau prietene, s-au regăsit 
după un timp și se frecventau. Am cunoscut și eu fa- 
milia pentru că pe vremea aceea nu era nici o inter- 
dicție. Ulterior, după arestarea mea și după ce am ieșit 
din pușcărie, am aflat că soția mea fusese acuzată de 
spionaj în favoarea unei puteri străine. Motivele con- 
crete de acuză au fost pretinsele informaţii pe care le 
dăduse, în conversaţie, prietenei și familiei sale, legate 
de detenţia politică, de situaţia din țară ș.a.m.d. A fost 
condamnată la 25 de ani de muncă silnică pentru înal- 
tă trădare, făcând 14 ani de pușcărie la Mislea și la 
Miercurea-Ciuc; s-a prăpădit fiind roasă de mizeria pe 
care a îndurat-o în puşcărie. A fost arestată și sora ei, 
care a murit în pușcărie după 7 ani. 


Eraţi la curent cu cazuri notorii de eroism și de 
martiri ai închisorilor ? 


Sigur, în perioada scurtă în care am fost la „co- 
mun“, m-am izbit de nenumărați oameni, de toate ca- 
tegoriile, dintre care unii își dovedeau de la început 
lașitatea, slăbiciunea, iar alţii dârzenia. Din cazurile 
exemplare de curaj civic și atitudine demnă a făcut 
parte Șerban Ghica, strănepot al scriitorului, membru 

al familiei Ghica care ne-a dat 14 domnitori. „Bani“ a 
dovedit întotdeauna o intransigenţă, o corectitudine și 
un cavalerism foarte rar întâlnit. 


Care i-a atras probabil pedepse nenumărate. 


A fost cel mai pedepsit om de la Canal. Cred că ni- 
meni, nici un detașament întreg, nu a mâncat atâta bă- 
taie cât a mâncat Șerban Ghica. Dar el s-a comportat 
corect, loial, totdeauna solidar cu cei care erau perse- 
cutaţi sau chinuiţi și protestatari continui, indiferent de 
consecințele protestelor lor. În restul puşcăriei, cât am 
fost singur, am putut verifica niște caractere deosebite. 
Să-ţi povestesc ceva: eram în arest monocelular la 
Râmnicu Sărat. Sigur că acolo, după o oarecare expe- 
riență, se știau ocupanții celulelor, în ordinea numelor 
respective. Se ştia tot ce se întâmplă, pentru că se ur- 
măreau cu mare atenţie toate mișcările, se știa după 
scârțâitul balamalelor când se deschide ușa de la celu- 
la nr. 15 sau de la celula nr. 2. O mare parte din timp 
deținuții comunicau prin Morse. Mare parte din ei, in- 
clusiv bătrânii, Mihalache de exemplu, învățase Morse 
și depunea eforturi pentru a transmite sau a recepţio- 
na diferite informaţii indispensabile. La un moment 
dat, a fost utilizat Morse prin. tuse. De obicei, comuni- 
carea între două celule învecinate se putea face prin 
perete. Dar dacă nu erai vecin de celulă cu cel cu 
care voiai să comunici, profitai de un moment de li- 
niște și tușeai în Morse, ceea ce era extrem de dificil. 
Am primit un avertisment de la fostul ministru, gene- 
ralul de aviaţie Jienescu, că la proxima ieșire la baie, 
în stânga ulciorului, îmi va lăsa un mesaj. Am recepţi- 
onat mesajul și am așteptat să-mi vină rândul la baie. 
Rândul la baie ne venea o dată la o lună, în niște con- 
diţii foarte penibile: trebuia să mergi în pielea goală 
iarna, desculț prin zăpadă, la un șopron unde erau 
două dușuri, unul cu apă rece, altul cu apă caldă, să- 
punul fiind un fel de smoală. Baia dădea prilej gardie- 

nilor care ne păzeau să se amuze, fie opărindu- ne cu 
apă fiartă, fie slobozind asupra noastră apă înghețată 
în toiul iernii. În sfârșit, reţinând avertismentul genera- 
lului Jienescu, am găsit într-adevăr lipit de ulciorul din 
stânga un ghemotoc prins cu un fel de rășină pe care 
l-am luat discret în palmă și cu grija deosebită pe care 
ţi-o impunea vigilența paznicilor care deschideau din 
când în când vizeta ca să te surprindă în poziţie ilicită, 
am constatat că este vorba de un mesaj transmis prin 
fir. Pe parcursul unui fir gros de bumbac deșirat din 
saltea era un Morse cu următorul text: „Generalul Jie- 
nescu solicită înscrierea în Partidul Naţional Ţărănesc“. 
Lungimea firului pe care era transmis mesajul era de 
aproximativ doi metri. Am avut grijă să îi răspund prin 
tuse că cererea lui a fost acceptată. A fost poate singu- 
rul caz când, într-un arest monocelular, un deținut po- 
litic și-a făcut înscrierea într-un partid politic inexistent. 


Prin cea mai inedită cerere de adeziune... 


La Canal, în interiorul lagărului, se mai făcuse un 
lagăr despărțit de celelalte detașamente prin sârmă 
ghimpată, în care erau alte două detașamente: 13 și 
14. Aici erau așa-zișii „contrarevoluţionari refractari“, 
considerați dușmanii cei mai periculoși. In fruntea 
acestor detașamente erau de obicei numiţi criminalii 
înveteraţi, oameni brutali, interesaţi să se reabiliteze 
pe seama deţinuţilor politici și care erau cinici și lipsiţi 
complet de conștiință. Eu am făcut parte dintr-un ase- 
menea detașament pus la muncile cele mai grele de la 
ecluza Canalului. Am lucrat tot timpul la ecluza Cana- 
lului, la o adâncime de 14 m sub nivelul solului, unde 
se lucra pe platformă de piatră încălzită pe timpul ve- 
rii de razele soarelui, astfel încât dacă nu erai obișnuit, 
te opăreai pe picioare de apa supraîincălzită care stă- 
tuse toată ziua expusă la soare și sub care se găsea 
piatra, încălzită și ea. Acolo eram păziți de un detașa- 
ment de Securitate, alcătuit din soldați ce căutau să-și 

sublinieze meritul și devotamentul prin brutalizarea 
deţinuţilor. Sigur că nimeni nu le tempera zelul, din 
contră, cei care se dovedeau mai devotați partidului și 
instrucţiunilor primite beneficiau de concedii și de 
avansare în grad. Acolo am văzut cazuri de solidaritate 
umană, manifestată chiar cu riscul de a încasa gloanţe, 
pentru că paza era asigurată de oameni înarmaţi cu 
puști mitraliere, care nu aveau nici o răspundere pen- 
tru declanșarea focului atunci când puteau justifica că 
au vrut să prevină fuga de sub escortă sau dezertarea 
unor deținuți politici. Am văzut câteva cazuri de ero- 
ism şi de curaj care, din fericire, nu s-au soldat cu re- 
zultate foarte grave, dar care puteau provoca rafale de 
mitralieră asupra celui care avea curajul să înfrunte or- 
dinele Securităţii. Sigur că soldaţii care făceau parte 
din pază erau dornici de concediu, pentru că timp de 
doi ani, cât făceau serviciul militar, erau și ei izolați de 
familie și de casă și orice fel de act de disciplină 
exemplificatoare le dădea șansa de a pleca în conce- 
diu sau de a fi avansați în grad. Am încasat bătaie des- 
tulă, și eu și ceilalți care eram prezenţi la Canal la 
munca de la ecluză, din partea acestor gărzi de sol- 
daţi, pentru că, pe lângă paznicii de pușcărie care 
erau prezenţi și care aparțineau Ministerului de Inter- 
ne, erau trupele acestea de Securitate care făceau pa- 
za exterioară. 


Cât timp ati rămas la Canal? 


Un an și jumătate. La un moment dat însă, s-a făcut 
caz în presa internaţională de sistemul de lichidare a 
adversarilor politici sau a Opoziţiei anticomuniste ro- 
mânești prin muncă forțată la Canalul Dunăre-Marea 
Neagră. Atunci, cum s-au dat și exemple nominative, a 
venit la un moment dat o dispoziţie prin care câţiva, 
un număr de 20 de oameni care lucrau la Canal, au 
fost scoși de acolo și trimiși la închisoarea de la Ocne- 
le Mari. Probabil pentru a contracara scandalul și pro- 

paganda care se făceau în presa din Occident în legă- 
tură cu intenţia guvernului de a-și lichida adversarii. 


Atât Maniu, cât şi alți fruntaşi ai partidelor politice 
care se aflau acum în închisori fuseseră în perioa- 
da războiului în tratative cu puterile occidentale. 
Nu s-a încercat niciodată din partea acestora elibe- 
rarea lor din închisoare ? 


Probabil că încercări s-au făcut, dar fără nici un re- 
zultat concret. În orice caz nu s-a făcut suficient pen- 
tru a fi salvaţi măcar Maniu, Mihalache, Brătianu, per- 
sonalități de vază pe care guvernul comunist, la ordi- 
nele rușilor, le trimisese în penitenciare fiind destinați 
exterminării. Nici măcar nu s-au făcut demersuri pen- 
tru îmblânzirea regimului de penitenciar sau, dacă 
s-au făcut, au fost inoperante. Este chiar scandalos, 
după opinia mea că, în anii 1947-1957, vreme de un 
deceniu, când se ştia că intelectualitatea românească, 
elita societăţii românești, toți factorii răspunzători din 
societate pe plan cultural, social, politic, religios sunt 
victimele persecuțiilor comuniste, statele occidentale — 
care suportau istoria făcută de Uniunea Sovietică — nu 
au reușit nici măcar să îmblânzească regimul aplicat 
deținuților politici, care a determinat în proporţie de 
90% dispariţia acestor oameni. Putem lua ca exemple 
numai închisoarea din Sighetul Maramureșului, unde 
au murit 67 de fruntași ai vieţii publice românești sau 
închisoarea din Râmnicu-Sărat. In aceste închisori se 
distrugea cu cinismul propriu guvernărilor comuniste 
tot ce avea România ca tradiţie, elită, prestigiu, fără ca 
cineva să protesteze. Vorbesc de statele care colaborau 
direct cu Uniunea Sovietică și indirect cu România. 

Sigur că atitudinea pe care au avut-o statele occi- 
dentale a fost deplorabilă. De altfel, s-a menţinut ca 
atare până în zilele noastre, pentru că la un moment 
dat, când însuși Occidentul avea nevoie să sublinieze 
anumite abuzuri făcute în ţările cotropite de comu- 

nism, s-au luat niște exemple mai puţin ilustrative, din 
ultima epocă, și anume disidenţii, dar nimeni nu s-a 
ocupat de cei aproximativ 300.000 de morţi din închi- 
sorile comuniste în perioada 1947-1957. Nimeni nu s-a 
ocupat de teroarea și de torționările care fuseseră 
practicate în toate penitenciarele. S-au mulțumit să ex- 
ploateze niște acte meritorii ale unor oameni deose- 
biţi, dar s-au făcut că uită de existența unui regim de 
exterminare care a funcţionat în România în timpul lui 
Gheorghiu-Dej. După opinia mea, Gheorghiu-Dej a 
fost un criminal mai mare decât Ceaușescu, pentru că 
numărul de morţi pe care l-a determinat regimul de 
teroare al lui Gheorghiu-Dej este de 10 ori mai mare 
decât cel de pe vremea lui Ceaușescu. Gheorghiu-Dej, 
în faza a doua a dictaturii lui, a început să fie conside- 
rat de Occident ca fruntașul comunist care încearcă o 
desprindere de Moscova și astfel i s-au iertat toate cri- 
mele. O istorie decentă și autentică, scuturată de de- 
naturări și falsificări, va trebui să stabilească cu certitu- 
dine și obiectivitate care a fost rolul distructiv al dicta- 
torilor din România și să le acorde pe măsura crimina- 
lităţii lor verdictul pe care îl merită. 


Procesul comunismului, nu al comuniștilor 


Credeţi că un proces al comunismului ar fi fost 
necesar ? 


Am vorbit și eu în repetate rânduri despre un pro- 
ces al comunismului. Din păcate, lumea de la noi a 
considerat că ceea ce numim noi „procesul comunis- 
mului“ ar însemna procesul unor comuniști. Or, din 
punctul meu de vedere, nu știu dacă există oameni vi- 
novațţi, susceptibili de a fi condamnaţi pentru excesele 
pe care le-au făcut în calitatea lor oficială pentru că, 
după opinia mea, cei mai mulţi sunt, din punct de ve- 
dere moral, iresponsabili. Eu am întâlnit un torționar 

care m-a bătut cu saci de nisip, cu perne ude, care a 
încercat să smulgă de la mine niște mărturisiri minci- 
noase pentru a fi utilizate într-un proces care era stră- 
in de preocupările mele. După eliberare, când m-a vă- 
zut de la distanţă, a încercat să mă evite, dar eu m-am 
dus direct la el și i-am spus: „Domnule, dacă vreodată 
ai să ajungi în faţa justiţiei ca să răspunzi pentru cri- 
mele pe care le-ai făcut, îţi recomand să mă pui mar- 
tor pe mine. Eu am să spun că un om care s-a putut 
preta la ceea ce ai făcut dumneata neobligat de ni- 
meni în pușcărie, cu nişte oameni despre care știai că 
nu au nici o vină, denotă că dumneata ești — din punct 
de vedere moral — iresponsabil și atunci locul dumitale 
nu este în pușcărie, ci la casa de nebuni. Eu îți promit 
că am să vin la proces și am să fac instanţei recoman- 
darea asta“. Deci, nu condamnarea unor oameni este 
importantă, ci condamnarea unor idei. Ori condamna- 
rea acestor idei nu se poate face atât timp cât şi astăzi, 
când trăim în cripto-comunismul românesc, ideile 
marxist-leniniste sunt promovate și respectate de cei 
care sunt în fruntea bucatelor și constituie guvernul și 
preşedinţia în România. Ori tocmai asta era important, 
și nu faptul că Drăghici și Nicolsky au murit înainte să 
fie condamnaţi. Ce ar fi câştigat societatea românească 
prin faptul că un criminal notoriu cum a fost Nicolsky 
ar fi fost condamnat, pentru că oricum se ştia tot ce a 
făcut? Nu schimba cu nimic situația faptul că în loc să 
fie lăsat să moară în vila pe care o obținuse datorită 
serviciilor făcute partidului ar fi murit în penitenciar. 
Dar ceea ce trebuia condamnat era ideologia marxist- 
leninistă care a fost catastrofală nu numai pentru Ro- 
mânia, ci și pentru cei 200 de milioane de europeni 
din centrul și sud-estul continentului. 


Vă amintiţi numele unor torționari pe care i-ați în- 
tâlnit în închisoare ? 


Da, din păcate numele acestea se imprimă adânc în 
memorie și nu pot fi uitate. Din nefericire... Pentru că 

aș fi fost bucuros să fi uitat toate numele acelor sub- 
oameni care nu numai că au compromis ideea de om, 
dar au făcut de rușine ideea de român. Îmi amintesc, 
de exemplu, de colonelul Constantinescu de la Văcă- 
rești, care era de o violenţă și o brutalitate nemaiîntâl- 
nite. Se pare că avea nativ o înclinare către violenţă și 
duritate. La Râmnicu-Sărat l-am avut comandant pe 
colonelul Vișinescu, care venea de la Mislea, unde chi- 
nuise deţinutele politice la penitenciarul unde fusese 
director. L-am cunoscut personal pe faimosul criminal 
Dumitrescu care a organizat reeducarea de la Pitești. 


Dar pe Turcanu ? 


Nu, pentru că eu nu am apucat reeducarea. Am 
fost la Pitești mult înainte de a începe aceasta, pentru 
că reeducarea de la Pitești a început după ce Ministe- 
rul de Interne repartizase deţinuţii în penitenciare, pe 
categorii, adică deoparte demnitarii, deoparte studenții 
etc. La Ghencea comandantul care era pe vremea 
când am fost eu închis acolo era Apostu și ajutorul lui, 
Radu. La Jilava — sigur că toată lumea a auzit de bruta- 
litatea, criminalitatea și cinismul lui Maromet, care îl 
avea adjunct pe un ţigan pe nume Ivănică. Mai era un 
imbecil, fără îndoială oligofren, care avea mare trecere 
în conducerea pușcăriei şi care se numea locotenentul 
Ștefan. Un alt subofițer care făcea excese de atitudini 
barbare era Bălbuică. La Gherla l-am avut comandant 
pe faimosul Gociu și pe Mihalcea ca ofițer politic. La 
Craiova, comandantul era Lungu şi mai avea un ad- 
junct pe nume Oncă; la Capul Midia era criminalul 
Borcea, care a fost prins în nişte secvențe de către Lu- 
cia Hossu în serialul ei pregătit pentru televiziune. Tot 
la Midia au mai fost Bunea, Lupu, ofițerul politic, iar 
ca bătăuși celebri, Oancea și Tanasov. Oancea avea 
porecla de „Dentistul“ pentru că avea o figură de cim- 
panzeu şi o forţă de izbire atât de mare, încât mai 
mult de o sută dintre deţinuţii din lagărul de la Capul 
Midia și-au pierdut dinţii din cauza izbiturilor acestui 

Oancea. La Aiud era comandant colonelul Keler, pe 
urmă Dorobanţu și cu adjuncţii lor: Iordache, Mareş, 
Teleki, ofițer politic de origine maghiară. Bineînţeles 
că în timpul destul de scurt cât am fost la Canal, am 
luat cunoștință și am discutat personal și cu faimosul 
colonel Albon și cu un alt șef de unitate care era în 
mare cinste în Securitate, colonelul CGosmici, de care 
am auzit că au avut parte de morţi violente. 

Ca exemplare deosebite pe care le-am remarcat în 
penitenciar, desigur exemplare de oameni anormali, 
vreau să-l citez pe așa-zisul căpitan Brânzaru, o brută 
nemaipomenită care era adjunctul tuturor anchetatori- 
lor şi care intra pe fir în momentul în care anchetato- 
rul își dovedea incapacitatea de a ajunge la soluția ur- 
mărită datorită încăpăţânării sau verticalității omului 
anchetat. Sigur că Brânzaru avea scuza unei imbecili- 
tăți native, era de o prostie feroce și nu se putea dis- 
cuta cu el. Am mai avut de-a face cu exemplare perfi- 
de de răutate omenească, combinată cu isterie: fai- 
moasa Vida Nedici, de origine sârbă, care ajunsese pâ- 
nă la gradul de colonel și era vestită pentru brutalita- 
tea cu care ancheta, specializată în bătaia deţinuţilor 
la testicule. Probabil datorită paranoiei, era fericită ori 
de câte ori reușea să provoace leșinuri de durere unor 
deţinuţi politici. Din nefericire pentru ea, a fost desco- 
perită ca făcând parte din avangăzrzile politice ale lui 
Tito și, în momentul în care s-au rupt legăturile cu Iu- 
goslavia, această doamnă colonel a fost arestată și se 
pare că a murit în închisoare, în condiţii similare cu 
celelalte deţinute politice, având în plus dificultatea de 
a sta împreună cu femeile pe care le chinuise în tim- 
pul activității ei îndelungate. 

Walter Roman în căutarea 
adevărului istoric 


Printre intelectualii din Partidul Comunist pe care 
i-am cunoscut se numără şi Walter Roman. Întâlnirea 
mea cu Roman s-a petrecut în anul 1967. La ora aceea 
eram la totala discreţie a organelor de Securitate, care 
începuseră după o perioadă de relativă relaxare o 
campanie de teroare împotriva prezumtivilor adversari 
politici. Oricare nechemat, care avea un grad în Secu- 
ritate, putea să te poarte toată ziua la diversele sedii 
ale Securităţii din București, care erau sute. Fiind în 
slujbă la Centrala de Construcţii Montaj, pe un post 
minor, de muncitor mecanic, m-am pomenit chemat la 
telefon. La capătul firului s-a prezentat un domn cu o 
voce destul de plăcută, spunând: „Aici Walter Roman“. 
Nu-l cunoscusem până atunci. Știam despre Walter 
Roman că este ofițer INA (adică ofițer acoperit al 
KGB-ului), auzisem despre el că a reorganizat Securi- 
tatea din România, mai știam că era un tip care a lup- 
tat de partea stângii în războiul din Spania și că făcea 
parte din categoria celor care s-au evidenţiat în războ- 
iul antifascist. 


Deci a fost pentru Securitatea română ceea ce Felix 
Djerdzinski a fost pentru KGB ? 


Nu cred că a fost chiar așa, pentru că Djerdzinski a 
fost o mare figură, aproape că a împărțit cu Lenin me- 
ritul extinderii comunismului în Europa și în lume. Nu 
cred că i se poate acorda așa mare importanţă. În ori- 
ce caz, ceea ce m-a surprins a fost tonul calm și civili- 
zat cu care mi s-a adresat, spunându-mi că vrea să 
stea de vorbă cu mine. Eu eram obișnuit la ora aceea 
cu ordine: „La ora 8,10 te prezinţi în strada cutare, la 
numărul cutare !“. Aceste ordine le dădea oricine, cu 
orice grad în Securitate, ei puteau dispune de timpul 
și de programul tău fără nici un fel de reticenţă. 

Ce functie îndeplinea Walter Roman atunci ? 


La ora aceea știam că Walter Roman reușise să su- 
praviețuiască unei epurări și că era directorul Editurii 
Politice. Înainte fusese ministru, şef al Marelui Stat Ma- 
jor, o figură importantă a fruntașilor comuniști. Lucru 
care m-a făcut să rămân surprins de tonul cu care vor- 
bea şi de faptul că nu mi-a dat ordine, spunându-mi 
că vine el la mine. l-am spus: „Imi pare rău, dar eu 
n-am condiţii să vă primesc, pentru că mie nu mi s-a 
dat locuinţă, sunt tolerat într-o cămăruţă la mama 
mea“. La care el mi-a răspuns: „Da, cunosc, nu are 
nici o importanţă. Noi vom avea o mică discuţie cu 
Caracter istoric și de aceea nu vă formalizaţi, n-am să 
vă deranjez prea mult. Dacă sunteţi de acord, la ora 6 
am să vin să vă caut“. Ce puteam să zic? În afară de 
faptul că nu eram invitat la unul dintre sutele de sedii 
ale Securităţii din București, m-a uimit faptul că acest 
domn cu grad mare venea el la mine. La ora stabilită a 
venit, s-a prezentat și mi-a spus de la început: „Dom- 
nule Coposu, nu trebuie să vă prezentaţi pentru că 
ştiu despre dvs. absolut tot ce știți și dvs. Am avut în 
mână dosarul dvs. și l-am studiat. Uitaţi care este ros- 
tul venirii mele. Eu am primit de la conducerea de 
partid sarcina de a pune la punct adevărul istoric legat 
de desfășurarea evenimentelor care au determinat lo- 
vitura de stat de la 23 august. Știu că ați fost de la în- 
ceput unul dintre participanţi, deci sunteţi cea mai in- 
dicată persoană în viaţă ca să-mi dea anumite relaţii. 
De aceea vă rog și fac apel şi la obiectivitatea dvs. şi 
la obligaţia dvs. patriotică de a contribui la stabilirea 
adevărului istoric“. Vorbea foarte frumos, într-un lim- 
baj intelectual, nu se observa că nu e român; vorbea 
curent românește, folosind niște expresii specific inte- 
lectuale. Mi-a mai spus: „Domnule Coposu, eu am aici 
un dosar în care am consemnat toate mărturisirile pe 
care le-au făcut toți cei implicaţi în acțiunea pentru 23 
august din partea PCR. În afara declaraţiilor, mai exis- 

tă și extrase din depoziţia lui Lucrețiu Pătrășcanu. Vă 
rog să vă uitaţi peste ele și să-mi spuneţi concluzia 
dvs.“. Zic: „Dar este un material vast, nu pot să-l ter- 
min în câteva minute“. „Nu-i nimic, poate îmi dați o 
carte în timp ce dvs. citiți, sunt vreo 40 de file“. 


Nu era periculos pentru Dvs. să povestiti realitatea 
așa cum fusese ? 


O să-ţi spun eu... l-am dat la întâmplare o carte pe 
care nu o citise, deși era scrisă de un comunist. M-am 
apucat și am citit declaraţiile, le-am terminat după 
vreo 40 de minute și i-am spus: „Domnule Roman, 
dvs. nu riscaţi nimic, dar eu risc. Dvs. ieșiți acum pe 
ușă și peste 5 minute intră Securitatea și mă înșfacă“. 
„Credeţi că e posibil?“ „Sigur că e posibil. Oricine 
poate să-și bată joc de mine, eu n-am nici o garanţie, 
sunt cetățean de rangul doi.“ „Vă mulțumește dacă vă 
dau în scris o notă?“ „Da“. Și atunci scrie așa: „Cetă- 
țeanul Corneliu Coposu a fost rugat să precizeze anu- 
mite realităţi legate de 23 august și a făcut-o la soma- 
ţia și pe răspunderea mea“. 


Era un progres, recunoașteti ! De la banditul Coposu 
acum eraţi cetățeanul Coposu ! 


Nu numai asta. S-a comportat civilizat. Mi-a zis: 
„Spuneţi acum despre 23 august“. Il întreb: „Sincer ?“. 
„Sigur.“ „Toţi mint cu nerușinare.“ Spre surprinderea 
mea zice: „Exact asta e și concluzia mea“. Pe urmă 
i-am luat pe rând: erau declaraţiile lui Chivu Stoica, 
Rangheț, Apostol, Pârvulescu, Iosif Petre, Magheru, 
extrase din declaraţiile lui Pătrășcanu, Agiu și toți min- 
teau, atribuindu-și un rol inexistent. 


I-aţi prezentat versiunea Dvs. în scris ? 


Nu, verbal. l-am spus ce s-a întâmplat efectiv. „Nu 
zic că oamenii aceștia nu au fost de bună credinţă și 
nu voiau şi ei răsturnarea lui Antonescu, dar n-a parti- 
cipat nici unul dintre ei.“ I-am spus la ce s-a limitat 

participarea lui Bodnăraș, a lui Pătrășcanu, i-am dat 
niște explicaţii privind arestarea lui Antonescu. Cred 
că a stat vreun ceas și jumătate, apoi mi-a mulțumit, 
mi-a spus că nu va face uz de declaraţii pentru că veri- 
ficarea pe care vrea s-o facă el e verificarea concluziilor 
lui. „Vreau să-mi verific propriile mele concluzii și m-am 
gândit că dvs., care sunteți din cealaltă parte a ba- 
ricadei, puteţi să mă ajutaţi să trag concluzii obiective.“ 

Impresia mea este că am reușit într-un ceas și jumă- 
tate cât am stat de vorbă să detectez și omul. Era un 
tip de intelectual care, iniţial, a fost un romantic plin 
de fanatism și care, pe urmă, când și-a dat seama, s-a 
lecuit de fanatismul comunist. Nu putea să nu-și dea 
seama pentru că nu era dobitoc; doar cretinii și-au dat 
seama cu întârziere. Dar a schimbat romantismul ce îl 
însufleţise în tinereţe și care l-a îndemnat să meargă 
voluntar în Spania. A fost un fel de erou al comuniști- 
lor. Acest eroism a fost determinat de fanatism și de 
propria convingere. Pe urmă a devenit maleabil și 
pregătit pentru orice compromis. Dovadă că a reușit 
să rămână în picioare. 


Minciuna și reaua credință 


Cum priviţi înapoi la cei 17 ani de suferință în gu- 
lagul comunist, la tinerețea petrecută în 12 încbi- 
sori, în colonii de muncă și domiciliu fortat ? 


În concepția mea, suferința acumulată de una sau 
mai multe persoane nu reprezintă un capital care tre- 
buie exportat și nici nu reprezintă o substanță care să 
determine, cel puţin pentru prezent, niște dividende 
morale majore pentru societatea românească. In fond, 
și eu am fost unul din cei 272.000 de naţional-țărăniști 
arestaţi. Sigur că mi s-a dat o atenţie deosebită datorită 
situaţiei pe care o ocupam în cadrul partidului. Pentru 
mine, nu atât suferința, deposedarea materială și toate 

mizeriile legate de pierderea spaţiului de locuit, a lo- 
cului de muncă, imposibilitatea de a-ţi face studiile 
sau de a termina școala din cauze politice sunt impor- 
tante; după părerea mea acestea sunt minore. Crima 
majoră a comunismului este instaurarea complexului 
relei credințe. De când există psihologie colectivă se 
cunosc cele două complexe: de inferioritate și de su- 
perioritate. Așa le-am învăţat la școală și probabil așa 
o să se înveţe și de acum înainte. Comuniștii au reali- 
zat însă o performanţă: au inventat și cultivat comple- 
xul minciunii, complexul relei credințe. Cum? Obli- 
gând copiii de la vârsta cea mai fragedă să mintă şi 
să-și dedubleze personalitatea. Eu nu mi-am dat sea- 
ma ce se întâmplă cu societatea românească până 
când, venind din pușcărie, un vechi prieten a avut cu- 
rajul să mă invite la dejun. El între timp se căsătorise, 
la o vârstă destul de înaintată, și avea o fetiță de 7 ani. 
În general, prima reacţie cu care eram întâmpinat de 
către vechile cunoștințe era de efuziune sentimentală, 
de bucurie, și aproape instantaneu omul respectiv se 
gândea la riscurile legate de această manifestare și 
imediat schimba tonalitatea. Am avut și surpriza, la 
unul căruia îi făcusem mari servicii pentru cariera lui, 
că întâlnindu-mă cu el în tramvai, s-a repezit să mă 
îmbrăţișeze, dar concomitent și-a dat seama de riscuri- 
le gestului său și a sărit din mers. Eram confruntat zil- 
nic cu astfel de manifestări. Am acceptat invitaţia prie- 
tenului, am început să discutăm și așteptam fetița să 
vină de la școală. Fetița a venit — unicul copil al unei 
perechi mai în vârstă, sigur că toată atenţia era acor- 
dată celor spuse de ea. „Ce-ai făcut azi la şcoală?“ Şi 
fetița a început să debiteze: „Azi am învăţat despre 
tov. Lenin“ și a început să spună tot. Era, mi se pare, 
elevă în clasa întâi primară. Părinţii s-au "bucurat, noi 
am lăudat-o și ne-am așezat la masă. În timpul mesei, 
fetița, care era foarte deșteaptă, ne urmărea cu mare 
atenţie. Discutam liber împotriva comunismului, a re- 

gimului. La un moment dat, fetiţa a izbucnit în plâns. 
„Ce s-a întâmplat?“ Zice: „Voi nu mi-aţi spus că nenea 
— adică eu — e de-al nostru și o să creadă că sunt tâmpi- 
tă“. Reacţia unui copil de 7 ani! 

Situaţiile acestea erau frecvente pentru că, de la pri- 
mul pas, copilul a învăţat să mintă. Adică știa să spu- 
nă într-un fel acasă și în alt fel la școală; că trebuia, 
când vine un străin, să-i spui ceva, iar când vorbești 
cu mama sau cu tata să-i spui altceva. Acest complex 
al relei credinţe în care au crescut două generaţii a 
fost catastrofal pentru societatea românească și eu 
cred că cele două generaţii crescute în acest complex 
sunt irecuperabile. 


Credeti că aceasta este și explicatia faptului că Ro- 
mânia a avut cel mai numeros partid comunist din 
estul Europei, aproape 5 milioane de membri ? 


Explicaţia mi-a dat-o un comunist, care mi-a spus: 
„Nu știi că la noi este adoptat sistemul oilor?“. „Ce e 
ăla, sistemul oilor?“ Zice: „Când merge o oaie și sare 
într-o groapă, toate merg după ea“. Nu știu dacă 
aceasta este explicaţia cea mai valabilă, poate ar tre- 
bui să se facă niște analize puţin mai profunde. Faptul 
că cele trei principate române, fiecare în parte, au fost 
sub un regim cvasi-totalitar — unii sub turci, alții sub 
„ruși, alţii sub austrieci —, a făcut ca instinctul de con- 
servare să determine anumite reacţii care s-au impri- 
mat în caracterul poporului român. Frica pentru pro- 
pria existenţă, pentru securitatea personală, pentru 
conservarea averii a operat în permanenţă și a impri- 
mat anumite atitudini pe care popoarele care nu au 
fost confruntate cu ocupaţii străine nu le au și nu 
le-au avut niciodată. Peste toate acestea vine comple- 
xul minciunii, care e specific tuturor ţărilor comuniste; 
cred eu că este cel mai mare dezastru pe care ni l-au 
lăsat cei 50 de ani de comunism și care nu e recupe- 
rabil. În sfârșit, ţi-a luat casa, ţi-a luat pământul — Ñi 

faci altă casă, îți cumperi alt pământ; ţi-a luat îmbrăcă- 
mintea — îţi iei altă îmbrăcăminte; ţi-a distrus sănătatea 
—orepari în parte sau, dacă nu, te resemnezi, că tot o 
să mori de o boală oarecare. Dar ceea ce s-a pierdut 
în educaţia a două generaţii nu mai poate fi recuperat. 

Mi-am dat seama din proprie experienţă că sunt oa- 
meni care refuză să se complacă în integrarea în acest 
complex al relei credințe, că aceasta este peste puteri- 
le lor și ei recad deci în aceeași manifestare, oricât ar 
încerca să se emancipeze. Foarte curios, la fel și cu 
limbajul de lemn: avem niște aderenţi onorabili, cu si- 
tuație bună, profesori universitari, avocaţi, medici, 
care, atunci când încep să vorbească, se bucură de 
toată aprecierea dar, fără să-și dea seama, alunecă în 
limbajul de lemn. E peste puterile lor, pentru că au 
crescut în această atmosferă în care e foarte greu să te 
emancipezi. De aceea părerea mea, care poate să fie 
foarte pesimistă, este că în proporţie de 60-70% două 
generaţii sunt irecuperabile. 


Nu este oare și o altă trăsătură, aceea că românii 
nu-i dau jos pe cei ajunși la putere, prin mijloace 
libere sau violente ? 


Românii s-au obișnuit cu răbdarea, românul rabdă 
mult peste puterile lui. De altfel, să știi că pe propria 
mea piele am făcut în timpul pușcăriei o experiență — 
n-aș mai fi făcut-o! — din care mi-am dat seama: capa- 
citatea de răbdare a organismului este mult superioară 
celei pe care o bănuiește persoana respectivă. Adică a 
răbda foamea, a răbda frigul, a răbda bătaia — pe toate 
acestea organismul le suportă cel puţin de două ori pe 
cât preconizezi că le-ar putea suporta. Dacă adaugi la 
asta și istoria noastră, care i-a învăţat pe oameni cu 
răbdarea, îţi închipui că e foarte greu să obţii de la un 
popor care a trăit în niște condiţii specifice o mentali- 
tate pe care o are un alt popor care a trăit în cu totul 
alte condiţii. Nu m-am așteptat niciodată ca poporul 


128 


român să fie foarte pornit la a-şi asigura cu orice preț 
libertatea, preferă să poarte lanţul, adică să suporte 
umilinţa și numai în cazul în care nu mai rezistă, 
atunci când nu mai are nici o șansă de a mai suporta, 
abia atunci se revoltă. 


Si totuși, cei peste 1.400 de tineri care au căzut la 
revoluție strigau: „Vom muri şi vom fi liberi“. 


Este adevărat. Pentru că ajunsese răbdarea la capăt; 
nu se mai putea răbda. De altfel, eu cunosc bine at- 
mosfera din zilele acelea, am participat chiar la toate 
actele revoluționare. Era foarte greu de suportat atunci 
mizeria. Lumea nu acuza teroarea psihică, pentru că 
românul nu se revoltă atunci când îi iei dreptul de a 
vorbi, dreptul la libertăţile publice, dar se revoltă când 
îi iei dreptul la pâine. Spre deosebire de francezi, care 
sunt în stare să organizeze o revoltă în momentul 
când li se pare că sunt știrbiţi de o cât de mică părtici- 
că din dreptul lor de a se manifesta. Românului, în 
schimb, poţi să-i iei dreptul de a se manifesta dacă îi 
dai pâine. E o deosebire, asta e realitatea! Vorba că 
mămăliga nu explodează este, bineînţeles, bătaie de 
joc la adresa poporului român, dar are o părticică de 
adevăr. La un moment dat ajungi în situaţia de a nu 
mai putea suporta umilința și atunci, cu orice risc, te 
manifești, așa cum s-a întâmplat de mai multe ori în 
istorie, dar de mai puţine ori în istoria românilor decât 
în istoria altor națiuni. 


Condamnat la urmărire pe viață 


Era în obiceiul Securităţii ca anumiţi oameni pe 
care îi avea în supraveghere să fie menţinuţi tot tim- 
pul sub presiune morală: în primul rând, ca ei să se 
simtă supravegheați în permanenţă şi, în al doilea 
rând, pentru a intimida orice încercare viitoare sau 
posibilă de acţiune antiguvernamentală. Eu am făcut 

parte dintre puţinii adversari ai regimului care au fost 
în permanenţă în atenţia organelor de Securitate. Pot 
să afirm, fără teama de a greși, că nu au trecut nici 10 
zile fără să fiu deranjat de agenţii Securităţii. 


Din 1964 până în 1989? 


Până în preajma revoluţiei; ultima arestare, care n-a 
durat decât 3 zile, a fost la 12 decembrie 1989. În tim- 
pul acesta, după 1965 și până la revoluţie, am avut 
parte de 27 de percheziţii la domiciliu. În momentul 
în care Securitatea și-a arătat disponibilitatea de a res- 
titui manuscrisele confiscate cu ocazia percheziţiilor, 
am făcut şi eu o adresă la SRI prin care am solicitat ca 
din vrafurile de hârțoage confiscate — pe care le apreci- 
ez la un sfert de vagon — să-mi restituie acele pagini 
de jurnal care-mi decompletează jurnalul zilnic, ţinut 
între anii 1937 și 1947. Am primit un răspuns prin care 
se confirmau percheziţiile făcute, se menţiona chiar 
numărul autorizaţiei Procuraturii pentru acele perche- 
ziții, materialul care se ridicase era menţionat în pro- 
cesul-verbal, dar la ultima rubrică se menţiona că 
acesta nu se găsește în posesia organelor SRI. Din 
acest material mă interesa numai o parte, pentru că la 
aceste percheziţii se ridicau agendele telefonice, co- 
respondenţa primită, corespondența expediată, orice 
fel de manuscris, indiferent de conţinutul lui, tot ce se 
găsea scris în casă. De obicei, după o astfel de per- 
cheziţie se pleca cu câte o jumătate de sac de hârțoa- 
ge. Mi s-a sugerat din partea SRI că ar trebui să mă 
adresez fie Arhivelor Statului, fie Muzeului de Docu- 
mente al PCR, care ar fi putut să reţină anumite lucruri 
de interes pentru ei. N-am făcut nici un fel de demers 
în acest sens, dar intervenţia mea s-a soldat cu certifi- 
carea celor 27 de percheziţii, cu menţionarea datei 
exacte, a ofițerilor participanţi la percheziţie, de obicei 
între 5 şi 8 colonei, și cu confirmarea rezultatului per- 
cheziţiei respective. Dacă voi avea timp vreodată, voi 

da urmare și tendinței de a recupera acele manuscrise 
care mă interesează în mod special. În general, primul 
lucru care era confiscat era repertoarul telefonic. Am 
repertoarul care a fost ridicat de mai multe ori și, la 
început, pe prima pagină, sunt semnăturile mele prin 
care recunosc că acest repertoar a fost ridicat cu oca- 
zia diferitelor percheziţii. S-a întâmplat că același re- 
pertoar a fost ridicat de mai multe ori de cei însărci- 
naţi cu percheziţia. La ce servea acest lucru ? Pentru ca 
persoana urmărită de Securitate să simtă vigilența or- 
ganelor represive și să știe că este în atenţia lor. Se 
proceda uneori chiar fără nici un fel de motiv la inte- 
rogatorii nesfârșite privind anumite persoane extrase 
din repertoar. La un moment dat am fost anchetat săp- 
tămâni de-a rândul, zilnic, uneori de 2-3 ori pe săptă- 
mână, și obligat să dau declaraţii despre anumite per- 
soane. M-a frapat că persoanele erau în ordine alfabe- 
tică. Vreme de două săptămâni am dat declaraţii de- 
spre anumite persoane cunoscute sau necunoscute al 
căror nume începea cu A, apoi cu B. Pe urmă mi-am 
dat seama că mă obligau să dau declaraţii despre per- 
soanele găsite în repertoarul telefonic confiscat. 


În aceasta consta așa-zisa colaborare cu Securitatea ? 


Eu, după aprecierea mea, am dat câteva sute, dacă 
nu mii de declaraţii. La un moment dat mi s-a arătat și 
compartimentul cu arhiva SRI-ului referitoare la mine 
și care conţinea două dulapuri uriașe, pline cu decla- 
raţii la cererea organelor de anchetă. Aceste cereri nu 
puteau fi refuzate pentru că îţi arătau legea care te 
obliga să răspunzi la ancheta făcută de organele re- 
presive și care urmărea descoperirea unor acţiuni ce 
vizau răsturnarea ordinii sociale sau comploturi împo- 
triva republicii. Nu te puteai feri de obligaţia de a răs- 
punde. Am dat multe declaraţii despre persoanele gă- 
site în repetoarul telefonic cu care eu nu aveam nici o 
contingență, de pildă: croitoreasa surorilor mele, vân- 

zătoarea de la o anumită prăvălie. Sau erau telefoane 
care prezentau interes doar pentru un membru al fa- 
miliei. Sigur că răspunsul meu negativ, că nu cunoș- 
team persoana, nu era luat în considerare, se insista. 
Așa se explică numărul mare de declaraţii date de mi- 
ne, bineînţeles cu semnătură, indiferent dacă era vor- 
ba de o persoană cunoscută cu care aveam legături 
sau de o persoană cu totul străină de preocupările 
mele, al cărei nume fusese găsit în carnetul respectiv. 


Convorbirile telefonice erau bineînțeles interceptate. 


Bineînţeles, nici nu se discuta. De multe ori eram 
anchetat în urma înregistrării convorbirii telefonice sau 
în urma reţinerii unei corespondențe venite din 
străinătate de care eu n-aveam nici cea mai mică idee, 
care fusese reţinută de Securitate și apoi eram anchetat 
în legătură cu ea, fără să mi se spună despre ce este 
vorba. De multe ori am dat relații despre anumite le- 
gături pe care le stabileam telefonic și îmi dădeam 
seama imediat că Securitatea îmi ascultase convorbirea. 


Arginţii trădării 


În cercul Dvs. de prieteni şi cunoștințe ați constatat 
că erau oameni care informau Securitatea în legd- 
tură cu activitatea Dus. ? 


Sigur. La un moment dat aveam chiar o evidenţă cu 
47 de nume, cunoștințe de-ale mele, care îmi declara- 
seră cinstit că fuseseră terorizate de organele respecti- 
ve și și-au luat angajamentul să dea relații despre mi- 
ne. Dar oamenii erau cinstiţi, mi-au adus imediat la 
cunoștință obligaţia pe care au contractat-o și șantajul 
care a fost exercitat împotriva lor pentru a le obţine 
acest angajament. In afară de aceste 47 de persoane 
de bună credinţă, care mi-au adus la cunoștință acest 
fapt, sunt sigur că erau zeci de persoane care făceau 

acest oficiu și care nu s-au socotit obligate să mi-l 
aducă la cunoștință. Am descoperit prin anchetele fă- 
cute ulterior de Securitate că aveam la serviciu niște 
informatori chiar în biroul în care lucram, oameni 
obligaţi, fie pe linie de partid, fie pe linie de angaja- 
ment luat față de Securitate, să raporteze tot ce fac și 
tot ce vorbesc în timpul activităţii desfășurate. Sigur că 
nu eram așa de naiv ca prin comentariile pe care le 
făceam să mă expun la represaliile organelor de Secu- 
ritate, dar, în orice caz, mi se confirma că absolut tot 
ceea ce fac acolo era cunoscut de Securitate. Și ajun- 
sesem, pentru că nici organele de Securitate nu sunt 
impecabile și nici suficient de inteligente ca să-și asi- 
gure o acoperire perfectă, ca în scurtă vreme să iden- 
tific și sursa acestor informaţii și de multe ori făceam 
chiar teste pentru a-mi da seama cine mă toarnă la Se- 
curitate. Spuneam unei singure persoane o chestiune. 
În momentul în care eram întrebat de subiectul res- 
pectiv, îmi dădeam seama de unde provine. Pentru 
asta îţi trebuie puţin nerv și răbdare, dar am putut 
identifica aproape pe toți cei care, fără să recunoască, 
făceau oficiul de informatori. Era normal, fiind socotit 
ca un dușman ireductibil al regimului şi irecuperabil 
din punctul lor de vedere, să roiască în jurul meu tot 
soiul de informatori. În ce-i priveşte pe cei 47 de cu- 
noscuţi care mi-au declarat de la început, fără nici un 
fel de reticenţă, că au fost obligaţi să contracteze an- 
gajamentele de a informa organele de Securitate, fie- 
care dintre ei a fost șantajat într-o anumită manieră de 
organele represive. 

De exemplu, un bun prieten de-ai mei avea o tra- 
gedic familială — o fetiță care era grav bolnavă de ri- 
nichi. Pentru operarea ei a solicitat pașaport în străi- 
nătate, el și soţia lui oferindu-se să doneze un rinichi 
pentru salvarea fetiţei. Securitatea a început să trateze 
cu ei și le-a condiționat acordarea vizei de plecare 
pentru bolnavă și pentru părinţii ei cu angajamentul 

de a turna toate convorbirile și toate intenţiile mele. A 
venit omul și mi-a spus, am apreciat tragedia în care 
se zbătea și i-am spus: „Du-te sănătos și angajea- 
ză-te !“. Din păcate, tergiversarea Securităţii a determi- 
nat între timp moartea fetiţei. Deci profitau de orice 
fel de impas al oamenilor pentru a-i șantaja, pentru a-i 
determina să se angajeze în serviciul lor. Unui alt cu- 
noscut de-ai meu i s-a făcut un proces pe baza legii 
18, un proces de cumulări de bunuri nejustificate, și 
pentru a se renunţa la continuarea procesului i s-a ce- 
rut să se angajeze ca informator al Securităţii. Omul a 
refuzat, procesul a continuat, din fericire fără să se 
soldeze cu o urmare defavorabilă pentru el. Sigur, 
erau şi cazuri în care ofertele de colaborare erau refu- 
zate, dar după cum am spus, 47 de persoane cunos- 
cute au fost obligate să-și ia angajamentul de a furniza 
informaţii Securității. 


La început am fost 10 


După 1964 cu ce membri ai PNȚ, supravietuitori ai 
lagărelor și închisorilor, v-aţi întâlnit ? 


Cu toți cei care erau la îndemână. Noi am fost des- 
tul de puţini supraviețuitori. Să exemplific: în noaptea 
de 21-22 decembrie, când am relegalizat din iniţiativa 
mea PNŢ-ul, care fusese scos din circulaţie, apelul 
lansat opiniei publice a fost semnat de 10 persoane; 
există originalul acestui apel datat în noaptea de 22 
decembrie 1989 și prima semnătură este a mea, a 
doua a lui Ion Diaconescu. Doar 10 ne-am putut întâl- 
ni pentru a face acest apel! Imediat după ce s-a înre- 
gistrat apelul, toți supraviețuitorii au venit alături de 
noi. Ce reprezentam noi? Un mănunchi de oameni în 
vârstă, toți depășiserăm 65 de ani, care după 15-20 de 
ani de detenție reușiserăm să supravieţuim. Partidul 
însă a fost imediat asaltat de generaţiile noi, care nu 

aveau nici o contingenţă cu trecutul politic şi care 
s-au înscris; până la 1 ianuarie 1990, cred că am în- 
scris 30.000 de oameni numai în București. Apoi nu- 
mărul aderenţilor s-a înmulțit, iar cheagul acestui par- 
tid compus din oamenii care au supraviețuit pușcări- 
ilor a fost destul de neînsemnat și nu era suficient să 
constituie baza unui partid puternic dacă n-ar fi venit 
această afluență aproape inexplicabilă din punct de 
vedere psihologic, pentru că adeziunea n-a venit nu- 
mai din partea unor oameni care datorită vârstei, tra- 
diției sau cunoștințelor livreşti aveau contingenţă cu 
trecutul politic al ţării, ci am primit adeziuni din par- 
tea generaţiei tinere, proaspăt absolvenţi ai Universită- 
ţii sau chiar studenţi, care, probabil, au venit atrași de 
prestigiul determinat de suferințele multiple ale ade- 
renţilor acestui partid care şi-au petrecut zeci de ani în 
pușcărie. 


Aveaţi posibilitatea să verificaţi persoanele care 
s-au înscris ? 


Nu, era imposibil. Din această cauză sigur s-au fă- 
cut infiltrări. Nu aveai posibilitatea să verifici, în afară 
de oamenii pe care îi știai din pușcărie. Dacă îţi venea 
un solicitant care se declara de acord cu doctrina și 
programul partidului și solicita înscrierea, era impo- 
sibil să-ţi dai seama dacă era de bună credinţă sau nu. 


Între timp ați putut verifica ? 


Sigur, am verificat. De la început am putut sesiza o 
serie de infiltrări pe care le-am îndepărtat, adică oa- 
meni pe care i-am surprins ca fiind de rea credinţă. 


La cine vă referiti ? 


Nu mă refer la o persoană anume; au fost zeci de 
oameni introduși de Securitate în partid — acesta era 
rostul ei, căci infiltrarea era unul dintre obiectivele de 
căpetenie ale serviciilor secrete. Sigur că nu am putut 
descoperi toate elementele infiltrate, dar am descope- 

rit o parte din ele pe care le-am eliminat pe măsură ce 
am dovedit că sunt de rea credinţă. Este imposibil ca, 
în totală necunoștinţă de cauză, să intri în concurență 
cu serviciul de informaţii care are toate mijloacele de 
acoperire și care, fără îndoială că, urmărindu-și obiec- 
tivele oficiale pe care le are, și-a făcut datoria infil- 
trând agenţi nu numai în partidele existente, ci și în 
cele nou înființate, în sindicate, în toate grupurile de 
oameni. Acesta e rostul Securităţii: să fie prezentă în 
toate domeniile și în toate departamentele. 


Un sfert de secol de supraveghere strictă 


N-aș vrea să trec peste o constatare pe care am fă- 
cut-o cu oarecare satisfacţie: în ultima perioadă, mai 
cu seamă după 1982, anumiţi exponențţi ai organelor 
represive nu mai erau deloc devotați partidului și in- 
strucţiunilor pe care le primeau. Cred că este onorabil 
să menţionez aici pe anchetatorii mei din ultima vre- 
me: colonelul Marin Predescu și colonelul Konih, care 
lucrau amândoi în cadrul Securității din Rahova. 


Acum vă referiți la perioada de după 1964, când 
vă aflați în libertate, deci teoretic nu trebuia să vă 
mai cbinuiască nimeni. 


Da, acești ofițeri mi-au certificat fără putință de în- 
doială că sunt în mod clar adversari ai regimului, ai 
cultului personalităţii și ai practicii pe care erau obli- 
gaţi să o reprezinte. Mi-am dat seama că o mulțime 
din numărul imens de colonei erau departe de a fi de- 
votaţi datoriei pe care le-o incuba poziţia lor. După 
1964 eu am avut 27 de percheziţii la domiciliu, am 
fost în permanență supravegheat. Era un tip care se 
prezenta colonelul Săndulescu și care bineînţeles că 
avea un nume de împrumut. Stătea ceas de ceas la 
pândă pentru toată activitatea pe care o desfășuram 
eu, dar nu beneficia de o inteligenţă deosebită, ci fă- 

cea parte din acea categorie de oameni care au intrat 
în Securitate pe criteriul devotamentului față de partid. 
Atât el, cât și agenţi lui m-au ţinut sub o strictă supra- 
veghere, care de multe ori devenea ridicolă. De pildă, 
dacă intram într-o tutungerie să-mi cumpăr ţigări, 
acela intra după mine, ieșea o dată cu mine; dacă in- 
tram la frizer, intra și agentul, fără să vrea vreun ser- 
viciu. Mă însoțeau pas cu pas. Bineînţeles că, trecând 
timpul, învăţasem și maniera de a mă scutura de ei și 
de multe ori am avut satisfacția de a-i fenta. 


Credincios idealului democrației creştine 


Menţionez printre altele că în 1987 a făcut o vizită 
în România, cu o misiune de ordin cultural, un fruntaș 
politic francez, care era în acelaşi timp vicepreședin- 
tele Uniunii Europene Creștin Democrate. Având o co- 
legă de facultate pe care întâmplător o cunoșteam, s-a 
putut aranja o întâlnire între mine și respectivul domn, 
Jean-Marie Doyer. Cu acest prilej am cerut în numele 
Partidului Naţional Ţărănesc adeziunea mea la Inter- 
naționala Creștin Democrată. Vicepreşedintele s-a ară- 
tat încântat, dar bineînţeles că l-am rugat să nu facă 
publică această adeziune, fiindcă asta ar echivala cu 
arestarea mea imediată. Mi-a promis și s-a ținut de cu- 
vânt. Şi într-adevăr, a făcut publică adeziunea din 6 fe- 
bruarie 1987 abia la 1 februarie 1990, cu ocazia unui 
congres care a avut loc la Bruxelles. Deci, din 6 mar- 
tie 1987 PNȚ, care era inexistent, dizolvat de regim, a 
aderat la Internaționala Creștin Democrată, lucru care 
a fost benefic pentru viitorul partidului, pentru că pe 
linia aceasta am reușit să intrăm în Europa cu 2 ani 
înaintea oficialităţii. Adică partidul s-a integrat în struc- 
turile democratice ale Europei postbelice imediat du- 
pă revoluţie. Partidul nostru face parte din Consiliul 
Uniunii Europene Creștin Democrate, participă la toa- 
te ședințele internaţionale, găzduiește reuniuni inter- 

naționale și este considerat ca reprezentantul unei de- 
mocraţii românești autentice. Lucrăm alături de Parti- 
dul Creștin Democrat German, Partidul Creştin Demo- 
crat Flamand, Partidul Creștin Democrat Italian, pre- 
cum și cu partidele din țările nordice: Olanda, Dane- 
marca, Suedia, Norvegia, Finlanda și din Spania, Por- 
tugalia și, nu în ultimul rând, cu partidele care sunt în 
faza de organizare din fostele state comuniste. Ori- 
cum, din toate ţările fost comuniste, România este sin- 
gura care a pătruns încă din 1990 în toate forurile de- 
mocratice internaționale, pe linia adeziunii la Interna- 
ționala Creștină. 


Nu inspiram încredere nici măcar 
pentru o excursie la Sofia 


Domnule Președinte, după 1964, după eliberarea 
Dvs. din închisoare, ati avut posibilitatea să câlă- 
toriți în străinătate ? 


Bineînţeles că nu. La un moment dat am lucrat în 
cadrul Centralei de Construcţii Montaj București. Având 
în vedere rezultatele realizate de această Centrală, ni 
s-a decernat steagul roșu, după obiceiul timpului. 
Această decernare era legată de anumite avantaje asi- 
gurate de Centrala Sindicatelor. Prin urmare, Centrala 
de Construcţii Montaj, unde lucram și eu, a beneficiat 
de o excursie gratuită, pe cheltuiala Centralei Sindica- 
telor, până la Sofia. Organizatorul acestei deplasări, 
apreciind activitatea mea, m-a pus și pe mine pe lista 
celor 30 de inși care trebuia să beneficieze de acest 
plocon al sindicatelor. Bineînţeles că am fost tăiat de 
pe listă și au plecat numai ceilalți 29. Nu am făcut ni- 
ciodată cerere pentru viză sau pașaport, de altfel era 
și inutil, pentru că mi se spunea cu ocazia nenumăra- 
telor anchete să nu mă gândesc că voi primi vreodată 
autorizaţia de a trece peste hotarul țării. 

După amnistia din 1964... 
Vă așteptați la această amnistie ? 


Da, nu a fost o surpriză. Occidentul începuse să ac- 
ționeze de o manieră mai energică faţă de abuzurile 
rusești. Întrucât România ţinea să-și asigure colaborări 
economice cu Occidentul, sigur că prima condiţie care 
li s-a pus era această amnistie politică care s-a și pro- 
dus în 1964 prin decretul 411. Menţionez acest lucru 
pentru că evoluţia mea de penitenciar a fost între de- 
cretul 209 al Codului Penal şi decretul de amnistie 411 
din 1964. În acest interval de după 1964, îmi pare rău 
că nu am ţinut o evidenţă, mi-ar fi fost și foarte greu, 
dar cred că am fost cărat la Securitate de 300-400 de 
ori. Uneori în aceeași săptămână eram invitat de 
cinci-șase ori, pentru diverse prostii. 


După eliberare unde aţi locuit ? 


În București, în permanenţă. În 1964, după ce am 
ieșit din pușcărie, am primit o telegramă din partea 
fostului meu subaltern politic, Grigore Geamănu, care 
era acum secretar general al Consiliului de Stat, prin 
care eram invitat să mă prezint a doua zi de dimineață 
în audienţă la tovarășul Gheorghe Gheorghiu-Dej. Te- 
legrama urgentă a sosit în toiul nopții. Biata mama, 
care trăia pe atunci, s-a speriat. A doua zi eram deci 
invitat în audiență, dar nu aveam haine, pentru că abia 
ieșisem din puşcărie. Am împrumutat nişte haine, dar 
nu știam unde e Consiliul de Stat. Mi s-a spus că e 
fostul Palat Regal. M-am prezentat la ora stabilită în- 
tr-o sală unde funcționau niște secretare alese ca la un 
concurs de frumuseţe — se pare că Gheorghiu-Dej voia 
să aibă un anturaj feminin deosebit —, am călcat pe niş- 
te covoare de 2 cm grosime și am ajuns până la urmă 
în cabinetul lui Dej. Eu îl cunoșteam de când colabo- 
rasem cu el în calitate de secretar general al guvernu- 
lui. Dej era ministrul Lucrărilor Publice și Telecomuni- 

caţiilor din partea Partidului Comunist. Mă ţinuse min- 
te. Avusesem diverse discuţii, făcusem și glume cu el. 
M-a întâmpinat coborându-se de pe catedră (fiindcă 
avea la birou un fel de catedră profesorală), mi-a ieșit 
în faţă foarte exuberant spunând că îi face plăcere să 
mă întâlnească și mă felicită pentru felul cum am su- 
portat ororile prin care am trecut. La care mie mi-a să- 
rit țâfna: „Ca și cum n-aţi fi știut ce se întâmplă în puş- 
cărie!“. „Ba am știut, dar n-am putut face nimic, pen- 
tru că rușii ne-au dirijat tot timpul. Acum noi vrem să 
ne desprindem de ruşi și facem apel la toți românii 
buni să uite trecutul și împreună să punem umărul să 
scoatem ţara din impas. De aceea v-am invitat aici, 
pentru că am pentru dvs. un post deosebit, și anume 
acela de jurist-consult al Consiliului de Stat.“ Eu, la ora 
aceea, habar nu aveam de prețuri, nu știam ce salarii 
sunt, iar el, crezând că mă impresionează, îmi spune 
că este un posi de 4800 de lei pe lună. Am aflat apoi 
că sora mea, care era inginer, primea numai vreo 800 
de lei salariu. Zic: „Și de asta m-aţi chemat?“. Zice: : 
„Da, trebuie să daţi o simplă declaraţie“. Zic: „Domnu- 
le, dacă eu am făcut 17 ani şi jumătate de puşcărie și 
am refuzat să fac orice fel de compromis, cum vă în- 
chipuiţi că am să vin să dau declaraţie? Nu mă intere- 
sează postul dvs. !“. 


În ce consta această declarație ? 


Nu mi-a spus. Desigur, o declaraţie de desolidarizare. 
Cu asemenea tentative am fost abordat și în pușcărie. 
Erau și indivizi necunoscuţi care spuneau: „Uite, dacă 
semnezi o declaraţie, îți ușurezi situaţia, poate ți se re- 
vizuieşte procesul“. Bineînţeles că le refuzam categoric 
de la început. Dej nu s-a resemnat cu răspunsul meu și 
mi-a spus să mă mai gândesc o săptămână sau 10 zile şi 
când mă decid să-i dau un telefon lui Geamănu. Bineîn- 
teles că nu i-am dat nici un telefon lui Geamănu, drept 
pentru care am avut dificultăți la intrarea în București, 

pentru că nu-mi dădeau voie să intru în capitală, eu 
având domiciliu forțat la Valea Călmățui. 


Cum s-a desfășurat această perioadă de domiciliu 
fonat? 


Cred că pentru mine și pentru o mare parte din de- 
tinuții politici perioada aceasta de adaptare în domici- 
liu obligatoriu a fost salvatoare, pentru că dacă eram 
puși în contact direct cu lumea schimbată a României 
din București șocul ar fi fost prea mare. Acolo, în Bă- 
răgan, era atmosfera satului uitat, toată lumea se cu- 
noștea, se saluta, nimeni nu era grăbit, fiecare lucra 
pe măsura puterii și trăia în raport cu asistența pe care 
putea s-o primească de la familie. Eu, vreme de trei 
sau patru luni de zile, nu am putut să lucrez nimic, 
eram prea slab. S-a mutat mama la mine, în Bărăgan, 
avea voie, se ocupa de mine, de fapt m-a salvat, pen- 
tru că eu nu știu dacă supravieţuiam în condiţiile în 
care ieșisem din pușcărie. După câteva luni mi-am re- 
venit, am cerut eu posibilitatea de a luara şi am lucrat 
în agricultură. Am arendat câteva pogoane de porumb 
pe care le cultivam cu prașila, cu repicajul, inclusiv re- 
colta, iar plata era în natură. Am realizat în bucate re- 
muneraţia pentru treaba pe care o făceam. După ace- 
ea, ne-am constituit într-o echipă de construcție și am 
angajat lucrări la IAS-urile şi CAP-urile din jur. Cu 
aprobarea Securităţii, puteam să lucrăm la Viziru, la 
Însurăţei, și cum cooperativele agricole aveau întot- 
deauna de lucru pentru construcţia de grajduri și di- 
verse instalaţii, am contractat noi astfel de lucrări care 
erau plătite tot în natură, în cereale, eventual legume 
și fructe. 


Ce s-a întâmplat cu soția Dus. după ce a fost elibe- 
rată din închisoare ? 


A fost printre ultimele persoane eliberate în urma de- 
cretului 411. Când a revenit acasă era într-un asemenea 

hal de degradare și de slăbiciune, încât nu a fost recu- 
noscută. Aflat în domiciliu obligatoriu, eu eram vizitat 
de membrii familiei; veneau surorile pe rând, câte o zi 
pe săptămână, dar soţia mea nu a fost niciodată, pentru 
că era deja bolnavă și avea reticenţe să vină în halul în 
care ieșise din închisoare. Pe de altă parte, se aștepta 
din moment în moment să se desființeze domiciliile 
obligatorii, ceea ce s-a și întâmplat. Am revenit acasă 
împreună cu toți cei din această categorie. Soţia mea a 
murit la scurt timp după eliberarea din închisoare. So- 
ra ei a fost mai „norocoasă“ că a murit după 7 ani de 
detenţie. Soţia mea ispășise 14 ani de detenţie în con- 
diţii îngrozitoare, cele mai dure fiind la Mislea și Mier- 
curea-Ciuc. S-a eliberat de la Oradea. N-a avut însă 
parte decât de câteva luni de viaţă liberă, bolnavă fi- 
ind, așa cum ieșise din închisoare. 


Credinţa în Dumnezeu și certitudinea că 
voi fi martorul prăbuşirii comunismului 


Ce v-a ajutat să supraviețuiţi martiriului pușcariilor ? 


Mai întâi, credința în Dumnezeu, care a fost supor- 
tul principal prin care am depășit toate vicisitudinile 
cu care am fost confruntat. In al doilea rând, am avut 
o miraculoasă siguranţă în viitor, am avut certitudinea 
că nu voi muri în pușcărie, că voi supravieţui și voi fi 
martorul prăbușirii comunismului. Curios este faptul 
că în cele mai grele momente, când în mod normal 
starea psihică ar fi impus o deprimare generală, venea 
din necunoscut această certitudine a unui viitor în ca- 
re credeam și care era un suport extraordinar pentru 
moralul meu și, probabil, şi al celorlalți. Niciodată nu 
am avut impresia că-mi voi lăsa oasele în pușcărie așa 
cum mă amenințau cei de la Securitate. Curiozitatea a 
făcut ca vreo câteva dintre pronosticurile mele să se 
împlinească. De pildă, în momentul cedării Basarabiei 

și Bucovinei de Nord, am scris un articol care există și 
astăzi și în care, printre altele, am afirmat că atâta vre- 
me cât va exista Uniunea Sovietică, independenţa Ro- 
mâniei va fi totdeauna îndoielnică. Pentru ca România 
să fie independentă, trebuie ca în prealabil imperiul 
sovietic să se prăbușească. Și mi-am exprimat certitu- 
dinea că voi trăi momentul prăbuşirii imperiului sovie- 
tic. E adevărat că a venit foarte târziu, după multă aș- 
teptare, dar a venit. În același timp am avut certitudi- 
nea că regimul comunist nu este etern, că voi trăi mo- 
mentul prăbușirii lui. Sigur că a trebuit să aștept câte- 
va decenii, dar am avut totuși satisfacția că această 
certitudine s-a realizat. 


În închisoare aţi întâlnit şi preoți ? 


La Canal, la Capul Midia, am fost în cadrul lagărului 
izolat de două detașamente, dintre care unul era for- 
mat din preoți. Acolo am întâlnit preoți care au avut o 
atitudine extraordinară de demnitate, de ţinută, dar au 
fost şi elemente care au căutat cu orice preţ să-și : salve- 
ze pielea, să facă compromisuri cu stăpânirea. În ge- 
neral, preoții cu care am stat în închisoare s-au purtat 
bine. Referitor la rezistenţă și la ţinuta demnă, trebuie 
să menţionez pe preoţii greco-catolici, apoi pe cei 
romano-catolici și, în ultimul rând, preoții ortodocși. 
Totuși au fost și câţiva preoţi cu ținută exemplară, că- 
rora le-am purtat un respect deosebit și cu care, după 
eliberarea din pușcărie, am întreţinut relații. Imi aduc 
aminte de părintele Bădoiu, care era exemplar din 
punct de vedere al corectitudinii, al ținutei, al demnită- 
ţii, de părintele Tit Mălai, de părintele Vladovici, aceș- 
tia erau preoți în fața cărora îţi ridicai pălăria și care, 
fără să afișeze ostentaţie, erau de o demnitate care im- 
presiona și pe comandanții de pușcărie. 


L-aţi întâlnit cumva pe Steinhardt ? 


Nu, pentru că, trei sferturi, pușcăria mea a fost mo- 
nocelulară, am stat singur în celulă. Însă în toate locu- 

rile de detenţie prin care am trecut, majoritatea de- 
ținuților erau naţional-ţărăniști în proporție de 80-90%. 
Era și un mănunchi destul de mic de liberali, câţiva, 
numărați pe degete, de social-democraţi de-ai lui Titel 
Petrescu și pe urmă victimele unor așa-zise complo- 
turi făcute în deceniile 4-5, care erau foarte numeroa- 
se. Cele mai multe puerile, dar care aruncaseră în pus- 
cărie oameni tineri, naivi, care manifestau un antago- 
nism ireductibil împotriva comunismului și un patrio- 
tism care merita toată admiraţia. Am întâlnit foarte 
mulți țărani. Imi aduc aminte cu plăcere de epoca în 
care, înghesuiți 70-80 de inși într-o celulă la Jilava, 
imediat după închiderea oficială începeau conferințele 
de fiecare zi. Toţi intelectualii, cu mult devotament și 
entuziasm, răspundeau solicitărilor oamenilor simpli, 
muncitorilor, studenţilor, elevilor, prin conferințe care 
erau un fel de cursuri de ridicare a nivelului intelec- 
tual și de îmbogăţire a cunoștințelor. Foarte mulți din- 
tre oamenii care datorită vicisitudinilor sau unei anu- 
mite situaţii nu avuseseră posibilitatea să-și termine 
studiile au învăţat în pușcărie cât la o universitate. Se 
punea și problema compoziţiei camerei. In general, în 
toate celulele de la Jilava se găseau 10-20 de intelec- 
tuali de marcă și fiecare, în profesiunea lui, ţinea con- 
ferințe cu mult devotament și răspundea la apelurile 
pe care lumea simplă le făcea pentru completarea in- 
formațiilor. A fost o perioadă plăcută cu toate deza- 
vantajele determinate de spaţiul îngust, de mizeria și 
de lipsa totală de confort, de faptul că într-o cameră 
mică trebuia să trăiești înghesuit, ca sardelele, depă- 
șind de cinci ori capacitatea de cazare a celulei. Nu- 
mărul deţinuţilor era imens, iar posibilitățile de cazare, 
limitate. Pe vremea aceea, solicitat de tovarășii de came- 
ră, am ţinut nenumărate conferințe cu caracter politic, 
social, dar și conferințe pe teme de cultură generală. 

O perioadă de aproape un an de zile am stat cu 
Petre "Ţuţea în celula nr. 14 de la Jilava. Ţuţea era o 
enciclopedie ambulantă, era un om care nu uitase ni- 

mic din ceea ce învățase, râdeam de el şi îi spuneam: 
„Măi Petrică, tu nu poți fi definit ca intelectual, pentru 
că un intelectual reține anumite lucruri după ce a uitat 
tot ce a citit. Tu n-ai uitat nimic din ce ai citit“. Avea o 
memorie și o capacitate de memorizare uimitoare, în 
toate domeniile. Puteai să te dispensezi de enciclope- 
die dacă îl aveai alături pe Ţuţea. Să vă spun un amă- 
nunt. După ce a fost instruit şi chinuit la Malmaison, 
sub învinuirea de spionaj în favoarea anglo-americani- 
lor, Ţuţea — care a mâncat multă bătaie, cu cearceaful 
ud, cu săculeţi de nisip — a avut un moment periculos 
de pierdere de memorie, pentru că la sfârșitul acestei 
anchete, care echivala cu o tortură permanentă, a fost 
pus să dea o declaraţie rezumativă a anchetei. Întrebat 
dacă are familie, a spus că nu, doar o soră. „Cum se 
numeşte?“ A răspuns senin: Tuti“. Anchetatorul, care 
făcea parte din echipa de NKVD-iști ruși care vorbeau 
prost româneşte sau deloc și anchetau prin interpret, 
s-a răstit: „Lasă prostiile şi spune numele exact!“. 
Timp de o săptămână a fost socotit sabotor al anche- 
tei care își bate joc de anchetatori pentru că nu reușea 
să spună cum se numea sora lui. 


Era vorba de o veritabilă amnezie ? 


Da, care din fericire a fost de scurtă durată, și după 
o săptămână, timp în care a fost în aceeași celulă cu 
mine, încetul cu încetul i-a revenit memoria. Râdea și 
el că a trebuit să suporte o săptămână bătaie fără să-și 
aducă aminte numele propriei lui surori. 


Care fusese apartenenţa politică a lui Petre Tutea ? 


În general Petre Ţuţea a fost protejat de PNȚ, care-i 
sesizase inteligența. Făcuse școala mai târziu, primele 
clase în calitate de copil de trupă, întreţinut la şcoală 
de o unitate militară, în speţă 92 infanterie. Încă din 
timpul școlii a dovedit o inteligență deosebită și de 
aceea, după ce a terminat facultatea în chip strălucit, a 

fost trimis de PNȚ la specializare la Dresda. A urmat 
cursurile Universităţii din Dresda unde l-a avut pe 
Zombard profesor și mentor. S-a întors acasă cu o 
pregătire deosebită, amplificată şi de o memorie ne- 
maiîntâlnită de mine în tot cursul vieţii. La ora aceea 
se întorsese din America Barbu Zevedei, care, benefi- 
ciind de o bursă Fullton, făcuse o specializare în psi- 
hologie. Erau la modă atunci testele aduse din Ameri- 
ca pentru evaluarea inteligenței și a înclinațiilor tinere- 
tului. Primele aplicații au fost făcute pe asistenții uni- 
versitari, cu reușite, începând cu testele cele mai sim- 
ple. De pildă, se citea fără nici un fel de legătură o su- 
ită de 50 de noţiuni, iar după 5 minute, fiecare dintre 
cei care erau testaţi trebuia să reproducă ceea ce a re- 
ținut din cele 50 de noţiuni. Sau alt test: se citeau nu- 
mere compuse din 8-9 cifre și după câteva minute tre- 
buia să reproduci numărul. Sau se arătau imagini di- 
vers colorate care îţi stăteau în față timp de un minut. 
După un minut trebuia să reproduci ceea ce ai reținut 
din respectiva imagine, câte persoane, câţi bărbați, 
câte femei, ce rochii aveau etc. Dintre toţi cei care am 
fost supuși la testele acestea — exista un fel de tablă de 
logaritmi pentru calificarea inteligenței, a memoriei vi- 
zuale și auditive —, Ţuţea depășea toate baremele. Da- 
că din 50 de noţiuni puteai să reproduci 25, se chema 
că ai o memorie excepţională. El le reproducea pe 
toate 50 fără greșeală. In toate testele depășea plafo- 
nul inteligenţei și memoriei. Toată lumea îl cunoștea 
ca atare. În discuţiile dintre noi nu era nevoie să ape- 
lezi la un Larousse sau la altă enciclopedie, ci te adre- 
sai direct lui Ţuţea cu întrebarea pe care el o soluţio- 
na imediat. 

În rezumat, trebuie să spun că Ţuţea, prin capacita- 
tea de memorizare și prin inteligenţă, a fost o persoa- 
nă excepţională. Eu am fost în termeni buni cu el. Fu- 
sese întotdeauna un boem. Intr-o perioadă de timp pe 
care o plasez între 1944-1946, venea în fiecare dumi- 

nică la masă la mine. L-am reîntâlnit în pușcărie, l-am 
reîntâlnit după ce a ieșit din puşcărie. Era un tempera- 
ment nedomolit, vorbea fără nici un fel de reticență 
împotriva rușilor, până la urmă chiar și Securitatea s-a 
obișnuit cu maniera aceasta a lui și îl supraveghea, 
dar nu mai dădea importanţă așa-ziselor ședințe pe 
care le făcea, în special cu studenții, cu generația tâ- 
nără, la cafeneaua Turn de lângă sala de congrese a 
Palatului. Acolo își avea el „reședința“. Venea în fieca- 
re zi la ora 10, era așteptat de lumea care se amuza și 
se instruia ascultându-l; îl năpădeau cu întrebările, dar 
Ţuţea le răspundea și le satisfăcea curiozităţile, iar 
agenţii de Securitate înregistrau. 


Referitor la apartenenta lui politică, ati spus că ini- 
tial a fost protejat de PNȚ, dar ulterior ? 


El a fost redactor la gazeta PNȚ care apărea la Cluj. 
După aceea, în perioada 1939-1940 a alunecat spre 
dreapta, împreună cu toată generaţia manifestului „Cri- 
nul alb“. Toţi aceștia, pe care îi pot enumera: Eliade, 
Cioran, Eugen Ionescu, Nae Ionescu, Constantin Noica 
aveau înclinații de dreapta, pe care toți mai târziu 
le-au abandonat, dar la un moment dat se știa că bu- 
chetul acesta de oameni înzestrați în mod deosebit 
sunt orientaţi spre dreapta. Au abandonat conceptele 
de dreapta aproape toți. Ţuţea s-a spălat pe mâini de 
acuzaţia de legionarism. El nu fusese legionar nicioda- 
tă, dar simpatizant legionar a fost. Iar pe timpul legio- 
narilor s-a bucurat de mare cinste, fiind trimis în toate 
delegaţiile externe care negociau contracte pentru Ro- 
mânia. Eu am păstrat legătura cu el tot timpul. După 
23 august am avut nevoie de o lege de organizare a 
Ministerului Economiei Naţionale și, cum îl conside- 
ram expert în materie, fiind foarte bine documentat, 
i-am cerut să-mi facă un proiect de lege. El s-a angajat 
să-l facă imediat, era atunci director la Ministerul Eco- 
nomiei Naţionale, și mi-a cerut niște stenografe, con- 

diţii tehnice și după o săptămână mi-a spus că a ajuns 
cu lucrarea la pagina 400, dar că încă nu e gata. Mie 
îmi trebuia legea de organizare a ministerului urgent 
și atunci l-am rugat să mă ajute pe un fost secretar ge- 
neral. Acesta a făcut în două ore o lege urgentă, dar 
Ţuţea a mai lucrat două luni. În general el s-a risipit în 
convorbiri orale și, deși avea în cap stabilite o serie de 
titluri filosofice, nu a apucat niciodată să le siste- 
matizeze. Vorbea foarte frumos, bine argumentat, dar 
practic nu a realizat niște studii care să poată fi utili- 
zate în viitor. 


Sub ce acuzație fusese arestat Petre Tutea ? 


Sub acuzaţia de spionaj în favoarea anglo-america- 
nilor. Era o acuzaţie inventată, pentru că după legife- 
rarea articolului 209 din Codul Penal, orice cetățean 
putea fi condamnat de la trei luni la muncă silnică pe 
viață, fără să fie nevoie nici de argumentări, nici de 
probe, nici de dovezi. Sigur că nu era nimic adevărat 
din acuzaţia care i se aducea lui Ţuţea. 

În condiţiile de închisoare era greu să umpli golul 
miilor de ceasuri pe care trebuia să le petreci în singu- 
rătate și care sunt cel mai greu de suportat. La Râmnicu 
Sărat, când un ocupant al unei celule murea, celula ră- 
mânea un timp goală, până se completa cu un alt de- 
tinut. În perioada respectivă deținuții de drept comun, 
care făceau oficiile servile ale pușcăriei: curăţenie, bu- 
cătărie etc., fiind toți „viețași“, adică condamnați la 
muncă silnică pe viaţă, erau complet separați de celu- 
lele unde eram noi. Dacă uneori, pentru încăierări sau 
anumite încălcări de regulament, erau aduși în celu- 
lele în care noi stăteam de ani de zile, acești deținuți 
de drept comun nu rezistau acolo mai mult de 2-3 ore, 
începeau să urle, nu suportau singurătatea, deși erau 
oameni care își făcuseră veacul în pușcărie; la 30 de 
ani aveau 10 ani de puşcărie și totuși nu suportau mai 
mult izolarea. Mi-am dat seama că acei oameni nu 

aveau resurse spirituale. Pentru ca să poţi suporta sin- 
gurătatea ai nevoie de resurse spirituale și ai nevoie de 
un program. Oricum, când e vorba de 17 ani e greu să 
organizezi un program! Supravieţuirea mea a fost po- 
sibilă datorită organizării și respectării unui program. 

Ce trebuia să faci ca să-ți ocupi timpul? Pentru că 
nu aveai voie să te apropii de pat decât 8 ore, în res- 
tul timpului trebuia să te plimbi. Când nu mai puteai 
rezista la plimbarea de trei metri cât avea celula, in- 
vocai nevoia de a utiliza tineta, pentru a te putea 
odihni. Și atunci fiecare își făcea un program. Nu știu 
cum se organizau ceilalți, dar programul meu era ur- 
mătorul: dimineaţa, după ce se dădea deșteptarea, fă- 
ceam verificarea memoriei, și anume, vreme de un 
ceas repetam în cap versurile pe care le scrisesem. Bi- 
neînțeles că împărţite pe săptămână. Am scris mii de 
versuri în închisoare. Ceea ce am constatat e că, pe 
măsură ce te scuturi de balastul unei alimentații nepo- 
trivite, pe măsură ce te spiritualizezi, uşurinţa intelec- 
tuală este aproape ispititoare, te îndeamnă, de exem- 
plu, la poezie. Dacă în condiţii normale trebuie să 
cauţi vreme de câteva secunde, minute sau chiar mai 
mult, o rimă potrivită, în pușcărie, în situaţia în care 
eram noi, năvăleau rimele, astfel încât aveai numai 
dificultatea selecționării! Scriam poezie cu o ușurință 
nemaipomenită. 

De altfel, în pușcărie am experimentat și altceva de 
care nu știam din cultura livrescă, și anume posibilita- 
tea de a te adânci pe firul existenţei cu memoria până 
la vârsta de 2 ani. In general, îmi aminteam de întâm- 
plări de la vârsta de 4-5 ani în sus și niciodată nu am 
putut trece de umbra care desparte primii 4 ani ai co- 
pilăriei. Acum reușisem să pătrund cu amintirile până 
la vârsta de 2 ani, amintiri confirmate de mama la ieși- 
rea din pușcărie, prin întrebările pe care i le puneam. 
In sfârșit, am scris câteva mii de poezii pe care, ne- 
având cum să le redactez, le-am ţinut minte și, la 

ieşirea din pușcărie, știam câteva mii de poezii. Dintre 
ele, surorile mele au selecționat circa o sută pe care 
le-au transcris, iar pe restul le-am abandonat pentru că 
nu le-am acordat importanță literară. În materie de ver- 
sificaţie, în toată viața mea am acordat valoare literară 
doar traducerii din limba engleză a poeziei lui Kipling, 
„If“. Un celebru critic literar, care fusese membru al 
partidului nostru și care se dăduse cu comuniștii, dl. 
Șerban Cioculescu, mi-a spus că este cea mai bună tra- 
ducere a lui „If“ dintre sutele ce-i trecuseră prin mână. 


Ați putea s-o reproduceti ? 


Cred că da, dar e destul de lungă. Îmi aduc aminte 
că momentul cel mai deprimant din pușcărie era atunci 
când eram pedepsit degeaba. In cadrul penitenciarului 
existau şi pedepse pentru că nu erai destul de respec- 
tuos cu gardienii. Atunci îţi scoteau salteaua, te obli- 
gau să dormi pe fiarele goale și îţi dădeau de mâncare 
o cană de apă caldă. Trei zile apă, a patra zi mâncare, 
apoi iar trei zile apă. Era o pedeapsă destul de dură. 
La un moment dat, unul dintre gardienii cu aspect asi- 
atic a avut impresia că m-am uitat disprețuitor la el şi 
m-am pomenit sancționat. Venea directorul și spunea: 
„Eşti pedepsit pentru lipsă de respect faţă de persona- 
lul penitenciarului cu cinci zile de izolare“. De fapt nu 
era o izolare, dar stăteai fără manta, fără saltea și fără 
mâncare. Frământat de nedreptatea acestei sancţiuni, 
cum nu puteam să stau în pat nici măcar noaptea, 
pentru că fiarele patului îmi tăiau oasele, deci nici mă- 
car nu puteam dormi, atunci am făcut o poezie pe 
care am să încerc să o reproduc. 


Rugă 
Cerne, Doamne, liniștea uitării, 
Peste nesfârșita suferință. 


Seamâănă întinderi de credință 
Si rodește roua îndurării. 

Răsădește dragostea și crinul, 

În ogorul năpădit de ură, 

Si aşterne, peste munți de zgură, 
Linistea, iertarea și seninul! 


Două strofe am reţinut, le-a plăcut surorilor mele 
care au transcris-o, împreună cu cele 100 de poezii fă- 
cute de mine, dar au rămas mii de poezii cărora nu 
le-am dat atenţie. Când eram în corespondenţă cu Ba- 
ciu, care era rectorul Universităţii din Honolulu, mi-a 
publicat traducerea poeziei „If“ de Rudyard Kipling, 
cu o notă apreciativă. Nu cred să fi publicat o altă po- 
ezie, în ciuda eforturilor surorilor mele, care au tran- 
scris circa 100 de poezii. Mai știu câteva dintre ele. 


Ce scriitori ați întâlnit în detenţie ? 


Am fost concomitent cu Radu Gyr şi Nichifor Crai- 
nic în închisoare, dar nu i-am întâlnit. În special Radu 
Gyr era izolat la celular pentru că era legionar. Nichi- 
for Crainic a accentuat întotdeauna că e cuzist și că nu 
e legionar, pentru că legionarii aveau parte de un re- 
gim mai dur, dar în același timp se bucurau de o soli- 
daritate care le aducea şi anumite avantaje. Am fost 
concomitent cu ei în pușcărie, fără să fiu în celulă cu 
ei. Niciodată nu m-am gândit să sortez deţinuţii pe 
profesiuni sau pe categorii. Probabil că am mai fost și 
cu alţi scriitori, pentru că în timpul detenţiei, în sfertul 
de timp în care am avut șansa să fiu deținut în comun 
cu alții, am întâlnit peste o sută de mii de oameni, 
printre care am remarcat oameni de valoare și proba- 
bil şi scriitori. E foarte greu să treci în revistă miile de 
oameni întâlniți și cărora în închisoare le acordai res- 
pect nu numai pentru talentul lor, dar în special pen- 
tru ținuta lor civică, pentru corectitudinea şi echilibrul 
lor, pentru rectitudinea morală. În general, în perioada 
de pușcărie în comun am avut drept criteriu de apre- 
ciere caracterul și ținuta morală a deţinuţilor cu care 

am luat contact. Acesta era primul criteriu de atașa- 
ment și selecţionare. După vorba lui Maniu: „Talente 
avem cu carul, caractere mai puțin !“. Şi în pușcărie s-a 
adeverit acest lucru. Nu se poate spune că pușcăria 
nu a dat exemplare de eroism, și când spun acest lu- 
cru mă gândesc la ţinuta morală, atitudinea corectă și 
refuzul total al oricărui compromis cu stăpânirea sau 
cu abaterea de la linia morală. 


Procesul Mareşalului Antonescu 


În închisoare ați avut ocazia probabil să vă com- 
pletați unele detalii în legătură cu procesele politice 
şi înscenările efectuate de comuniști încă de la în- 
ceputul guvernării lor. Trecând în revistă marile 
procese, începând cu 1945, ati putea să ne spuneți 
ceva despre ele? De pildă, despre procesul Mareșa- 
lului Antonescu, procesul „marii trădării nationale“, 
cum a fost numit. 


Întâmplarea a făcut că, obținând autorizaţie ca înso- 
titor al lui Maniu, am participat la procesul lui Anto- 
nescu, la care Maniu era martor. Maniu a avut o com- 
portare extraordinară. Sigur că a criticat guvernul An- 
tonescu și pe mareşal pentru greșelile politice pe care 
le-a făcut. 


Care consideraţi că ar fi aceste greșeli ? 


Greșeala fundamentală era continuarea războiului 
în răsărit. Pentru că în momentul în care s-a hotărât 
trecerea Prutului, toată lumea românească era de 
acord cu dreptul și justificarea morală a României de a 
recupera o provincie ocupată silnic de ruși. În jurul 
Mareșalului Antonescu — pe vremea aceea general — se 
cimentase voinţa întregului popor român care era de 
acord cu dorința de rotunjire a graniţei noastre de ră- 
sărit. In momentul în care am depășit Nistrul și am 

stabilit capete de pod în- Transnistria, Maniu și ceilalți 
fruntași politici responsabili au făcut apel la Antones- 
cu, spunând: „Suntem o nație prea mică ca să ne în- 
fruntăm cu colosul de la răsărit. Noi ne-am realizat 
idealul naţional. Trebuie să-l conservăm. Sigur că vom 
colabora în continuare cu germanii care luptă cu so- 
vieticii, dar nu este permis să irosim puţinele noastre 
forțe naţionale pe câmpiile nesfârșite ale Rusiei“. Și 
l-au îndemnat pe Antonescu să înceteze războiul, con- 
tinuând bineînţeles colaborarea cu nemții. Colaborare 
care nu era supărătoare pentru poporul român și pe 
care nemţii o vedeau indispensabilă din punct de ve- 
dere al livrărilor de grâu și de petrol. În sfârșit, sigur 
că Hitler se bucura de carnea de turn oferită de regi- 
mul românesc, dar nici Antonescu și nici atitudinea 
morală a poporului român nu ne obligau la acest sa- 
crificiu. Dacă Antonescu s-ar fi limitat să pună capăt 
ofensivei din interiorul Uniunii Sovietice, să zicem pe 
Bug, n-ar fi săvârşit eroarea fundamentală care ne-a 
adus nu numai consecințele tragice pe care le-am su- 
portat vreme de 50 de ani, dar și pierderile extraordi- 
nare umane și materiale pe care le-am avut în campa- 
nia din răsărit. Dovada că poziţia noastră fusese înţe- 
leasă era că guvernul britanic ne-a somat să nu trecem 
Bugul, pentru că dacă vom trece Bugul cu armata ro- 
mână, ne vor declara război. Să nu uităm că noi eram 
deja în război cu Uniunea Sovietică, declarasem răz- 
boi Angliei și Americii din cauza presiunilor exercitate 
de Hitler asupra guvernului român, însă nici Anglia, 
nici America nu luaseră în serios declaraţia noastră de 
război. Americanii ne-au declarat la rândul lor război 
după un an de zile. Englezii ne-au adus și ei la cunoş- 
tință că, dacă armata română va trece Bugul, ne vor 
declara război. Lucru pe care le-au și făcut în momen- 
tul în care Antonescu a trecut Bugul. Acum există stra- 
tegi şi tacticieni militari care afirmă că în război nu te 
poţi opri când dorești, că trebuie să continui războiul 

până la distrugerea totală a inamicului. Or fi valabile 
tezele acestea de strategie militară, dar nu când e vor- 
ba de confruntarea dintre un popor de 20 de milioane 
și altul de 250 de milioane. Eu cred că o politică di- 
plomatică inteligentă din partea României ar fi putut 
asigura chiar o colaborare cu Germania fără sacrifiicile 
materiale și umane pe care le-am făcut, luptând cu 20 
de divizii până la Volga. Deci greșeala principală, cri- 
minală aş putea să spun, este că nu s-a oprit pe Nistru 
sau pe Bug. Să zicem că avea nevoie de spaţiul dintre 
Nistru și Bug pentru a asigura frontiera de răsărit, dar 
nu există nici o justificare pentru asaltul Crimeei, pen- 
tru trecerea Donului, pentru înaintarea până la Volga. 
Să nu uităm că această ofensivă ne-a adus mari pier- 
deri de vieţi omenești, plus epuizarea tuturor rezerve- 
lor economice ale României. Eu îl consider și acum pe 
Antonescu ca un bun patriot, ca un mare general, poa- 
te cel mai mare general pe care l-a avut România mo- 
dernă, dar cred că nu există nici o scuză pentru aceas- 
tă continuare disperată a războiului care, cred eu, poa- 
te fi explicată prin ambiția, orgoliul, veleitatea lui An- 
tonescu de a fi printre comandaţii militari care au în- 
genuncheat Uniunea Sovietică. Antonescu, cu veleită- 
tile lui, nu putea lipsi de la această festivitate, sperată, 
de înghenunchere a comunismului sovietic. 


Totuși, el îşi dăduse seama încă din 1942 că Ger- 
mania lui Hitler va pierde războiul. 


Cred că nu din ‘42. În orice caz, în ‘43 e cert că An- 
tonescu, într-o societate mai intimă, familială, făcuse 
afirmaţia că nemţii au pierdut iremediabil războiul. 
Aici intervine şi un lucru care poate că are valoare în 
mentalitatea de luptă medievală, dar care, atunci când 
este vorba de interesele majore ale României, nu poa- 
te fi invocat. E vorba de afirmaţia făcută de Antonescu 
că el trebuia să fie loial cu aliatul de război. Însă acest 
aliat nici nu își respectase angajamentul, pentru că în 

mod concret Hitler l-a asigurat pe Antonescu că două 
corpuri de armată motorizate și o flotilă de aviaţie vor 
rămâne la paza frontierei de răsărit pe Nistru. Lucru 
pe care nu l-a respectat, pentru că în momentul când 
a sesizat presiunea lui Rokosorvski de la nord a retras 
atât divizia de blindate, cât și divizia de flotile în nord, 
lăsând descoperită frontiera României dinspre Uni- 
unea Sovietică. Argumentul lui Maniu era: nu poți in- 
voca onoarea ta militară și s-o pui deasupra interese- 
lor naţionale. I-a spus lui Antonescu: „Domnule mare- 
șal, noi respectăm concepţia dumitale despre onoarea 
militară, fără îndoială că este un atribut care merită 
toată considerația, dar atunci când pui în cumpănă in- 
teresele naţionale ale României, onoarea dumitale mi- 
litară este egală cu zero. Nu se poate invoca pentru a 
sacrifica interesele României“. Revin și spun că Anto- 
nescu a fost poate cel mai mare general pe care l-a 
avut România şi poate că în istorie va rămâne înscris 
ca o curiozitate care ar putea să umple de emfază vi- 
itorimea faptul că Antonescu a pătruns în inima Rusiei 
până la Volga. Dar din punct de vedere al intereselor 
românești, greșeala lui Antonescu are o gravitate care 
nu poate fi acoperită cu nici o motivaţie. 


Să revenim la procesul mareșalului. 


Am participat la procesul mareșalului. Maniu a fost 
foarte corect, a arătat vinovăția guvernului prezidat de 
Antonescu, a arătat și calităţile acestuia, a afirmat fără 
reticență că Basarabia și Bucovina de Nord sunt terito- 
rii românești, că Antonescu și armata română au pă- 
truns în aceste teritorii absolut justificat, pentru a repa- 
ra o nedreptate făcută prin presiunile și abuzul sovie- 
tic din 1940. Deși ne găseam într-o ţară ocupată de 
ruși și deși toată lumea era timorată de virulenţa cu 
care sancţionau sovieticii orice fel de încercare de 
emancipare, Maniu a afirmat în fața tribunalului că Ba- 
sarabia și Bucovina sunt provincii românești, ocupate 

pe nedrept, prin abuz, teroare și presiune militară. 
Eram prezent şi am văzut figurile tribunalului poporu- 
lui, care era prezidat de un oarecare Voitinovici, am 
văzut figura Anei Pauker, care era în a doua bancă, 
împreună cu tot Comitetul Central, în momentul în 
care Maniu a spus sonor: „Basarabia și Bucovina de 
Nord sunt provincii românești și avem dreptul să re- 
parăm nedreptatea făcută în mod abuziv de armata 
sovietică și să le reatașăm teritoriului românesc“. După 
un moment de tăcere au urmat huiduieli comandate 
de Vasile Luca și de Bunaciu, care supravegheau des- 
fășurarea procesului. 


Care a fost reactia Anei Pauker ? 


Figura i s-a crispat, pe urmă a sușotit ceva, probabil 
că a dat semnalul huiduielilor. Maniu a fost huiduit în 
repetate rânduri la proces, ori de câte ori răspunsurile 
la întrebările puse de instanță sau de acuzatorii publici 
nu conveneau publicului care era selecționat probabil 
exclusiv dintre agenţii de Securitate și fruntașii PCR. 


Prin depoziția sa la procesul Mareșalului Antones- 
cu, Iuliu Maniu îşi grăbise propriul proces ? 


Nu. Sfârșitul lui Maniu, respectiv al PNȚ, era dinain- 
te trasat. În orice caz, cu ocazia acestui proces al lui 
Antonescu, Maniu a dovedit o tărie de caracter și un 
patriotism care rămân consemnate în istorie. Sigur că 
procesul a avut și unele faze emoţionante. De pildă, 
la sfârşitul depoziției, Maniu s-a dus și a întins mâna 
mareșalului, lucru care a produs o huiduială nemaipo- 
menită. Îmi aduc aminte că la plecarea din sală, când 
am trecut prin amfiteatru spre ieșire, cei prezenţi aco- 
lo, aliniați pe două rânduri, ridicau pumnii, m-au şi 
atins vreo doi cu mâna, dar am profitat și eu de oca- 
zie să ating pe o ţaţă care ţipa. Sigur că aceştia erau 
foarte revoltați de atitudinea lui Maniu de la proces. 


Care a fost atitudinea Mareșalului Antonescu ? 

Demnă. O ţinută demnă, ireproșabilă din punct de 
vedere al corectitudinii. A intervenit chiar în vreo do- 
uă rânduri, corectându-l pe Mihai Antonescu, care în 
tendinţele lui disperate de apărare, a făcut niște afir- 
maţii care depășeau realitatea. Nu l-a lăsat pe Mihai 
Antonescu să exagereze nimic în ceea ce privește ati- 
tudinea sau responsabilităţile regimului condus de An- 
tonescu. De altfel, Maniu a fost foarte corect, a arătat 
că mareșalul din patriotism a permis Opoziţiei să ne- 
gocieze cu aliaţii cu care eram în război. A recunoscut 
și faptul că Antonescu a fost om de bună credinţă și 
patriot, că a urmărit interesele țării, dar a subliniat gre- 
șelile politice nescuzabile de care a dat dovadă. 


Cine erau ceilalți inculpaţi în acest proces ? 


Membrii guvernului Antonescu. Procesul lui Anto- 
nescu s-a limitat la membrii guvernului: Mihai Anto- 
nescu și ceilalți miniștrii care făcuseră parte din ultima 
guvernare a mareșalului. Nu au fost oameni străini de 
guvern, în afară de Cristescu. Rușii au cerut în mod 
categoric ca să fie patru condamnări la moarte, din 
care trei le-au nominalizat ei: Antonescu, Mihai Anto- 
nescu și Alexianu, care fusese guvernator al Transnis- 
triei, spunând că prestigiul rusesc nu poate tolera ca 
un fost guvernator al unei provincii rusești să supra- 
viețuiască. Deci aceste trei condamnări la moarte erau 
cerute în mod expres de ruși și nu puteau fi discutate. 
In ce-l priveşte pe al patrulea condamnat la moarte, 
cu multă generozitate guvernul sovietic l-a lăsat la dis- 
creţia guvernului român, care putea să aleagă dintre 
șapte condamnaţi la moarte pe cel de-al patrulea care 
să fie executat, ceilalți urmând să fie graţiaţi de rege la 
propunerea motivată a lui Pătrăşcanu. 


Care a fost cel de-al patrulea condamnat ? 


Au fost mai multe condamnări, dar cel de-al patru- 
lea cap oferit guvernului sovietic a fost al lui Piki Vasi- 

liu, fostul ministru de Interne, care a fost ales de către 
guvern. Guvernul a discutat mult dacă să fie sacrificat 
Eugen Cristescu, fostul director general al Serviciului 
Special de Informaţii, sau Piki Vasiliu. L-au sacrificat 
pe Piki Vasiliu. 

Guvernul l-a ales pe Piki pentru că spera să-l poată 
exploata pe Eugen Cristescu care, în calitatea lui de 
director general al Serviciului Specia: de Informaţii, 
putea să le livreze foarte multe informaţii utile împo- 
triva noilor adversari politici, lucru pe care l-au și rea- 
lizat. De altfel, Cristescu a beneficiat de un regim de 
penitenciar deosebit, cu mâncare bună, în condiţii de 
confort. Din păcate pentru el, a murit de cancer. Nu 
însă înainte de a pune la îndemâna guvernanţilor o 
serie întreagă de informaţii care le-au fost utile în lup- 
ta împotriva Opoziţiei. 

In legătură cu condamnarea la moarte, Maniu a ce- 
rut să-l vadă pe rege. L-a întâlnit pe Mihai la palatul 
din Calea Victoriei și i-a spus categoric că are obligaţia 
morală de a-i graţia pe toţi condamnațţii la moarte, că 
nu avem voie noi, românii, să ne mânjim mâinile cu 
sângele românilor și că trebuie să-i graţieze pe toți. 
Regele a promis că-i va graţia pe toți. L-am însoţit pe 
Maniu la această intervenţie. A doua zi, regele a trimis 
disperat după Maniu pentru că intervenise o schimba- 
re care necesita o altă soluţie. Venise Pătrășcanu care 
i-a spus că nici nu se discută problema, pentru că ru- 
şii cer patru capete, că noi trebuie să fim obedienți și 
să satisfacem cererea guvernului de la Kremlin. I-a 
spus în continuare: „Majestatea voastră nici nu puteţi 
să vă gândiţi la o grațiere fără raportul meu, graţierea 
este determinată de raportul ministrului de Justiţie, ori 
eu nu am de gând să fac raport pentru că nu vreau 
să-i supăr pe sovietici“. În plus, s-au exercitat presiuni 
prin cei din apropierea regelui. Și anume, a fost vizitat 
Nigel, care făcuse parte din guvernul Antonescu, și a 
fost îndemnat să-l determine pe rege să respingă cere- 

rile de grațiere, pentru că altfel va fi arestat și con- 
damnat ca un criminal de război, ca fost ministru în 
guvernul Antonescu. Așa cum am aflat din anturajul 
regelui, Nigel, pe care regele îl preţuia ca fiind un 
element devotat, s-a aruncat în genunchi și cu lacrimi 
în ochi l-a rugat pe rege să nu se gândească la grație- 
re fiindcă asta echivalează cu arestarea și condamna- 
rea lui. Nu știu care din argumente au fost majore, dar 
în cele din urmă regele i-a spus lui Maniu: „Domnule 
Maniu, eu nu am încotro, n-am alt argument“. Maniu 
i-a spus: „Majestate, în conformitate cu armistițiul pe 
care l-am semnat la 12 septembrie, noi avem obligaţia 
de a-i aresta pe criminalii de război și de a-i pune la 
dispoziţia aliaţilor. Noi i-am arestat, puneţi-i la dispozi- 
ţia aliaţilor. Și nu încărcați istoria românească cu sanc- 
ționarea capitală a unor oameni care fără îndoială că 
au greșit din punct de vedere politic, dar această gre- 
şeală nu se sancţionează cu luarea capului“. Regele a 
mai încercat și formula aceasta, să-i spună lui Pătrăș- 
canu că nu avem obligaţia să-i executăm, ci avem 
obligaţia să-i predăm aliaţilor. La care Pătrășcanu a re- 
plicat foarte violent, spunându-i regelui că se joacă cu 
tronul și capul lui și că, în momentul în care Kremlinul 
a decis așa, noi suntem obligaţi să ne supunem fără 
nici un fel de încercare de a ne scutura de obligaţie. 


Deci, în realitate, regele nu a putut face uz de drep- 
tul său de grațiere. 


Nu, formula de grațiere pe care i-o sugera Maniu 
era de a face uz de dreptul de grațiere, care nu avea 
valabilitate fără un raport al ministrului de Justiţie, dar 
să rămână măcar în istorie urma unei dispoziţii a rege- 
lui prin care să treacă fără vărsare de sânge peste ca- 
pitolul acesta. Asta era ceea ce urmărea Maniu. Sigur 
că graţierea nu se putea face fiindcă, în conformitate 
cu Constituţia, la baza decretului de grațiere trebuia să 
fie raportul aferent al ministrului de Justiţie. Procesul 

lui Antonescu a fost urmat de multe alte procese, din- 
tre care cel mai important a fost procesul Partidului 
Naţional Ţărănesc, în care am fost implicat și eu, dar 
am fost disjuns, pentru că procesul avea drept bază 
tentativa de părăsire clandestină a ţării surprinsă la Tă- 
mădău, la care eu nu participasem, fiind plecat în pro- 
vincie. Am mai fost conexat la vreo trei procese care 
s-au organizat între timp. Din toate am fost disjuns tot 
datorită lipsei de contingenţă a activităţii mele cu res- 
pectivele procese, până când a intervenit modificarea 
Codului Penal prin articolul 209, care dădea posibilita- 
te guvernului să condamne fără nici un fel de argu- 
mentare pe orice cetățean al României. În articolul 
acesta se vorbește de acțiunea gravă desfășurată îm- 
potriva clasei muncitoare și a reformelor sociale. Pe 
baza acestui articol am fost condamnat și eu la 25 de 
ani de muncă silnică. 


Aș fi avut infinite posibilități 
sd părăsesc tara 


Între 1944 si 1947 aţi avut posibilitatea să părăsiti 
țara. V-aţi gândit la această posibilitate de a vă 
salva ? 


Nu m-am gândit niciodată. Aș fi avut infinite posibi- 
lităţi. Mai întâi între 1944 și 1945, când deţineam o 
demnitate oficială în cadrul guvernului. Deci, de la 23 
august, fiind secretar general al Consiliului de Miniștri, 
sigur că puteam să plec fără nici un fel de explicaţie 
oriunde în lume. După căderea guvernului Rădescu, a 
urmat un interval în care sigur că plecările se făceau 
cu mai multă dificultate, dar existau totuşi niște posi- 
bilități cu ajutorul misiunii militare engleze și america- 
ne. N-am intenţionat să „plec niciodată. În cazul de la 
Tămădău, în momentul în care Maniu a obținut angre- 
mentul lui Mihalache pentru plecare și a constituit 

echipa de naţional-țărănişti destinată străinătăţii, m-a 
întrebat insistent dacă vreau să plec. Eu i-am răspuns: 
„Dacă plecaţi dvs., plec și eu, dacă nu, rămân alături 
de dvs.“. Sigur că l-a impresionat această atitudine a 
mea și mi-a atras atenția de riscurile implicate de ră- 
mânerea în ţară. De altfel, Maniu avea certitudinea că 
împotriva noastră se vor lua măsuri de represalii din 
partea Uniunii Sovietice. După judecata lui Maniu, noi 
trebuia să fim trimiși în Siberia ca ostatici și ţinuţi 
acolo ca element de șantaj împotriva celorlalți aliați. 
Urmând ca în momentul când războiul rece, care în- 
cepuse, se va termina, să se facă schimb de prizonieri 
între aliaţi și sovietici. 


Deci v-aţi asumat conştient toate riscurile... 


Da, aveam certitudinea că nu vom fi condamnaţi, 
pentru că motive de condamnare nu existau, nu exista 
în România un motiv care să ducă la condamnarea lui 
Iuliu Maniu, autorul întregirii țării! Nici nu ne gân- 
deam la o condamnare judiciară. Mai curând te puteai 
aștepta la o lichidare care nu are nevoie de acoperire 
juridică sau, aşa cum prevedea în mod greșit Maniu, la 
o luare de ostatici și la trimiterea noastră în Siberia. 


Nu conta în ochii nimănui faptul că Opozitia unită 
din România, în frunte cu luliu Maniu, fusese cea 
care condusese toate încercările de iesire a Romă- 
niei din război alături de țările Axei ? 


Întâmplarea a făcut că, începând cu 24 ianuarie 1942, 
data la care au început consultările și negocierile pen- 
tru ieșirea noastră din alianța fascistă şi pentru înceta- 
rea războiului din răsărit, am fost permanent lângă 
Maniu și martorul tuturor acţiunilor pe care le-a între- 
prins în interesul ţării. Și aici mă refer la discuţiile cu 
ambasadorii Angliei și Americii, pe urmă la legăturile 
întreținute cu ambasadorii Elveţiei, Suediei și Turciei, 
pe urmă la legăturile clandestine întreţinute prin cifru 

cu reprezentanța engleză de la Liverpool, apoi cu re- 
prezentanţa engleză de la Constantinopol și, în cele 
din urmă, la legăturile, schimburile de informaţii și 
discuţiile legate de tratativele de armistițiu începute la 
Cairo în martie 1944 și la Stockholm; cele de la Cairo 
prin reprezentanţii Opoziţiei, Paul Știrbei și Constantin 
Vișoianu, iar cele de la Stockholm prin delegatul Opo- 
ziţiei care era fiul lui Duca, Ilie Duca, consilier la Am- 
basada română din Stockholm. In același timp, amba- 
sadoarea sovietică la Stockholm, doamna Kolontay, 
oferise condiţii de armistițiu guvernului prin ministrul 
nostru, Fred Nanu. După respingerea condiţiilor de 
către Antonescu, aceleași condiţii au fost oferite de 
data aceasta Opoziţiei, fără încunoștiințarea ministru- 
lui, pe linia consilierului de legație, Duca, pentru Ma- 
niu și pentru Opoziţie. Deci, la toate aceste acţiuni am 
participat în mod activ, pentru că am cifrat și am des- 
cifrat mesaje și am luat parte la toată pregătirea actului 
de la 23 august. 


Deci ar fi fost de așteptat o clemență a rușilor fată 
de Dus. 


Aici trebuie precizat că, de unde în noiembrie-de- 
cembrie 1943, guvernul de la Kremlin avea un interes 
major să încheie un armistițiu cu România, pe măsură 
ce înaintam în timp, şi mai cu seamă în iunie 1944, 
acest interes rusesc dispăruse și fusese înlocuit cu o 
nouă atitudine a guvernului sovietic și anume aceea 
de a abandona ideea unui armistițiu cu România și de 
a intra în România ca ţară inamică. Sigur că guvernul 
sovietic a cântărit pierderile uriașe pe care le compor- 
ta această schimbare de atitudine, pentru că depășirea 
triunghiului Focşani-Nămoloasa-Galaţi și escaladarea 
Carpaţilor ar fi costat armata sovietică cel puţin o ju- 
mătate de milion de oameni pierduţi, plus materiale și 
o întârziere în obţinerea victoriei de cel puţin o jumă- 
tate de an. Lucru pe care Statul Major sovietic îl știa, 

pentru că îşi dădea seama cât va fi de grea escalada- 
rea acestui baraj pe care armata română îl putea orga- 
niza în anul 1944. Totuși, sovieticii au optat pentru so- 
luţia politică, nu-i interesa că mai pierd o jumătate de 
milion de oameni, plus materiale, îi interesa să ocupe 
România ca stat inamic. De aceea, de unde înainte ru- 
şii manifestau o dorinţă arzătoare de a încheia armisti- 
tiul cu România și o bunăvoință deosebită de a sta de 
vorbă cu Opoziția — lucru care poate fi confirmat prin 
telegramele care au fost schimbate și care există în 
dosar complet depus de Vișoianu la arhiva Pentago- 
nului —, pe măsură ce înainta vremea, soluţia politică a 
luat locul soluției militare inițiale, iar rușii nu se mai 
interesau de un armistițiu cu România. Atunci, și-au 
asumat răspunderea pierderilor suplimentare determi- 
nate de lipsa unui armistițiu vrând să ocupe România 
ca țară inamică, probabil pentru a o încorpora la Uni- 
unea Sovietică. 


Deci actul de la 23 august le încurcase planurile so- 
vieticilor... 


Lucru pe care Jdanov i l-a spus direct lui Pătrăşca- 
nu, că ei, comuniștii, au încurcat toate socotelile gu- 
vernului sovietic. Din informaţiile pe care le avea Ma- 
niu, pe linia ambasadelor Elveţiei, Suediei și Turciei, 
exista în planul guvernului sovietic cel puţin ideea ex- 
tinderii Republicii Sovietice în Moldova până la Car- 
paţi. Când s-a renunţat la această idee, n-am putut sta- 
bili. Am încercat, din documentele pe care le-am pri- 
mit ulterior și din informaţiile pe care le-am solicitat 
ambasadelor aliate, să stabilesc când anume a renunţat 
guvernul sovietic la ideea de a se extinde până la Car- 
paţi. N-am putut stabili data. Dar această intenţie a 
existat. Și fără îndoială că ea exista în iunie 1944. Lu- 
cru care a determinat tergiversarea semnării armistițiu- 
lui, tergiversare care era reproșată pe de o parte și 
Opoziţiei unite din România. De ce? Pentru că Opozi- 

ţia unită, recte Maniu, insista ca armistițiul care urma 
să fie semnat să nu cuprindă clauza recunoașterii 
frontierei de răsărit, adică frontiera acceptată de Ro- 
mânia în urma ultimatului sovietic. Argumentul «lui 
Maniu era de a face un acord de armistițiu, de înceta- 
re a războiului, nu un acord definitiv de stabilire a 
frontierelor. Sovieticii voiau cu orice chip să beneficie- 
ze prin textul armistiţiului semnat cu România şi de 
clauza recunoașterii frontierei din 1941. Acesta a fost 
și motivul pentru care Maniu a refuzat să prezideze un 
guvern obligat să recunoască pierderea unor teritorii 
românești datorită exigenţelor manifestate de guvernul 
sovietic. A urmat o mulțime de procese, procesul fun- 
damental al PNȚ, care a fost urmat de cel puţin o sută 
de procese care s-au desfășurat între 1947-1948. Cred 
că din trei în trei zile era câte un proces, desigur, mul- 
te dintre ele fiind cusute cu aţă albă, dar erau pretexte 
pentru arestarea și condamnarea unor oameni inco- 
mozi care periclitau stabilitatea regimului sovietic. 


În vara anului 1947, când ati fost arestat, intuiati 
deja îndepărtarea Regelui Mihai ? 


Da, deși existau niște argumente care puteau să pă- 
călească pe unii naivi. De exemplu, decorarea regelui 
cu ordinul „Victoria“, singurul conducător european de 
armate, în afară de Eisenhower și de Montgommery, 
care a beneficiat de ordinul „Victoria“, care avea și o 
valoare intrinsecă, fiind făcut din aur masiv și cu brili- 
ante. Deși exista această manifestare a gratitudinii so- 
vietice pentru contribuţia regelui la victoria aliată, deși 
Uniunea Sovietică a încercat să-și manifeste prețuirea 
pentru Regele Mihai, făcându-i cadou un avion, totuși 
se întrevedea că regele va fi subiectul de care se vor 
împiedica autoritatea şi veleitatea statului sovietic. 
Adică, în momentul în care se vor înrăutăţi sau dete- 
riora relaţiile dintre aliaţi, unul dintre aspectele acestei 
deteriorări va fi eliminarea regelui. In acest scop s-au 

făcut pregătiri anterioare, și anume, numirea lui Bod- 
năraș ca ministru de război, apoi înlocuirea regimen- 
tului de gardă cu o secţie a detașamentului Tudor Vla- 
dimirescu, înlocuirea oamenilor socotiți insuficient de 
fideli din cadrul Marelui Stat Major și Ministerului de 
Război. În sfârșit, se prevedea că atât timp cât regele era 
în ţară, guvernul comunist nu-și va putea desfășura în 
plină voie activitatea pentru comunizarea ţării. Erau 
două hopuri care trebuiau trecute: desființarea PNŢ-ului, 
care se realizase deja în toamna anului 1947, şi alunga- 
rea regelui, care a fost programată pentru sfârșitul ace- 
luiași an. Aproape că nu a fost o surpriză pentru noi 
care eram în pușcărie la Gherla în momentul în care 
s-a anunţat abdicarea regelui și proclamarea republi- 
cii. Eram cu Mihai Popovici, fostul ministru, cu Virgil 
Solomon, tot fost ministru, câţiva prieteni, când ni s-a 
adus la cunoștință, prin radio și presă, această măsură 
care de altfel plutea în aer. Graba cu care guvernul 
comunist voia să lichideze monarhia a fost probabil 
determinată nu numai de ordinul Moscovei, ci și de 
faptul că mesajul de Anul Nou, care de obicei era 
transmis de rege, să vestească o schimbare esențială 
în concepția de guvernământ a României. De altfel, la 
ora aceea, se lichidase orice posibilitate de rezistenţă, 
și din partea armatei, și din partea factorilor politici. Se 
știa că nu se va întâmpla nimic și nici nu s-a întâmplat 
nimic. Manifestarea de bucurie pentru alungarea rege- 
lui și proclamarea republicii a fost ridicolă. Cred că nu 
au putut aduna nici o sută de inși care să-și manifeste 
această bucurie, după declaraţiile celor de afară. 


Era republica o formă de guvernământ potrivită 
românilor ? 


S-a încercat cu republica de la Ploiești, care a deve- 
nit ridicolă. De altfel, românii ca naţiune nu pot con- 
cepe republica ca formă de guvernământ. De când 
există România, din cele mai vechi timpuri, de la înte- 


165 


meierea Principatelor Române, ideea republicană nu a 
fost decât o diversiune, iar atașamentul poporului ro- 
mân pentru monarh, fie că se numea voievod, domni- 
tor sau rege, a fost evident în toată istoria lui. Poporul 
nu s-a putut familiariza niciodată cu ideea republica- 
nă, mai cu seamă că această idee a fost adoptată în 
mod concret de guvernarea comunistă. Noi nu am 
avut republică, decât republică comunistă. Oricum, 
poporul român era refractar comunismului și instituţi- 
ile întemeiate de comunism au fost privite la fel de re- 
fractar și nu au putut pătrunde în mentalitatea popo- 
rului român. 


Probabil, stând în închisoare în 1947, în decembrie 
și mai târziu, după ce ati auzit de abdicarea rege- 
lui, ați rememorat contactele pe care le-aţi avut 
de-a lungul a trei decenii cu monarhia română. 
Ați putea evoca aceste contacte ? 


Sigur, dar ele au avut un aspect total diferit. În mo- 
mentul în care am intrat în politica activă, adus de 
Maniu în calitate de șef de cabinet al primului-minis- 
tru, era pe vremea lui Carol al II-lea. Conflictul acut 
dintre Maniu și Carol al II-lea era cunoscut. Tendinţele 
hegemonice ale lui Carol al II-lea nu se împăcau cu 
concepția democratică a lui Maniu și de aici a fost o 
permanentă și acută ostilitate între Maniu și Carol, 
care s-a terminat cu abdicarea lui Carol al II-lea. Fără 
îndoială, Carol al II-lea avea o inteligență deosebită, 
însă tendinţa lui hegemonică și veleitățile lui de mo- 
narh absolut nu mai corespundeau tendinţelor secolu- 
lui nostru și nu puteau să se soldeze decât cu abdica- 
rea sa. După abdicarea regelui, situația s-a schimbat. 

Aici îmi vine în minte o întâmplare amuzantă din 
1945, când am fost invitat cu Maniu și cu toți repre- 
zentanțţii politici și militari de ziua Angliei, la ambasa- 
da Marii Britanii. Printre invitaţi se afla și Ana Pauker. 
Eu am întâlnit-o în pușcărie pe Ana Pauker, într-un 

moment când era transferată de la închisoarea Dum- 
brăveni la închisoarea Craiova, pentru a fi rejudecată 
în procesul Griviței. După cum era sistemul pe vre- 
mea aceea, existând o singură dubă la Ministerul Justi- 
ției, orice fel de deţinut care trebuia să fie transferat, 
de exemplu de la București la Ploiești, era urcat la 
București, trebuia să străbată întreaga Românie cu 
acea dubă și ajungea la Ploiești după o lună şi jumăta- 
te. Ana Pauker era în închisoarea din Dumbrăveni, în- 
chisoare de femei, a fost încărcată în dubă și, împre- 
ună cu ceilalți deținuți destinaţi capitalei sau, în speţă, 
destinaţi penitenciarului Craiova, au fost depuși la Cluj, 
„în etapă“, cum se numea. Eu eram deţinut politic, 
condamnat pentru lezmajestate la trei luni și o zi în 
afacerea Skoda. De ce ziua suplimentară ? Pentru că în 
situaţia în care condamnările date de instanţele militare 
depășeau trei luni nu erau suspensive în executare, 
adică dacă făceai recurs, erai obligat să îţi faci în conti- 
nuare pedeapsa. Înscenarea care determinase condam- 
narea mea era legată de procesul Skoda, când eu, în- 
soțindu-l pe Maniu, aveam în buzunar proba exactă a 
tentativei regelui Carol de a-l implica pe Maniu, prin 
rudeniile lui, într-o afacere care s-a soldat rușinos prin 
eșecul Regelui Carol. Afacerea se numea Skoda. Și în- 
trucât dețineam niște probe care dovedeau amestecul 
Regelui Carol, am fost condamnat la trei luni și o zi în- 
chisoare pentru lezmajestate. În timpul când îmi execu- 
tam condamnarea, a trecut prin penitenciar Ana Pauker. 


In ce an? 


În 1937, cred. Era depusă la Dumbrăveni, cu desti- 
naţia Craiova, în etapă la Cluj. Etapă care a durat aproa- 
pe o lună. Pe vremea aceea, regimul de închisoare 
pentru deţinuţii politici se respecta. Întâmplarea a fă- 
cut ca directorul penitenciarului să fie un fost coleg 
de doctorat care mă invita în fiecare seară la el la ma- 
să și beneficiam de toate libertăţile cuvenite deținuți- 

lor politici: așternuturi de acasă, mâncare de la restau- 
rant, dar eram în restricție de libertate pe baza unei 
condamnări. M-am prezentat la doamna Pauker și i-am 
spus că sunt și eu deținut politic. 


Ea era comunistă în ilegalitate. 


Sigur, era condamnată. Eu nu o cunoșteam, dar din 
lectura ziarelor auzisem de implicarea ei în procesul 
de la Griviţa. Îi spun: „Doamnă, dacă aveţi nevoie de 
ceva, vă stau la dispoziţie“. Mi-a spus că are de toate. 
Și într-adevăr, avea de toate. Avea o îmbrăcăminte 
confecționată pentru pușcărie: bocanci de iuft, pulo- 
ver scandinav, haine de piele, rezerve alimentare. M-a 
întrebat dacă pot să mijlocesc expedierea unei scrisori 
clandestine. M-am oferit imediat, de altfel asta o fă- 
ceam cu ajutorul gardienilor. I-am oferit fructe, țigări. 
În timpul cât a stat acolo, am avut niște discuţii con- 
tradictorii privind orientarea ei politică, eu fiind un 
anticomunist destul de bine pregătit pentru că făcu- 
sem marxism-leninism cu profesorul meu de politică 
economică, care era marxist de catedră, fără să se fi 
implicat niciodată în politică. Se numea D.V. Ionescu. 
Cred că a fost unul dintre cei mai dotați profesori de 
economie politică. Deţinând o foarte bună informaţie 
didactică în materie de marxism-leninism — profesorul 
meu îmi pusese la dispoziţie toate operele lui Lenin, 
care nu erau pe vremea aceea traduse la noi —, am pu- 
tut să întreţin câteva discuţii contradictorii cu Ana 
Pauker, care citise foarte mult, avea o cultură livrescă 
impresionantă, însă se vedea totuși lipsa unui învăţă- 
mânt sistematic de bază. 


Din benzile documentare la procesul mareșalului 
care s-au transmis recent am remarcat că greşea 
acordurile gramaticale. Făcea multe greșeli elemen- 
tare de limba română. 


Evident, ea era educatoare la o grădiniţă de copii 
rabinică înainte de a intra mai adânc în politică. Se 

ocupa cu timpul liber al copiilor de vârstă preșcolară. 
Nu știu dacă avea studii, ea pretindea că are un curs 
liceal, totuși citise foarte mult, avea anumite dificultăţi 
de a sistematiza conţinutul lecturilor, însă era pasiona- 
tă, era fanatică și obișnuia să soluţioneze chestiunile 
la care nu găsiseră răspuns nici Marx, nici Engels, cu 
formula încetăţenită „viitorul va găsi soluţie pentru 
problema respectivă“. Mi-a povestit biografia ei. În 
cele din urmă, la ziua Angliei, a apărut Ana Pauker în- 
soțită de Liuba Chișinevski și a trecut pe lângă mine 
tocmai când eu eram în discuţii cu Mircea loaniţiu, se- 
cretarul regelui. Regele era și el prezent la această fes- 
tivitate. Şi, spre surprinderea mea, Ana Pauker s-a 
oprit şi mi-a spus: „Bună seara, domnule Coposu, ulti- 
ma dată când ne-am văzut erai închis pentru lezmajes- 
tate, acum văd că ești în preajma reprezentanților re- 
gali, e o schimbare esenţială“. Eu i-am răspuns: „Nu 
m-am schimbat eu, s-a schimbat regele, așa că atitudi- 
nea e explicabilă“. Alt contact cu Ana Pauker nu am 
avut. Între timp a intervenit condamnarea mea și, în 
momentul când am ieșit din pușcărie, Ana Pauker că- 
zuse de la putere și își petrecea ultimele zile la fiica 
ei, soția unui medic care locuia în Cotroceni. Deci am 
cunoscut-o pe Ana Pauker, dar nu' o pot categorisi 
printre intelectualii comuniști. 

Ca intelectuali de vază cunoscuţi de mine sau cu 
care am avut scurte contacte sunt Tudorel Butnaru, pe 
care l-am apreciat ca fiind un idealist de bună credin- 
tă, Lucrețiu Pătrășcanu şi Beniuc, care a fost detesta- 
bil, de o răutate nemaipomenită și de un iacobinism 
aproape morbid. Tot timpul vedea numai sânge, mu- 
mai soluţii capitale și visa la distrugerea fizică a unei 
bune părţi a intelectualității românești. Nu știu dacă 
statura lui de pigmeu îi determina această răutate, dar 
era de o atitudine care te făcea să te cutremuri; când 
începea să vorbească vorbea numai de capete căzute. 
Deci nu l-am apreciat deloc. 

Pe Regele Mihai l-am cunoscut de la 8 ani 


Care au fost, în decursul carierei Dvs. politice, ra- 
porturile cu Casa regală a României ? 


În timpul Regelui Carol al II-lea, ţinând seama de 
raporturile ostile dintre rege și Maniu, manifestările 
mele au fost antimonarhice, prin articolele în care în- 
cercam să atac poziţia regelui, legăturile lui cu Elena 
Lupescu și amestecul acesteia în politica românească 
până la abdicarea regelui. Sigur că atitudinea s-a schim- 
bat o dată cu proclamarea Regelui Mihai. Pe Regele Mi- 
hai l-am cunoscut de altfel de la prima lui proclamare, 
când, la moartea lui Ferdinand, a fost proclamat rege 
al României sub regența instituită de Regele Ferdi- 
nand. La ora aceea, e vorba de 1930, Mihai avea 8 ani. 
L-am urmărit tot timpul pubertăţii şi adolescenței lui. 
În 1930, când a venit tatăl lui din exil, l-a detronat, fă- 
cându-l Mare Voievod de Alba-lulia și a rămas în cali- 
tate de principe moștenitor până la abdicarea Regelui 
Carol al II-lea, care s-a întâmplat în septembrie 1940. 
Atunci a fost proclamat pentru a doua oară rege. Ra- 
porturile mele cu Regele Mihai au fost excelente de la 
început, datorită unei afecțiuni speciale pe care o nu- 
tream față de el și datorită faptului că era într-o situa- 
ție de inferioritate față de Mareșalul Antonescu, care 
voia cu orice preț să-l domine și care nu-i rezervase 
nici o atribuție. De aceea, atașamentul Regelui Mihai 
la obiectivele Opoziţiei pentru ieșirea din Axă și pen- 
tru încetarea războiului din răsărit mi s-a părut a fi na- 
tural, iar devotamentul regelui pentru cauză a fost 
absolut indiscutabil. După 23 august 1944 am avut 
contacte mai strânse cu monarhul, pentru că Regele 
Mihai, la orice fel de măsură importantă, îl consulta pe 
Maniu și eu îl însoțeam ori de câte ori era invitat sau 
cerea o audienţă la rege. În toată perioada aceasta, 
din august 1944 și până la arestarea noastră din iulie 

1947, contactele cu regele au fost multumitoare. Rege- 
le asculta întotdeauna de recomandările pe care le fă- 
cea Maniu si îl consulta totdeauna în momentele cheie 
când trebuia să ia o anumită hotărâre. Din păcate, co- 
laborarea dintre rege și Maniu a fost stânjenită de fap- 
tul că reprezentanţii aliaţilor, adică reprezentanţii an- 
glo-americani, nu și-au făcut datoria, fiind forțați la 
ora aceea să accepte istoria impusă de Uniunea Sovie- 
tică, iar Regele Mihai a fost victima acestei atitudini a 
aliaților anglo-americani. 


La capătul răbdării... O revoluție furată 


Una din teze pretinde că 22 decembrie a fost o lo- 
vitură de palat și că a fost pusă la cale de factori ex- 
terni, Gorbaciov, KGB etc., care s-au plictisit de pros- 
tiile făcute de Ceaușescu și au vrut să-l schimbe. Poate 
fi susținută cu argumente și teza aceasta, dar ceea ce 
nu poate fi susținut cu argumente este sacrificiul celor 
1400 de tineri care au fost omorâţi și a căror sacrifi- 
care nu era necesară în ipoteza unei lovituri de palat. 
Ce s-a întâmplat la 22 decembrie ? Lumea era la capă- 
tul răbdării, din punct de vedere al mizeriei, al lipsei 
totale de libertăţii, a terorii majore exercitate de Secu- 
ritate. Nu trebuie să uităm că România a avut cea mai 
numeroasă Securitate din tot lagărul socialist. 


Si cea mai represivă ! 


Și care era de o abuzivitate de nedescris. Dacă se 
va ocupa cineva de abuzurile pe care le făceau mem- 
brii privilegiați ai acestei caste o să tragă niște conclu- 
zii într-adevăr uluitoare. Deci românii, fiind sub teroa- 
rea unei instituţii represive, abuzive și uriașe, lipsiţi de 
perspectiva unei realizări profesionale sau personale, 
împiedicaţi la fiecare pas de niște obstacole pe care 
Statul le punea în cale, n-au mai avut la un moment 
dat capacitatea de a suporta şi atunci au explodat. Ex- 

plozia a fost cu întârziere. Care sunt argumentele pen- 
tru care eu combat ideea care circulă și la noi, dar ca- 
re a fost adoptată în mod inconștient de Occident, ca- 
re nici nu mai vorbește de revoluţia din România, nu- 
mai de lovitura de palat a KGB-ului? Lucru care nu e 
adevărat pentru că eu am participat în mod direct la 
toate manifestaţiile începând cu 17 decembrie. Am ie- 
şit în stradă, am văzut cu ochii mei tineri căzuţi peste 
care au trecut tancurile, am văzut cum s-a tras în mul- 
time. Deci am fost martor ocular la ceea ce se nu- 
mește revoluţia din România. Ce s-a întâmplat însă? 
Lumea era revoltată nu atât împotriva perechii Ceau- 
șescu, care era detestată de marea majoritate a popu- 
laţiei din România, ci împotriva comunismului ca idee, 
ca noţiune. În momentul în care a fugit Ceaușescu cu 
elicopterul, s-a încercat o formulă de continuitate și ni 
s-a oferit prima oară pe Dăscălescu, prim-ministrul cri- 
minal al lui Ceaușescu. 


Există înregistrări. 


Da. În momentul în care s-a ajuns la balcon cu pro- 
punerea, cei o jumătate de milion de oameni care 
erau adunați în faţa Comitetului Central au răspuns cu 
huiduieli și cu proteste. Răspunsul era rezumat în do- 
uă cuvinte: „Fără comuniști!“. După prima încercare, 
s-a venit cu formula Mănescu, care a şi avut în presa 
occidentală valabilitate vreo două zile. Gazetarii, nefi- 
ind informaţi, credeau că asta e formula la care s-a 
ajuns. S-a venit apoi cu formula Verdeț, care a fost în- 
tâmpinată de către lumea adunată în faţa CC-ului cu 
aceleași strigăte: „Fără comuniști!“. S-a venit cu for- 
mula Iliescu — același răspuns. 


Care s-a adresat cu „tovarăși“. 


Nici nu știa cum trebuie să se adreseze, căci el era 
comunist: s-a născut comunist și va muri comunist. Ili- 
escu nu poate să se emancipeze de la mentalitatea 


172 


maxist-leninistă. Este o certitudine: va muri comunist. 
Că este obligat de împrejurări să adopte o atitudine de 
colaborare cu Occidentul și să renunţe cel puțin pen- 
tru o perioadă de timp la orice fel de contact cu sursa 
inițială de dogme marxist-leniniste, iarăși este o reali- 
tate. Dar în momentul în care prezentarea lui Iliescu a 
fost întâmpinată de masele adunate în piața CC-ului 
cu răspunsul: „Fără comuniști !“, și-a dat seama că va 
fi imposibil să se impună unei mulțimi dezlănţuite și 
care nu se mulțumește cu lichidarea lui Ceaușescu, ci 
vrea lichidarea regimului. Atunci s-a născut în capul 
unui cetățean foarte deștept și foarte rafinat ideea că 
pentru a pune stăpânire pe situaţie e nevoie de mătu- 
rarea oamenilor, înspăimântarea lor și măsuri pentru 
a-i trimite în casă, pentru că prezența lor în piaţă și în 
stradă împiedica organizarea succesiunii. 


Cine este personajul rafinat la care vă gândiţi ? 


Ar putea fi Brucan, după opinia mea. Lucru care 
nu-l dezonorează, fiindcă este o idee diabolică. Atunci 
ce s-a întâmplat? Am fost martor la o manifestare care 
confirmă această teză. La un moment dat studenţii au 
convocat organizaţiile lor în Piaţa Romană pentru a pro- 
testa împotriva regimului comunist. Sigur că asta nu fă- 
cea plăcere celor care voiau să confiște pe seama lor re- 
voluţia. Atunci Brucan a rugat-o pe Doina Cornea, care 
în naivitatea ei și în buna ei credință s-a lăsat păcălită 
de această sugestie, și anume să facă apel la studenţi să 
se ducă acasă și să nu iasă în stradă ca să nu se expună 
la măcelul teroriștilor. Doina Cornea, fără să se gândeas- 
că, a acceptat și a adresat la radio studențimii un apel 
să se retragă în cămine, să nu stea în stradă pentru că 
riscă să fie măcelărită cu mitraliera de teroriști. 


Atunci ați înțeles planul diabolic ? 


Atunci mi-am dat seama de plan. După arestarea lui 
Ceaușescu au mai murit 600 de oameni. De ce a trebuit 

să moară acești oameni și cum au murit? Acum se cu- 
noaște. Se telefona de la Otopeni: „Aeroportul Otopeni 
este ameninţat de teroriști, vă rugăm să ne trimiteţi aju- 
toare“. Telefon direct adresat unei unități militare. Și 
unitatea militară răspundea: „Da, vă trimitem 100 de 
pușcaşi“. Acei 100 de pușcași veneau fără să prevină, 
căci răspundeau la un ordin, iar soldaţii de la aeroport îi 
împușcau pentru că îi luau pe ei drept teroriști. 


Credeţi că a fost un autor unic al acestor scenarii 
diabolice ? 


În orice caz, cred că obligaţia istorică a Parlamentu- 
lui și a tuturor oamenilor care se ocupă de istoria eve- 
nimentelor din ultima vreme este de a descoperi toate 
aceste lucruri, atâta vreme cât protagoniștii lor mai tră- 
iesc. Nu se poate să nu se descopere. 


Din păcate au trecut 5 ani de la revolutie şi comisia 
însărcinată cu anchetarea acestor evenimente ter- 
giversează... 


Comisia a fost sabotată tot timpul. Nimeni din cei 
convocați nu a vrut să spună adevărul. S-a constituit 
un fel de mafie a revoluției, în care toți cei implicați 
mint ca să nu iasă la iveală adevărul. Din când în 
când mai greșește câte unul și atunci se prinde capă- 
tul unui lanţ de minciuni care însă se împotmolește 
foarte repede, pentru că oamenii care ar putea să dez- 
lege aceste mistere dispar. In ultimul timp am asistat 
la dispariţia unor oameni ale căror declaraţii legate de 
începutul revoluţiei ar fi fost esenţiale în stabilirea 
adevărului. Generalul Guşă, apoi toți participanţii la 
procesul lui Ceaușescu în afară de Măgureanu, și pro- 
curor, și avocat, și medic, și Gelu Voican-Voiculescu și 
Victor Stănculescu au dispărut din atenţia publică. 


Stănculescu a dispărut în lumea afacerilor, dar 
unii dintre ceilalți au dispărut definitiv. 

Cei care erau periculoși prin posibila lor depoziţie 
au dispărut definitiv. Chiar nenorocitul acela de pilot, 
Măluţan, care l-a dus pe Ceaușescu. În ultimul timp ce 
i-a venit comisiei senatoriale care încearcă să dezlege 
niște enigme, blocate pur și simplu de cei care ştiu 
dar nu vor să spună? Să controleze ce conţinea ser- 
vieta pe care o-avea Ceaușescu la plecarea cu elicop- 
terul. Lucru pe care îl putea atesta acest Măluțan. Nu 
s-a aflat adevărul nici până acum. Se afirmă că ar fi 
fost câteva cecuri pentru copiii lui Ceaușescu și câteva 
carnete. Nu se știe însă cu ai cui bani s-au făcut niște 
întreprinderi miliardare și niște bănci, nu se ştie ce s-a 
întâmplat cu depozitele uriașe de bani pe care le avea 
familia Ceaușescu. Se știe că în ziua de 17 decembrie, 
Ceauşescu a plecat cu 2 avioane la Teheran. Piloții și 
stewardesele celor două avioane trăiesc, dar nimeni 
nu i-a întrebat când au plecat, ce conţinea avionul, cât 
au stat acolo, când s-au întors. Cum se explică asta? 
Fără îndoială că al doilea avion, așa cum se suspec- 
tează, conţinea lingouri de aur, pe care Ceaușescu le 
punea la adăpost în Iran. Sigur că sunt pierdute pen- 
tru Statul român, din păcate. S-a aflat de urma unor 
depozite mari în valută cumulate de Ceaușescu din 
vânzarea de carne vie, prin plecarea evreilor, a nemți- 
lor și chiar a românilor care aveau familii înstărite în 
străinătate care puteau să-i răscumpere. Fondurile 
acestea aparțineau lui Ceaușescu și erau vărsate în- 
tr-un cont special cu multe milioane de dolari. Nu se 
ştie ce s-a întâmplat cu acești bani, cert e că Ceaușes- 
cu nu s-a dus personal la nici un ghișeu de bancă să 
depună banii. 


Îl avea pe Marin Ceaușescu în Austria. 


Să zicem că îl avea pe fratele lui care s-a spânzurat 
la Viena. Cineva care ar fi urmărit toată activitatea lui 
Marin Ceauşescu și-ar fi putut da seama că depozitele 
pe care le-a făcut dictatorul în America sau în Orientul 

îndepărtat nu le-a operat Marin Ceaușescu. Acesta 
probabil că avea o parte din aceste sarcini. Se mai știe 
că Ceaușescu nu avea încredere în proprii lui copii şi 
nu cred că aceștia fac parte dintre cei care cunoșteau 
secretele conturilor lui Ceaușescu. Totuși, o parte din 
ele a apărut. Dacă îi iei pe rechinii care au apărut du- 
pă revoluţie și îi întrebi de unde au miliardele pe care 
le mânuiesc în comerțul românesc, nu au ce să răs- 
pundă ! Trebuie să existe o legătură între descoperirea 
unor depozite secrete și apariţia în societatea româ- 
nească a rechinilor financiari. Să zicem că există re- 
chini care și-au făcut bani pe socoteala proprie — se 
poate; rudeniile lui Dincă, Postelnicu etc, care au acu- 
mulat prin râvnă proprie bani și care i-au scos acum 
la iveală. Dar când e vorba de sume uriașe nu se poa- 
te presupune că vreunul dintre ștabii comuniști sub 
Ceaușescu ar fi avut îndrăzneala să deschidă conturi 
sub nume propriu. 


Un penețist ratat: C.V. Tudor 


S-au petrecut multe întâmplări aberante imediat du- 
pă revoluţie. Într-o zi, la sediul PNȚ, secretara mă 
anunţă că așteaptă Vadim Tudor. L-am primit în birou 
și Vadim Tudor mi-a spus: „Domnule Coposu, am ve- 
nit să mă salvaţi“. „Ce să salvez din dumneata ?“ „Sunt 
muritor de foame. Nevastă-mea m-a dat afară din casă 
și a intentat acțiune de divorț.“ Lucru care se pare că 
era adevărat, dar pe urmă s-a împăcat cu ea. „Dorm în 
Gara de Nord, n-am ce mânca.“ „Ce pot eu să fac 
pentru dumneata ?* „Deocamdată să mă toleraţi la se- 
diul PNȚ al sectorului 5, care are 2 camere disponibi- 
le.“ Eu nu știam de treaba aceasta, dar era adevărat. 
Noi primisem câte un sediu la fiecare sector și la se- 
diul sectorului 5 erau 2 camere neocupate. El mi-a 
spus: „Domnule, vă rog să mă luaţi în partid și n-o să 
regretaţi, pentru că eu cunosc o mulţime de lucruri, 

am o mulţime de legături și o să fie în avantajul parti- 
dului“. l-am răspuns: „Domnule Vadim Tudor, dum- 
neata ești așa de compromis, încât eu nu pot să te pri- 
mesc în partid. Noi facem totuși o selecţie, și oamenii 
compromiși în mod evident nu putem cu nici un chip 
să-i încadrăm. Dar părerea mea este ca dumneata să 
stai deoparte câţiva ani de zile, până când se uită ce 
ai făcut în dauna poporului român, apoi probabil că 
te vei reîncadra“. „Și până atunci să mor de foame?“ 
În momentul acela, pentru că se dăduse sfoară în ţară 
că Vadim Tudor e la Coposu, a intrat un grup de găli- 
gani de-ai noștri, l-au apucat de guler și l-au scos cu pi- 
cioare în fund, cu palme și pumni din sediu. Atunci am 
protestat: „Staţi măi, purtaţi-vă civilizat! Omul a venit 
aici, a făcut o cerere, l-am refuzat, dar asta nu înseam- 
nă că trebuie să-l bateți“. Și a plecat. Apoi mi-a scris o 
scrisoare pe care o mai am și acum, prin care mă ruga 
ca să-l salvez că e muritor de foame. Asta era imediat 
după revoluţie. Nu cred că trecut o lună și Vadim 
Tudor era milionar. A cumpărat un CAP întreg, apoi a 
scos ziarele „România Mare“, „Politica“, a făcut o fun- 
daţie, a închiriat o vilă. S-a umplut de bani. Din infor- 
maţiile pe care le-am avut noi atunci, probabil că pri- 
mii bani i-a dat Securitatea. Noi am fost informaţi că 
Spiroiu, ministrul Apărării, expediase o circulară către 
toate unităţile militare din ţară să se aboneze la „Ro- 
mânia Mare“. Datorită acestui fapt, toate unităţile mili- 
tare sunt abonate la „România Mare“ probabil și acum. 
Spiroiu și-a răscumpărat gestul fiindcă C.V. Tudor a 
început o campanie contra lui și l-a dat jos. Acolo a 
intervenit ceva, probabil mașinaţia lui Iliescu care voia 
să aibă vârfuri de lance împotriva Opoziţiei. Ceea ce 
nu putea să facă el fără să se compromită îi punea pe 
ăştia: să înjure, să calomnieze. Nu-i răspundea nimeni, 
pentru că Vadim era recunoscut ca un om iresponsabil 
și gata. Deci, cu protecţia lui Iliescu, atât Vadim Tu- 
dor, cât și Păunescu au fost susținuți şi li s-au asigurat 
și mandate parlamentare. 

La alegerile din 1992, Verdeț a luat 3,02%, iar celă- 
lat 3,05%. Până în ultima zi, alături de Câmpeanu care 
nu atinsese pragul, mai figura PDAR-ul lui Victor Sur- 
du, Verdeț cu partidul lui și Vadim Tudor cu Partidul 
România Mare, care nu atinseseră 3%. În ultimul mo- 
ment, în ultima zi, când s-au totalizat rezultatele întâr- 
ziate, în special de la secțiile mai îndepărtate, care nu 
aveau linii telefonice, a venit o avalanșă de voturi care 
a ridicat procentele la partidele acestea, așa din senin. 
La secţia cutare din Maramureș, Vadim 'Tudor — 3000 
de voturi nejustificate, sau Păunescu nu știu câte vo- 
turi. Pe Surdu n-au reușit să-l salveze și nici pe Câm- 
peanu. Pe ceilalți i-a salvat, forțând rezultatele în ulti- 
mele zile. Era interesul practic al lui Iliescu, ca să-i ai- 
bă la îndemână. La început au închis ochii și l-au ser- 
vit fără să cârtească. O dată cu trecerea timpului însă, 
au prins obrăznicie și au început să aibă revendicări, 
să spună că datorită lor este susținut, să ceară prefec- 
turi, bani etc. Au început chiar campania de defăimare 
a lui Iliescu. 


În orice caz, C.V. Tudor n-a uitat ofensa şi aproape 
în fiecare număr vă atacă pe Dus. și pe Regele Mihai. 


Este explicabil. Eu nu prea citesc. Dar uneori când 
pun mâna pe „România Mare“ care e plină de porcării 
și care atacă așa de murdar, consider că aceea nu mai 
e polemică. Vorbește de scriitori, de femei într-un lim- 
baj de mahala inadmisibil. 


Instalarea capitalismului 
cu ajutorul neo-comuniștilor 


Atât comuniștii, cât şi neo-comuniștii au venit în- 
totdeauna cu teza competenţei, afirmând că numai 
ei sunt cei capabili să efectueze tranziția la un alt 

sistem economic, pe când celelalte elemente repre- 
zentând partidele Opoziţiei democratice n-ar fi ca- 
pabile. Care este opinia Dus. ? Ar avea PNŢ-ul sau 
celelalte partide resursele necesare trecerii la un alt 
sistem economic ? 


Noi suntem confruntați acum în mod ridicol cu si- 
tuaţia absurdă de a instaura o economie capitalistă cu 
ajutorul neo-comuniștilor ! Fără îndoială că a doua no- 
menclatură care a confiscat puterea politică de la re- 
voluţionarii din decembrie 1989 a avut prioritate prin 
faptul că, beneficiind de anumite privilegii, drepturi 
care erau interzise oamenilor de rând, a reușit să stu- 
dieze în străinătate și să se instruiască de o manieră 
de a face faţă unor demnități din guvernările post-re- 
voluționare. Dar asta nu schimba cu nimic fondul pro- 
blemei, pentru că noi suntem acum în situaţia de a ur- 
mări instaurarea unui regim capitalist cu ajutorul unor 
oameni îmbâcsiţi în concepte marxist-leniniste. Eu nu 
contest competența unor persoane utilizate în guver- 
nările post-revoluţionare, dar contest afirmaţia pe care 
o fac aceștia, că în cadrul Opoziţiei nu ar exista oa- 
meni competenţi care să facă față situaţiei. Fu consi- 
der că oamenii de care dispune Convenţia Democra- 
tică sunt cel puţin egali, dacă nu mai buni din punct 
de vedere organizatoric, decât cei care reprezintă ac- 
tuala guvernare. 


Un element central al acestei tranziţii îl reprezintă 
privatizarea. Ce părere aveți despre felul în care se 
face privatizarea în România ? 


În realitate, actualul regim își privatizează numai 
proprii agenţi. Privatizarea a ajuns de pomină în Ro- 
mânia și anume e un mijloc de îmbogăţire a unor ele- 
mente care se numesc în mod familiar rechini ai in- 
dustriei românești, a căror privatizare probabil că va 
servi în viitor la constituirea unor milionari, la promo- 
varea unor milionari care vor susține regimul. Asta se 

urmărește. Deci, faimoasa privatizare nu este în reali- 
tate decât privatizarea agenţilor guvernamentali. Sigur 
că este indispensabilă pentru a înlocui sistemul eco- 
nomic care a terorizat România vreme de 5 decenii, 
dar maniera în care se face această privatizare este 
specific comunistă. 


Un tip incomparabil mai deștept decât Iliescu 


Într-o zi m-am pomenit cu un telefon de la Măgu- 
reanu. Măgureanu este vecin de comună cu mine, iar 
tatăl lui Măgureanu a fost agentul electoral al tatălui 
meu. Tatăl meu a fost senator PNȚ de Sălaj și avea în 
fiecare comună un om de încredere; în comuna Junte- 
recul Hododului îl avea pe Baciul Astaloș, care e tatăl 
d-lui Măgureanu, un om tare cumsecade deși numele 
l-ar arăta că-i ungur, dar nici nu știa ungurește, era ro- 
mân get-beget și era membru vechi al PNȚ. Fiind co- 
pil când îl însoţeam uneori pe tatăl meu în deplasările 
lui electorale, întâmplarea a făcut să intru în casa lui 
Astaloș, actuala vilă a d-lui Măgureanu. Pe vremea 
aceea Virgil nu exista, era numai o fată, sora mai mare 
a lui Măgureanu. Eu nu pot să mă plâng de unele ac- 
țiuni ale lui Măgureanu, care mi-ar fi dăunat în mod 
concret; sigur, a acţionat în dauna partidului. Ceea ce 
i-am spus în față și nu pot să-i iert niciodată nu este 
acțiunea desfășurată în dauna partidului nostru, ci 
prostiile făcute. Măgureanu este un tip foarte deștept, 
incomparabil mai deștept decât Iliescu. I-am reproșat: 
„Cum ați putut face prostia inimaginabilă de la 1 de- 
cembrie 1990 de la Alba Iulia, în care aţi pus la cale 
huiduirea mea și a ungurilor ?“. El s-a arătat foarte sur- 
prins, sigur că n-a recunoscut acest lucru și i-am ex- 
plicat că era pentru prima oară de la Unirea din 1918 
când Partidul Maghiar din România — UDMR — venea să 
recunoască frontierele actuale, apartenenţa Transilva- 

niei la România. Până atunci niciodată Partidul Ma- 
ghiar din România n-a recunoscut-o oficial. În loc să 
fie aplaudat, delegatul respectivului partid a fost fluie- 
rat și huiduit. I-am spus: „In capul lui Roman putea să 
intre o asemenea prostie, dar cum ai putut dumneata 
să accepți, asta nu înţeleg!“. Sunt câteva prostii care 
nu-i pot fi iertate, altfel Măgureanu se consideră oare- 
cum destul de apropiat de mine și își permite anumite 
sincerități. Într-o zi m-am pomenit cu un telefon de la 
el: „Domnule președinte, vă rog să mă primiţi peste o 
jumătate de oră“. li zic: „Chiar î în plină zi vrei să te 
compromiţi ?“ , pentru că la noi în timpul zilei geme de 
lume, și sigur că venind ziua sunt 100 de inși care-l 
văd. Îmi zice: „Nu, eu nu mă feresc de asta“. Într-ade- 
văr, după o jumătate de oră a apărut cu dl. Mihai Bo- 
tez pe care eu nu-l cunoșteam decât după nume. Dl. 
Măgureanu l-a prezentat ca un posibil prim-ministru al 
României. Am stat de vorbă foarte civilizat cu Botez 
aproximativ trei sferturi de oră în prezenţa lui Măgu- 
reanu, după care au plecat. 


Ce aștepta Măgureanu de la Dvs. de vi l-a prezentat 
pe Botez ? 


Să dezarmeze eventuala mea ostilitate împotriva 
tendinței de promovare a lui Botez ca prim-ministru. 


Botez a infirmat atunci zvonurile că venise în Ro- 
mânia pentru tratative în vederea selectării lui ca 
premier. 


A făcut niște vizite de curtoazie pentru a-și asigura, 
dacă nu susţinerea, măcar neutralizarea unor factori ai 
Opoziţiei privind numirea lui ca prim-ministru. 

Un legat testamentar 


Care a fost cel mai important eveniment din cariera 
Dvs. politică ? 


După părerea mea, a fost reconstituirea, organiza- 
rea și consolidarea Partidului Naţional Ţărănesc după 
45 de ani de comunism, în care, deși PNȚ a fost desfi- 
ințat, el nu s-a considerat dizolvat, pentru că noi n-am 
recunoscut niciodată această măsură abuzivă a regi- 
mului comunist. Datorită acestui fapt, cu mijloacele 
foarte restrânse de care dispuneam la revoluţia din 
decembrie 1989, am procedat imediat la legalizarea 
partidului. Am reușit să realizăm cel mai puternic par- 
tid politic din România. Aceasta mi se pare realizarea 
de căpetenie a carierei mele politice. Sigur că s-ar mai 
putea adăuga ideea realizării unei convenţii între par- 
tidele de opoziţie. Consider și acum că, în faza în care 
se găsește mentalitatea civică a poporului român, încă 
nu a sosit momentul competiţiilor doctrinare între par- 
tidele politice. Și întrucât puterea politică a fost confis- 
cată de un regim neo-comunist, consider obligatorie 
pentru toate formațiunile de opoziţie să se solidarize- 
ze în vederea instaurării unui regim democratic în Ro- 
mânia, urmând ca prin competiţiile viitoare, în mo- 
mentul în care acest obiectiv va fi atins, să discutăm în 
faţa opiniei publice opţiunea pentru cel mai potrivit 
regim, pentru doctrina cea mai adecvată momentului 
și interesului românesc. De aceea, am militat începând 
cu 1990 pentru constituirea unei convenții democra- 
tice a partidelor de opoziţie. Am și realizat această 
convenţie care a avut și rezultatele ei concrete, pe ca- 
re eu le socotesc satisfăcătoare, adică Opoziția a obți- 
nut odată aproximativ 47% din mandatele parlamenta- 
re. Sigur că au intervenit pe urmă niște factori subiec- 
tivi şi veleitari care au determinat fărâmițarea Opozi- 
ției. Și acum consider că obligaţia de căpetenie a par- 

tidelor democratice este de a se solidariza pentru a 
realiza o guvernare democratică în ţara noastră, ur- 
mând ca disputele doctrinare şi ideologice să se desfă- 
șoare în momentul în care vom avea un cadru adecvat 
pentru dezbaterea politică întemeiată pe doctrină. De 
aceea consider că indiferent de stadiul în care se gă- 
sește acum Convenţia Democratică, chiar această rea- 
lizare principială a unui astfel de organism face parte 
din succesele care îmi pot fi atribuite. 


Surori cu surâsuri senine, trecute prin mari vitregii 

Cu suflete albe, veline, cu farmec de dulci nostalgii 

Vă caută clipa pustie, încrederea plină de dor, 

Si ancora gândului, vie, în neostenitul ei zbor. 

Lumina privirilor voastre străbate duios depărtări, 

Cu sprijinul dragostei noastre, în noaptea de mari încercări 
Îmi caut în freamăt bodina și grabnic mă-ntorc înapoi, 
Pe drum de-amintiri, în grădina trecutului, plină de voi. 
Cât dealul de-ar fi suferinta, nădejdea cât bobul de mei, 
Frăția susține credinta şi dă așteptării temei. 

Când filmul din cuget revine, pe fir de răboj viețuit, 
Adun, împăcat lângă mine, imagini de neprețuit, 
Tandretea mea blândă și caldă, în daruri rodite de gând. 
Statornice inimi curate, ce bateti la fel cu a mea, 

Vă cheamă iubirea de frate, din temnita aspră și grea ! 


Cornelui Coposu, 1959 


Mărturii 


Când, în 1964, Corneliu Coposu părăsea „satul nou“ 
din Valea Călmățui după 17 ani de detenţie și domici- 
liu forțat, el pierduse totul: o carieră strălucită de om 
politic precoce, libertatea, tinerețea, familia, dreptul 
de a profesa. Avusese talent și virtuţi apreciate de ma- 
rii oameni de stat ai epocii interbelice din România, își 
slujise cu credinţă regele și ţara, dovedise fermitate de 
caracter și o inteligență de excepţie, se dovedise a fi 
discipol fidel și prieten de nădejde. Astfel de merite 
i-ar fi adus oriunde laurii recunoașterii publice. I-au 
adus și lui Corneliu Coposu atât timp cât normalitatea 
și firescul au dominat viața României dinainte de răz- 
boi, înainte ca regimul marxist impus de tancurile so- 
vietice să zdrobească sistematic valorile autentice ro- 
mânești, elitele intelectualității, demnităţii și curajului. 

O dată însă cu instalarea regimului comunist în Ro- 
mânia, Corneliu Coposu avea să împărtășească desti- 
nul tragic al tuturor personalităţilor marcante ale vieţii 
politice, culturale, religioase. Marii patrioți integritori 
de ţară, făuritorii unor acte cruciale din istoria români- 
lor, minţile cele mai strălucite și talentele cele mai în- 
zestrate, dar și floarea demnităţii și curajului, oameni 
simpli și drepţi, țărani și muncitori neînfricaţi au fost 
aruncaţi în urgia închisorilor spre a fi exterminați, în- 
trucât se știa că numai moartea îi putea împiedica să 
lupte pentru țara rămasă la cheremul ocupantului so- 
vietic şi al regimului impus de Kremlin. Sute de mii de 
victime au fost lichidate discret de holocaustul comu- 
nist din România, iar pentru puţinii supraviețuitori 
urmărirea nu luase sfârșit o dată cu eliberarea din în- 
chisoare. Și pentru Corneliu Coposu condamnarea fu- 
sese, în realitate, pe viaţă. 

După 1964 a fost convocat periodic la Securitate, 
interogat, urmărit pas cu pas, i s-au făcut zeci de per- 
cheziții, i s-au confiscat dulapuri întregi de manuscri- 

se, documente şi cărți. Cunoștinţele și prietenii erau 
avertizaţi să nu întrețină relaţii cu el, ori erau ispitiți 
să-l denunțe. Un fost deţinut politic rămânea un pro- 
scris, fără nici un drept la reabilitare în ochii regimu- 
lui. Destinul crâncen al opozantului politic se repercu- 
ta în primul rând asupra familiei sale. După arestarea 
lui Corneliu Coposu în 1947, întreaga familie a avut 
de suferit alături de el. Soţia, arestată și condamnată la 
25 de ani de închisoare, a ispășit 14 ani de temniţă 
grea; cumnata a murit după 7 ani de detenţie; mamei 
i-a fost suprimat dreptul la pensie; surorile au fost în- 
depărtate de la studii, concediate și marginalizate. Ce- 
le 4 surori ale lui Corneliu Coposu l-au iubit, așteptân- 
du-l să vină din închisoare, urmându-l în domiciliul 
forțat din Bărăgan, împărtășind cu el persecuțiile ce 
au urmat: supravegherea și hărţuirea permanentă de 
către agenţii Securităţii, percheziţiile, interceptarea 
convorbirilor telefonice, intimidarea prietenilor, pier- 
derea drepturilor profesionale. 

Condamnarea lui Corneliu Coposu nu luase sfârșit 
nici măcar o dată cu revoluţia din 1989 și era logic să 
fie așa, întrucât la putere se aflau din nou vechii ex- 
ponenţi ai nomenclaturii comuniste, odraslele şi ca- 
meleonii lor, constituiți acum într-o mafie a intereselor 
comune, după ce dezbrăcaseră mantaua roșie ce le ți- 
nuse cald timp de 45 de ani. Recunoscând în Corneliu 
Coposu eternul lor adversar, au început, fără întârzie- 
re, campania împotriva lui, cu atât mai mult cu cât el 
devenise acum liderul necontestat al Opoziţiei și al 
luptei pentru democratizarea vieţii politice. 

Insultele, zvonurile calomnioase, amenințările, mi- 
neriadele au fost — din nou — încasate din plin de lide- 
rul PNŢ-CD, dar și de familia sa, de bunele și blândele 
sale surori. Mărturiile celor două surori rămase în viață 
vor fi prezentate în paginile ce urmează. 

Stând de vorbă cu Flavia Bădescu și Rodica Coposu 
am căutat să aflu totodată de unde și-a extras această 

exemplară familie de ardeleni forţa de a rezista în fața 
furtunii, de a nu ceda, de a nu trăda idealurile, păs- 
trând intactă comoara de integritate, generozitate şi 
bunătate. Copilăria fericită petrecută în casa parohială 
din Bobota, în atmosfera politică entuziastă și febrilă a 
luptei de cucerire a drepturilor românilor din Transil- 
vania, familiaritatea cu „Sfinxul de la Bădăcini“ și cre- 
dința neabătută în Hristos mi s-au părut a fi — în parte — 
răspunsurile la întrebările mele. 


Flavia 


Mama nu și-a arătat niciodată disperarea când Cor- 
nel era în pușcărie, dar într-o zi ne-a spus: „Ca să vezi 
ce înseamnă viața. Când s-a născut Puiu (așa îi zicea 
mama) a fost cea mai mare bucurie în casa noastră, 
căci se năștea primul băiat. La naștere m-a asistat Bin- 
der Baci — un medic neamţ, medicul noastru — și o 
moașă de la noi din sat, care își făcuse studiile pe la 
Budapesta. În momentul în care s-a născut, l-a ridicat 
în sus și a spus: «Asta o să fie odată cel mai mare om 
din România». Uită-te, săracu', cât de mare om e, cine 
ştie cine îl batjocorește acum!“. A fost unul din mo- 
mentele în care mama și-a pierdut cumpătul, pentru 
că nu mai aveam nici o veste. N-am aflat absolut ni- 
mic de el până în 1964, când i-au dat drumul cu do- 
miciliu obligatoriu. Fiind singurul băiat, a fost cel mai 
iubit de toți, deși mama, tata, mătușile ţineau neapărat 
să nu creeze o invidie cât de mică între noi. Dacă 
exista o singură bomboană, se împărțea între câţi 
copii eram, ca să aibă fiecare. Întotdeauna am fost în- 
văţaţi să ne iubim unul pe altul, să ne ajutăm. Nu 
aveam voie să ne culcăm seara fără să ne cerem ier- 
tare unul altuia dacă făceam prostioare. Dacă eu, care 
eram mai mică, rupeam o carte de povești a sorei me- 
le, trebuia să-i cer iertare şi să-i promit că din econo- 
mii îi voi restitui cartea. Bineînţeles, asta era înainte de 
a spune „Îngerașul“, pe care-l rosteam în fiecare seară. 

Copilăria a fost cea mai frumoasă parte din viața 
noastră, în care părinții s-au silit să facă tot ce au putut 
ca să ne fie nouă bine. Fratele mamei le spunea pă- 
rinților să nu ne mai răsfeţe atâta că o să ne înveţe 
prost, dar tata, care a fost un clarvăzător, spunea: „Cine 
ştie ce o să-i aștepte în viață, poate n-or să aibă decât 
amintirea acestei copilării fericite“. Şi așa a fost. N-am 
fost o familie bogată, eram 5 copii care trebuiau cres- 
cuţi, trimiși la școală, educați, însă, din cât era, întot- 

deauna ni s-au cumpărat lucruri deosebite, jucării. Ta- 
ta nu mergea niciodată în orașul apropiat fără să vină 
cu ceva pentru noi; îl căutam în buzunare. Mai erau și 
unchii noștri care ne aduceau dulciuri. 

Îmi aduc aminte de o scenă: aveam un unchi mai 
îndepărtat care era directorul Liceului Simion Bărnuţiu 
din Șimleu, care aproape în fiecare duminică venea în 
vizită cu soția sa și ne aducea niște bomboane cu cio- 
colată, împachetate în nişte punguţe verzi. La un mo- 
ment dat a fost o discuţie — noi nu știam despre ea — în 
care acest baciu Cornel, cum îl numeam noi, îi spunea 
bunicii: „Ce crezi, copiii aceștia mă iubesc pe mine 
sau mă iubesc pentru bomboane?“. Bunica i-a spus: 
„Fă o probă. Duminica viitoare când vii nu le aduce 
nici o bomboană“. De obicei, cum venea baciu Cornel 
ne aruncam în brațele lui. Era un om solid, cu burtă 
mare, abia aveam loc să stăm pe genunchii lui. Ne 
spunea „broaște de ploaie“. A venit duminica urmă- 
toare la masă la prânz. Când l-am văzut, ne-am repe- 
zit la el și l-am sărutat. „Ce faceţi, broaște de ploaie? 
Să ştiţi că nu v-am adus bomboane“. Sora mea Doina 
i-a răspuns: „Noi nu vă iubim pentru bomboane, vă 
iubim pentru că sunteţi neamul nostru și că vă chea- 
mă Cornel ca pe fratele nostru“. Așa a fost de impre- 
sionat că i-au dat lacrimile și a scos o pungă imensă 
de bomboane pe care ne-a dat-o și i-a spus bunicii 
noastre că a câștigat pariul. 

Imi aduc aminte de el când era în liceu. Ne iubea 
teribil, ne ocrotea, ne lăsa să participăm la toate jocu- 
rile cu copii mai mari decât noi. Când Cornel era elev 
de liceu la Blaj, i se trimiteau bani de acasă. Întotdea- 
una economisea banii și aducea la toată lumea cado- 

. Niciodată n-a păstrat pentru el ceva. meu 
că i se cumpăra și lui, dar el se gândea la fiecare, î 
cepând cu prietenii lui de joacă. În seara de Crătiun 
se adunau toţi colegii lui de joacă și la fiecare împăr- 
tea câte un pacheţel cu ceva, adus de el de la Blaj. A 

fost bucuria noastră. Pe toţi ne iubea la fel. A avut o 
mică slăbiciune pentru Doina, care-i și semăna foarte 
mult. N-a arătat-o niciodată, dar o simțeam. Ea era 
prima chemată, ea a fost și ultima chemată. Înainte de 
a i se face rău și a fi internat, a zis: „Ai venit, Bobiţă!“. 
Sora noastră murise în 1990. Atunci m-am cutremurat 
şi mi-am dat seama că o visa pe ea. Toată copilăria 
asta a fost un rai, o fericire. Ne cumpăra tata biciclete, 
aparat de filmat, pom de Crăciun; la Paști venea şi la 
școală să ne facă vizite. Cornel a fost totdeauna pre- 
miantul numărul unu al școlii. Nu era nevoie să se in- 
tereseze tata cum învaţă, învăţa foarte bine; dar se in- 
teresa cum merge cu studiile, cu internatul. S-a obiș- 
nuit destul de greu cu internatul din Blaj, dar totuși 
s-a supus. 

Cornel a început școala primară la cinci ani, pen- 
tru că nu îl puteau ţine acasă; el a învăţat să citească 
singur, după „Poveștile neamului nostru“. La început i 
le citea cineva, apoi învățase alfabetul şi le citea sin- 
gur, le reţinea şi le povestea. La cinci ani tata l-a rugat 
pe învăţător să-l primească pe Cornel să asiste la ore 
și îl trimitea cu o femeie, cu o băbuţă care stătea aco- 
lo la noi, mergea să îl ducă şi să îl aducă de la școală. 
Ea se așeza pe podiumul catedrei, unde stătea învăţă- 
torul, și aţipea acolo. Copiii râdeau, bineînţeles. După 
ce a făcut cele patru clase primare, la nouă ani a intrat 
cu dispensă în clasa I-a de liceu, pentru că tata era pri- 
eten cu directorul de atunci al liceului din Blaj. Deşi 
acesta comenta că băiatul e prea mic, prea crud și o să-i 
fie greu la internat, până la urmă a acceptat, și Cornel a 
făcut tot liceul la internat la Blaj. A devenit student la 16 
ani. La 20 a terminat Dreptul, iar la 23, căci a durat mai 
mult doctoratul, și-a terminat toate studiile. 

Noi eram înrudiți într-un fel cu Maniu, tata era prie- 
ten cu Maniu, luptaseră împreună în Partidul Ţărănist. 
În vacanțe, unul dintre premiile pe care le primeam 
era să ne ducem la Bădă, că așa îi ziceam noi, în loc 

de Bădăcin. Eram teribil de răsfățați de o soră a lui 
Maniu care era călugăriță. Ea iubea nespus copiii și ne 
dădea sirop, bomboane, prăjituri, ne plimbam în par- 
cul acela minunat din Bădăcin, care nouă ni se părea 
extraordinar. Una dintre recompense era acest mers la 
Bădăcin. Cornel, deși nu ştiu dacă avea 14 ani, se du- 
cea la Bădăcin să aranjeze biblioteca lui Maniu, îi dă- 
dea să ordoneze diverse documente și stătea acolo câ- 
teva zile, ca să aranjeze cărţi, documente, scrisorile lui 
Maniu, ale părinţilor lui, ale lui Simion Bărnuţiu. În 
vacanțe stătea foarte mult timp la Bădăcin, Maniu îl 
iubea în mod special și duminica ne duceam și noi. 
Distanţa era de vreo 18 km — mergeam cu trăsura. Nu- 
mai când eram cuminţi ne duceam și ni se făcea masă 
separată, ne plimbam prin parc, la plecare primeam fie- 
care câte un pacheţel. Imi aduc aminte ce extraordinari 
ochi avea Maniu. Avea ochii albaștri și cu o privire nu 
tristă, nu severă, ci caldă, drăgăstoasă față de noi. 

El nu a fost căsătorit niciodată. A crescut copiii uneia 
dintre surori: Matei, Ramina, care era de o vârstă cu 
mine, Feti, mai mare, și Mielu, cel mai mic. Cu aceștia 
ne întâlneam mereu la Bădăcin, ei stăteau vara acolo. 

În legătură cu dl. Maniu, îmi aduc aminte de nişte 
lucruri. Eu eram elevă. În Ardeal, fetele când erau co- 
pile ziceau „sărut mâna“ și la domni, nu numai la 
doamne. Deci și lui Maniu, pentru că era o personali- 
tate, îi ziceam „sărut mâna“. Când am terminat liceul și 
am dat examen la Facultatea de Științe Economice, 
imediat după ce am luat examenul de admitere mi-am 
cumpărat insigna de studentă și m-am dus direct la dl. 
Maniu care stătea pe str. Sfinţilor. Maniu s-a ridicat de 
la biroul lui, îmi aduc aminte că am fost teribil de 
emoționată, s-a uitat la mine, mi-a văzut insigna, mi-a 
luat mâna și mi-a sărutat-o. Apoi mi-a spus: „Acuma 
ești domnişoară, studentă, îţi sărut eu mâna“. 

Nu voiam să-l plictisim, dar ne invita tot timpul: 
„Veniţi, fetelor, veniţi pe la mine“. Și întotdeauna de 
Sf. Dumitru ne duceam să-l felicităm. 

Uneori dădea Cornel telefon și spunea: „Vine Ma- 
n la masă, mamă pregăteşte supă de pasăre cu tăi- 
Mama pregătea imediat supă și cremșnit care îi 
r d-lui Maniu; mânca foarte puține lucruri, era 
un fel de ascet. 

În momentul când a început comunismul au apărut 
niște pancarte oribile pe străzi, despre „cloșca istori- 
că“, îndemnuri ca pe Maniu să-l măture istoria“. Eu, 
care aveam atunci vreo 17-18 ani, eram indignată de 
aceste lucruri fiindcă știam cine era Maniu, ce perso- 
nalitate. Într-o duminică în care dl. Maniu era la noi la 
masă, indignată de lozincile pe care le-am văzut, ştiu 
că i-am spus: „Domnule președinte, este nepermis ca 
acești ticăloși să vă insulte și să calce în picioare isto- 
ria. Lăsaţi-ne să facem revoluţie“. Eu, care aveam 17 
ani, voiam „revoluţie“. Parcă îl văd și acum cum a ridi- 
cat capul și a zis: „Draga mea fată, o revoluţie e foarte 
greu de pornit, dar nu se știe unde se oprește și cine 
răspunde de victimele nevinovate“. Noi eram membri 
în tineretul țărănist, în TUNŢ, mergeam la manifestații, 
lipeam afișe, speram că va fi ceva, nu ne puteam ima- 
gina nenorocirea ce a urmat. 

Tata fusese foarte devotat lui Maniu, l-a iubit și ad- 
mirat toată viaţa. În Ardeal 90% erau pentru Iuliu Ma- 
niu, îl venerau pentru că făcuse Marea Unire și datori- 
tă autorității lui se crease un fel de pace impusă și 
educată ca să nu fie nici un fel de disensiuni: nici reli- 
gioase, nici politice, nici ură față de unguri, nici pen- 
tru altă naționalitate; noi trebuia să ne iubim cu toții, 
iar dl. Maniu zicea: „Oamenii nu sunt îngeri, sunt oa- 
meni, și toți trebuiesc iubiți deopotrivă“. 

Pe fratele meu l-am väzut în politică de când sunt. 
Cornel a început să scrie foarte de tânăr la ziarul „Pa- 
tria“, la Cluj, al cărui director era Zaharia Boilă. Scria 
articole sociale. Avea o admirație deosebită faţă de toți 
amărâţii sorții. Nu știu de ce credea el că fusese che- 
mat să lupte pentru ei. 

Îmi aduc aminte de jocurile noastre din copilărie, 
era o diferenţă de 8 ani între noi, el apărea ca un Moș 
Crăciun al tuturor, iar după ce tata s-a prăpădit, el a 
rămas stâlpul și bucuria noastră. Toate cadourile și 
toate amintirile bune le-am avut de la el. 

Cariera lui politică din tinereţe nu și-a afișat-o. Nicio- 
dată nu a spus că e cineva. Ştiam că e secretarul lui Ma- 
niu, că a fost secretarul tineretului țărănesc. Tata era 
foarte mândru și fericit pentru că îl urmărea pas cu pas. 
Pe soţia lui, Arlette, a cunoscut-o în 1941, de Paști. A 
fost singura vacanţă de Paști când el n-a venit acasă. 
S-au căsătorit în 1942 și au fost împreună doar 5 ani, 
până la arestarea lui Cornel. Apoi a început prigoana. 

În momentul arestării lui Cornel, sora noastră cea 
mare, Cornelia, era chimistă și lucra la un laborator la 
Uzinele Laromet din Bucureștii Noi. A fost dată afară 
imediat. Doina era internă la spitalul Cantacuzino. Au 
dat-o afară și pe ea. Eu eram încă studentă, Rodica era 
elevă. I-au tăiat pensia mamei și am rămas fără nici un 
fel de venit. Era o mizerie cumplită și ne-a ajutat un 
prieten de-ai noștri care lucra la Uzinele Laromet, fost 
coleg cu sora mea. A vegheat asupra noastră ca și 
cum ar fi fost fratele nostru. Se chema Ioan Dumitru, a 
murit acum doi ani. 

Imi aduc aminte de un moment când Cornel era la 
Canal, eu lucram la Constanţa și stabilisem o legătură 
printr-un bătrân magazioner cumsecade de la Capul 
Midia care a renunţat timp de aproape un an la sand- 
viciul lui de fiecare zi și i-l dădea lui Corneliu. Era în 
'51-'52. Acest domn se numea Anghel Curte. Cum l-a 
cunoscut pe Cornel nu mi-a spus niciodată, m-am tre- 
zit într-o zi cu soţia sa care a venit și m-a căutat la So- 
vromul unde lucram eu și mi-a spus să mă duc până 
la ei acasă. M-am dus și mi-a zis: „Domnișoară, eu îl 
cunosc pe fratele dvs., este la Capul Midia, vine din 
când în când să schimbe sculele, îi dau sandviciul meu 
de dimineaţă, pe care îl împarte frățește cu Șerban 

Ghica“. De atunci, bineînţeles, îi procuram sandvi- 
ciuri, prăjituri şi îi trimiteam. După ce i-a luat de acolo 
pe Șerban Ghica și pe Cornel și i-a dus, ca pedeapsă, 
la Ocnele Mari, cu un popas la Văcărești, pe bietul 
Moș Anghel l-au prins, l-au arestat și a murit în închi- 
soare. Din '47, imediat ce a fost arestat la Interne, 
multă vreme nu am știut nimic de Cornel. Am primit 
odată, scrise pe o batistă, câteva rânduri din partea lui 
aduse de un gardian, din vechea gardă, extraordinar 
de cumsecade. Acesta, riscându-și viața, a facilitat și 
întâlnirea lui Cornel cu Maniu. Atunci se pregătea pro- 
cesul lui Maniu, erau toţi în subsol la Interne, iar acest 
om, fost agent al Siguranţei, cine știe cum rămas aco- 
lo, și-a riscat viața și a venit la mine acasă cu o bucăţi- 
că de batistă pe care erau scrise cu cărbune două vor- 
be și iscălitura. Mi-a spus că fratele meu a făcut o fu- 
runculoza foarte urâtă și avea nevoie de medicamen- 
te. Atunci, în disperare de cauză, m-am dus și am ce- 
rut audienţă la Ministerul Sănătăţii. Ministrul adjunct la 
Ministerul Sănătăţii era băiatul unui preot din Sălăj, 
care a fost pe vremuri prieten cu tata și care se numea 
Salvador Cuccea, comunist convins. Spre surprinderea 
mea, mi-a primit imediat cererea de audienţă. l-am 
spus că am venit la el pentru sora mea, Doiz2, caie 
fusese internă la spitalul Cantacuzino și a fost dată 
afară, rugându-l, dacă poate, să o integreze undeva în 
Ministerul Sănătăţii; apoi i-am spus că am auzit că 
Cornel are furunculoză și că are nevoie de medica- 
mente. El a fost deosebit de cinstit și mi-a spus că nu 
poate face nimic pentru Doina, fiindcă surorile lui Co- 
posu au fost date afară din ordin „de sus“, dar ceea ce 
poate face este o vizită la Interne și, dacă într-adevăr 
Cornel este bolnav, să dea dispoziţie medicului închi- 
sorii să primească medicamente. Bineînţeles că nu am 
crezut că se va întâmpla așa; ulterior a venit un agent 
și mi-a spus că ministrul Cuccea fusese în inspecţie și 
doctorul penitenciarului primise dispoziție să-i dea 

vaccin lui Cornel, iar acum era mult mai bine. Deci, 
s-a ţinut de cuvânt în această privință. Cât despre Doi- 
na, ea a terminat facultatea, a stat un an fără să poată 
profesa, iar după un an, o colegă a ei de facultate, 
care avea o farmacie la ţară, a angajat-o la Mătăsaru, 
unde a făcut naveta până când s-au naționalizat far- 
maciile particulare. Pe urmă, a intrat la o farmacie la 
Găiești și a făcut alți 10 ani de navetă. 

Cornel nu avea drept la nici un fel de pachet. A 
fost ţinut la Interne mulți ani, pentru că au încercat 
să-l implice în diverse procese. Tot la Interne se afla 
secretara și dactilografa lui Maniu, doamna Clara Ro- 
manos, care fusese și ea arestată. Fa povestea că erau 
disperaţi, erau duși la anchetă noaptea și interogaţi 
până la ziuă. La un moment dat ea a venit de la an- 
chetă pe la 3 dimineaţa și s-a dus în celula ei; de aco- 
lo a auzit o voce, ca un tunet, cântând: „Cu noi este 
Dumnezeu“. Era vocea lui Ilie Lazăr, aflat într-o celulă 
alăturată. „După aceea, spunea d-na Romanos, am fost 
la anchetă mult mai dârji și mult mai hotărâți“. De la 
Interne l-au dus la Malmaison o perioadă, după aceea 
la Aiud, la Craiova. El nu a putut să ia contact cu mi- 
ne decât în perioada când a fost scos de la Canal, deci 
în iulie-august 1952, când aștepta să fie dus la Ocnele 
Mari. Prin bunăvoința unui plutonier care i-a rupt do- 
sarele, el cu Șerban Ghica, cu Radu Câmpeanu și cu 
alții au rămas la această colonie de muncă unde mân- 
ca varză şi morcov și s-a mai refăcut un pic. Atunci 
am avut două vorbitoare. La unul s-a dus mama și cu 
Doina, la altul m-am dus eu cu Rodica și cu cealaltă 
soră. Am vorbit cu el, și acolo s-a întâmplat următorul 
lucru. Era acolo un hoț deosebit de inteligent, căruia i 
se spunea Fetița și care, nu se știe din ce motiv, a 
prins o mare simpatie față de Cornel. Hoţii de drept 
comun îi supravegheau pe politicii care săpau șanțuri 
pentru irigaţii, culegeau morcovi, varză; la un moment 
dat, nu ştiu cum a ajuns el lângă Cornel și-i zice: 

„Domnu' doctor, nu vreţi să trimiteţi o «exivă» acasă ?". 
Exivă însemna scrisoare. Cornel zice: „N-am creion, 
n-am hârtie“. Atunci acest hoț de buzunare s-a dus și a 
stat de vorbă cu paznicul; i-a furat agenda și creionul și 
i le-a adus lui Cornel, care a scris câteva rânduri. Apoi 
hoţul s-a dus şi a pus lucrurile la loc în buzunarul paz- 
nicului, „exiva“ a dat-o plutonierului, iar acel plutonier 
ne-a adus-o nouă. Într-o altă perioadă, l-am zărit când a 
fost adus la Văcărești, tot pentru un proces. 

În “47 pe el l-au arestat în ziua de 14 iulie. Înainte 
de a fi arestat a apucat să dea un telefon acasă şi ne-a 
spus: „Sunt la sediu, dacă termin trec pe la voi“. Tre- 
buie să fac o paranteză: după ce am venit noi în Bu- 
curești în '44, în fiecare zi trecea și o vedea pe mama. 
În fiecare zi. Nu putea ziua, venea noaptea și la ora 
12 şi zicea: „Am venit să văd ce fac broaștele din he- 
leșteu“, pentru că strada noastră se numea Heleșteu și 
mama aștepta înfrigurată să-l vadă. Atunci, în ziua de 
14 iulie 1947, ne-a dat telefon și ne-a spus: „Trec la 
prânz sau diseară, când pot“ și la prânz l-au arestat. 
Soţia lui, Arlette, a primit acasă un telefon de la un 
bătrân domn Cernăuţeanu care i-a spus: „Doamna Co- 
posu, trebuie să vă dau o veste foarte tristă, dl. Cornel 
a fost arestat acum o jumătate de oră și dus ia Sccuri- 
tate de 2 indivizi“. Atunci Arlette a dat un telefon la 
Maniu care nu fusese încă arestat și l-a înștiințat. Ma- 
niu i-a spus să se liniştească, că este o chestiune trecă- 
toare. A doua zi de dimineaţă l-au arestat și pe Maniu. 
Din clipa aceea a început calvarul. 

În ‘47, în ajunul abdicării regelui, Cornel era la Pi- 
teşti, nejudecat î însă, și i s-a permis soției lui să mear- 
gă să-i ducă un pachet. Arlette l-a văzut, a venit acasă 
și ne-a spus că era bolnav, palid, slăbit. Mi-aduc amin- 
te că a fost cea mai tristă zi din viaţa noastră. Seara 
am auzit că regele a abdicat. Îmi aduc aminte că toată 
noaptea de Anul Nou am plâns. N-am mai ascultat nici 
un discurs, nici o muzică, a fost o jale cumplită și a 

doua zi la facultate eram plini de disperare toți. Acesta 
a fost ultimul pachet dus de soţia lui. După aceea 
aflam sporadic, se întâmpla că mai ieșea câte unul, 
câte un fost ofițer de SSI, care venea să ne aducă 
vești, țărani, deținuți politici care erau condamnaţi mai 
puţin. Veneau și ne spuneau că au fost anul trecut cu 
dl. Coposu la Gherla, la Aiud, dar noi nu știam cum și 
când s-a perindat el prin închisorile acestea. Odată a 
venit un domn, Pavlov, profesor la lași, care ne-a rela- 
tat o poveste pe care noi nu am crezut-o, și anume 
că, la Craiova, Cornel a stat zidit în celulă timp de 6 
luni. Se dăduse dispoziţie să fie izolat, i s-a scos ușa, i 
s-a zidit cu cărămidă celula și i s-a lăsat numai o vize- 
tă prin care i se dădea de mâncare și pe unde se sco- 
tea tineta. Eu am crezut că profesorul vorbește aiurea. 
După ce a ieșit Cornel și a putut să vorbească de peri- 
oadele acelea, l-am întrebat și mi-a confirmat că așa a 
fost, efectiv a fost zidit în celulă și după 6 luni sau 8 
luni au venit în inspecţie, l-au văzut acolo, au dărâmat 
zidul de cărămidă și i-au pus ușa la loc. Ela fost mu- 
tat dintr-o închisoare în alta și în 1956 i-au făcut un 
proces, pentru că trebuia totuși să-l condamne. 

La proces în '56 era foarte slăbit, era tuns chilug și 
îmbrăcat cu un pulover cârpit. Noi ne-am așezat pe 
prima bancă şi el nu a mai recunoscut-o pe Rodica: în 
1947 Rodica avea 12 ani, iar acum era o domnișoară. 
Eu mi-am dat seama, că el a făcut un semn interoga- 
tiv, și i-am luat atunci capul lui Rodi și l-am pus lângă 
al meu. El a zâmbit și a înțeles că e Rodi. Asta a fost 
ultima dată când l-am văzut înainte de eliberare. I-au 
pus un avocat din oficiu care a venit la noi acasă, îl 
chema Bărdescu. Ne-a spus că el îl apără, dar se teme 
că nu poate face mare lucru pentru că are impresia că 
sentința este dată dinainte. Atunci noi am angajat un 
avocat, de fapt s-a oferit gratuit, și înainte de proces a 
descoperit fericit că fratele nostru nu este implicat cu 
nimic și nu poate fi condamnat în baza articolului 153 

de crimă împotriva statului, pentru că el fusese con- 
damnat cu același articol după terminarea facultății — 
crimă de lezmajestate împotriva lui Carol al II-lea. Or, 
nu poți fi condamnat și de lezmajestate şi de lezcomu- 
nism invocând același articol. Deci asta va fi salvarea. 
Nu a fost. A doua zi, la proces, când judecătorul se 
pregătea să dea sentința, a primit un bilet. L-a con- 
damnat la muncă silnică pentru înaltă trădare și com- 
plot împotriva statului socialist. În rechizitoriu, procu- 
rorul spusese că, chiar dacă nu ar avea nici o vină, 
acest individ este extrem de periculos pentru societa- 
tea românească deoarece poate influenţa tineretul și 
poate polariza în jurul lui elementele dușmănoase co- 
munismului, deci trebuie condamnat. Și l-a condamnat 
la 25 de ani. După proces nu l-am mai văzut nicio- 
dată, din ‘56 până la eliberare. 

La eliberare era ceva inimaginabil, nu am văzut în 
viaţa mea un schelet ca acela. 1 se vedeau toate oasele 
capului, avea niște picioare subțiri cu umflături la ge- 
nunchi, la glezne și la încheieturi, având edem în ulti- 
mul grad. A fost o perioadă de criză de două săptă- 
mâni când am crezut că-l pierdem, dar era acolo, în 
Bărăgan, un doctor care a stat zi şi noapte lângă el şi 
l-a pus pe picioare. Nu vedea, nu putea vorbi, făcea 
nişte eforturi disperate să vorbească. Pe urmă l-am 
dus la oftalmolog şi întâmplarea a făcut că acest me- 
dic era fiul unui doctor din Șimleu din vremea copilă- 
riei noastre şi-l cunoștea pe tata. El a spus că nu-i re- 
comandă nici un fel de ochelari pentru că nici 20 de 
dioptrii nu-i ajungeau; i-a prescris vitamine și mâncare 
foarte puţină, spunând că poate îşi revine, pentru că 
s-ar putea ca nervul optic să nu fie atins. Și într-adevăr 
așa a fost. Încet, încet și-a revenit, după aceea a văzut 
chiar fără ochelari până la sfârşit. Mama s-a mutat cu 
el și au stat împreună tot timpul. El era încă slăbit, dar 
nu accepta să-i trimitem noi bani. Mergea să lucreze la 
câmp, la săpat de porumb, de sfeclă, de soia, iar la 

sfârșitul anului primea în natură produse. A fost foarte 
mândru când ne-a trimis acasă de Crăciun porumb și 
vin, morcovi și ceapă. Își făcuse o alee, o grădină, 
poartă din salcâm, un chioșc în curte. Era fericit pen- 
tru că ne vedea pe noi, el nu avea voie să iasă de 
acolo decât cu aprobare, dar în fiecare duminică mer- 
gea una dintre noi la el. De Crăciun ne duceam acolo 
și în fiecare zi liberă. Asta a fost rațiunea noastră de a 
fi. Și-a revenit destul de bine, însă oricât l-am rugat nu 
a vrut să renunțe la muncă. 

Cât despre cumnata mea Arlette, ea fusese evacuată 
din casă imediat după ce el a fost arestat. Nu a fost lă- 
sată să-şi ia din casă îmbrăcăminte personală sau len- 
jerie, decât o simplă valiză cu două rochii și cu foarte 
puţine lucruri, nici un fel de mobilă, nici fotografii, 
nici acte. Bineînţeles că a venit la noi. După ce l-a 
arestat pe Cornel, ea s-a angajat ca pontatoare pe un 
șantier, tocmai începuseră atunci lucrările la aeropor- 
tul Otopeni. Tot acolo s-a angajat ulterior și sora mea 
chimista, care fusese dată afară de la Laromet. Arlette 
a intrat în legătură cu un domn Parisaux, atașat la Le- 
gaţia Franţei și a cărui familie se cunoştea cu bunicii 
ei. Bunica lui Arlette era franțuzoaică, din Lyon, buni- 
cul era elveţian. După foarte scurtă vreme de la cu- 
noștinţa cu acest Parisaux, a fost arestat un lot de 70 
de oameni care nu se cunoșteau între ei. Cred că a 
fost o înscenare și îmi aduc aminte că în ziua procesu- 
lui a apărut în „Scânteia“ cum că soţia criminalului Co- 
posu, trădătoare de neam și ţară, a fost în complot cu 
Legația Franţei. Atunci un bun prieten de-ai mei care 
era la Canal, băiatul generalului Boiţeanu, Florin Boi- 
teanu, a luat toate ziarele și le-a ascuns, ca să nu ci- 
tească colegii mei şi să nu mă demasc că sunt rudă cu 
Arlette Coposu. A fost condamnată la 14 ani închisoa- 
re sau la 15, sora ei la 25 de ani, pentru un așa-zis 
complot cu Legația Franţei. Atunci se spunea că lista 
venise din Franţa. Era în epoca aceea tulbure, când în 

Franța guvernele se schimbau la 2 săptămâni şi ve- 
neau de acolo liste întregi cu colaboraţioniști pe care 
îi arestau fără nici o vină. 

Arlette a avut în toată perioada de închisoare un 
singur vorbitor la care s-a dus sora ei mai mică, care 
trăiește și acum și care stă la Laussane, singura care a 
putut să-i ducă un pachet. Atât a primit ea în 14 ani 
de închisoare, nici scrisoare, nici pachet, absolut ni- 
mic. Şi despre ea aveam vești sporadic, prin cele care 
ieșeau. Au ieșit mai întâi călugărițele care au fost ares- 
tate la Sfânta Agnes, apoi Laura Săulescu, Simona Cos- 
movici, fiecare venea la noi și ne spunea că Arlette e 
bolnavă. Sora ei, France, a murit în închisoarea Văcă- 
rești în 1955. Pe Arlette n-am revăzut-o decât după ie- 
șirea din închisoare. Era deja bolnavă. Într-o zi, când 
s-a simțit foarte rău, Cornel a dus-o la un prieten care 
i-a spus că se teme că e ceva foarte grav. A trimis-o la 
doctorița Trestioreanu, care a constatat că are cancer. 
Au internat-o la doctorul Trestioreanu, oncolog. Atunci 
am cunoscut-o pe Rodica Ivanov care lucra ca tânără 
doctoriță. Când Cornel a aflat că Arlette are cancer di- 
seminat, a leșinat. lar Rodica Ivanov și cu medicul 
Trestioreanu l-au ridicat și i-au făcut o injecție. Asta se 
întâmpla prin mai-iunie 1965, iar în decembrie Arlette 
a murit. Și-ar fi dorit grozav să trăiască. 


Cornel a fost un om care nu a urât pe nimeni în 
viața lui, care nu a purtat ranchiună nimănui nicioda- 
tă, care nu a vrut să se întâlnească cu foștii lui torţio- 
nari, care nu a vrut să-mi dea nici măcar mie satisfac- 
ţia de a privi în ochi un securist care ani de zile veni- 
se în casă la noi, stând ore în șir și întrebându-l pe 
cine a văzut, ce părere are de cutare, despre fiecare 
eveniment comentat la Europa Liberă sau care apărea 
în presă. Eu aveam oroare de acest om. Ultima dată 
când a venit, în decembrie 1989, înainte de congres, 
am avut o izbucnire, iar el i-a spus lui Cornel că are 

impresia că eu nu-l prea iubesc! „Ce ai zice dumnea- 
ta, i-am spus eu, dacă cineva ar veni și ţi-ar pătrunde 
în intimitate, un om cu care nu ai nimic de împărțit?“ 
Mi-a răspuns că își face meseria. „Urâtă meserie“, i-am 
spus eu. După revoluţie, l-am rugat pe Cornel, pentru 
satisfacția mea, pentru cât m-a chinuit ticălosul ăsta, 
profesorul Săndulescu, așa se prezenta, să se interese- 
ze cum îl cheamă cu adevărat, că eu vreau numai să 
mă uit în ochii lui și să-l întreb dacă își mai practică 
meseria lui infamă. Pentru că eu veneam în propria 
mea casă și îmi cleschidea el ușa. Stătea o oră, două, 
trei, depinde, în orice caz niciodată nu venea singur, 
am observat că de fiecare dată stătea ce stătea acolo 
în fotoliu, iar apoi se ducea la fereastră; după ce se 
uita pe fereastră, mai stătea un sfert de oră și pleca. 
Probabil că cineva îl păzea, dar asta era regula gene- 
rală: când vedeam că se uită pe fereastră, știam că au- 
dienţa e pe sfârșite. 

După ce a fost eliberat din închisoare, Cornel a fost 
permanent invitat la Securitate. Nu cred că a trecut o 
lună în toată perioada lui de libertate fără să fie che- 
mat la Securitate. La început, când stăteam în Dudești 
toți, claie peste grămadă, era un individ care pândea 
în cofetăria de vizavi şi pe care nu l-am observat, dar 
mi-au atras atenţia ţiganii din curte. Pe urmă, îl urmă- 
reau pe stradă, cu cine se întâlnea. Oricine a venit la 
noi în perioada aceea era chemat la Securitate și aver- 
tizat să nu ne mai viziteze. Una dintre bucuriile lui era 
că juca din când în când brigde, dar toţi prietenii lui 
de brigde au fost sfătuiţi la Securitate să-l izoleze total. 
Unii dintre ei nu au avut curajul să-i spună și, sub 
anumite pretexte, au amânat ședințele de bridge sau 
nu l-au mai chemat. Alţii, mai curajoși, spuneau: „Uite, 
am fost chemaţi și ni s-a atras atenţia să nu te mai pri- 
mim la bridge. Ne pare rău, dar nu te mai primim“. 

Intr-o ședință a Senatului, Adrian Păunescu, vrând 
să creeze o diversiune, ori să-și atribuie merite, a difu- 

zat printre senatori, trase la xerox, copiile unor decla- 
raţii, pretinse a fi turnătorii la Securitate ale lui Corne- 
liu. De fapt, acestea nu conţineau nici un fel de turnă- 
torie, ci erau niște declaraţii date cu ocazia unei anche- 
te făcute pe șantier, absolut inofensive. Acţiunea asta a 
stârnit mare indignare în sânul senatorilor PNŢ-CD și o 
mulţime dintre ei s-au dus la tribună să vorbească îm- 
potriva acestui act condamnabil, iar Ticu Dumitrescu a 
cerut oficial ca dl. Măgureanu să se prezinte în faţa se- 
natorilor și să declare dacă Cornel a fost colaborator 
al Securităţii. Toată lumea credea că Măgureanu nu va 
răspunde acestui apel, și totuși Măgureanu a răspuns. 
A venit în următoarea ședință și a declarat, textual, că 
dl. Coposu nu a colaborat niciodată cu Securitatea. Un 
lucru meritoriu al lui Măgureanu consider eu, pentru 
că asta era teza pe care ei s-au bazat în ultima vreme 
ca să-l denigreze pe Cornel; terminaseră cu venitul 
din străinătate, cu salamul cu soia, cu cafeaua băută 
pe terasele Franţei, cu întoarcerea moșierilor o dată cu 
regele, acum urma acuzarea lui ca agent al Securităţii. 


Rodica 


Amintirile mele sunt din perioada când aveam 4-5 
ani. Casa noastră a fost întotdeauna plină de lume, în- 
totdeauna la sărbători erau niște emoții teribile, aștep- 
tam venirea lui Moș Crăciun, iar pomul de Crăciun era 
în salonul casei. Cu o săptămână înainte, numai o mă- 
tușă a noastră, Elena Bărnuţiu, avea voie să intre în 
cameră și ajuta îngerașul la îmbodobirea pomului de 
Crăciun. În seara de Crăciun stăteam cu emoție pentru 
că ştiam că Moș Crăciun trecea pe lângă casă şi suna 
un clopoțel. O dată, de două ori, iar când suna a treia 
oară, se deschideau ușile salonului, bradul era împo- 
dobit, ardeau lumânările, era o atmosferă festivă și eu 
mă repezeam prima, eram cea mai mică. Sub pom 
erau aranjate tot felul de dulciuri, mandarine, portoca- 

le, smochine, curmale, bomboane și pachetele cu ca- 
douri. Întotdeauna veneau foarte mulți musafiri de zi- 
lele acestea; îmi aduc aminte că de Anul Nou se făcea 
un punch care se servea cu alcool flambat și pentru că 
eu nu aveam dreptul la așa ceva, mi se dădea un ceai 
în care se aprindea într-o linguriţă zahăr cu rom ca să 
am și eu ceva cu flacără! 

În 1940, o dată cu cedarea Ardealului, a intervenit 
refugiul și noi am plecat lângă Alba lulia. Pe capul ta- 
tălui meu s-a pus un preț foarte mare pentru că el fă- 
cuse parte din delegaţia care a semnat Unirea la Alba 
Iulia în 1918. Cornel a fost înștiințat de către un prie- 
ten de la Ambasada ungară că fuseseră transmise un 
fel de circulare prin care se cerea ca tata să fie prins, 
viu sau mort. Fiind anunţaţi, ne-am refugiat cu familia 
și am ajuns într-o comună lângă Blaj, Coșlari, unde 
tata a fost numit preot. 

Anul 1947 a fost ca un cutremur puternic: totul a 
fost zdruncinat. A fost anul arestării tuturor prietenilor 
noștri. Nu l-am mai revăzut pe Cornel decât după ce a 
fost eliberat din închisoare. Imediat după ce a ieșit din 
închisoare ne-a scris că nu știe câți și dacă mai suntem 
în viață, că se află în domiciliu obligatoriu la Valea 
Călmățui în comuna Rubla și dacă poate cineva să vi- 
nă la el. Scrisoarea s-a primit astăzi, și a doua zi mama 
a plecat la el. Peste o săptămână am mers și eu. Am 
fost foarte impresionată. Cornel era ras în cap. Era pri- 
ma dată în viața mea când am văzut pe viu încheietu- 
rile oaselor, craniul în dinţi de fierăstrău, așa cum în- 
văţasem la școală. I se vedeau dinţii printre buze, 
ochii în fundul capului. Când l-am văzut, semăna cu o 
fotografie a bunicii noastre înainte de a muri, așa era 
de slab. Avea la genunchi și la glezne niște edeme 
imense. Doctorul mi-a explicat că era distrofie în ulti- 
mul grad. La glezne avea două dungi puternice negre 
care erau urmele lanțurilor pe care le-a purtat în de- 
cursul detenţiei de mai multe ori. Când l-am revăzut 

trecuseră 3 săptămâni de la eliberare, făcea niște efor- 
turi extraordinare pentru a rosti o frază. Am stat acolo 
de sâmbătă până duminică seara. M-a impresionat 
acest efort pe care îl făcea pentru a vorbi. Nu mai știa 
să vorbească și îți dădeai seama că gândurile îi mer- 
geau foarte repede, dar vorbirea nu putea urmări ace- 
lași ritm. L-am găsit de multe ori cu un ziar în mână, 
citind cu voce tare pentru a-și reveni. Și-a revenit foar- 
te repede și după aceea, când am stat mai multe zile 
în concediu, am fost uimită de curiozitatea lui pentru 
toate lucrurile noi care se întâmplaseră în lipsa lui. Era 
foarte interesat de voiajul în jurul lumii al lui Gagarin, 
de toate experiențele astronauţilor. Am început să-i 
ducem ziare, cărți. 

Fiind în domiciliu obligatoriu, trebuia, în fiecare 
duminică, să se prezinte la postul de miliție unde ve- 
nea un reprezentant al Securităţii și făcea prezenţa; în 
timpul săptămânii avea voie să se deplasese pe o rază 
de 7-8 km, deoarece fusese angajat să facă muncă 
brută. Acolo lucra împreună cu alți prieteni pe un lot 
de pământ. Dar asta s-a întâmplat mai târziu, nu în 
prima perioadă când era foarte slăbit. Ne-a povestit că 
în ziua în care a ajuns acolo, nu a găsit de cumpărat 
la cooperativă decât niște macaroane și ulei. A fiert 
macaroanele și le-a mâncat așa. Am fost îngrozită, 
m-am gândit că se va îmbolnăvi de ficat, dar el a avut 
o sănătate de fier. Chiar doctorul, care fusese și el în- 
chis şi se afla acum în domiciliu obligatoriu, a spus că 
fratele meu a fost foarte aproape de a-și pierde viaţa, 
dar a avut o revenire miraculoasă. 

A revenit în București în aprilie ‘64. A fost invitat 
de Grigore Geamănu la o discuţie, l-a plimbat prin 
oraș să vadă ce realizări s-au făcut sub comunism, dar 
el a spus: „Dacă ar fi fost un regim liber, s-ar fi realizat 
mult mai multe lucruri“. Prin Geamănu i s-au oferit tot 
felul de facilităţi, servicii cu prețul de a scrie la „Glasul 
Patriei“, sau cum s-a numit iniţial publicaţia aceea 

pentru străinătate, de a lăuda realizările regimului co- 
munist. Bineînţeles că a refuzat. Un prieten l-a angajat 
pe post de muncitor la un șantier de construcții, cu 
mare greutate, unde a lucrat până la pensionare. 

Supraviețuitorii din PNȚ se întâlneau periodic la 
câte unul dintre ei, cu ocazia unor aniversări sau cu 
alte pretexte. Ne vizitau destul de des Ion Diaconescu, 
Ioan Lupu, se întâlnea cu dl. Ionescu Galbeni, nepotul 
unui prieten politic și cu alți membrii. 

Ei nu au acceptat niciodată desființarea Partidului 
Naţional Ţărănesc și continuau să discute diferite as- 
pecte și posibilități de organizare. Acestea se făceau 
cu discreţie și nu în prezenţa noastră. Erau niște con- 
diţii de teroare extreme și nu se putea pune problema 
unor acţiuni deschise; în plus, erau tot timpul urmăriți. 
La fiecare percheziţie i se confiscau manuscrisele, pen- 
tru că el, după ce s-a pensionat, a scris foarte mult. 
Obţinuse o legitimaţie la biblioteca Academiei, unde 
putea să studieze; chiar în perioada când lucra pe 
șantier mergea câte 3-4 ore la bibliotecă unde studia 
diverse materiale și documente. Dar foarte multe ma- 
nuscrise pe care le-a avut în casă au fost confiscate. 

Ei căutau materiale incriminatorii ca să-i poată in- 
tenta din nou un proces. De altfel au încercat să-l im- 
plice într-un proces economic. La un moment dat a 
vrut să vândă un ceas din casă montat în marmură. A 
cunoscut undeva un individ care se ocupa cu vânzări 
şi care a spus că vine să-l evalueze și să vadă dacă 
poate să-l vândă cuiva. A venit într-o dimineaţă când 
era numai sora noastră acasă și i-a spus că el vrea să 
vadă ceasul pe care îl vinde dl. Coposu. A văzut cea- 
sul și a plecat. După 2-3 săptămâni, ţin minte că era în 
6 decembrie, ziua de naștere a Flaviei, au venit doi in- 
divizi de la poliția economică, au făcut o percheziţie 
în prezența a doi vecini ca martori și au început să 
inventarieze tot ce era în casă, au întrebat vecinii dacă 
avem valori și dacă cheltuim bani mulţi. Au fost duși 

IN MEMORIA 

Comemorarea la monumen- 
tul ridicat în amintirea 
martirilor de la Ip (com. Ip, 
jud. Sălaj, 1981) 


La ceremonia dezvelirii bustu- 
lui lui Iuliu Maniu la Bădăcin 
(aprilie, 1991) 


: Dezvelirea bustului lui Iuli 
La Versoix cu familia regală (iunie, 1991) Maniu (Bucureşti, sediu 
PNŢCD, 1993) 


În timpul vizitei Regelui Mihai de Paşti (1992) 


La Vatican 


A În „cuşca“ lui Ilie Ilaşcu 
(manifestaţia de la Bucureşti, 
1994) 


La decernarea „Legiunii de Onoare“: 
Corneliu Coposu, Rodica Coposu, Flavia Bădescu, Galateea 
Ciorănescu, Doina Alexandru şi Sorin Dumitrescu (București, 
1995) 


toţi la miliție să dea declaraţii. Toţi au fost chestionațţi 
și li s-a arătat o brățară pe care, chipurile, dl. Coposu 
ar fi vrut să o vândă pentru a face speculaţii. Era 
acolo și individul care venise să vadă ceasul: minţise 
că i s-a arătat o brățară adusă de Cornel. Nimeni nu a 
recunoscut-o pentru că nu era de recunoscut nimic. 
Ulterior a venit individul respectiv și a început să-și 
ceară scuze de la Cornel, spunând că l-au bătut foarte 
rău și l-au şantajat să dea o declaraţie prin care să-l 
acuze pe Cornel că făcuse tranzacţii ilicite. 

O dată cu revoluţia, Cornel și-a reluat activitatea. În 
ziua de 22 a încercat să intre la Comitetul Central, dar 
a fost oprit, cu toate că transmisese că vine să-și ofere 
serviciile pentru trecerea țării la democraţie. Petre Ro- 
man, care intrase în Comitetul Central, a povestit în 
cartea lui „Dreptatea ca o datorie“ că în ziua respecti- 
vă Cornel a pătruns în Comitetul Central și a spus 
cum se numeşte și că vrea să stea de vorbă cu cei di- 
năuntru. În Comitetul Central se aflau Bârlădeanu, 
Brucan, Ion Iliescu. Când Roman l-a anunţat pe Cor- 
neliu Coposu, cei de față au sărit toți și au spus: „Ăsta 
să plece, să plece, daţi-l afară“. Cornel a încercat să 
pătrundă și la Televiziune, să transmită un mesaj către 
țară. A intrat foarte greu, dar mesajul lui a fost trans- 
mis după Anul Nou. A reușit să-i trimită fiului lui Șer- 
ban Ghica, aflat în străinătate, un mesaj pentru Europa 
Liberă care a fost transmis în ziua de 24, cred. În apel 
afirmau că sunt urmașii tradiţiei național- -tärăneşșşti a lui 
Iuliu Maniu și făceau un apel către toți membrii să se 
alăture luptei pentru democraţie. Ei enunţau principi- 
ile de bază ale democraţiei și ale Partidului Naţional 
Țărănesc. Apelul a avut un ecou extraordinar. Era dat 
numărul nostru de telefon, pentru că nu exista sediu, 
și aici, în casă, s-au făcut toate întâlnirile și primele în- 
scrieri în PNȚ. Cornel a insistat vehement să se tipă- 
rească acest apel și i s-a spus că nu poate fi tipărit ni- 
mic fără semnătura d-lui Brucan. Un tipograf l-a tipărit 

pe răspunderea lui. Apelul a fost multiplicat, afișat, 
transmis peste tot, era cel pe care îl transmisese Euro- 
pei Libere și pe care el l-a citit în primele zile ale lunii 
ianuarie la Televiziune. După ce s-a făcut apelul la Te- 
leviziune, au început să curgă telefoanele din toate 
colțurile țării. Cornel a încercat să ia legătura cu liderii 
proclamaţi în apelul adresat de Frontul Salvării Naţio- 
nale. Prin acest apel Frontul declara că va fi garantul 
unor alegeri libere, că nu intenţionează să se transfor- 
me în partid politic, că sprijină pluripartidismul etc. 
Aceasta a fost și declaraţia d-lui Brucan la Televiziune. 
Or, pe data de 23 ianuarie, la o ședință a Consiliului 
FSN, s-a propus transformarea FSN în partid politic. 
Imediat o parte din cei care nu au fost de acord s-a 
retras. Dacă nu mă înșel, prima a fost Doina Cornea. 
Datorită acestei declaraţii, partidele reînființate, PNȚ, 
PNL, PSD, au hotărât să facă o demonstraţie prin care 
să ceară conducerii FSN-ului separarea puterilor, pen- 
tru că în momentul în care ei se transformau în partid 
politic deveneau concomitent putere legislativă și pu- 
tere executivă; neexistând un parlament, singurul for 
legiuitor era acest Consiliu al FSN. Deci nu mai exista 
nici un fel de garanţie pentru organizarea alegerilor 
libere. 

S-a lansat un apel pentru o demonstraţie în prima 
duminică, pe 28 ianuarie. A fost foarte multă lume, 
cam 200.000 de oameni care au ieșit în stradă, care au 
mers de la PNȚ, prin Piaţa Universităţii până în Piaţa 
Victoriei, acolo au demonstrat cerând guvernului să 
renunţe la transformarea în partid politic și la monopo- 
lizarea puterii legislative și a puterii executive, fapt 
care cred că i-a speriat puţin pe conducătorii FSN-ului. 
Fi au organizat o contra-manifestaţie la primăria de la 
Banu Manta, unde lozinca a fost: „Moarte intelectuali- 
lor“. Asta se întâmpla în 28 ianuarie. S-a adunat un 
grup de oameni și a apărut Dan Iosif care și-a chemat 
ciracii la contra-demonstraţie. La un moment dat, la 

Televiziune s-a spus că sunt tulburări și atunci a venit 
Victor Rebengiuc cu băiatul lui și a spus că este o de- 
monstrație pașnică, că nu este nici un fel de violenţă. 
Dar a apărut din nou Dan Iosif care a chemat oamenii 
în diferite puncte și atunci au sosit dintr-o dată niște ca- 
mioane și persoane cu sticle de băutură, cu lanţuri și au 
început să-i agreseze pe demonstranţii care manifestau 
pașnic și nu aveau nici un fel de obiecte contondente. 
Pe 29 ianuarie, FSN a organizat o contra-manifesta- 
ție la care au fost aduși agitatori din toată ţara, inclusiv 
mineri. Ei au venit pentru a-și demonstra atașamentul 
faţă de FSN și de oamenii lor. Au fost aduși cu cami- 
oanele oameni de la Pitești, din toate părţile, și au fost 
atacate sediile partidelor. O echipă de șoc a fost adusă 
aici acasă unde au început să urle „Jos Coposu !“, „Co- 
posu la azil“, tot felul de sloganuri din astea pe care 
le-au scris şi pe ziduri: „Liberalii la azil, Coposu la ci- 
mitir, trăiască Iliescu“, au mânjit cu vopsele pereţii ex- 
teriori ai locuinţei. Urlau: „Să vină Coposu !“. Sora mea 
le-a spus pe un ton foarte calm: „De ce țipaţi, Corne- 
liu nu este acasă“. „Știm noi unde este, la sediu.“ „Bi- 
ne, duceţi-vă acolo.“ La sediu au început să scandeze: 
„Afară din ţară, voi n-aţi mâncat salam cu soia“. Dl. 
Petre Roman, plin de solicitudine, a venit chipurile 
să-l salveze pe Cornel de furia mulțimii și să-l scoată 
din sediu. Cornel a refuzat și i s-a propus să meargă 
împreună cu dl. Roman să dea o declaraţie la Televi- 
ziune. Când a apărut Roman în balconul de la sediul 
PNȚ pentru a-i calma pe cei care erau incitaţi și insti- 
gaţi de diverși așa-ziși muncitori, de fapt foști securiști, 
a zis cam așa: „Vă rog să vă păstraţi calmul, nu toți de 
aici au fost plecaţi în străinătate. Eu nu-i apăr, s-au de- 
mascat singuri, dar trebuie să iasă vii din această clă- 
dire pentru că toată străinătatea ne privește“. Corneliu 
era foarte calm și a plecat cu dl. Roman la Televiziune 
să dea o declaraţie care a fost înregistrată, i s-a spus 
că se va transmite la știri. Declaraţia nu s-a transmis 

nici până astăzi și nici nu ştiu dacă mai există înre- 
gistrarea. Din acel moment au început să curgă tot 
felul de telefoane cu înjurături, amenințări. Presa a în- 
ceput să publice o serie de articole jignitoare, calom- 
nioase, de pildă că a venit o muncitoare de la un cen- 
tru de selectare a seminţelor să facă o chetă ca să-i 
dea lui Cornel bani de avion să plece de unde a venit, 
insinuându-se că a stat în străinătate. Pe urmă au fost 
puși niște mineri din Transilvania să vorbească despre 
Cornel, spunând că vine aici să tulbure liniștea și că ar 
fi mai bine dacă ar pleca înapoi de unde a venit. Ce 
înjurături, ce lucruri teribile s-au spus atunci: că are 
sonde în nu știu ce judeţ și că a venit să le ia înapoi, 
că a venit cu Raţiu să cumpere fabrici, să aducă șo- 
merii din Vest să lucreze aici și să dea afară muncitorii 
și multe altele pe care nici nu le mai țin minte. 

Într-o zi, o cunoștință care lucra în cadrul societăţii 
de telefoane, i-a spus lui Cornel că există la centrala 
telefonică de la Poşta Vitan o încăpere în care lucrea- 
ză câteva persoane care sunt plătite să formeze anu- 
mite numere de telefon și să înjure. L-a dus să-i arate 
și, într-adevăr, într-o încăpere a văzut și a auzit 4-5 
persoane care formau numere de telefon și înjurau. 
Sunt convinsă că era cineva din cadrul Telefoanelor, 
de la o centrală telefonică, pentru că putea să intervi- 
nă pe fir în convorbirile noastre. La un moment dat, 
prin ‘91, o prietenă a noastră ne-a anunţat că a găsit 
niște carne, dar noi aveam frigiderul stricat. Cineva ca- 
re asculta convorbirea la telefon a intervenit spontan 
pe fir și a spus: „Unde e carne? Vreau eu carne“. Altă 
dată s-a lansat zvonul că fratele meu a fost bătut, că e 
în stare gravă, și atunci am primit telefoane din diferi- 
te părți ale Transilvaniei. 

Inainte de mineriadă, în noaptea de 13 spre 14 iu- 
nie 1990, Cornel era acasă, nu se simţea bine, și în ju- 
rul orei 12 s-a auzit o bufnitură și a apărut o perdea 
de foc în fața geamului. Pe urmă s-a auzit demarând o 

mașină. Sora mea și Cornel au ieșit și au stins focul. În 
momentul acela a sunat telefonul şi cineva a spus: „Ca 
niște șobolani o să ardețţi, ticăloșilor“. După vreo 5 mi- 
nute am primit un telefon de la un necunoscut care ne 
avertiza: „Vin minerii care sunt hotărâți să vă atace casa. 
Plecaţi de acasă“. A doua zi au apărut minerii. Sora mea 
și fratele meu au plecat atunci de acasă la nişte prieteni. 
Dimineaţa a sunat cineva să-l avertizeze să nu se ducă 
la sediu PNȚ, pentru că sediul a fost atacat și devastat. 
Negăsindu-ne pe noi, a sunat acasă la cumnatul meu, 
pe care l-a alertat și el a venit la noi în Mămulari. Aici 
era relativ linişte, dar după câtva timp au venit niște 
mineri însoțiți de o mașină de poliţie și de un fel de 
dubă. Cu o rangă de fier au spart geamul de la ușă, 
au intrat și l-au găsit pe cumnatul meu. Au desfăcut 
paturile, dulapurile în căutare de droguri și valută. Au 
găsit niște drajeuri și au zis că sunt droguri. Fusese zi- 
ua fratelui meu la sfârșitul lunii mai și mai rămăseseră 
niște sticle de băutură. Le-au luat pe toate, dar n-au 
ocolit nici radioul portativ, casetofoanele și ceasurile 
de mână. L-au ridicat și pe cumnatul meu, deși afară 
unii au început să strige: „Staţi, staţi că nu e Coposu! 
Ce facem cu el? Să-l ducem la poliţie“. 

După incidentele din 29 ianuarie 1990, sora mea 
Doina, care suferea de o cardiopatie ischemică, a fă- 
cut o criză de fibrilație. Combinată cu o viroză, i-a 
provocat moartea la sfârșitul lui martie “90. 


Postfată 


De luni, de când a fost internat în spital, o firavă 
eternitate se ţese în jurul celui atins de aripa morții. 
Această plăpândă veșnicie palpită înzestrată cu un 
curs propriu, își are deja obişnuinţele ei, sufocate pu- 
țin de o presimţire sumbră ca gheaţa. Un microcos- 
mos pe cât de savant, pe atât de străin s-a umflat în 
jurul asceticei sale persoane, transformând-o brusc 
într-o misterioasă și magnetică zeitate căreia dintr-o 
dată pare să i se închine întreaga cetate. 

Spitalul Clinic Universitar a devenit peste noapte 
reduta luată cu asalt de mulțimea de reporteri și foto- 
grafi, dintre care unii se strecoară pe scările de incen- 
diu. Liftierele au primit ordin să nu mai oprească la 
etajul doi unde se află rezerva d-lui Coposu la secţia 
de reanimare. Spre a împiedica intrarea acolo a vreu- 
nui intrus, în faţa ușilor cu dispozitiv electronic stau 
de pază în ture de câte opt ore tineri muncitori din 
PNȚ, cu feţe marcate deja de oboseală, pe care trans- 
pare un fel de speranţă îndârjită. În afara personalului 
medical, a rudelor și prietenilor apropiaţi, nimeni nu 
are voie să pătrundă în acest sanctuar improvizat un- 
de doarme, sedat puternic, dl. Coposu. Un somn lipsit 
de pace care nu păcălește pe nimeni, difuzând inele 
concentrice de înfrigurare. 

Este deja a treia zi de când ştirea bolii grave a d-lui 
Coposu s-a răspândit ca fulgerul, trecând din om în 
om ca o ștafetă neagră. Un murmur rău prevestitor, o 
trepidaţie generală se insinuează ca o molimă nouă, 
necunoscută. 


De cum am trecut frontiera, un vameş tânăr ne-a 
întrebat: „Aţi aflat de dl. Coposu ?“. Aflasem. Incă de la 
Munchen, vorbind la telefon cu surorile sale. Pe drum, 
pândeam buletinele medicale transmise din oră în oră 
la știri. „Liderul PNŢ-CD, Corneliu Coposul, a fost in- 

ternat de urgenţă la Spitalul Clinic Universitar Bucu- 
rești, la secţia de terapie intensivă... insuficiență pul- 
monară severă ce necesită suport ventilator artificial... 

În ciuda măsurilor terapeutice aplicate, starea gene- 
rală a bolnavului se menține critică. Pronosticul este 
rezervat. Comisia multidisciplinară supraveghează în 
continuare tratamentul și evolutia clinică a bolnavului. 
Respectând dorința expresă a d-lui Coposu şi a famili- 
ei sale, nu se pot face publice alte date medicale. Su- 
pravegherea și tratamentul intensiv sunt continuate... 

Trecem îngânduraţi, cu inima strânsă, pe drumuri 
șerpuitoare, ne afundăm în toamna ruginie româneas- 
că, cu sate cuminţi și smerite. O sărăcie severă, dezar- 
mantă, indisponibilă la vreo frivolitate. Puținele re- 
clame și firme noi de „privatizaţi“ nu fac decât să ac- 
centueze arhaismul frust al fundalului. Trecem în goa- 
nă printre cârduri de gâște imaculate și turme de oi, 
printr-o lume împovărată și senină în același timp. Fie- 
care om cară ceva în mână, pe umeri, în spate, dar 
având totodată aerul că s-ar putea, la fel de bine, lipsi 
de povară. Trecerea timpului nu prea contează pe 
aceste meleaguri. Pe alocuri te-ai crede în mileniul 
unu. Materia nu se prea lipește de acest pământ. 

De la Vârșand, de când am pătruns în această lume 
ca printr-o membrană separatoare și greu permeabilă, 
suprimăm normele obișnuite de judecată și compara- 
ţie. Fiecare dintre noi își consumă solitar reveria, în 
timp ce alunecăm pe lângă troițe de lemn, biserici 
noi, cu turle de staniol, case cu ziduri sinelii sau verzi. 
Ne gândim involuntar la călătoria de acum o lună, tot 
împreună — Galateea, soțul meu și cu mine —, la cel 
care ne invitase să fim prezenți când i se decernase 
Legiunea de Onoare. 

De fapt, ceremonia programată iniţial la jumătatea 
lui iulie se amânase pentru 6 octombrie din cauza tra- 
tamentului său medical în Germania. Eram întrucâtva 
la curent cu boala sa, dar știam că se restabilise după 

operaţia din vara anului 1994 și era la fel de activ ca 
înainte. De teama unui răspuns prea sincer n-am vrut 
să întreb, să ştiu sau să aflu mai mult. Îl scrutam cu 
atenţie, la fiecare revedere, căutând simultan să reprim 
orice percepţie a vreunei degradări a sănătăţii sale. 

M-a surprins în acea dimineaţă de septembrie când 
m-a sunat la Munchen, îndată ce fixase cu ambasado- 
rul data festivităţii. L-am felicitat din inimă, i-am spus 
că suntem onoraţi de invitaţia sa și că vom veni. Nu 
era pentru prima dată când simţeam din partea sa va- 
lul de căldură și afecţiune generoasă pe care îl trans- 
mitea chiar și de la mii de kilometri. În sfârșit, o deco- 
rație pe măsura lui, m-am gândit, dar imediat mi-am 
dat seama că altele nu avea. Imi vorbise deja, în mai 
multe rânduri, despre această ceremonie, el, care nu 
punea preț pe nici un fel de distincţii și onoruri. Era 
pentru prima dată când părea mișcat de gestul unei 
țări străine ce-i conferea cea mai înaltă distincţie a ei: 
Legiunea de Onoare în grad de mare ofițer, decorația 
maximă a Statului francez. Franţa îi recunoștea valoa- 
rea pe care patria sa o ignorase. Nimeni nu este profet 
în ţara lui, iar Legiunea de Onoare conferită de Franţa 
era încă o dată corolarul proverbului biblic... Fusese 
înalt cât paltinul, dar nu-l zărise nimeni. Predicase în 
pustiu unor urechi de piatră. 

La 6 octombrie, la Ambasada franceză din Bucu- 
rești, Bernard Boyer, ambasadorul Franţei, îi conferea 
Legiunea de Onoare în numele lui Jacques Chirac. Dl. 
Coposu fusese acela care dorise ca decernarea să aibă 
loc la București, nu la Paris, cum i se propusese. 

În acea după-amiază senină de octombrie, în clădi- 
rea Ambasadei franceze, sub aparenţa unei ceremonii 
graţioase, se consuma actul final al vieţii politice a lui 
Corneliu Coposu: zenit şi nadir în acelaşi timp. Apote- 
oza şi despărțirea fuseseră programate concomitent de 
el însuși. Pentru prima dată era vizibil emoționat, spu- 
nând că el considera această înaltă decorație un oma- 

giu adus României și poporului român, celor care au 
luptat pentru democraţie, lăsându-și oasele în pușcări- 
ile comuniste. 


De trei ori pe zi, venim la spital într-un convoi de 
trei-patru mașini. La intrarea de urgenţă, bariera se ri- 
dică; coborâm sub rafalele înghețate ale vântului de 
noiembrie. În noaptea aceasta a început să ningă. Mi- 
cul nostru grup compact se îndreaptă spre lift pe un 
coridor lateral, spre a evita întâlnirea cu reporterii 
agresivi. Din dispoziţia directorului spitalului, ziariștii 
și fotografii nu au voie să pătrundă dincolo de holul 
central decât la conferințele de presă ce se organizea- 
ză acum o dată pe zi. La vederea surorilor Coposu, 
ziariștii încep să se agite ca leii în cușcă. Ne urcăm în 
ascensor. Liftiera ridică spre Rodica o privire plină de 
compasiune. Coborâm la etajul 2, la secţia de reani- 
mare. Emoţia și încordarea ne albesc feţele. Băieţii din 
paza PNȚ, aflaţi la post, formează codul spre a ne 
deschide ușa cu dispozitiv electronic. Înăuntru, un alt 
coridor, alți oameni de pază care le salută cu respect 
pe surori. Suntem invitaţi să intrăm mai întâi într-o ca- 
meră mică, improvizată ca sală de așteptare. Ni se 
aduc halate albe. Surorile vor merge primele să-l vadă. 
Lipsesc doar câteva minute. Flavia se întoarce palidă 
ca varul. Se duc apoi să-l viziteze Ionuț, Smaranda, 
Robert. Când se întorc ei, mi se întinde și mie un ha- 
lat, ceea ce înseamnă că pot merge să-l văd. Străbat 
un salon mare ce se sfârșește cu un fel de vitrină de 
sticlă. În interior — un singur pat în partea stângă. Cul- 
cat pe pat, cu părul ușor răvășit, se află dl. Coposu. Pe 
colțul pernei e înfiptă, cu un ac, o iconiță de hârtie cu 
chipul lui Iisus încununat cu spini. Îl privesc îndelung, 
nu știu cât, pe omul prins aici într-un loc de care cău- 
tase cu disperare să scape. 

S-ar fi sufocat, desigur, în acea zi de 30 octombrie, 
acasă, dacă surorile sale, alarmate, n-ar fi chemat sal- 

varea. Maria Cristina, doctorița ataşată de câtva timp 
familiei, îmi povestise succint, în termeni medicali, în- 
trucâtva atenuaţi ca să înțeleg, ce se întâmplase de 
atunci. Dl. Coposu protestase până în ultimul moment 
la ideea internării. Voia să rămână acasă, dar se simţea 
din ce în ce mai rău. Incă de duminică seara, când ve- 
nise în vizită prietenul de pușcărie, dr. Petrasievici, 
aflat în București, se constatase insuficienţa respirato- 
rie. A doua zi, chemat de urgență, medicul de la sal- 
vare limitase la 30 de minute rămânerea la domiciliu. 
După un accept în disperare, dl. Coposu fusese trans- 
portat la spitalul de pneumoftiziologie Filaret. I s-a ad- 
ministrat imediat oxigen, dar nu suporta masca, iar ta- 
bloul său clinic i se agrava. Trebuia dus la un spital cu 
dotare superioară. La Filaret s-au făcut eforturi pentru 
a-l aduce la parametrii clinici care să-i permită trans- 
portarea în alt serviciu de terapie intensivă. S-a vorbit 
cu medicul de gardă de la Spitalul Universitar spre a fi 
mutat acolo. A fost transportat sub perfuzie și oxige- 
no-terapie. Fusese așteptat cu targa la intrare și se tre- 
cuse peste orice formalitate de internare, ducându-l 
direct în rezerva de reanimare. Fusese monitorizat, i 
se supravegheau ritmul cardiac, tensiunea, dozările 
gazelor respiratorii, ritmul respirației, perfuzia. Tot 
personalul de specialitate, plus medicii de gardă din 
cele trei clinici fuseseră mobilizați. Nu suporta masca 
de oxigen, încerca să şi-o scoată. Era chinuit de tuse, 
faptul că nu putea expectora îi crea o mare suferință. 
S-au cerut relaţii asupra istoricului bolii. Starea de agita- 
ție creștea, avea tensiunea 21/11, astfel că în seara pri- 
mei zile s-a hotărât intubaţia traheală. Astfel i se asigura 
respiraţia; prin sedare se diminua suferința greu de 
suportat. Pe traseu avea momente de luciditate. Între 
două administrări de sedative se putea vorbi cu el. 


Omul de pe pat pare racordat nu numai la tuburile 
de oxigen vizibile, ci şi la milioane de fire subțiri, ne- 

văzute, pe care alunecă spre el gândurile celor care 
nu vor să-l lase să plece. S-ar părea că respiraţia sa a 
devenit de câteva zile singurul lucru care interesează, 
de care se agaţă cu încrâncenare crescândă ţara în- 
treagă. Mii și mii de oameni își leagă dintr-o dată des- 
tinul de suflarea acestui om, dispuși să-i insufle ceva 
din propria viață, să doneze plămâni, sânge, orice. 

Se oferă avioane pentru transportul de urgenţă în 
Germania, unde fusese operat anul trecut. O femeie 
din Tecuci, Maria Ionescu, s-a oferit să-i doneze un 
plămân. Un gălățean, Porumb, este gata să-i dea ambii 
plămâni motivând: „O mie de oameni ca mine nu pot 
face ce face dânsul“. 

Il privesc depus în această raclă ireală. Odihna nu i 
se potrivește. Dintr-o dată simt că bătrânul luptător ar 
putea să mai încerce o dată... Afară clopotele bat de 
vecernie. În toate bisericile se fac rugăciuni pentru el. 


Între timp, presa, posturile de radio și televiziune 
relatează în cap de afiș despre boala Președintelui. 
Acum chiar și adversarii politici îl numesc astfel, nu 
numai cei din partidul său. Celuilalt îi spun, mai nou, 
„președintele vremelnic“. Relatările din presă capătă 
cu fiecare zi un ton din ce în ce mai febril, delirant, 
exaltat; cu câteva excepții, printre care ziarul „Româ- 
nia liberă“. Pe pagini întregi se relatează, oră de oră, 
despre starea sănătăţii sale, dar sub aparenţa informă- 
rii totale se ascund și gesturi abjecte. S-a furat din pri- 
ma zi fișa medicală a pacientului. Ea se lăfăie, mier- 
curi 1 noiembrie, în ziarul „Evenimentul zilei“, încăl- 
când dreptul oricărui om la confidenţialitatea trata- 
mentului. La conferința de presă sora bolnavului se 
plânge de această violare a eticii profesionale, dar 
este repezită de autoarea furtului care invocă setea de 
adevăr și datoria de a-și informa detaliat cititorii. „Pe 
căi oculte și incorecte ?“, întreabă Rodica Coposu, fără 
a mai primi vreun răspuns. „Setea de adevăr“ strecoa- 

ră direct sau printre rânduri suficiente denaturări sau 
chiar neadevăruri; același ziar scria că, la ora internării, 
Corneliu Coposu se afla în stare de comă profundă. 

Între familie și presă se duce un război cu arme 
inegale. Surorile suferă pentru orice exagerare, pentru 
disecţia publică a fratelui iubit. Ziarele de bulevard 
varsă lacrimi de crocodil după „patriarhul politicii“, 
după „președintele moral al României“, dar le împlân- 
tă în fiecare zi cuțite în inimă surorilor lui, scriind lă- 
bărțat despre neoplasm și metastaze. 

Forfota de pe culoarele Spitalului Universitar, asal- 
tarea medicilor și a infirmierelor au scopuri precise: 
vânătoarea după diagnostic și mult râvnita fotografie 
pe patul de suferință. Până acum au fost dejucate câ- 
teva tentative de fotografiere a d-lui Coposu cu tele- 
obiectiv. Se spune că s-a oferit un milion pentru înles- 
nirea acestei fotografieri, dar tinerii PNȚ-iști din echi- 
pa de pază nu s-au lăsat mituiţi. 

Ceata pestriță de reporteri, mult prea veselă și inso- 
lentă pentru situația dată, nu-și ascunde excitarea de 
care a fost cuprinsă în legătură cu vânătoarea diagnos- 
ticului și cu evoluţia pe care o anticipează din proprie 
inițiativă. Avizi de senzaţional, sunt în realitate indife- 
renţi la starea omului căruia îi fac deja, cu cruzime, 
necropsia, numindu-l de câteva zile „legenda vie“, 
„mitul Coposu“, „întruchiparea verticalității morale“. În 
același timp, reprezentanţii acestui gen de presă nu-și 
maschează predispoziția lugubră, adulmecarea de hie- 
nă, amușinarea cadavrului pe care nu mai au răbdare 
să-l ia în primire. „Este oare metastază ?“, se întreabă 
croncănitor pe prima pagină ziarul „Ziua“. 

Remarc o excepţie printre gazetari. O fată cu ochii 
trişti, ca două pansele negre, cabrată, gata de duel în 
apărarea celui pe care ea îl numește „Seniorul“ — Roxana 
Iordache. 

Sosirea doctorului Baican fusese așteptată cu spe- 
rană aproape mistică. El era cel care îi facilitase în ul- 

timul an şi jumătate operaţia și tratamentul d-lui Co- 
posu în Germania. „Mă aflu aici ca prieten, nu ca me- 
dic“, declară dr. Baican când sosește la aeroport. În dis- 
cuţiile particulare cu familia, medicul este însă pesimist. 
Prietenul le spune surorilor: „Veţi veni la Vallbert și ne 
vom aminti împreună de Cornel“. Flavia îi răspunde pe 
loc: „Fără Cornel noi nu mai venim la Vallbert“. 

Personalităţile vieţii politice se perindă prin spital. 
Fotoreporteri, interviuri, declaraţii. Venirea lui Măgu- 
reanu, şeful SRI — în calitate de consătean — prilejuieşte 
titluri pe primele pagini ale ziarelor: „Măgureanu l-a vi- 
zitat pe Coposu, Măgureanu a venit în calitate de prie- 
ten și consătean“. Apare pe neașteptate și Petre Ro- 
man. Până să prindă de veste cei apropiaţi pacientului, 
Roman a și intrat în rezervă. Rumoarea și observaţiile 
sarcastice nu întârzie între oamenii de pază și perso- 
nalul medical. „Bine că nu a venit cu TAB-ul“, șopteș- 
te ironic cineva, dar un tânăr cu aer grav intervine: 
„Lăsaţi-l, poate a venit să-și ceară iertare“. Nu-și cere, 
dar îi vorbește cu glas tare bolnavului, recomandân- 
du-se. Dintr-o dată acele monitoarelor încep să reacţi- 
oneze negativ, iar dl. Coposu pare cuprins de o mare 
agitaţie. Vizita este întreruptă, iar Mircea Ciumara îl 
apostrofează pe Roman spunându-i să nu îndrăzneas- 
că să tragă capital politic din această vizită, dând in- 
terviuri, întrucât nu a avut acordul familiei să-l viziteze 
pe bolnav. Inutil. A doua zi apare în chenar: „Petre 
Roman recunoaște în Corneliu Coposu un martir al 
luptei pentru democraţie“. 


Avalanșa de articole și declaraţii din ziare referitoa- 
re la încleștarea cu moartea este sortată și analizată 
acasă de nepoții Președintelui. De fapt, descendenții 
unor rude sau prieteni politici venerați din tinerețea 
ardeleană a președintelui. Ei sunt fiii spirituali ai unei 
familii care a cultivat întotdeauna cu pasiune priete- 
nia. Ioana, Roby, Ionuț, Florin, Mihaela și Ligia. Ino- 

cenţa și candoarea lor, râsetele lor vesele, dar și suspi- 
nele înăbușite prin colțuri sunt în aceste zile cel mai 
temeinic suport moral pentru cei vârstnici. loana e 
strănepoata lui Simion Bărnuţiu, Ionuț este nepotul 
neînfricatului Ilie Lazăr. „Cei mici“ formează o echipă 
care a preluat întreaga logistică: fac cumpărături, gă- 
tesc, pun masa, primesc zecile de oameni care se pe- 
rindă de dimineaţa până seara prin casa din Mămulari, 
iau paltoanele, răspund la telefon, selectează reporte- 
rii. Sunt ușieri, valeţi, chelneri, bucătari, șoferi și secre- 
tari în același timp, împărțindu-și din ochi treburile, 
fără să se încurce unii pe alţii. Privirile lor inocente 
scapără adesea de furie citind unele declaraţii de pre- 
să din aceste zile în legătură cu boala și personalitatea 
lui nenea Puiu. Tinereţea lor nu poate accepta fără în- 
volburări de furie și aburi de lacrimi ipocrizia adulți- 
lor, prezenţa unora ca să „semneze condica“ la spital, 
la orele conferințelor de presă, faptul că vechii prie- 
teni politici vorbesc deja la trecut de Domnul Preșe- 
dinte, abia așteptând „să treacă dincolo“. „Cei mici“ 
s-au maturizat brusc în aceste zile. 


La 3 noiembrie, „Ziua“ publică pe fond negru, pe 
prima pagină, un summum de prost gust și dezinfor- 
mare ziaristică, anunțând moartea clinică. În următoa- 
rele zile se repetă ad nauseam, în afară de „moartea 
clinică“, o găselniţă ieftină, liricoidă, reprodusă în 
toate ediţiile: „Eternul Corneliu Coposu alunecă pe un 
fir subțire cât invizibilul între un infern pământean și 
un cer dumnezeiesc“. Se declară ritos: „Marile secrete 
nu pot fi ferite de reporteri: asta este moarte clinică !“. 
Se anunţă că redacția posedă o casetă pe care e impri- 
mat integral dialogul „profesionist“ purtat de membrii 
comisiei. Diagnosticul de „moarte clinică“ e repetat cu 
auto-încântare și obstinaţie, deși comisia medicală 
dezminte știrea chiar în aceeași zi. Familia este prea 
obosită și îndurerată spre a trage la răspundere pe ci- 

neva pentru furtul fișei medicale ori pentru acest gen 
de anticipare macabră. 

Rodica și Flavia se bucură că pot comunica cu fra- 
tele lor: el le răspunde prin semne sau încercând o 
șoaptă. E puţin, dar... 


Noaptea târziu, după plecarea reporterilor şi a celor 
care doresc să fie văzuţi de aceștia, rămân de veghe 
niște umbre tăcute, băieţi și fete, care-și pleacă frunţile 
și-și frâng mâinile, când nici un fotograf nu mai pândeș- 
te. Ochii fetelor devin tot mai mari, cearcănele se întind 
pe obraz cu fiecare veghe. Mihaela, Cristina, Nadia... 

Starea sănătăţii domnului Coposu rămâne însă criti- 
că. Prima tentativă de renunțare la sedative nu a reu- 
şit. Se făcuse această încercare pentru a se stabili dacă 
se poate relua respirația normală, dar organismul a 
răspuns prin pusee de hipertensiune și tahicardie. 


Joi după-amiază știrile sunt proaste. Comunicatul 
sună astfel: „La consultul efectuat în seara zilei de 2 
noiembrie, comisia a constatat că în evoluţia bolii au 
apărut elemente de agravare“. 

Adversarii politici se întrec în a-și exprima cu toţii 
îngrijorarea față de starea sănătăţii Domnului Preşe- 
dinte. Televiziunea naţională, programul 1, care-l pre- 
zenta de câteva ori pe an, transmite acum prin vocile 
grave ale crainicilor buletine medicale la fiecare tele- 
jurnal. Rivalii, foști sau actuali, denigratorii, ofensato- 
rii, cei care-l numeau „sicriu ambulant“, se întrec în a-i 
elogia verticalitatea pe care au constatat-o subit. Încep 
deja să-i atribuie afirmaţii, tendinţe, intenţii. 


Vineri dimineaţa, în mod surprinzător, se anunţă că 
starea domnului Coposu s-a îmbunătăţit simţitor. Me- 
dicii l-au întrebat dacă aude și i-au cerut să facă un 
semn. A răspuns pozitiv în prezenţa surorilor sale și a 
unor prieteni. Vestea care readuce speranţa și zâmbe- 

tele pe feţele încordate până atunci ale prietenilor se 
răspândește cu iuţeală, întreținută de buletinele de 
știri, ciripind, parcă, voioase. 

DI. Coposu este din nou conștient. Este 4 noiem- 
brie, sunt deci 5 zile de când se zbate între viaţă și 
moarte. La conferinţa de presă de la spital, după o no- 
uă consultație, comisia medicală reunită a confirmat 
faptul că starea d-lui Coposu este în ușoară ameliorare 
faţă de seara și dimineaţa anterioară. 


Dr. Baican a plecat până la Cluj. Toţi vorbesc astăzi 
că există o șansă ca starea critică în care se află Preșe- 
dintele să fie depășită. Directorul spitalului, Sorin Opres- 
cu, cu un aer de ștrengar, răspunde privirilor noastre in- 
terogative: „E bine, Doamne ajută !“, și-și face grăbit 
semnul crucii. Respirăm ușuraţi și îi suntem recunoscă- 
tori. E mai mult decât buletinul medical de azi care 
sună astfel: „Se menţine o instabilitate cardiacă repre- 
zentată prin variaţii tensionale, cu maxime între 85 şi 
180, şi de puls, între 65 și 125, apărute în contextul 
suferinţei pulmonare, precum şi tahicardice etc.“. 

S-a realizat însă unul dintre obiectivele planului de 
tratament: renunţarea pe cât posibil la sedare. Se re- 
curge la sedative mai ușoare. Șeful secţiei de reani- 
mare declară că există șanse ca starea actuală critică 
să fie depășită. 


Regele i-a trimis o telegramă Președintelui. I-o ci- 
tește Rodica. „Profund îngrijoraţi de evoluția stării de 
sănătate a Domnului Președinte Corneliu Coposu, 
suntem cu gândul şi prin rugăciunile noastre, din tot 
sufletul, alături de Dvs.“ 

Două lacrimi îi alunecă pe obraji. Care să fie com- 
poziţia chimică a lacrimilor unui bărbat care nu a mai 
plâns de când era copil? 

„Regret că nu-l voi mai vedea pe rege“, îi spusese 
cu o zi înainte de internare Flaviei. Apoi continuase: 

„Îmi pare rău şi de voi, că vă las ca pe două frunze în 
vânt. Și regret că, deși libertatea a fost atât de aproape 
încât o atingeam cu mâna, mi-a scăpat printre degete...“ 
Trei puncte vulnerabile în armura străpunsă de moarte. 
Oh, acest cuvânt care se insinuează tot mai perfid! 

La spital sosesc oameni din toate colțurile țării. Și-a 
făcut apariția un țăran din Sarmisegetuza, în port po- 
pular. Spune că vrea să fie alături de dl. Președinte. 

Inima suferă din cauza menținerii plămânului artifi- 
cial. Reacţia este explicabilă după 5 zile de suport 
ventilator artificial. 


În casa din Mămulari numeroșii oaspeţi ce se adu- 
nă în fiecare seară discută animat și obsedant boala și 
urmăresc pe toate canalele știrile, comentând indife- 
rența unora, participarea afectivă a altora. Pe unii îi 
cunosc, i-am întâlnit și altă dată aici, ori în cele câteva 
ocazii când i-am însoţit la Sinaia, Dobrești, Poiana 
Brașov: Ana-Maria și Mircea Ciumara, Luminiţa și So- 
rin Lepșa, Alina și Doru Anton, Remus Opriș, dr. Bai- 
can, Mihaela Dobrescu și tatăl ei, doamna și domnul 
Popa, Cristinica, Mișu Baican, Petre. 

Imi vine în minte seara de 30 septembrie de la Po- 
iana Brașov, când acelaşi grup adunat la gura focului 
în jurul Președintelui a stat și a cântat până târziu îm- 
preună cu el. Erau cântece triste, ardelenești, pe care 
nu le-am mai auzit: 


Când s-o-mpărțât norocu' 
Fost-am plecat la lucru 
Si la toti le-o dat cu caru 
Numa mie cu paharu’ 
Nici acela n-o fost plin 
Jumătate-o fost venin 
Nici acela n-o fost ras 
Jumătate-o fost năcaz. 

„Verim, se spune pe la noi“, îmi șoptește domnul 
Coposu. Cunoaște perfect textele cântecelor. 

Păreau o familie adunată în jurul celui mai în vârstă 
și mai înțelept. 

Mai devreme venise să-l vadă un grup de studenți 
din Brașov care-i cântase colinde. Președintele a cerut 
să le aducă vin roșu. Cântau „In noaptea de Viflaim“. 
Afară ningea, iar în ochii celor adunaţi roată se aprin- 
deau luminiţele Bethleemului. Iată Crăciunul său. N-am 
vrut să-mi continui gândul. 

Acum stăpânul casei, răstignit pe patul său de spi- 
tal, se luptă din răsputeri să ne păstreze speranța, să 
ne obișnuiască cu absenţa sa, să nu ne trăznească din- 
tr-o dată. 


Pe ecran apare Iliescu. Primiri, sosirea președintelui 
Greciei, vizite de lucru. Am brusc senzaţia halucinantă 
că timpul s-a întors înapoi, că nu am lipsit 20 de ani 
din România. Ecranul e colorat, scenele sunt mai vioa- 
ie, decorul pompos. Stăpânul intră în fugă în Palatul 
Cotroceni. Un lacheu într-o livrea fantezistă, cu aer re- 
publicano-ţarist, cu fireturi, îi ia paltonul pe care-l 
dezbracă din mers, degajat, tropăind energic pe covo- 
rul roșu. Rânjește sigur de sine de aberaţia celor din 
jur, de trebușoara de la care vine. Un gospodar la el 
acasă. Juxtapunerea mentală este în favoarea predece- 
sorului. N-aș fi crezut. Prin moarte, dictatorul cenușiu, 
decolorat de amintire, e mai decent. 


Pe toate canalele TV a început un fel de emisiuni elo- 
gioase dedicate d-lui Coposu, pe ton de necrolog antici- 
pat, numai de bine, chiar și pe canalul 1, controlat de 
guvern. Crainicii tună și fulgeră: „17 ani în pușcăriile co- 
muniste... Arestat pentru înaltă trădare... Lupta supra- 
omenească cu moartea după un destin implacabil...“. 

Autorii implacabilului sunt în viaţă cu fiii și nepoţii 
lor competenți, cu studii în Vest, puși bine la păstrare 

în vilele florentine ale Bucureștiului, de unde au fost 
alungate și fantomele adevăraţilor stăpâni expropiaţi. 

Ucigașii de copii și părinţii lor cei vii... Refrenele 
patetice ale unui oraș îndrăgostit de clipa de azi, am- 
nezic mâine. 


Documentarele Radio-Televiziunii se întețesc și se 
întrec care mai de care în denunţarea anilor de închi- 
soare făcuţi de Corneliu Coposu, cu o vehemenţă nou 
descoperită, în căutarea unor urechi care să se simtă vi- 
zate. Nimeni nu se simte vinovat ori măcar atins. Dra- 
paţi în ceață, vinovaţii aşteaptă cu nerăbdare buletinele 
medicale care le sunt puse pe masă în fiecare seară. 

Detaliile despre izolare, terci, bătăi, domiciliu forțat 
plutesc o clipă în aer, măturate rapid de reclame de 
automobile coreene și Stimorol. 


Sâmbătă, Mișu Baican pleacă în Germania. Va în- 
cerca să-l aducă pe chirurgul Hans Macha, cel care l-a 
tratat vara trecută în Germania pe dl. Președinte. Vor 
să încerce o dezobstrucţie bronhică cu un aparat pe 
care spitalul din București nu-l are. Știu cât de lungi și 
inflexibile sunt în general programările la somitățile 
medicale germane. Oare îl va convinge Baican pe 
Macha să vină la București ? 

Perspectiva operaţiei ca ultimă șansă, precum și sta- 
rea ușor ameliorată din acest week-end ne fac să ne 
avântăm într-o aproape ireală euforie. Se croiesc pla- 
nuri, visăm la măsuri de protecţie pentru când va veni 
acasă de la spital, cum va fi apărat de reporteri, de șe- 
dinţe stupide, de mărunţișuri. Din nou revin regretele 
pentru epuizantele solicitări din ultimele luni, pentru 
trădările foștilor aliați, care l-au costat nopți de ne- 
somn, pentru refuzul său de a se cruța, pentru nepu- 
tința sa de a spune nu. Paradoxal, tocmai el care fu- 
sese supranumit malițios de cineva „Mr. Non“. Aflu cât 
de imposibile i-au fost ultimele 2 luni. Cum a avut 

parte de toate formele de ingratitudine. Cum a fost su- 
pus chiar unui adevărat rechizitoriu de către unii din 
generaţia sa aflaţi la conducerea partidului. 

Duminică seara aflăm că a doua zi i se face o mică 
intervenţie chirurgicală. „S-a procedat la înlocuirea 
sondei de incubație oro-traheală cu o canulă de tra- 
heostomie, care permite o mai bună adaptare a para- 
metrilor aparatului la respirația spontană deficitară a 
pacientului“, auzim la buletinul medical de luni. 


Seara sosește dr. Macha însoțit de dr. Baican. Sunt 
aduși de la aeroport și introduși direct în spital, pe o 
intrare din spate, de către Mișu, devotatul șofer şi se- 
cretar al Președintelui. Macha a venit cu 2 valize. Le 
priveam ca pe lădițele fermecate din basme. Nu-i fă- 
cuse el lobectomia în Germania, dar îl tratase și acum 
declară ziariştilor că are un respect profund și o afec- 
țiune specială pentru dl. Coposu, lucru neobișnuit în 
lumea medicală germană, unde relaţiile dintre medic 
și pacient sunt aride. 

La conferinţa de presă de luni seara, dr. Macha nu 
apare; ziariştilor li se spune că dr. Macha nu are de re- 
latat nimic în legătură cu diagnosticul, dat fiind că în 
țara sa sănătatea pacientului intră în sfera privată a 
acestuia. Inainte de intrarea în sala destinată conferin- 
tei de presă, fotoreporterii fotografiază febril şi agresiv 
persoane din grupul nostru, spre enervarea unora din- 
tre ele, care-și pun paltoanele în cap. Totul are o tentă 
grotescă, lipsită de cuviință. Nervii sunt încordați la 
maxim. Comisia nu le spune nimic reporterilor despre 
operaţia care a fost programată pentru a doua zi dimi- 
neaţa. În ciuda acestei discreţii oficiale, a doua zi in- 
formaţia apare în unele ziare. 

Tot luni seara aud de la Remus Opriș, care aproape 
nu mai părăseşte spitalul din devotament față de Pre- 
ședinte, o serie de explicații medicale în legătură cu 
operaţia. Ea ar avea ca scop mărirea diametrului bron- 

hiei obturate, la plămânul stâng, cu speranţa că în 
acest fel s-ar putea îmbunătăţi respiraţia pacientului. 

Marţi dimineaţa cei care operează sunt dr. Mangiu- 
lea și dr. Macha. Datorită traheostomiei, fusese scurtat 
traseul bronhoscopului înzestrat cu un sistem de chiu- 
retare bronhică. Operația a fost filmată. După inter- 
venţia chirurgicală se anunţă că toţi parametrii clinici 
respiratori s-au ameliorat prin degajarea traseului en- 
dobronșic. Totuși pacientul nu respiră natural. 

Încercările de a-l deconecta de la respiraţia asistată 
au dus la modificări negative, ceea ce a determinat 
menţinerea respirației artificiale. În proporţie de apro- 
ximativ 70% respira totuși singur. 

La ora 16, dr. Mangiulea și dr. Macha l-au examinat 
din nou. Spitalul cunoaște o nemaipomenită afluenţă 
de vizitatori, mulți veniţi din provincie într-un soi de 
pelerinaj tăcut și pios. 

Zilele de marţi și miercuri se scurg fără evenimente, 
talerele balanței par a se menţine în echilibru, dând 
un sentiment de speranță exuberantă. Buletinele me- 
dicale anunţă ameliorări ale funcţiilor respiratorii și un 
echilibru hemodinamic constant. 


Joi, pe la orele 15, întorcându-mă din oraș, mă duc 
la spital. Urc fără opreliști până la etajul 2, la reanima- 
re, unde îmi deschide ușa cineva din PNT. În camera 
de așteptare se află Rodica, Flavia şi doamna dr. Iva- 
nov, obosite de veghea post-operatorie. Caut pe chi- 
purile lor motive de optimism, dar ochii lor sunt stinși, 
privirile opace caută în lături. Remarc la Flavia o 
schimbare: pare dintr-o dată stăpânită de un fel de li- 
niște ciudată. E îmbrăcată parcă în această liniște. Se 
uită la mine și îmi spune: „Dacă vrei să-l vezi pe Cor- 
nel, poţi să te duci acum“. Îmi pun halatul și cineva 
din personalul medical mă conduce spre rezerva de 
sticlă. Patul fusese mutat în centrul camerei, astfel în- 
cât omul culcat pe el se oferă spre vedere integral. 

Respiră zgomotos şi ritmic, faţa este congestionată, iar 
buzele par să aibă la colțuri urme de sânge. Incerc 
să-i recompun fața dintre tuburi, să fac abstracţie de 
ele și de pansamentul lung de pe grumaz. Când reu- 
şesc într-adevăr, mă cutremur de suferința cumplită ce 
se citește pe acest chip care mai ţine încă împreună 
trăsăturile domnului Coposu. Sub epiderma însufleţită 
încă se ghicește o trepidaţie dramatică, o ireversibilă 
alunecare pe dedesubt spre o destinaţie necunoscută; 
această trecere bănuită pare să se facă cu preţul unei 
chinuitoare răstigniri. Numai vederea sfâşietoarei sufe- 
rinţe a acestui om este peste putință de suportat. 

Venisem la spital destul de optimistă, cu gândul la 
operaţia graţie căreia va respira mai bine, dar acum 
dintr-o dată alt fel de gânduri încep să dea năvală în- 
tr-o succesiune accelerată. Când cavalcada se oprește, 
mă simt străfulgerată ca de o lumină: Dumnezeu, în 
marea Lui îndurare, ar trebui să pună capăt acestui 
calvar. Tresar eu însămi la acest gând. Realizez o ba- 
nalitate care-și strigă evidenţa: îmi dau seama că prin 
încrâncenarea generală de a-l ţine în viață prin plă- 
mâni artificiali şi aparate sofisticate, prin rugile noastre 
fierbinți, nu făcusem decât să prelungim ultimul pur- 
gatoriu ce-i fusese hărăzit pe acest pământ robului lui 
Dumnezeu, Corneliu. Ar fi plecat poate încă de acum 
2 săptămâni, după ce înghiţise ultimul strop din cupa 
amară a vieții sale și ar fi fost deja pe celălalt țărm da- 
că nu ar fi întâmpinat această iraţională opintire în ca- 
re s-au topit în același creuzet devotamentul și zelul, 
ambiția și credința, speranţa și delirul, orgoliul și jert- 
fa. Am știut că era ultima dată când îl mai vedeam pe 
Corneliu Coposu. Acea scurtă eternitate care se for- 
mează într-o lacrimă pe punctul de a se rostogoli era 
pe sfârşite. 


Vineri după-amiaza starea lui s-a agravat brusc, 
apărând grave tulburări cardiace și o creștere a presiu- 

nii arteriale. Respirația era tot mai slabă. O încordare 
maximă cuprinde atât personalul medical, cât și vizi- 
tatorii. Spre seară ne adunăm în sala de consiliu unde 
rămânem câtva timp până apar niște femei de serviciu 
care ne evacuează spunând că trebuie să aibă „pregă- 
tită“ sala. Aud o șoaptă rostită cu înfrigurare: embolie. 
Pe coridoarele spitalului se simte o agitaţie de rău au- 
gur. Toată seara de vineri se așteaptă din oră în oră 
vestea ce întârzie să sosească. Forfota și freamătul re- 
porterilor ating paroxismul. Umblă ca bezmeticii cu te- 
lefoanele portabile în mână, dornici să anunţe primii 
startul morţii. Dar moartea întârzie, le dejoacă planurile, 
își bate joc de ei și le râde în nas. Dacă ar fi survenit vi- 
neri seara încă mai puteau scoate ediţiile gata pregătite, 
somptuos îndoliate, întrecându-se care mai de care. 

Aduși discret de Mișu pe o intrare secundară, sosesc 
2 preoţi greco-catolici, chemaţi de familie, la căpătâiul 
bolnavului. Părintele Sârbu îi dă ultima împărtășanie. 
La plecare, unul dintre preoţi spune: „Noi, ca slujitori 
ai Domnului, ne-am făcut datoria. Demnitatea lui să fie 
un exemplu pentru întregul neam românesc“. 


În ciuda frisonului sumbru ce se insinuează printre 
grupurile în așteptare, inima domnului Coposu conti- 
nuă să bată... Pe la orele 22, profesorul Gherasim le 
trimite acasă pe surori, asigurându-le că nu se va în- 
tâmpla nimic grav în timpul nopţii. Sâmbătă dimi- 
neaţa, încă de la primele ore, reprezentanţii presi — 
unii au rămas la spital toată noaptea — nu mai au răb- 
dare, aţintiţi asupra rezervei în care mai pâlpâie un 
puls slab ce se apropie de aplatizare. Terasa exterioa- 
ră de la nivelul ferestrei este păzită cu aceeași strășni- 
cie de oamenii de ordine din organizaţia muncitoreas- 
că a PNȚ până în ultimul moment. Iată moartea în pu- 
blic, dar imaginea ei nu e de vânzare, graţie fidelității 
incoruptibile a acestor oameni. 

Sfârșitul vine la 9,22. Este sâmbătă 11 noiembrie. Co- 
municatul oficial e dat abia după-masă de conducerea 

spitalului într-o conferință de presă de câteva minute: 
„In ziua de 11 noiembrie 1995, cu toate măsurile intensi- 
ve aplicate, a survenit decesul domnului Corneliu Copo- 
su, ca urmare a deteriorării progresive a funcţiilor vitale, 
determinată de boala de bază: neoplasm pulmonar drept 
operat în 1994 (lobectomie medie şi inferioară) şi recidi- 
vat, metastaze multiple, insuficiență cardio-respiratorie 
severă“. În sfârșit diagnosticul mult vânat. 


Ce se va întâmpla din acest moment cu Corneliu 
Coposu nu putea fi prevăzut de nimeni și nu avea să 
semene cu nici o circumstanţă funebră din istoria ulti- 
mei jumătăţi de veac. Nici veghea de 13 zile, nici asal- 
tul vizitatorilor și al presei la spital, nici încrâncenarea 
terapeutică combinată cu accesele mistice ale milioa- 
nelor de oameni nu fuseseră predictibile. Dar ce s-a 
întâmplat între 11 și 14 noiembrie 1995 la București 
rămâne a fi judecat de viitor. 

Corpul neînsufleţit este depus la sediul central al 
PNȚ din b-dul Carol nr. 34, astfel ca toţi cei care l-au 
iubit să-i poată aduce un omagiu duminică și luni în- 
tre orele 10 și 20. Duminică începe pelerinajul la cata- 
falc. Personalităţile Opoziţiei fac de gardă în jurul si- 
criului. În biserici se ţin slujbe de pomenire. La ora 14 
s-a format deja pe b-dul Carol o coadă de câteva mii 
de persoane. Oamenii așteaptă câte 3-4 ore în frigul 
de noiembrie pentru a ajunge în faţa sicriului. Trec în 
liniște, cu lacrimi pe obraji, dar tot la câteva minute ci- 
neva izbucnește în hohote de Plâns, contaminându-i 
pe toți cei aflaţi în sală și pe scări. Mulţi îngenunchea- 
ză şi îi cer iertare. Îl mângâie pe frunte, îi pun iconiţe 
pe piept, îi aduc buchete și jerbe de flori cât salariul 
lor pe o săptămână, îi sărută tâmpla de ceară. Lanţul 
celor ce se perindă compact e întrerupt din când în 
când de figuri exotice, diplomaţi asiatici sau de culoa- 
re, ambasadori importanţi, oameni politici veniţi să în- 
deplinească un act de protocol. După aceea, șirul fra- 

tern al pelerinilor de rând continuă, al celor care tră- 
iesc cum a trăit și el, într-o odaie modestă de câţiva 
metri pătraţi. Jurăminte, implorări, rugi, laude se to- 
pesc într-un vaier dureros. Cei care vin să-l vadă pen- 
tru ultima oară, rebegiţi de așteptarea de câteva ore, 
nu au fost convocați de nimeni. Cortegiul lor nesfârșit 
izvorăște dintr-o neștiută oştire de suflete îngemănate 
cu cel adormit. Sunt oameni necăjiţi, tineri sau bătrâni, 
unii cu copii în braţe, cei mulți și săraci al căror preşe- 
dinte secret a fost. 

Sunt şi multe figuri cunoscute de actori, muzicieni, 
pictori, scriitori între cei care așteaptă să ajungă în fața 
catafalcului, fără să beneficieze de libera trecere a ce- 
lebrităţii. Președintele săracilor, fratele nostru Corne- 
liu, cel pe care patria comunistă l-a batjocorit, l-a umi- 
lit și legat în lanţuri ca pe un infractor periculos. 


ÎI privesc în încremenirea măștii funerare de sub 
care sufletul său pare să fi evadat, lăsând trăsăturile să 
se relaxeze după încrâncenarea suferinței. Un profil 
maiestuos pecetluit acum de enigma morţii. Cum a 
dăltuit destinul fața bucălată a uriașului copil care nu 
ştiuse că robusteţea sa fizică îi fusese hărăzită să bi- 
ruie temniţele ! Cine era acest om copleșit dintr-o dată 
de osanale, panegirice, de epitete şi hiperbole aurind 
calitățile sale pe care nimeni nu păruse să le bage în 
seamă în timpul vieţii? De ce trebuise să plătească cu 
viața această revelație postumă, de ce abia acum cu- 
vintele sale deveneau sonore în urechile până deunăzi 
de piatră? Servea moartea sa la topirea gheții din ini- 
mile noastre sau era numai o iluzie? Poate el nu are 
altă legătură cu noi decât că este unul dintre drepții 
acestui oraș fără de care Dumnezeu ne-ar fi spulberat 
de mult prin mânia Lui. Fondul muzical în surdină, 
„Lacrimosa“ și requiemurile mă predispun la astfel de 
gânduri și acompaniază ascensiunea pe care simt că a 
început-o omul încremenit dintre flori. Adevărata lui 
ascensiune. 

În prima zi, pelerinajul la catafalc continuă până 
după miezul nopţii. Se aşteaptă în tăcere în frigul pă- 
trunzător; unii mai vorbesc cu voce scăzută până să 
ajungă în sala mortuară despre boala necruțătoare 
care l-a secerat pe Președinte, despre pușcării, despre 
rege. „Nici măcar acum nu-l lasă să vină la moartea 
prietenului, săracul“, suspină un bătrân veteran de 
război, fost vecin de celulă cu Corneliu Coposu. Flu- 
viul de oameni care a ajuns în prima zi până la Biseri- 
ca Sfinţilor constituie o masă cenușie, fremătătoare și 
enigmatică. Poliţiştii au împânzit b-dul Carol și du- 
blează coada ce se întinde pe o lungime nemaipome- 
nită încă în acest oraș campion al cozilor. Lungimea ei 
este o sfidare în sine, masivitatea ei camuflează un 
afront dornic să fie înregistrat, o afirmare a unui po- 
tențial dezinvolt ce-i face crispaţi și nervoși pe oame- 
nii poliţiei. 


Ziua înmormântării va fi zi de doliu în capitală — s-a 
hotărât la ședința extraordinară a Consiliului Local al 
municipiului București. Lui Corneliu Coposu i s-a 
acordat totodată titlul de cetățean de onoare post- 
mortem al orașului. Primarul general a dispus atribui- 
rea numelui lui Corneliu Coposu unui bulevard și 
unei pieţe în oraș, în imediata apropiere a casei în 
care a locuit. 

La catafalc continuă pelerinajul a zeci de mii de 
persoane din capitală și din toate regiunile țării. Se fac 
concomitent slujbe de pomenire la care oficiază atât 
preoţi greco-catolici, cât și ortodocși. Sute de coroane 
sunt aduse în sediul PNȚ unde se află depus corpul 
neînsuflețit. Sosește și o coroană din partea lui Iliescu. 
Cineva o agaţă pe perete de panglica ei într-un cui. 
Cade. O dată, apoi a doua oară. La catafalc se petrec 
și scene incredibile. Bătălia electorală a început deja 
în jurul acestui sicriu. Dintre oamenii în vârstă proemi- 
nenţi care stau de gardă la catafalc cu fețe împietrite, 

unii nici nu prezintă condoleanţe familiei, nu salută 
măcar, se îmbrâncesc unii pe alţii să nu piardă locul 
preţios în jurul sicriului, pentru a fi fotografiaţi și fil- 
maţi. Rudele și prietenii apropiaţi comentează cu amă- 
răciune prezenţa în lumina reflectoarelor tocmai a ce- 
lor care i-au înveninat ultimele luni de viaţă cu intrigi 
meschine, ori l-au întristat fiindcă nu-i puteau ierta su- 
perioritatea și inflexibilitatea principiilor. Daniela, fiica 
unui fost deţinut politic, îl apostrofează pe unul dintre 
„stâlpii“ autopostaţi în jurul sicriului: „Sunteţi în sfârșit 
mulțumit.“ Cel vizat răspunde cu un ușor accent brita- 
nic. Mulțimea de oameni care se perindă să-și ia adio 
într-o tăcere rănită nu bănuiește nimic din aceste ges- 
turi dictate de un agent electoral cinic: moartea. 

Aveam să aud în zilele următoare diverse declaraţii 
lacrimogene ale unor vechi detractori. In schimb, în 
fiecare zi, de dimineaţa până noaptea, un bătrân prie- 
ten credincios revine mereu la căpătâiul mortului, îi 
dă târcoale, pleacă, dar nu se poate depărta prea mult 
de coșciug. Este Șerban Ghica. Afară, coada peleri- 
nilor s-a format din zori până spre Calea Moșilor. 


Așa cum era de așteptat, autoritățile nu permit veni- 
rea Regelui în ţară la funeraliile liderului PNŢ-CD. Şi- 
rul întâmplărilor vitrege, începute pentru amândoi în 
1947, nu luase sfârșit pentru Rege. 

Au venit la funeralii, în locul Regelui, Regina Ana și 
Principesa Margareta. La aeroport, Regina deplânge 
faptul că autorităţile românești au decis să împiedice 
participarea Regelui Mihai la înmormântare. „Nu au 
fost nici măcar în stare să înţeleagă dorința Regelui de 
a însoți un bun și vechi prieten pe ultimul său drum. 
Inima Regelui este încărcată de durere. Fiecare român, 
istoria și, mai presus de toate, Dumnezeu să judece“, 
declară Ana de România. 

Automobilul lor străbate cu greu printre cei circa 
10.000 de pelerini adunaţi luni după-amiaza în fața 

clădirii PNŢ-CD, strigând „Regele Mihai“. Înăuntru se 
oficiază slujba religioasă. După ce se reculeg în fața 
marelui dispărut, Regina, Principesa, dl. Gheorghe An- 
toniade, șeful Casei Regale, vin acasă la familia Copo- 
su pentru o scurtă vizită de condoleanţe. 


„Cei mici“ acţionaseră prompt făcând casa lună. 
Ioana alergase să cumpere chiar şi un spray parfumat 
„să nu-i miroasă Reginei a tutun“. Într-adevăr, când so- 
sește Regina, însoţită de Principesa Margareta, dl. An- 
toniade, Simina Mezincescu și Mihai Ricci, în casă adie 
o mireasmă de fân cosit. Regina stă de vorbă îndelung 
cu surorile Coposu. Este caldă, nepretenţioasă și gă- 
sește cuvinte sensibile de consolare. Cei aflaţi în casă 
sunt prezentaţi Reginei și Principesei. Comunismul nu 
ne-a învățat să facem „knikcs“ (reverență), nici să cu- 
noaștem uzanțele etichetei, dar nu este prima dată 
când Alteţele lor sunt confruntate cu măcelărirea pro- 
tocolului! Par totuși să se simtă bine în această casă 
modestă, cu lucruri vechi, de unde stăpânul a plecat 
din nefericire pentru totdeauna. Nu știu dacă cineva le 
duce să le arate dormitorul său, care seamănă cu o 
celulă de închisoare, ori cu o chilie de monah. „Scurta“ 
vizită protocolară de 15 minute durează aproape 3 ore. 
Cei din casă și oaspeții de viţă regală se privesc mereu 
intens unii pe alţii, cu licăriri în ochi, ca într-o familie, 
în amintirea celui dispărut. „El nu ne-a părăsit, este aici 
cu noi“,-spune Regina. Într-adevăr, surâsul lui pluteşte 
parcă în încăperea cu coloane... 

Marţi dimineaţa ne adunăm acasă la familia Copo- 
su. Tinerii încearcă să împrăștie mâhnirea grea prin 
micile treburi cotidiene: fac cafele, cumpără ziare. E 
ziua înmormântării. Ionuț citește cu voce tare un arti- 
col din primul ziar care-i cade în mână: „Adevărul“. Se 
intitulează „Fratele celor uciși de patrie“. 

Corneliu Coposu nu este reprezentativ pentru noi. 
N-am știut niciodată ce să facem cu astfel de oameni. 

Nu avem cultul verticalitătii morale, al tăriei sufletești, 
al ascezei, al voinţei de a-ți suprima pentru o idee in- 
stinctul de conservare. Adorăm în schimb, aproape re- 
ligios, aranjamentele, trădarea la timp, compromisul 
de culise, ieșirea prin sărindar. Mai mult, când apare 
cineva care nu se supune acestei grile, este respins cu 
violență și teamă. Cele mai fantasmagorice calomnii 
au circulat după '89 cu putere de lege la adresa lui 
Corneliu Coposu: că e înțeles cu ungurii să vândă Ar- 
dealul, că a fost amantul Doinei Cornea, că a fost tur- 
nător la Securitate, că a stat pitit în străinătate şi n-a 
mâncat salam cu soia — nu mâncase, într-adevăr, dar 
mâncase zeamă de linte 17 ani în şir la Văcăreşti, Ji- 
lava, Pitești, Craiova, Aiud, Râmnicu Sărat, Capul Mi- 
dia. Nici turnător la Securitate nu fusese, după cum a 
dovedit documentul lui din Cartea Albă a Securităţii. 
Rând pe rând, calomniile au căzut. Au rămas insulte- 
le. Cu o cruzime care, iată, face parte totuși din ome- 
nesc, înfățișarea sa a fost batjocorită în fel şi chip: „fo- 
silă“, „mumie“, „stafie“, „moarte ambulantă“, iar nu- 
mele său stâlcit cu rânjete: Copoiu, Căposu... Nu vi se 
încrețește pielea când citiți acum aceste cuvinte, sti- 
mati concetățeni, care veneaţi în rânduri strânse pe 28 
ianuarie 1990 de pe Ana lpătescu spre Piata Victoriei 
scandând: „Cu Coposu la zid“? Dacă da, poate că 
există o șansă să înțelegem că l-am ales pentru cea mai 
mare nedreptate post-revoluționară pe omul politic cel 
mai curat si demn pe care l-am avut în acesti ani. 
Plecăm precipitaţi, în câteva mașini, din strada Mă- 
mulari, de parcă am fi fost luaţi prin surprindere. La 
sediul PNȚ, holul este ticsit de oameni. Se împart niște 
ecusoane cu cruci negre. Preoţii oficiază o slujbă îna- 
inte de plecarea pe ultimul drum. Toată lumea priveş- 
te intens chipul nobil pe care îl vedem pentru ultima 
oară. Odihnește, Doamne, sufletul robului tău Corne- 
liu... Fumul des de tămâie urcă până sus la etaj. Mai 
zărim o secundă pălăria așezată lângă perna de catifea 

vișinie pe care se află ordinul de ofiţer al Legiunii de 
Onoare. În clipa următoare, se închide sicriul și se 
acoperă cu tricolorul românesc cu stema regală. Sma- 
randa Cantacuzino, care l-a cusut cu mâinile ei, plân- 
ge alături. Purtat pe umerii unor bărbaţi tineri, dintre 
prietenii și colaboratorii care i-au fost apropiaţi și cre- 
dincioși Preşedintelui, sicriul pare că-și începe călăto- 
ria proprie fără vreo legătură cu noi. În îmbulzeala te- 
ribilă care se creează la ieșirea ciin clădire, Regina este 
pe punctul de a fi răsturnată pe scări. După încreme- 
nirea încordată a ultimelor două zile, această dezlăn- 
tuire se aseamănă cu ruperea unui baraj. Ne aflăm în 
mijlocul unei vâltori, ne călcăm aproape în picioare 
până când ne revărsăm, presaţi din toate părţile, în 
mijlocul bulevardului. Numai cele două cordoane de 
poliţişti şi oameni de ordine care se ţin de mâini fac 
să nu fim striviţi până în Piaţa Rosetti. 

Învestit cu forțe magice, sicriul pluteşte peste tălă- 
zuirea umană, purtat de apele năvalnice ale remușcă- 
rilor noastre. Călcăm pe un covor de flori aruncate de 
pe trotuare. E o baie de flori în care ne scăldăm din 
prinosul oferit unui om care nu a văzut 17 ani nici o 
floare. Cortegiul funerar nu este decât miezul aproape 
neînsemnat al giganticei aglomerări de sute de mii de 
oameni ce împânzesc centrul, revărsându-se pe străzi- 
le laterale ale marilor bulevarde. Ciorchine de oameni 
stau cățărați pe balcoane și acoperișuri, în copaci, pe 
clădirea Universităţii, pe Institutul de Arhitectură, pe 
gardul Palatului Regal. Privind sicriul purtat în triumf 
pe valurile acestei mări înspumate de durere, precedat 
de o uriașă cruce albă răstignită pe trupuri, înțeleg 
deodată că s-a adeverit, în sfârșit, prezicerea moașei 
din Bobota, care înălțase pruncul în sus, spunând că 
va fi într-o zi cel mai mare om din România. O briză 
proaspătă ce amintește de zilele revoluției adie în 
jurul adunării de doliu pentru cel care devine acum 
un nume aspirat cu lăcomie de istorie. 

Cortegiul se oprește la câteva răspânitii; în Piaţa 
Universităţii se citește o Evanghelie. În primul rând se 
află Regina și Principesa Margareta, care le încadrează 
pe surorile Coposu. Pe parcurs, nu o dată sunt înghe- 
suite de coatele și umerii unor politicieni care-și fac 
loc, cu orice preţ, în rândul întâi. Pășim cu greu, tre- 
buie să ne ţinem de braţ ca să rezistăm forţei teribile 
care ne împinge în toate părţile. Alături de figuri cu- 
noscute, de oameni atașați sufletește de cel dispărut 
(recunosc doar pe câţiva dintre ei: Emil Constantines- 
cu, Ana Blandiana, Remus Rusan, Dan Grigore, Stela 
Popescu, Alexandru Arșinel), ne trezim alături de ad- 
versarii implacabili ai Președintelui. În dreapta mea 
calcă apăsat Oliviu Gherman, înconjurat de patru gea- 
lați cu ochi albaștri, mai înalţi cu un cap decât el. Îmi 
aruncă o scurtă privire ostilă, cenușie, simțind instinc- 
tiv că sunt din tabăra „cealaltă“. 

Mii de polițiști și oameni de ordine, probabil întrea- 
ga forță de poliţie a capitalei, par mobilizați; ei luptă 
din răsputeri să ţină piept presiunii concentrice de pe 
trotuare pentru a proteja procesiunea. Între timp, du- 
pă ceața de dimineaţă, a răsărit soarele. 

În Piaţa Palatului Regal, preoții greco-catolici și or- 
todocși oficiază o slujbă urmată de cuvântul inspirat al 
Mitropolitului unit IPS Lucian Mureșan, care folosește 
o expresie memorabilă, numindu-l pe cel trecut la 
veșnicie „obrazul neprihănit al României“. 

În tăcerea gravă răsună acum vocea Regelui sur- 
ghiunit, înregistrată pe bandă de Marilena Rotaru, în 
memoria celui mai credincios apărător al Coroanei. 
Deși cuvintele Regelui sunt simple, fără nici un pate- 
tism căutat, mulți dintre cei prezenţi plâng în hohote. 
Vorbește apoi Ion Diaconescu, devenit preşedinte in- 
terimar al PNŢ-CD, vechi prieten politic cu care dl. 
Coposu a împărtășit anii de pușcărie şi domiciliu for- 
tat. Discursul profesorului Emil Constantinescu impre- 
sionează vizibil, emoția sa este sinceră și o transmite 

publicului. Cuvântările se dispersează în aer, fiecare 
îşi poartă interior dialogul său cu cel care a fost Cor- 
neliu Coposu. Mă trezesc la realitate niște fluierături. 
Oliviu Gherman tocmai vorbește de „prietenia lui cu 
Corneliu“! Mulțimea era din nou la un pas să-și piardă 
nervii şi să-l huiduie, cum se întâmplase cu două zile 
în urmă, la venirea sa la catafalcul Președintelui. Spiri- 
tul creștin prevalează, iar fluierăturile și rumoarea se 
opresc. Adunarea de doliu s-a încheiat. Emoţia, lacri- 
mile, regretul sunt greu de stăpânit. Când sicriul este 
urcat în mașina mortuară, marea de oameni ce rămâ- 
ne în urmă pare dintr-o dată orfană. Câtă iubire, câtă 
milă, câtă neputinţă... 

Insoţim într-o coloană de automobile Daimler-ul 
negru, ca un taxi londonez, în care se află sicriul cu 
rămășițele pământești ale lui Corneliu Coposu. După 
ce depășim Piaţa Universităţii, mașina mortuară acce- 
lerează simţitor. Gonim literalmente spre cimitirul Belu 
Catolic. Nu înţeleg cine a organizat acest raliu funerar, 
dar abia ne putem ţine după mașina neagră. Pe cele do- 
uă părţi ale bulevardului Dimitrie Cantemir aleargă ne- 
bunește polițiști ce încearcă să ajungă din urmă coloana 
de automobile pe care trebuiau să o însoţească. Depar- 
te, în spate, fluxul de oameni încearcă să se apropie. 

La cimitir, slujba religioasă se ţine în faţa bisericii 
Sfânta Ana. În timpul serviciului religios, un elicopter 
survolează cimitirul, tulburând reculegerea pioasă a 
procesiunii. 

La mormânt, valul de oameni se mai revarsă o dată, 
de data aceasta peste zidul de coroane clădit în jurul 
gropii. Lucia, verișoara lui Arlette, venită din Elveţia, 
este împinsă de un distins academician din partid; 
cade și își luxează mâna. 

Mormântul se află pe aleea principală, aproape de 
capelă. Sicriul este coborât în criptă. Când ultimele 
suspine de plâns se dizolvă într-o tăcere dezarmantă, 
de pe stradă se aude până în cimitir un strigăt tunător: 
„Regele Mihai, Regele Mihai !“. 

Aflăm că automobilul Reginei se împotmolise în co- 
loana de oameni ce ajunsese, în sfârșit, pe jos, la cimi- 
tir. Au recunoscut-o — ca pe un mesager al Regelui — și 
au început să o ovaţioneze. 

„Regele Mihai“ e primul strigăt ce a rupt tăcerea aş- 
ternută peste mormântul lui Corneliu Coposu. Nimeni 
în afară de Dumnezeu nu regizase acest detaliu al 
înmormântării. 


lar acum ce vom face cu această revărsare de noi, 
cu acest preaplin de sentimente ce ne copleșește, cu 
această pornire ce ne-a adus pe toţi, sute de mii, la în- 
groparea acestui părinte clarvăzător, a acestui frate 
care nu și-a dorit nimic pentru el? Cimitirul continuă 
să se umple de oameni, cercul concentric se lărgeşte 
în jurul mormântului arzând de lumânări, devenit un 
sâmbure de foc. Ţăranii din Bobota, ajunși în sfârșit 
aproape de „domnișorul“ lor, au rămas să-i cânte până 
la căderea nopţii cântece de pe Valea Crasnei, melodii 
coborând din veacurile lui Gelu și Menumorut. Satul 
natal închide traiectoria pământească a celui care nu-și 
dorise de fapt să fie decât „bard şi staroste cuminte“, 
cum el însuși mărturisea într-o poezie scrisă în puș- 
cărie. Bobota se afla acum lângă el, chiar dacă lui nu 
i-a fost dat să fie înmormântat în curtea bisericii din 
sat, unde slujise o viaţă părintele său, în apropierea 
înaintaşilor iubiţi, Gheorghe Șincai și Simion Bărnuţiu. 

Poate că această uriașă adunare de doliu să fi fost 
totodată și înmormântarea lui Iuliu Maniu, cel de care 
el nu a vrut să se despartă niciodată, martirul mort în 
1953 în temniţă și aruncat la groapa comună. Sau cine 
știe, poate că s-au prohodit şi îngropat dimpreună cu 
Corneliu Coposu sute de mii de eroi care nu au avut 
parte de slujbe de îngropare, peste care s-a turnat var 
spre a le calcina oasele și amintirea, spre a le şterge 
din istoria neamului urmele de apostoli martirizaţi de 
semenii lor. Nu ştiu de ce mi se pare că cei care au 

venit — nesiliți de vreun protocol — cu o floare ori cu 
mâinile goale dar cu ochii în lacrimi la priveghiul și 
înmormântarea lui Corneliu Coposu în zilele de 11-14 
noiembrie au îndeplinit un ritual sacru de purificare și 
deșteptare. Părea că toți participanţii la acel ritual se 
recunoșteau dintr-o stirpe cu omul acoperit de un 
munte de flori. Ei nu erau numai fiii și nepoţii celor 
care au populat gulagul românesc, foști deținuți poli- 
tici supraviețuitori ai temniţelor, ci toți cei care, de 
acum înainte, vor căuta să-i semene, făcând ei primul 
pas și așteptând ca Dumnezeu să desăvârșească ase- 
mănarea. Toţi cei care au vărsat o lacrimă pentru Cor- 
neliu Coposu în toamna morții sale au recunoscut în 
el polul cinstei, integrității şi adevărului spre care do- 
rim să accedem. L-au recunoscut pe cel care a con- 
dus, indirect, România în ultimii 5 ani — cum afirma So- 
rin Dumitrescu, arătând că tot ce s-a realizat în favoa- 
rea ideii de democraţie i se datorează. 

Când moare ultimul dintr-un neam, mor împreună 
cu el cei dragi ai săi, pe care el îi purta în inimă. Așa 
a fost probabil... O dublă înmormântare: a Discipolu- 
lui și a Maestrului său, un veac de energie şi luptă, de 
zbucium și suferințe, un secol împărțit între doi oa- 
meni simbol pentru milioane de români cărora ei le-au 
descifrat în numeroase rânduri binele de rău, dreptatea 
de nedreptate, adevărul de minciună. Pe vremuri, 
devenise proverbială încrederea oarbă a țăranilor tran- 
silvăneni care spuneau candid: „Noi nu facem politică, 
noi votăm cu dl. Maniu“. Cât de diabolică a fost săpa- 
rea la rădăcina încrederii seculare a poporului în cei 
care le întrupau aspiraţiile... Dar poate că această lu- 
crare diabolică a luat sfârșit în acele zile de 11-14 no- 
iembrie 1995, când ceața s-a risipit de pe ochii celor 
îmbrobodiţi acum câţiva ani în Duminica Orbului. 


Doina Alexandru 


Scbită biografică 


20 mai 1914. Se naște la Bobota, în jud Sălaj, Corneliu 
Coposu, fiul protopopului greco-catolic, Valentin Coposu, şi al 
Aureliei, născută Anceanu. Bunicul patern, Grigore Coposu, era 
preot, colaborator al lui Gheorghe Pop de Băsești. Bunicul matern, 
Gavril Vaida de Glod, era preot, văr primar cu Alexandru Vaida 
Voievod. Crește și este educat într-o familie care desfășura o in- 
tensă activitate politică pentru recunoașterea drepturilor români- 
lor în Imperiul Austro-Ungar, prin intermediul Partidului Naţional 
Român. Tatăl său, Valentin Coposu, vajnic militant pentru afirma- 
rea cauzei românești în Transilvania, a suferit numeroase perse- 
cuții: a fost închis la Vác, Szegedin și Budapesta sub acuzația de 
înaltă trădare. A fost pus în libertate personal de generalul Moșo- 
iu, cu ocazia eliberării Budapestei după intrarea armatei române 
în capitala maghiară. Valentin Coposu a fost deputat în Marea 
Adunare de la Alba Iulia din 1918 şi a votat Unirea. După pierde- 
rea Ardealului de Nord, în 1940, Valentin Coposu a fost din nou 
închis, împreună cu familia lui Iuliu Maniu. 

Mama, Cornelia, născută Anceanu, fiica protopopului unit 
Iulian Anceanu și a Corneliei, născută Vaida, era descendenta 
unei vechi familii ce reunea atât tradiţiile politico-culturale, cât și 
pe cele religioase ale mediului românesc ardelean. Cornelia 
Coposu i-a educat pe cei 5 copii ai săi: Cornel, Cornelia, Doina, 
Flavia și Rodica, în spiritul moralei creștine și al patriotismului 
românesc autentic. 


1919-23. Corneliu Coposu urmează şcoala primară în comuna 
Bobota. 


1923-30. Liceul Sfântul Vasile din Blaj. Rolul cel mai impor- 
tant în evoluţia sa ulterioară îl joacă apropierea și influența mare- 
lui artizan al Unirii din 1918: Iuliu Maniu, care devine mentorul și 
modelul său de-a lungul întregii sale existenţe. 


1930-34. Facultatea de Drept, Universitatea din Cluj. Docto- 
ratul în Drept și Științe de Stat, Universitatea Cluj. 


1935-37. Președinte al Organizaţiei de tineret PNȚ din Cluj. 


Colaborator la ziarul „România Nouă“, condus de Zaharia Boilă, 
„Meseșul“ (Zalău), „Unirea“ (Blaj) etc. 

1937-40. Secretar personal permanent al lui Iuliu Maniu pe 
care îl însoțește în toate misiunile și negocierile politice 
importante. 


1940. Primește titlul de, secretar politic al lui Iuliu Maniu, în- 
deplinind această funcție până la arestarea sa și a lui Maniu, la 14 
iulie 1947. În această calitate l-a însoțit în toate negocierile și tra- 
tativele purtate cu diplomaţii occidentali și cu liderii partidelor 
politice din coaliția antihitleristă. I s-a încredinţat cifrul secret al 
corespondenței diplomatice prin care Opoziția negocia ieșirea 
României din Axă și întoarcerea ei către aliaţii tradiţionali. Avea 
misiunea de a întreţine relaţii confidenţiale cu reprezentanții gu- 
vernului englez de la Liverpool, cu delegaţii Opoziţiei române 
care duceau tratative la Cairo, cu emisarii români de la Stock- 
holm și cu comandamentul militar aliat din Italia (Foggia). 

Se mută la București după cedarea Ardealului de Nord. Cola- 
borează la săptămânalul „Ardealul“, publicaţie a refugiaților tran- 
silvăneni. Scrie de asemenea articole în publicaţiile „Zorile“, 
„Dacia“, „Şantier“, „Curentul“, „Cuvântul liber“, „Dreptatea“ și al- 
tele. Semnează ocazional cu pseudonimul dr. C. Sălăjeanu. 


1941. O cunoaște pe viitoarea sa soție, Arlette, fiica generalu- 
lui Marcovici și a Jeannei Husser. Generalul făcuse parte din ca- 
binetul Maniu la prima sa guvernare. S-au cunoscut la Constanţa, 
unde Maniu mergea la odihnă la hotelul francez ținut de bunica 
lui Arlette. 


24 octombrie 1942. Căsătoria cu Arlette Marcovici (ea va fi 
„arestată în 1950 și implicată împreună cu sora ei, France, într-un 
proces înscenat de spionaj; după ispășirea a 14 ani de pedeapsă, 
iese bolnavă grav din închisoare și moare în 1965). 


1945. Preşedinte al filialei PNȚ Sălaj. Este ales secretar gene- 
ral adjunct al PNȚ. 

Delegat al PNȚ la reinstalarea autorităţii românești în Transil- 
vania de Nord. 


1946. Este promovat secretar al Delegației Permanente, forul 
conducător al partidului. 


14 iulie 1947. Este arestat împreună cu întreaga conducere a 


PNȚ, după înscenarea de la Tămădău, deși nu făcuse parte din 
grupul arestat acolo. 

1947-56. Rămâne timp de 9 ani în arest preventiv, fără să fie 
judecat până în anul 1956. S-a încercat implicarea lui în nume- 
roase procese politice, dar de fiecare dată nu a putut fi condam- 
nat din lipsă totală de probe. 


1956. 1 se intentează un proces pentru înaltă trădare. Este 
condamnat conform practicilor comuniste la muncă silnică pe 
viaţă pentru „înaltă trădare a clasei muncitoare și crimă contra 
reformelor sociale“. 


1954-62. 8 ani de regim sever de izolare la Râmnicu Sărat. 


1962. Se îmbolnăvește grav de distrofie, ca urmare a trata- 
mentului de exterminare aplicat deținuților politici. 


1962-64. Domiciliu forțat în Bărăgan, la Valea Călmățui, în 
comuna Rubla. 


aprilie 1964. Este pus în libertate după 17 ani de detenţie în 
penitenciarele de la Văcărești, Jilava, Pitești, Malmaison, Craiova, 
Aiud, Râmnicu-Sărat, Poarta Alba, Capul Midia, Canalul Dunăre- 
Marea Neagră, Gherla ș.a. 

După 1964 lucrează ca muncitor necalificat pe șantierele de con- 
strucţii, fiind angajat la Întreprinderea de Construcţii Montaj Bu- 
curești, atelierul de tâmplărie mecanică. Este permanent urmărit și 
convocat periodic la Securitate. 1 se fac 27 de percheziţii între 1964 
şi 1989, i se confiscă dulapuri întregi de documente și manuscrise. 


1987. Afiliază Partidul Naţional Ţărănesc, aflat în clandestini- 
tate, la Internaționala Creştin-Democrată, adresând o cerere lui 
Jean-Marie Daillet, vice-președintele organizaţiei. 


22-23 decembrie 1989. Anunţă printr-un manifest reintrarea 
în viața publică a Partidului Naţional Țărănesc, devenit ulterior 
Creștin şi Democrat — PNŢ-CD. 

După 1989 a fost solicitat, cu ocazia fiecărui eveniment politic 
major din România, să-și exprime opiniile în interviuri luate de pos- 
turile internaționale de radio: Europa Liberă, BBC, Deutsche Welle, 
Vocea Americii, precum și la posturile de radio interne. A acordat 
numeroase interviuri apărute în presa românească și străină. 


28-29 ianuarie 1990. Din acest moment devine practic lide- 
rul Opoziţiei împotriva Frontului Salvării Naţionale, care căuta să 

monopolizeze puterea executivă și legislativă, contiscând revo- 
luţia din decembrie 1989. Înţelegând că revoluția a fost furată de 
noua putere „emanată“, înzestrată cu vechi reflexe totalitare, Cor- 
neliu Coposu va prelua misiunea grea de a conduce Opoziția în 
România postcomunistă. 

Începând cu data de 29 ianuarie 1990, devine ținta unei viru- 
lente campanii de presă prin care se lansează zvonuri pentru 
compromiterea lui. Campania avea să continue cu aceeași inten- 
sitate până după alegerile legislative din aprilie 1992. 


iulie 1991. Face o vizită Regelui Mihai 1 la Versoix în Elveţia, 
fidel crezului său monarhic. Legăturile lui cu suveranul și familia 
regală au continuat până la sfârșitul existenţei sale. 


27 septembrie 1991. Este reales președinte al PNŢ-CD la 
primul Congres al partidului. 


1991-93. Președinte al Convenţiei Democrate Române. Ideea 
formării Convenţiei îi aparținuse și o propusese încă din 1990. 


aprilie 1992. Alături de alți lideri ai partidelor de Opoziţie, 
oameni de artă și cultură, îl întâlnește pe Majestatea sa, Regele 
Mihai, cu ocazia memorabilei vizite regale în România, de Sfin- 
tele Paști din 1992. 


27 septembrie 1992. În urma alegerilor devine senator de 
București. Activează de asemeni pe plan internaţional, printre al- 
tele în calitate de membru în Consiliul Uniunii Europene Creștin- 
Democrate și în Internaționala Creștin-Democrată; efectuează că- 
lătorii și participă la diverse congrese ale partidelor creștin-demo- 
crate trățești (Marea Britanie, Luxemburg, Suedia, Grecia, Franța, 
Elveția). 

In 1992 efectuează un turneu de prezentare a candidatului 
Convenției Democrate Române, prof. Emil Constantinescu, în 
Belgia, Olanda, Luxemburg, Franța, Germania, Anglia. 


februarie-martie 1995. Efectuează o vizită în SUA, la invita- 
ţia Congresului American. 


mai 1995. Este numit ofițer al Legiunii de Onoare, cea mai 
înaltă decorație a Republicii Franceze. 


6 octombrie 1995. Ceremonia acordării Legiunii de Onoare 
cu grad de ofițer de către ambasadorul Franţei, Bernand Boyer, 

la sediul Ambasadei Franţei din București, în numele președinte- 
lui Jacques Chirac. 


11 noiembrie 1995. Încetează din viaţă la Spitalul Clinic 
Universitar din București, ca urmare a neoplasmuiui pulmonar 
operat în 1994. 


14 noiembrie 1995. Este înmormântat la cimitirul Belu 
Catolic,. fără funeralii naţionale, dar sute de mii de români vin 
să-l conducă pe ultimul drum. 


Cuprins 


Prefaţă 

O familie cu tradiţii istorice 

„Nu renunţa o clipă la visurile sfinte !“ 

Cu trăsura la Bădăcin. Ucenic la făuritorul Unirii 


Nici un metru pătrat de pământ... 
Un om peritulos şi intratabil 


Un mare partid în România Mare 

Românii au dreptul să-și cunoască propria lor istorie 
Un târg infam 

23 august 1944 a început la... 24 ianuarie 1942 
Momentul oportun. Filmul zilei de 23 august 

23 august: primul act independent al unui rege tânăr 


„Maniu refuza conducerea unui guvern șantajat să 
accepte cedarea Basarabiei și Bucovinei de Nord“ 


Începutul bolocaustului comunist în România 


Falsificarea grosolană a alegerilor 
din 19 noiembrie 1946 


Culisele unor evenimente cruciale. 
O confesiune a lui Lucrețiu Pătrășcanu 


Capcana de la Tămădău 
Degetul lui Dumnezeu 

9 ani în arest preventiv 
Morbul românesc al dezbinării 


Iadul gulagului românesc 

Fără fund e cofa cu venin 

Procesul comunismului, nu al comuniștilor 
Walter Roman în căutarea adevărului istoric 
Minciuna şi reaua credintă 

Condamnat la urmărire pe viată 

Arginţii trădării 

La început am fost 10 

Un sfert de secol de supraveghere strictă 
Credincios idealului democratiei creștine 


Nu inspiram încredere nici măcar pentru 
o excursie la Sofia 


Credinţa în Dumnezeu și certitudinea că voi fi 
martorul prăbuşirii comunismului 


Procesul Mareşalului Antonescu 

Aș fi avut infinite posibilități să părăsesc tara 

Pe Regele Mihai l-am cunoscut de la 8 ani 

Za capătul răbdării... O revoluție furată 

Un penețist ratat: C.V. Tudor 

Instalarea capitalismului cu ajutorul neo-comuniștilor 
Un tip incomparabil mai deştept decât Iliescu 


Un legat testamentar 
Mărturii 


Postfaţă 


Schită biografică 


Stimate cititor, 


Vă anunţăm redeschiderea departamentului „Cartea 
prin poștă“ al Editurii Anastasia, care asigură clienţilor 
noștri servicii speciale gratuite. 

Doriţi să primiţi catalogul trimestrial gratuit pentru 
a fi la curent cu noutăţile Editurii Anastasia și cu căr- 
tile de spiritualitate publicate la alte edituri? 

Doriţi să primiţi la domiciliu cărţile alese de dvs. cu 
plata ramburs la primirea coletului ? 

Doriţi să ne comunicaţi impresiile asupra lucrărilor 
noastre şi preferințele în legătură cu viitoarele apariţii ? 

Tot ce aveţi de făcut este să completaţi C.P.A. inclu- 
să în această carte și să o introduceţi, fără timbru, în 
prima cutie poştală. 

Veţi beneficia astfel și de: 

- premii în cărţi prin tragerile lunare la sorţi 

ale C.P.A. 
- premii în cărţi pentru coletele ce depășesc 
o anumită valoare. 

- premii anuale în cărți pentru primii o sută 

de cititori. 


Nu pierdeţi timpul! Scrieţi-ne acum! 


Editura ANASTASIA 
CARTEA PRIN POȘTA 
Str. Venerei nr. 13, sect. 2 
Tel: 210.95.30 


Următoarele apariţii la 
Editura Anastasia 
1. J. Kovalevsky, Taina originilor 
2. A. von Speyr, Taina morţii 
3. Ch. Schönborn, Icoana lui Hristos 
4. Nae Ionescu, Curs de metafizică 
5. V. Băncilă, Iniţierea religioasă a copilului 
6. T. Baconsky, Râsul Patriarhilor 
7. L. Niculescu, Palmele îngerilor 


8. G. Marcel, Dialoguri cu Pierre Boutang 


„La un moment dat, într-o discutie oarecum 
civilizată cu Iliescu, înainte de a rupe relatiile cu 
el (datorită refuzului lui categoric de a dezminti o 
calomnie de rea credință pe care a lansat-o pe 
postul de televiziune), într-un elan de sinceritate 
mi-a spus: Domnule Coposu, dus. sunteti un tip 
intratabil pentru că nu vreţi să fiți nici prim- 
ministru, nici ministru, nici presedinte si nici nu 
vreți să faceți avere. Deci sunteți un om foarte pe- 
riculos și intratabil». L-am spus: «Dimpotrivă, cred 
că tocmai dezinteresul meu fată de onorurile şi 
demnităţile publice si fată de acumularea de avere 
îmi dă o independență care mă face să fiu foarte 
obiectiv în raporturile cu oamenii». Zice: «Da, dar 
asta nu e o recomandare pentru compromisurile 
care sunt obligatorii în societatea românească de 
acum». Deci în capul domnului Iliescu a intrat 
ideea că eu sunt o persoană foarte străină de de- 
prinderile politice actuale și că, dat fiind că nu mă 
interesează nici demnități, nici bani, nu sunt un 
om de dialog.“ ff 
Corneliu Coposu, „Confesiuni“ 

